
Cîndva, în acest loc se afla un oraş, cetatea Lorre, 
cu temple păgîne, amfiteatre şi un capitoliu. Acum 
ṣe întinde acolo o vale singuratică, în care plugul 
domol al ţăranului gascon se teme parcă să nu-și 
ştirbească fierul de marmura coloanelor îngropate 
sub ţărînă. Munţii se ridică la -o palmă de loc. Lanţul 
înalt al Pirineilor despică, drept în faţă, zările în- 
zăpezite şi dezvăluie privirii albastrul cer al ţării 
spaniole prin adînca tăietură folosită drept trecă- 
toare de către contrabandiştii din Venasque. 

Aşezată între văile Aure şi Barousse, valea Louron 
îşi desfăşoară ostroavele-i de verdeață şi de flori, 
izvoarele neașteptat de spumoase şi stîncile ca nişte 
înfricoşătoare arătări de-a lungul rîului. E sum- 
brul, noptaticul Clarabide, ale cărui întunecate ape 
de cristal alunecă printre maluri prăpăstioase, cu 
păduri ciudate şi un străvechi castel îngîmfat, fălos 
şi de necrezut, ca o baladă despre isprăvile cavaleri- 
lor medievali. 

Oamenii de prin partea locului au dat despicăturii 
acesteia ca de basm numele de Hachaz, ceea ce în 
graiul lor dialectal înseamnă despicătură da topor. 
Există bineînțeles şi o legendă, dar vă cruțăm de 
povestirea ei. Aci se înălța altădată capitoliul cetăţii 
Lorre de la care se trage, cu siguranţă, numele văii. 


? 


Şi tot aci se mai văd astăzi şi ruinele castelului 
Caylus-Tarrides. 

Se povesteşte din bătrîni că un Caylus-Tarrides 
(astfel se numea această viță, însemnată mai ales 
prin fabuloasele ei bogății) a ridicat un meterez în 
jurul cătunului Tarrides, pentru a-şi apăra vasalii 
hughenoți, după trecerea regelui Henric al IV-lea 
la catolicism. Acest Caylus-Tarrides se numea 
Gaston şi purta titlul de baron. 

Dacă te duci să vizitezi ruinele castelului, ţi se 
arată şi copacul baronului. : 

Este un stejar. Rădăcinile lui sînt împlîntate în 
pămînt chiar pe marginea braţului de apă care apăra 
castelul spre apus. Într-o noapte, a fost lovit de 
trăsnet. Stejarul apucase să crească şi să ajungă un 
copac falnic. Doboriît de trăsnet, s-a prăvălit peste 
braţul de apă. De atunci a rămas acolo, trăind mai 
departe numai datorită scoarței care a rămas vie în 
locul rupturii. Dar ce pare mai curios este faptul că 
un lăstar s-a înălțat de pe trunchiul doborit, la vreo- 
treizeci sau patruzeci de picioare de malul braţului 
de apă. Lăstarul a crescut şi a ajuns la rîndu-i un 
falnic stejar : un stejar suspendat, un stejar-minune. 

Familia Caylus-Tarrides s-a stins pe la începutul 
veacului al XVIII-lea, o dată cu moartea lui Fran- 
çois de Tarrides, marchiz de Caylus, unul din perso- 
najete povestirii noastre. 

n 1699, domnul marchiz de Caylus avea şaizeci 
de ani. La începutul domniei lui Ludovic al XIV-lea 
se arătase la curte, dar fără prea mare succes. Deza- 
măgit, se retrăsese pe moşia lui cu Aurore de Caylus, 
singura sa fiică. Era poreclit de oamenii din partea 
locului Caylus-Zăvor. Şi iată de ce: 

Cum împlinise patruzeci de ani, după ce mai fu- 
sese o dată căsătorit şi soția nu-i dăruise nici un 


copil, domnul 'marchiz se îndrăgostise de fiica con- 
telui Sotomayor, guvernator al Pampelunei. Inès de 
Sotomayor avea pe atunci șaptesprezece ani. O ade- 
vărată fiică a Madridului, cu ochi de jeratic și cuo 
inimă şi mai focoasă decît ochii. 

‘Despre marchiz se spunea că nu se pricepuse să-şi 
facă prea fericită prima soţie, pe care o ţinuse ne- 
contenit zăvoriîtă în vechiul castel Caylus, unde îşi 
dăduse sfîrşitul la douăzeci 'şi cinci de ani. Inès 
declară tatălui ei că nu va fi niciodată tovarășa de 
viaţă a uriui asemenea om. Dar ce mare lucru era, 
în acea Spanie a dramelor şi comediilor, să con- 
strîngi o fetişcană să se mărite! Alcazii !, bătrînele 
guvernante, slugile viclene şi sfinta inchiziţie ce 
păzeau ? Pentru asta fuseseră doar născocite ! 

Într-o seară, îndurerata Inès, ascunsă după jalu- 
zea, trebui să asculte pentru cea din urmă oară sere- 
nada fiului mezin al coregidorului °, care cînta atît 
de frumos din chitară. A doua zi, domnul marchiz o 
ducea cu el în Franţa. O luase fără zestre, ba mai 
dăduse, pe deasupra, și nu ştiu cîte mii de pistoli 
domnului de Sotomayor. 

Mai nobil decît regele şi mai mult coate-goale 
decît nobil, spaniolul nu putu rezista unor astfel de 
ispite. Cînd domnul marchiz aduse în castelul de la 
Caylus pe frumoasa madrilenă înveşmîntată în lungi 
văluri, o mare fierbere cuprinse pe toţi tinerii genti- 
lomi din valea Louron. Din pricina războiului neîn- 
trerupt cu Spania, hotarul erà mereu înţesat cu 
trupe şi domnul marchiz trebui să se ţină bine. 


Și s-a ţinut. Cutezătorul care s-ar fi încumetat să 


_1 Alcade — denumire dată în Spania unei categorii de 
judecători şi magistrați. 
2 Coregidor — grad în magistratură în oraşele spaniole, 

încerce a cuceri pe frumoasa Inès trebuia să-și facă, 
mai întîi, rost de tunuri de asediu. Nu era vorba 
numai de o inimă oarecare ; inima aceasta se afla la 
adăpost în dosul crenelelor unei fortărețe. Iată ce 
însemna să te ţii bine. După trei sau patru ani, săr- 
mana Inès a trecut din nou pragul cumplitului 
castel. Dar ca să se ducă la cimitir. Se stinsese de 
singurătate şi de plictiseală. În urma ei lăsa o fiică. 

De necaz, tinerii rămași cu buzele umflate au dat 
marchizului porecla de Zăvor. De la Tarbes la Pam- 
pelune, de la Argeles la Saint-Gaudens n-ai fi aflat 
bărbat, femeie sau copil care să-i spună domnului 
marchiz altfel decît Caylus-Zăvor. 

După moartea celei de-a doua soții, a încercat să 
se căsătorească din nou, fiindcă avea acea fire feri- 
cită a lui Barbă-Albastră care nu se descuraja nici- 
odată; dar guvernatorul Pampelunei nu mai avea 
altă fată, iar reputaţia domnului marchiz era atît 
de binecunoscută, încît şi cele mai pornite dintre 
domnişoarele dornice de măritiș dădeau înapoi cînd 
aveau căutare la el. Marchizul a luat astfel obiceiul 
să petreacă în fiecare an o vreme la Paris, unde ti- 
nerii curteni împrumutau bani de la dînsul şi făceau 
haz pe socoteala lui. Tot timpul cît lipsea de la 
castel, Aurore rămînea în paza a două sau trei gu- 
vernante şi a unui bătrîn duhovnic. 

Aurore era la fel de frumoasă ca şi maică-sa. În 
vinele ei curgea sînge spaniol. După ce a împlinit 
şaisprezece ani, paşnicii locuitori ai cătunului Tarri- 
des au început să audă, în puterea nopţilor fără 
lună, cîinii de la castel urlînd îndelung. 

Tocmai în acea vreme, Filip de Lorraine, duce de 
Nevers, unul din cei mai străluciți seniori de la 
curtea regelui Franţei, a venit să petreacă un timp 
în castelul lui de la Buch, din ţinutul vecin, Juran- 

çon. Împlinea. abia douăzeci de ani, dar fiindcă se 
înfruptase prea de timpuriu şi cu lăcomie din plă- 
cerile vieţii, se stingea de o tainică tînjire. Muntele 
îi făcu însă bine. După cîteva săptămîni de aer curat 
și de priveliști înverzite, fu văzut ducîndu-și hăitașii 
și câinii de vînătoare pînă la valea Louron. 

Prima oară cînd dulăii de la Caylus urlară noap- 
tea, tînărul duce de Nevers, rupt de oboseală, ceruse 
găzduire unui tăietor de lemne din pădurea Ens. 

Ducele zăbovi un an întreg în castelul său din 
Buch. Păstorii din Tarrides spuneau că era un senior 
mărinimos. Şi povesteau două întîmplări care avuse- 
seră loc noaptea, în timpul șederii ducelui în ținut. 
Prima oară, pîlpîiri de lumină fuseseră văzute pe la 
miezul nopţii prin vitraliile străvechii capele a caste- 
lului Caylus. Câinii nu lătraseră; dar o umbră, pe 
care locuitorii cătunului începuseră s-o cunoască 
fiindcă o zăriseră adesea, se strecurase în fostul braţ 
de apă din jurul castelului îndată după ce se lăsase 
întunericul. Castelele străvechi sînt, mai toate, pline 
de fantome! Altă dată, pe la ceasurile unsprezece 
din noapte, doamna Marta, cea mai puţin virstnică 
din cele trei guvernante, ieşise din castel pe poarta 
cea mare, din faţă, şi alergase într-un suflet la co- 
liba tăietorului de lemne, unde tînărul duce de Ne- 
vers fusese găzduit cîndva. O lectică purtată de doi 
slujitori străbătuse puţin după aceea pădurea Ens. 
A doua zi, nici urmă de tăietor de lemne. Coliba 
lui rămăsese în plata Domnului. În aceeaşi zi, 
doamna Marta a părăsit şi ea castelul Caylus: 

Toate acestea se petrecuseră cu patru ani în urmă. 
Nimeni nu mai auzise de atunci vorbindu-se nici de 
tăietorul de lemne, nici de doamna Marta. Filip de 
Nevers nu se mai arătase la reședința lui din Buch. 
În schimb, un alt Filip, tot atît de strălucit, tot atît 

de mare senior, cinstea cu prezența lui valea Lou- 
ron : Filip Polixen de Mantua, prinț de Gonzague, 
căruia domnul marchiz de Caylus voia să-i dea pe 
fiica lui Aurore în căsătorie. Gonzague era un om 
de vreo treizeci de ani, cu trăsături de o gingăşie 
putin cam femeiască, dar, oricum, de o frumusețe 
rară. Peste putinţă să afli o înfăţişare mai plină de 
nobleţe ca a lui. Părul negru, mătăsos și lucios, se 
învolbura în jurul frunţii mai albă ca fruntea unei 
femei și împodobea de la sine capul cu pieptănătura 
aceea amplă şi un pic greoaie, pe care curtenii lui 
Ludovic al XIV-lea nu izbuteau să şi-o facă decît 
adăugînd două sau trei rînduri de păr fals la cel 
dăruit din naştere. Ochii negri aveau privirea lim- 
pede şi mîndră a italienilor. Trupul înalt era mimu- 
nat de bine făcut; mersul şi gesturile sale aveau 
o măreție teatrală. Ce să mai spunem despre: vița 
din care se trăgea ? Numele Gonzague are acelaşi 
răsunet în istorie ca Boillon, Este sau Montmorency. 
Legăturile lui de prietenie erau pe potriva nobleţei 
sale. Doi dintre prietenii săi — doi adevăraţi fraţi — 
erau unul Lorraine şi celălalt Bourbon. Ducele de 
Chartres (nepot al lui Ludovic al XIV-lea şi care 
avea să fie mai apoi duce de Orleans şi regent al 
Franţei), ducele de Nevers şi prințul Gonzague erau 
nedespărțiţi. La curte li se spunea: cei trei Filipi. 
Dragostea lor reciprocă amintea de vestitele priete- 
nii din antichitate. 

` Filip de Gonzague era cel mai virstnic. Viitorul 
regent 'nu avea decît douăzeci şi patru de ani, iar 
Nevers era cu un an mai tînăr. 

Nu e greu de închipuit în ce măsură gindul de a 
avea un astfel de ginere măgulea vanitatea bătrînu- 
lui Caylus. Se spunea că Gonzague ar fi avut bogă- 
ţii de basm în Italia ; pe deasupra, mai era şi văr 

primar şi singurul moştenitor al ducelui de Nevers, 
pe care toţi îl socoteau pe moarte. Şi Filip de Ne- 
vers, ultimul coborîtor al familiei, poseda unul din 
cele mai frumoase domenii din Franţa. 

De bună seamă, nimănui nu-i trecea prin cap că 
prințul de Gonzague ar putea dori moartea priete- 
nului său. Dar nici s-o împiedice nu-i stătea în pu- 
tere. Şi moartea acestuia avea să-l facă de zece sau 
de douăzeci de ori milionar. 


Tatăl și ginerele aproape că se învoiseră. Cît 
despre Aurore, nimeni n-o întrebase ceva. Sistemul 
Zăvor. 

Şi iată că sosi o frumoasă zi de toamnă a ahu- 
lui 1599, Ludovic al XIV-lea începea să îmbătri- 
nească și. să se sature de războaie. Pacea de la Rys- 
wick fusese de curînd semnată; dar hărțuielile cu 
partizanii continuau la fruntarii şi, între altele, va- 
lea Louron era şi ea bîntuită de un număr destul 
de mare de musafiri nepoftiţi de acest soi. 

În sala de mîncare a castelului Caylus, şase oas- 
peţi se aflau la locurile de cinste, în jurul mesei 
bogat servite. Marchizul își avea păcatele lui, dar de 
primit ştia să primească. - 

În afară de marchiz, de Gonzague şi de domni- 
şoara de Caylus, care se aflau în capul mesei, cei- 
lalți erau oameni de stare mijlocie, în slujba celor 
dintîi. În primul rînd, domt Bernard, duhovnicul 
castelului Caylus, care avea în sarcina lui sufletele 
din cătunul Tarrides și ţinea în sacristia capelei re- 
gistrele de decese, de naşteri și căsătorii. Se mai 


afla la masă și doamna Isidore, care înlocuise pe 


1 Dom — titlu dat unor călugări din anumite ordine re- 
ligioase. 

doamna Marta în slujba ei pe lîngă domnişoara 
Aurore. În al treilea rînd, venea domnul de Peyrol- 
les, gentilom atașat pe lîngă persoana prinţului de 
Gonzague. 

Domnul de Peyrolles era un bărbat între două 
vîrste, cu faţa osoasă și palidă, cu păr puțin pe cap, 
înalt şi un pic adus de spate. Astăzi ne-am închipui 
cu greu un astfel de personaj fără ochelari. Pe vre- 
mea aceea, însă, aşa ceva nu era la modă. Avea 
trăsături aproape şterse, dar privirea lui de miop nu 
era lipsită de oarecare obrăznicie. Gonzague pretin- 
dea că Peyrolles se folosea foarte bine de sabie, pe 
care o purta cu stîngăcie atîrnată la şold. La drept 
vorbind, Gonzague îl lăuda cam mult: avea ne- 
voie de el. 

Ceilalți comeseni, toţi oameni de casă ai lui Cay- 
lus, puteau fi socotiți drept figuranţi. Domnișoara 
Aurore de Caylus făcea onorurile” cu o demnitate 
rece şi tăcută. Era una din acele femei care plac 
fără a avea această intenție şi sînt admirate în po- 
fida vrerii lor. Purta costumul spaniol. Trei rînduri 
de dantele fluturau prin unduirea de cărbune a pă- 
rului ei. Deşi nu avea încă douăzeci de ani, conturu- 
rile pure şi mîndre ale gurii trădau amărăciune ; dar 
cîtă lumină ar fi revărsat un zîmbet în jurul buzelor 
fragede şi cîtă strălucire în ochii adînc umbriţi de 
mătasea răsfrîntă a genelor lungi! De multe zile 
însă nimeni nu mai văzuse un zîmbet pe buzele 
Aurorei. 

Tatăl ei spunea : 

„Totul are să se schimbe cînd va fi prinţesă“. 

După ce se servise cel de-al doilea fel de mîncare, 
Aurore se ridică şi ceru îngăduința să se retragă. 
Doamna Isidore aruncă o privire lungă și melanco- 
lică prăjiturilor, dulceţurilor şi fructelor zaharisite 

care tocmai erau aduse. Îndatoririle sale o sileau 
să-și urmeze tînăra stăpînă. De îndată ce Aurore 
părăsi sala, marchizul îşi luă un aer ștrengăresc. 

— Prinţe — spuse el — îmi datorezi o revanșă la 
șah. Eşti gata ? 

— Întotdeauna la ordinele  domniei-voastre, 
scumpe marchize ! răspunse Gonzague. 

La porunca lui Caylus, o măsuţă de şah fu adusă. 
De cincisprezece zile, de cînd prinţul se afla la 
castel, era a suta cincizecea partidă care avea să 
înceapă. 

La treizeci de ani, cu numele şi înfăţişarea pe care 
o avea Gonzague, patima lui pentru şah trebuia să 
dea de gîndit. Din două una: sau era nebuneşte în- 
drăgostit de Aurore, sau dorea, la fel de nebunește, 
să-i vadă zestrea intrată în sipetele lui. 

. În fiecare zi, după prînz ca și după cină, era adusă 

măsuța de şah. Bietul.Zăvor era un jucător de mîna 
a paisprezecea. În fiecare zi, Gonzague îl lăsa să 
cîştige o duzină de partide, după care, triumfător, 
Zăvor adormea în jilțul său, fără a părăsi cîmpul de 
bătaie, şi se pornea să sforăie în lege. 

În acest fel făcea prințul de Gonzague curte dom- 
nișşoarei Aurore de Caylus. 

— Prinţe — spuse marchizul aliniindu-și pionii — 
am să-ți arăt astăzi o combinaţie pe care am 
găsit-o în savantul tratat al lui Cessolis. Eu nu joc 
şah ca orişicare şi caut să mă adăp la cele mai bune 
izvoare. Primul venit nu ar ști, desigur, să-ţi spună 
că jocul de şah a fost născocit de Attalus, regele 
Pergamului, ca să distreze pe greci în timpul lungu- 
lui asediu al Troiei. Numai inculții sau oamenii de 
reacredinţă atribuie această cinste lui Palamed... 
Dar ce faci? Fii, te rog, atent cum joci... 

— Nu ştiu cum -să vă. asigur, domnule marchiz 
— răspunse Gonzague — cîtă plăcere îmi face să vă 
fiu partener. 

Pionii începură să se înfrunte. Ceilalţi comeseni 
mai zăboveau în jurul celor doi jucători. După ce 
pierdu prima partidă, Gonzague făcu un semn lui 
Peyrolles, care-și aruncă șervetul şi ieși. Rînd pe 
rînd, duhovnicul şi ceilalți oameni de casă ai mar- 
chizului îi urmară pilda. Zăvor și Gonzague răma- 
seră singuri. 

— Latinii — spuse bătrînul — numeau șahul 
jocul latrunculilor, adică al micuţilor hoţi. Grecii îl 
numeau latrikion. În excelentul său tratat, Sarrazin 
afirmă că... 

— Domnule marchiz — îl întrerupse Filip de 
Gonzague — vă cer iertare pentru neatenţia mea, 
mi-aţi îngădui să iau înapoi acest pion ? 

Fără să-şi dea seama, mutase un pion în aşa fel, 
încît avea să cîştige cu siguranță partida. Zăvor se 
lăsă mai întîi rugat, dar mărinimia lui fu mai presus 
de orice. 

— Ia-l înapoi, fireşte. Dar fii, te rog, mai cu 
băgare de seamă. Şahul nu e un joc de copii. 

Gonzague scoase un oftat adînc. 

— Ei da, ei da — adăugă bătrînul pe un ton uşor 
ironic — sîntem îndrăgostiţi... 

— Atit de nebuneşte, domnule marchiz, încît mai- 
mai să-mi, pierd capul. 

— Mie îmi spui, prinţe! Am trecut şi eu prin 
asta. Dar fii atent la joc! Îţi iau nebunul. 

— Nu mi-aţi terminat ieri — spuse Gonzague, cu 
aerul cuiva care vrea să se smulgă unor gînduri chi- 
nuitoare — povestea gentilomului acela care a în- 
cercat să se strecoare în castelul domniei-voastre. 

— Ah, ştrengarule ! exclamă Zăvor. Încerci să-mi 
_abaţi atenţia, dar sînt ca Iulius Cezar, care dicta 
"cinci scrisori dintr-o dată. Ştiai că şi el juca şah? 

Ei bine, gentilomul cu pricina a primit' o jumătate 
"de duzină de lovituri .de sabie, acolo, jos, în şanţ... 

— Şi ceea ce aţi făcut în calitate de soţ, domnule 
marchiz, aţi fi desigur gata să faceți şi în calitate de 
tată ? întrebă într-o doară Gonzague. 

— Fireşte, fireşte! Nu cunosc alt mijloc de-a 
păzi pe fiicele Evei. Șah moto, prinţe, cum spun 
persanii. Iar te-am bătut! 

Se întinse cu desfătare în jilț. 

— Din aceste două cuvinte șah moto — reluă el 
pregătindu-se de micul somn de după-amiază — care 
înseamnă : șahul, adică împăratul, a murit, noi am 
făcut : şah mat, după Menaje şi după Frère... 

Închise ochii şi de îndată adormi. Gonzague ieși 
în mare grabă din sala de mîncare. 

Era aproape două după-amiază. Domnul de Pey- 
rolles îşi aştepta stăpînul, pîndind prin coridoare. 

— Ce-i cu tilharii noștri? îl întrebă Gonzague 
. de cum îl zări. 

— S-au adunat numai șase — răspunse. Peyrolles. 


— Unde? 

— La hanul „Mărul lui Adam“, dincolo de brațul 
de apă. 

=— Şi cine lipsește? . 


— Maestrul spadasin Cocardasse-cel-tînăr, din 
Tarbes şi fratele Passepoil, monitorul sălii lui de 
arme. 

— Două din cele mai bune spade! oftă printul: 
Şi... cealaltă poveste ? 

— Doamna Marta se află acum în iatacul ED 
şoarei de Caylus. 

— Cu copilul? 

— Cu copilul. 

— Pe unde a intrat? 

— Pe ferestruia băii de abur care dă spre şanţ, 
sub pod. 

Gonzague se gîndi o clipă, apoi spuse: 

— Ai vorbit cu domn Bernard? 

— E mut — răspunse Peyrolles. 

— Cît i-ai făgăduit? 

— Cinci sute de pistoli. 

— Doamna Marta ştie, desigur, unde e registrul. 
Ea nu trebuie să mai iasă din castel. 

— Am înțeles. 

Gonzague se plimba cu pași mari. 

— Vreau să-i vorbesc chiar eu — şopti el — dar 
ești sigur că vărul meu Nevers a primit bilețelul 
Aurorei ? 

— Neamţul nostru l-a dus. 

— Şi Nevers trebuie să sosească ? 

— Astă-seară. 

Se aflau în fața uşii apartamentului lui Gon- 
zague. 

n castelul Caylus, trei coridoare se întretăiau în 
unghi drept: unul care ducea în corpul central al 
clădirii, celelalte două, spre aripile laterale ale 
castelului. 

Apartamentul prințului se afla în aripa dinspre 
apus, de la capătul căreia pornea scara ce ducea la 
baia de aburi. Un zgomot se auzi în coridorul din 
mijloc. Doamna Marta ieşea din apartamentul dom- 
nişoarei Caylus. Peyrolles şi Gonzague intrară în 
grabă în apartamentul prințului, lăsînd însă uşa în- 
tredeschisă. 

În clipa următoare, doamna Marta străbătu repede 
coridorul cu paşi furişați. Era ziua în amiaza mare, 
dar la ceasul somnului de după-prînz şi moda spa- 

niolă trecuse Pirineii. În castelul Caylus toată lumea 
dormea. Doamna Marta avea motive să creadă că 
nu era nici o primejdie să întilnească pe cineva în 
calea ei. 

În timp ce trecea prin faţa uşii lui Gonzague, Pey- 
rolles se repezi ca fulgerul la ea şi-i apăsă cu toată 
puterea batista peste gură, înăbuşindu-i astfel strigă- 
tul. Apoi, luînd-o în braţe, o duse, pe jumătate 
leșinată, în camera stăpînului său. 


Capitolul II 


E COCARDASSE 
i ŞI PASSEPOIL 


Unul călărea o gloabă bătrînă, țărănească, cu 
coamă lungă, neţesălată, cu picioare strîmbe şi pă- 
roase ; celălalt ședea pe spinarea unui măgar, așa 
cum stau castelanele în şa pe spatele bidiviului lor. 

Cel dintîi îşi ţinea mîndru capul sus, în ciuda 
calului său prăpădit, al cărui bot se apleca tot mai 
jalnic spre genunchi. Purta o bluză din piele de 
bivol, închisă cu șireturi, cu pieptar în formă de 
inimă, pantaloni ca ai pungașilor din Paris şi o 
pereche de preafrumoase cizme cu carîmbi ca o pil- 
nie, cizme ce fuseseră la mare cinste pe vremea lui 
Ludovic al XIII-lea. Mai avea o falnică pălărie şi o 
uriaşă spadă. Omul acesta era maestrul Cocardasse- 


cel-tînăr, originar din Toulouse, fost cu adevărat 
maestru de arme la Paris şi în prezent stabilit la 
Tarbes, unde trebuia să-și strîngă mereu cureaua. 

Cel de-al doilea avea o înfățișare sfioasă şi mo- 
destă. Îmbrăcămintea lui părea aceea a unui semina- 
rist jerpelit : o lungă haină neagră, croită drept, ca 
o sutană, cădea peste niște pantaloni negri, lucioși de 
prea îndelungată purtare. Pe cap avea o scufie de 
lînă înfundată cu grijă peste urechi şi, în picioare, 
în ciuda căldurii copleşitoare, un soi de botfori în 
bunăstare, căptușiţi cu blană. 

Spre deosebire de maestrul Cocardasse-cel-tînăr, 
care se mîndrea cu un păr bogat și creţ, negru ca 
lîna de pe capul unui african şi pe care-l purta 
foarte zbiîrlit, tovarășul lui avea pe tîmple cîteva 
șuviţe de un blond spălăcit. Acelaşi contrast se vă- 
dea între bătăioasele sfîrcuri ale mustăţilor maestru- 
lui de arme şi cele trei fire cărunte, ţepoase, de sub 
nasul prea lung al ciracului său pe nume Amable 
Passepoil. Patria lui era Villedieu, în Normandia de 
jos, oraş care se întrece cu faimoasa pepinieră din 
Condé pe Noireau în producţia de derbedei cu 
inima largă. Prietenii lui îi spuneau mai cu plăcere 
fratele Passepoil, fie din pricina înfățișării sale preo- 
teşti, fie fiindcă fusese slugă la un frizer, apoi ajutor 
la o spiţerie înainte de a apuca să mînuiască spada. 
Era urît din cap și pînă în picioare, în ciuda licăru- 
lui ce se aprindea uneori în ochii lui mici care cli- 
peau necontenit. 

Înaintau amîndoi cum puteau sub soarele de 
miazăzi. Fiecare pietricică a şoselei îl făcea pe roibul 
lui Cocardasse să se poticnească şi la fiecare două- 
zeci şi cinci de paşi măgărușul lui Passepoil începea 
să-și facă menarele. $ 

— Ei, măi băiete — spuse Cocardasse cu un crîn- 
cen accent gascon — de două ceasuri tot vedem dră- 
covenia aia de castel pe blestematul munte din fața 

noastră. Parc-ar merge şi el tot atît de repede ca 
şi noi. 

Passepoil răspunse cîntînd pe nas după gama 
normandă : 

— Răbdare, răbdare! O să ajungem şi așa prea 
devreme, dacă-i vorba de isprava pe care trebuie s-o 
facem acolo. 

— Capedediou !, frate Passepoil ! exclamă Cocar- 
dasse cu un adînc oftat — dacă am fi cît de cît mai 
chibzuiţi cu darurile cu care am fost înzestrați, am 
fi putut să ne alegem o altă îndeletnicire. 

— Ai dreptate, prietene Cocardasse — oftă şi nor- 
mandul — patimile noastre ne-au pierdut. 

Ajunseseră în mijlocul văii Louron și înaintau 
de-a lungul malului Clarabidei. Stînca Hachaz, care 
susținea ca un uriaş piedestal construcțiile masive 
ale castelului Caylus, se înălța în faţa lor. În partea 
aceasta nu se aflau metereze. Călătorul putea con- 
templa cu privirea străvechea clădire de la temelii 
pînă în creștet. şi orice iubitor de privelişti măreţe 
trebuia să facă neapărat un scurt popas în acest loc. 

Se spunea prin partea locului că acest castel era 
mai străvechi chiar decît familia Caylus. La dreapta 
şi. la stînga celor două turnuri lombarde se căscau 
două deschizături adinci. Erau cele două capete ale 
braţului de apă ce înconjura altădată pe trei laturi 
castelul. Pe vremuri, aceste capete erau zidite, ca 
să zăgăzuiască apa din şanţ. Spre miazănoapte, din- 
colo de şanţ, se zăreau printre fagi ultimele case ale 
cătunului Tarrides. În incinta castelului se înălța 
clopotnița ascuţită a capelei, clădită la începutul 
veacului al XIII-lea în stil ogival și care își arăta 
ferestrele gemene, cu vitraliile strălucitoare ale ro- 


i Înjurătură gasconă. 

zetelor împodobite cu cinci nervuri de granit. Caste- 
lul Caylus era minunea văilor din Pirinei. 

Dar Cocardasse-cel-tînăr şi fratele Passepoil nu 
aveau nici un fel de pricepere sau înclinare pentru 
artă. Îşi continuară deci drumul şi nu aruncară o 
privire întunecatei cetățui decît pentru a măsura 
bucata de drum pe care o mai aveau de făcut. Se 
duceau chiar la castel şi, deşi în linie dreaptă nu-i 
mai despărțea de el nici o jumătate de poştă, mai 
aveau un ceas bun de mers ca să 'urce pe o potecă 
întortocheată stînca Hachaz. 

Cocardasse trebuia să fie de felul lui un mare 
mucalit, mai ales cînd punga îi era îndeajuns de 
rotunjoară ; judecînd după chipul lui de nevinovat 
hîtru, toate semnele vădeau că și fratele Passepoil 
era, îndeobște, un om vesel. Astăzi însă, şi unul și 
altul arătau amăriţi și aveau motivele lor să fie. 
Burta goală, buzunarul gol şi îi mai aștepta şi o 
treabă care avea să fie, după toate socotelile, pri- 
mejdioasă. Poţi să nu primeşti o astfel de treabă 
cînd n-ai cu ce să te hrăneşti? Din nefericire, Co- 
cardasse şi Passepoil mîncaseră cu lingura mare tot 
ce le mai rămăsese. Și acum îşi făureau visuri pline 
de virtute în privința folosirii viitoarelor lor eco- 
nomii. 4 

— Am să-mi cumpăr un cal, cu tot ce trebuie! 
strigă deodată Cocardasse, plin de entuziasm. Şi am 
să mă angajez soldat în compania Micului Parizian 
al nostru. 

— Mă angajez şi eu — spuse Passepoil — soldat 
sau ajutor al chirurgului companiei. 

— Aş fi un vînător pe cinste al maiestăţii sale. 

— Regimentul în care m-aș angaja felcer ar putea 
măcar fi sigur că i s-ar lua sînge așa cum trebuie. 

După cîteva clipe de tăcere, începeau iar să vi- 
seze cu glas tare: 

— Am avea prilejul să-l revedem pe Micul Pa- 
rizian ! Şi l-am feri, din cînd în cînd, de cîte o 
păcătoasă de lovitură. 

— Mi-ar spune iar: bătrînul meu Cocardasse. 

— Şi-ar bate iar joc, ca altădată, de fratele 
Passepoil. 

— Mii şi mii de draci! strigă gasconul dînd un 
pumn gloabei care nici nu se sinchisi. Trebuie să 
recunoaștem că, pentru niște oameni de spadă, am 
decăzut rău de tot. Dar orice păcat îşi are iertarea 
lui. Simt că alături de Micul Parizian m-aş îndrepta. 

Passepoil clătină din cap cu amărăciune : 

— Cine ştie dacă va voi să ne mai recunoască! 
spuse el, aruncînd o privire descurajată jalnicei lui 


ţinute. 
— Ce vorbeşti tu, prietene ? se oţări Cocardasse. 


Băiatul ăla e un suflet mare! 
— Cum ştie să se ţină în gardă! Şi ce iuțeală! 
— Ce ţinută sub arme! Cit e de la largul lui! 
— Îţi aduci aminte de lovitura lui cu latul spadei, 


cînd se dădea un pas înapoi? 
— Dar tu îţi amintești de cele trei lovituri di- 


recte, anunţate în asaltul de la Delespine ? 


— E un suflet mare! 
—.-Cu adevărat mare! Capedediou ! Întotdeauna 


norocos la joc. Şi mai ştia să şi bea! 

La fiecare amintire se înfierbîntau. Se opriră 
printr-o înţelegere tacită ca să-și strîngă mîinile. 
Emoţia lor era 'sinceră și adîncă, 

— Mordiou! exclamă iarăşi Cocardasse — dacă 
vrea Micul Parizian, vom fi slujitorii lui, nu-i aşa, 
prietene ? 

— Şi vom face din el un mare senior! încheie 
Passepoil. În felul acesta, arginţii lui Peyrolles nu 
ne vor purta nenoroc. 

Deci domnul de Peyrolles, oinui de încredere al 
prinţului de Gonzague, pusese pe drum pe maestrul 
spadasin Cocardasse şi pe fratele Passepoil. 

Şi unul şi altul cunoşteau foarte bine pe acest 
Peyrolles şi încă şi mai bine pe prinț, protectorul 
lui. Înainte de a preda mărunţilor nobili provinciali 
din Tarbes nobila și demna artă a scrimei italiene, 
cei doi călători ţinuseră o sală de arme la Paris, în 
strada Croix-des-Petits-Champs, la doi pași de pa- 
latul Louvre. De n-ar fi fost încurcăturile iscate în 
treburile lor de patimile care îi mistuiau, poate că 
ar fi făcut avere, fiindcă toată curtea venea să ia 
lecţii de la ei. Cînd plecaseră din Tarbes, Passepoil 
spusese : 

— În treaba asta sînt în joc milioane. Nevers este, 
după Micul Parizian, prima spadă din lume. Dacă e 
vorba de el, trebuie să ne arătăm generoși. 

Cocardasse nu putu decît să încuviinţeze din toată 
inima nişte spuse atît de înțelepte. 

Erau ceasurile două după prînz cînd ajunseră în 
cătunul Tarrides şi primul țăran pe care îl întîlniră 
le arătă unde se afla hanul „La mărul lui Adam“ 

Cînd intrară, sala mică de jos a hanului era 
aproape plină. O fată cu fustă roșie şi cu bluza în- 
cheiată cu şireturi, cum poartă țărăncile din regiu- 
nea Foix, servea sprințară şi grăbită, aducînd căni, 
ulcele de cositor, foc pentru lulele într-o oală lungu- 
iață, şi tot ce îşi puteau dori șase voinici după un 
lung drum făcut fără oprire, sub soarele văilor din 
Pirinei. Pe perete spînzurau şase spade cu toate-ac- 
cesoriile lor. Nu era un bărbat printre cei şase adu- 
naţi acolo care să nu poarte întipărit, în litere de o 

şchioapă, pe chipul lui, cuvîntul spadasin. Toate 
feţele erau arse de soare, toate privirile sfruntate, 
toate mustăţile bătăioase. Dacă ar fi intrat din în- 
tîmplare acolo un cetățean pașnic, s-ar fi cutremu- 
rat doar la simpla vedere a acestor mutre de găli- 
gani gata de harţă. 

La prima masă, lîngă uşă, se aflau trei spanioli, 
aşa cum se vedea limpede după înfățișarea lor. La 
masa următoare se afla un italian cu figura brăzdată 
de o cicatrice de la frunte pînă la bărbie şi, în fața 
lui, un ticălos sinistru, al cărui accent îi trăda ori- 
ginea germană. O a treia masă era ocupată de un 
soi de bădăran cu plete lungi și soioase, care nu ştia 
să vorbească decît în dialectul breton. Cei trei spa- 
nioli se numeau Saldagno, Pinto şi Pepe, zis şi El 
Matador, toţi trei escrimadores, unul din Murgia, al 
doilea din Sevilla şi cel de-al treilea din Pampeluna. 
Italianul era un bravo din Spoleto ; se numea Giu- 
seppe Fa&nza. Neamţul se numea Staupitz. Omul 
care vorbea dialectul breton se numea Joël de Jugan. 
Domnul de Peyrolles adunase toate aceste spade: 
se pricepea în prețuirea lor. 

Cînd maestrul Cocardasse şi fratele Passepoil fură 
gata să treacă pragul hanului „La mărul lui Adam“, 
după ce își lăsaseră bietele lor gloabe la grajd, se 
dădură şi ei, fără să vrea, cu un pas înapoi la ve- 
derea unei atît de respectabile adunări. Sala era 
luminată doar de o singură fereastră şi lumina să- 
racă era întunecată şi de norul de fum al lulelelor. 
Cei doi prieteni ai noştri nu văzuseră, în primul mo- 
ment, decît sfircurile mustăților bătăioase, ieșind 
ca nişte colţi din profilurile osoase şi săbiile uriaşe 
spînzurate în perete. Dar şase glasuri răgușite stri- 
gară laolaltă : 


— Maestre Cocardasse ! 

— Frate Passepoil! 

Exclamaţiile nu se putea, fireşte, să nu fie înso- 
țite de înjurături potrivite: înjurături din Statele 
Sfîntului Părinte, de pe malurile Rinului, de la 
Quimper-Corentin, din Murcia, din Navara şi din 
Andaluzia. 

Cocardasse își puse mîna streaşină la ochi. 

— As pas pur!! strigă el. Todos camarados! 

— Toți vechi tovarăşi! traduse Passepoil cu glas 
încă tremurător. 

Acest Passepoil era un fricos din născare, pe care 
nevoia îl silise să fie curajos. Pentru o nimica toată, 
i se făcea pielea de găină, dar de bătut se bătea ca 
un diavol. Urmară strîngeri de mînă, date din toată 
inima, care zdrobesc degetele. Apoi o mare risipă de 
strîngeri în braţe: tunicile de mătase se frecară 
unele de altele, postavul jerpelit intră în contact 
cu catifeaua roasă. Puteai afla orice în îmbrăcă- 
mintea acestor voinici, afară de albituri. În veacul 
al XVII-lea, un vajnic mînuitor al spadei era sau 
un Mondor 2, răsfățat al curţii şi al înaltei societăți, 
sau un amărit silit să tragă pe dracu' de coadă şi să 
facă orice ca să-şi poată astîmpăra setea cu o ne- 
norocită de poșircă într-o și mai nenorocită speluncă. 
Situaţie de mijloc nu se afla. 

'Tovarășii de arme adunaţi la hanul „La mărul lui 
Adam“ cunoscuseră poate şi ei zile mai bune. Dar 
soarele prosperității asfinţise pentru toți. Și erau 
vădit biciuiți de aceeași furtună. 

1 Fii pe pace — în dialectul gascon. 


2 Filip Gerard, poreclit Mondor, şarlatan din secolul al 
XVII-lea, celebru la Paris în acea vreme prin bogăţia sa. 

Înainte de sosirea lui Cocardasse şi a lui Passe- 
poil, cele trei grupe deosebite nu manifestaseră nici 
un fel de familiaritate. Bretonul nu cunoștea pe nici 
unul din ceilalți. Neamţul nu binevoise să adreseze 
cuvîntul decît italianului din Spoleto. Şi cei trei 
spanioli se țineau mîndri deoparte. Dar încă de pe 
atunci Parisul ajunsese un centru al artelor. Oameni 
ca Cocardasse şi Amable Passepoil, care ţinuseră 
casă deschisă şi masă întinsă în strada Croix-des-Pe- 
tits-Champs, în spatele Palatului Regal, trebuiau să 
cunoască bine pe toți spadasinii de nădejde din Eu- 
ropa. Așa cum era firesc, prezenţa lor sluji de trăsă- 
tură de unire între cele trei grupuri făcute întocmai 
ca să se preţuiască şi să se înţeleagă. Gheaţa fu 
ruptă, mesele fură lipite, cănile cu vin se amestecară 
și prezentările fură făcute după toate regulile. 

După ce fu golit primul rînd de căni şi larma 
lăudăroșeniilor se potoli un pic, Cocardasse spuse: 

— Şi acum, drăguţii mei, să vorbim cîte ceva şi 
despre treburile noastre. 

Strigară pe fata care servea şi care tremura în 
mijlocul acestor canibali şi îi porunciră să aducă 
alte căni cu vin. 

— Drăguţii mei — reluă  Cocardasse-cel-tînăr 
— nu ne aşteptam de fel, fratele Passepoil şi cu 
mine, să aflăm aici o atît de aleasă şi scumpă adu- 
nare, departe de orașe, de centrele populate unde 
vă exercitaţi, îndeobşte, talentele... 

— Oime! îl întrerupse spadasinul din Spoleto 
— cunoşti dumneata, Cocardasse, taro mio, vreun 
oraș unde talentele noastre să mai aibă căuțare ? 

Toţi clătinară din cap ca niște oameni încredin- 
ţaţi că darurile cu care au fost înzestrați de natură 
nu sînt îndeajuns de preţuite. 

Apoi Saldagno întrebă: 

— Nu cumva știi dumneata pentru ce ne aflăm 
aici ? 

Gasconul deschise gura să răspundă, cînd piciorul 
fratelui Passepoil se aşeză, sub masă, pe cizma lui. 
Deşi era, cu numele, şef al micii lor comunităţi, Co- 
cardasse-cel-tînăr luase obiceiul să asculte şi sfa- 
turile ciracului său normand, mai prevăzător şi cu 
scaun la cap. 

— Ştiu doar că am fost chemați... 


— Eu am fost însărcinat să vă chem — între- 
rupse Staupitz. 

— „şi că în împrejurări obișnuite — continuă 
gasconul — fratele Passepoil şi cu mine sîntem de 
ajuns ca să dăm o mînă de ajutor. 

— Carajo! strigă El Matador — acolo unde sînt 


eu, de obicei nu mai sînt chemaţi și alţii. 

Fiecare se pierdu în nesfirşite variaţii pe aceeași 
temă, potrivit elocinţei sau gradului său de lăudăro- 
şenie. În cele din urmă, Cocardasse întrebă: 

— O să avem oare de-a face cu o întreagă 
armată? 

— Avem de infruniat un singur cavaler! răs- 
punse Staupitz. 

Neamţul era omul domnului de Peyrolles. Un 
zgomotos hohot de rîs întîmpină declaraţia lui; Co- 
cardasse şi Passepoil rideau mai tare ca toţi cei- 
lalţi ; dar piciorul normandului nu se ridica de pe 
cizma gasconului. Ceea ce însemna: „Lasă-mă pe 
mine să descure lucrurile“. 

Passepoil întrebă cu un glas plin de nevinovăție: 

— Şi cine să fie oare uriașul.care să se bată cu 
opt oameni ? 

— Opt oameni care, sandicou ! fac fiecare cît o 
jumătate de duzină de vlăjgani îndrăciţi! adăugă 
Cocardasse. 

Staupitz răspunse scurt : 

— Ducele Filip de Nevers. 

— Parcă se spunea că-i pe moarte! protestă 
Saldagno. 

— Că abia mai respiră! adăugă Pinto. 

— C-ar fi istovit, sfîrșit, ofticos! completară 
ceilalți. 

Cocardasse și Passepoil nu mai suflau un cuvînt. 
Normandul clătină încet din cap, apoi împinse în 
silă paharul din fața lui. Gasconul făcu la fel. În- 
negurarea lor neașteptată stîrni neliniştea tuturor.. 

— Ce aveţi? Ce s-a întîmplat? ţişniră întrebări 
din toate părțile. 

Cocardasse și ciracul lui se priviră. lung, în tăcere. 

— Ei, drace, ce-nseamnă asta? strigă, uimit, 
Saldagno. 

— S-ar zice — mormăi Faënza — că aţi vrea să 
vă lăsaţi păgubași şi să daţi bir cu fugiţii. 

— Drăguţii mei — răspunse fără să zîmbească 
Cocardasse — cel ce ar zice așa ceva nu s-ar înșela 
prea mult. ` 

"— Noi l-am văzut pe Filip de Nevers la Paris 
— spuse domol fratele Passepoil — venea şi el la 
sala noastră de arme. Aşa muribund cum credeţi 
voi că este, o să vă dea de furcă. 

— Nouă?! vociferară iarăşi, cu toții, în cor. 

Şi toți ridicară din umeri, plini de dispreț. 

. — Hm! mormăi Cocardâsse rotindu-și privirea de 
la unul la celălalt. Înseamnă că nu ați auzit nici- 
odată vorbindu-se de lovitura lui Nevers. 

Toți holbară ochii şi ciuliră urechile. 


— Da-da, celebra lovitură a bătrînului maestru 
Delapalme — întări Passepoil — care a culcat la 
pămînt şapte monitori de săli de arme, de la 
Saint-Philippe-du-Roule, pînă la poarta Saint- 
Honoré. 

— Fleacuri, poveşti, loviturile astea secrete ! pufni 
El Matador. 

— Picior fără pereche, ochi fără pereche, gardă 
fără pereche, eu mă sinchisesc de loviturile secrete 
ca de potopul lui Noe ! adăugă bretonul. 

— Ţin-te bine! spuse Cocardasse-cel-tînăr cu 
mîndrie — socotesc că şi eu am picior bun, ochi 
buni şi gardă bună, drăguții mei. 

— Şi eu — întări Passepoil. 

— Picior, ochi şi gardă mai bune ca oricare din 
voi... 

— Dovadă — adăugă şiret Passepoil, cu obișnuita 
lui blîndeţe în glas — că sîntem gata să ne măsurăm 
de îndată cu voi dacă doriți... 

— Şi totuşi — continuă Cocardasse — faimoasa 
lovitură a lui Nevers nu mi se pare de loc un fleac. 
Am simțit-o pe propria mea piele. Da, da... 

— Şi eu la fel. 

— Atins în plină frunte, între ochi. Şi de trei ori 
la rînd. 

— Şi eu, tot de trei ori în plină frunte, între 
ochi! 

— De trei ori la rînd fără să pot găsi un mijloc 
de a para lovitura. 

Cei şase spadasini ascultau acum încordați. Ni- 


meni nu mai rîdea. 

— Atunci — spuse în cele din urmă Saldagno, 
făcîndu-şi semnul crucii — nu mai e o lovitură se- 
cretă, ci o vrăjitorie. 

Bretonul vîrî mîna în buzunar, unde avea desigur 
un mic şirag de mătănii. 

— Bine a făcut cel ce ne-a chemat să ne adunăm 
cu toţii aici, drăguţii mei — reluă Cocardasse pe un 
ton mai solemn. Vorbeaţi de o armată: ei da, aş 
prefera să mă bat cu o întreagă armată. Credeţi-mă, 
un Singur om pe lume este în stare să ţină piept lui 
Filip de Nevers cu spada în mînă. 

— Şi cine-i omul acesta? întrebară şase glasuri 
deodată. 

— Micul Parizian ! răspunse Cocardasse. 

— Ah — strigă Passepoil, cuprins pe loc de un 
mare entuziasm — omul ăsta e un adevărat diavol! 

— Micul Parizian ?! se auziră murmure nedu- 
merite împrejur. Dar Micul Parizian ăsta al vostru 
n-are un nume? 

— Ba are şi îl cunoaşteţi cu toţii, scumpii mei 
maeştri : se numeşte cavalerul de Lagardere. 

Într-adevăr, spadasinii păreau să cunoască cu toții 
acest nume, fiindcă o mare tăcere se aşternu în 
încăpere. 

— Eu nu l-am întîlnit niciodată — spuse, în cele 
din urmă, Saldagno. 


— Cu atît mai bine pentru tine, prietene — re- 
plică gasconul — nu-i plac oamenii cu o mutră 
ca a ta. 


— Lui i se spune „frumosul Lagardere“ ? întrebă 
Pinto. 


— El — întrebă şi Fa&nza coborînd glasul — a 
ucis pe cei trei flamanzi sub zidurile cetăţii Senlis ? 
— El a... — voi să întrebe și Joël de Jugan. 


Dar Cocardasse îl întrerupse, rostind cu mîndrie 
doar aceste cuvinte: 
— Nu sînt doi Lagardere pe lume! 

Capitolul III 


CEI TREI 
FILIPI 


Singura fereastră a sălii de jos a hanului „La mă- 
rul lui Adam“ dădea spre un. soi de tăpşan plantat 
cu fagi, care ducea pînă la fostul braţ de apă ce 
apăra altădată castelul Caylus. Un drum de căruţe 
străbătea păduricea și ajungea la un pod de scîn- 
duri aruncat peste albia braţului, foarte largă şi 
adîncă. Albia aceasta înconjura pe trei laturi in- 
cinta castelului și cele două capete ale ei se deschi- 
deau în gol pe buza stîneii Hachaz. De cînd se 
dărîmase zidăria care închidea aceste capete pentru 
a zăgăzui apa, uscarea şi asanarea albiei se făcuse 
de la sine şi pămîntul fertil de pe fundul ei dădea, 
de două ori pe an, cîte o minunată recoltă de fîn 
destinată grajdurilor castelului. A doua recoltă abia 
fusese cosită. Din sala hanului în care se adunaseră 
cei opt spadasini ai noștri, se puteau vedea cosașii 
strîngînd fînul în căpiţe sub pod. Afară de apa care 
secase, braţul protector de altădată rămăsese neatins. 
Malul lui dinspre sat se ridica în pantă abruptă pînă 
la tăpşanul cu fagi. Într-un singur loc fusese săpată 
un fel de cărare pentru căruţe cu fîn. Cărarea dă- 
dea, la rîndul ei, în drumul ce trecea pe sub fe- 
reastra hanului. De cealaltă parte se înălța, abrupt, 
meterezul castelului. De la temelia lui, care pornea 
din fundul albiei, acest meterez era străpuns de 
numeroase ferestrui prin care nu puteau trece decît 
ţevile armelor; una singură putea lăsa să se stre- 
coare și o făptură omenească. Era o ferestruie 
scundă, aflată drept sub podul fix, care înlocuise de 

mult puntea cu scripete de altădată, ce putea fi ridi- 
cată şi lăsată la loc, după nevoie. Ferestruia cu pri- 
cina era zăbrelită şi închisă cu obloane solide. Ea 
dădea aer și lumină băii de abur, vastă sală sub- 
terană care mai păstra resturi din splendoarea de 
odinioară. Se ştie că în evul mediu, mai ales în sud, 
luxul băilor fusese împins foarte departe. 

__— Ei bine, prietene Cocardasse — exclamă Sal- 
dagno — eu aş da zece pistoli să-l pot vedea pe 
acest cavaler de Lagardere al tău. 

— Cu spada în mînă? îl întrebă gasconul, după 
ce trase o dușcă bună şi plescăi zgomotos din limbă. 
Ehei, dragul meu — adăugă el cu un ton grav — 
în ziua aceea va trebui să te pui bine cu Cel-de-sus 
şi să-i ceri să te apere. 

Saldagno îşi puse cum se nimeri pălăria lui mare 
de pislă. Pînă în momentul acela nimeni nu pusese 
încă mîna pe sabie. Ceea ce era o minune. Giîlceava 
era cît pe ce să se pornească, cînd Staupitz, care se. 
dusese la fereastră, strigă :: 

— Staţi liniștiți, copii! Vine domnul de Peyrol- 
les, omul de încredere al prinţului Gonzague. 

Într-adevăr, Peyrolles venea peste tăpşan; era 
călare. 

—, Am pălăvrăgit prea mult — spuse grăbit Passe- 
poil — și nu am hotărît nimic. Nevers și lovitura lui 
secretă preţuiesc cît un morman de aur, iată ce tre- 
buie să ştiţi cu toţii. Vreţi să vă asiguraţi dintr-o. 
dată soarta ? 

Nu e nevoie să mai spunem care fu răspunsul 
tuturor celor de față. Passepoil urmă : 

— Dacă da, atunci lăsați-ne pe noi, pe maestrul 
Cocardasse şi pe mine, să facem cum ştim noi că e 
mai bine. Orice-am spune lui Peyrolles, voi să ne 
sprijiniți. 

— Ne-am înţeles! strigară cu toţii într-un glas. 

— Ca, cel puţin, cei care astă-seară — încheie 
Passepoil, aşezîndu-se din.nou — nu se vor fi ales 
cu pielea găurită de sabia lui Nevers, să poată mă- 
car plăti o slujbă de pomenire morţilor. 

Peyrolles tocmai intra. 

Passepoil își scoase cel dintîi căciuliţa de lină, cu 
tot respectul. Ceilalţi salutară şi ei precum se cu- 
venea. Peyrolles ţinea un sac mare cu bani.sub braţ. 
Îl aruncă zgomotos pe masă zicînd: 

— Iată, vitejilor, ăsta-i tainul vostru! 

După ce-i numără pe spadasini cu privirea, le 
spuse : 

— Va să zică, ați răspuns cu toţii la apel! 
Foarte bine! Am să vă spun în puţine cuvinte ce 
aveţi de făcut. 

— Vă ascultăm, bunul nostru domn de Peyrolles ! 
îl asigură Cocardasse, sprijinindu-şi amîndouă coa- 
tele de masă — s-auzim! 

Ceilalţi întăriră : 

— Vă ascultăm cu toţii! 

Peyrolles luă o poză de orator. 

— Astă-seară, pe la ceasurile opt, un om va sosi 
pe drumul acesta pe care-l vedeţi și care trece 
chiar pe sub ferestrele hanului. Omul va fi călare. 
Îşi va lega calul de stilpii podului după ce va fi 
trecut de buza fostului braţ de apă. Priviţi: vedeţi 
acolo, jos, sub pod, o fereastră cu obloane de stejar ? 

— Cum să n-o vedem, bunul nostru domn de Pey- 
rolles? se grăbi să răspundă Cocardasse. Fii pe 
pace! Nu sîntem orbi. 

— Omul se va apropia de fereastră... 

— Şi în clipa aceea noi îl vom acosta ? 

— Cu toată politeţea... — îi răspunse Peyrolles 

cu un zîmbet sinistru. Şi vă veţi fi cîștigat în mod 
onorabil banii. 

— Capedediou ! strigă Cocardasse. Bunul nostru 
domn de Peyrolles ştie întotdeauna să spună o glumă 
cu haz. 

— Ne-am înţeles ? 

— De bună seamă, dar... nădăjduiesc că nu vreţi 
să ne și părăsiți ? 

— Dragii mei prieteni, sînt grăbit... — le spuse 
Peyrolles schițînd un pas spre uşă. 

— Cum? strigă iarăși gasconul. Fără să ne fi 
spus numele celui pe care trebuie să-l... acostăm ? 

— Numele nu vă priveşte. 

Cocardasse le făcu celorlalți cu ochiul; de în- 
dată un murmur de nemulțumire se ridică din 
grupul spadasinilor. Mai ales Passepoil se arătă 
supărat. 

— Fără să ne spuneţi măcar — stărui Cocar- 
dasse — cine e preacinstitul senior pentru care ur- 
mează să lucrăm ? 

Peyrolles se opri ca să-l privească mai bine. Pe 
fața lui lunguiaţă se întipări o expresie de în- 
grijorare. 

— Ce vă pasă vouă? spuse el, încercînd să-i ia 
de sus. 

— Ne pasă foarte mult, bunule domn de Pey- 
rolles. 

— De vreme ce sînteţi bine plătiţi ? 

— Poate găsim că nu sîntem chiar atît de bine 
plătiţi, bunule domn de Peyrolles. 

— Ce vrei să spui, prietene ? 

Cocardasse se ridică în picioare. Toţi ceilalţi fă- 
cură la fel. 

— Capedediou, drăguţule ! spuse gasconul schim- 
bînd brusc tonul. Să vorbim deschis. Toţi cei ce ne 

aflăm aici sîntem maeștri de arme, prin urmare 
gentilomi. Eu mai ales, în calitate de gascon ameste- 
cat cu sînge provensal. Spadele noastre (şi îşi plesni 
cu palma sabia pe care n-o descinsese), spadele 
noastre vor să ştie ce fac. 

— Asta-i! îi întări vorba fratele Passepoil, ofe- 
rind curtenitor un scaun omului de încredere al lui 
Filip de Gonzague. 

Spadasinii încuviinţară călduros din cap gestul 
normandului. Peyrolles păru să şovăie o clipă. 

— Voinicii mei — spuse el totuşi — dacă sînteţi 
atît de dornici să ştiţi, mă mir cum de nu ați şi 
ghicit. Al cui este castelul acesta ? 

— Al domnului marchiz de Caylus, sandediou! 
Un mărinimos senior, lingă care femeile nu îmbă- 
trînesc. Castelul e al lui Caylus-Zăvor. Ei şi ? 

— La dracu’, greu era de înțeles? Lucraţi pen- 
tru domnul marchiz de Caylus. 

— Voi, ăştilalţi, îl credeţi ? întrebă Cocardasse pe 
un ton obraznic pe ceilalți spadasini, întorcîndu-se 
spre ei. 

— Nu! răspunse fratele Passepoil. 

— Nu! repetă numaideciît restul spadasinilor. 

Un pic de roşeaţă se ivi pe obrajii scofilciţi ai lui 
Peyrolles. 

— Ce-aţi spus? Ticăloşilor ! 

— Uşurel, uşurel! îl întrerupse gasconul; no- 
bilii mei prieteni sînt nemulţumiţi. Luaţi seama! 
Mai bine să stăm liniştiţi de vorbă, aşa cum se cu- 
vine între oameni binecrescuţi. Dacă am înţeles bine, 
lucrurile stau așa: domnul marchiz de Caylus a 
aflat .că un gentilom pătrunde, din cînd în cînd, 
noaptea în castel, prin fereastra aceea de jos. Aşa-i ? 

— Da! răspunse Peyrolles. 

— Ştie, de asemenea, că domnișoara Aurore de 
Caylus, fiica sa, este îndrăgostită de acest gentilom. 

— Întocmai — recunoscu iarăși omul de. încre- | 
dere al prinţului de Gonzague. 

— Asta, de la domnia-voastră citire, domnule de 
Peyrolles ! Astfel explică domnia-voastră rostul 
adunării noastre la hanul „La mărul lui Adam“. 
Poate că unii să găsească această explicaţie demnă 
de crezare. Eu, însă, am motivele mele s-o socotesc 
cusută cu aţă albă. Nu ați spus adevărul, domnule 
de Peyrolles. 

— Pe toţi dracii! strigă acesta. Te întreci cu 
obrăznicia ! 

Glasul lui fu acoperit de acela al spadasinilor care 
strigau : 

— Vorbeşte, Cocardasse, vorbește, vorbește ! 

Gasconul nu se lăsă rugat: 

— Mai întîi de toate — spuse el — prietenii mei 
știu tot atît de bine ca şi mine că vizitatorul noc- 
turn, recomandat săbiilor noastre, este nici mai mult 
nici mai puţin decît un prinţ. 

— Un prinț! exclamă Peyrolles, înălțind din 
umeri. 

Cocardasse continuă : 

— Prinţul Filip de Lorraine, duce de Nevers. 

— Se vede că știți mai multe ca mine, şi atîta 
tot — spuse Peyrolles. 

— De loc, capedediou! Şi asta nu-i tot. Mai e 
ceva și s-ar putea ca acel lucru nobilii mei prieteni 
să nu-l mai ştie. Aurore de Caylus este soţia prinţu- 
lui — încheie hotărît gasconul. 

Peyrolles se îngălbeni și îngăimă : 

— Cum de-ai aflat tu asta? 

— lată că am aflat-o! Asta e sigur. Cum am 
aflat-o, nu vă priveşte. Îndată am să vă dovedesc 

că mai ştiu şi altele. O căsătorie secretă a fost cele- 
brată, se-mplinesc în curînd patru ani, în capela 
castelului Caylus şi, dacă informaţiile mele sînt 
exacte, domnia-voastră şi nobilul domniei-voastre 
stăpîn... — aci se întrerupse pentru a-şi scoate pălă- 
ria, cu un aer batjocoritor, şi sfirşi fraza — ...aţi 
fost martori, domnule de Peyrolles. 

Acesta nu mai negă. 

— Unde vrei să ajungi cu toate cancanurile 
astea ? se mulţumi el să întrebe. 

— Să descopăr numele ilustrului stăpîn pe care 
urmează să-l slujim în noaptea aceasta — răspunse 


gasconul. 
— Nevers s-a căsătorit cu fiica — fără voia tată- 
lui — spuse Peyrolles. Domnul de Caylus se răz- 


bună. Nimic mai simplu. 

— Nimic n-ar fi mai simplu, dacă numitul Zăvor 
ar şti. Dar ați fost discreţi. Domnul de Caylus nu 
ştie nimic. Capedediou! Bătrînul vulpoi nici prin 
gînd nu i-ar trece să se descotorosească în acest chip 
de cea mai bogată partidă din Franţa ! Toate s-ar fi 
aranjat de mult dacă domnul de Nevers ar fi spus 
bătrînului : „Regele Ludovic vrea să mă însoare cu 
nepoata sa, domnișoara de Savoia, dar eu nu vreau, 
eu sînt -în taină soţul fiicei domniei-voastre“. Dar 
reputația de hapsîn a lui Zăvor l-a speriat. Îi e şi 
teamă ca soţia lui, pe care o adoră, să nu aibă de 
suferit... 

— Şi, în concluzie ? îl întrerupse Peyrolles. 

— În concluzie, nu pentru domnul de Caylus ar 
urma să lucrăm. 

— E limpede — zise Passepoil. 

— Ca lumina zilei — tună corul. 

— Şi pentru cine vă închipuiți oare că lucraţi? 

— Pentru cine? Ah! Ah! Sandiou! Pentru 
cine ? Cunoaşteţi povestea celor trei Filipi? Nu? 
Ei bine, am să v-o spun eu în două cuvinte. E vorba 
de trei seniori de casă mare, vivadiou! Unul e 
Filip de Mantua, prinţ de Gonzague, stăpînul dom- 
niei-voastre, domnule de Peyrolles, o alteță ruinată, 
hăituită de creditori, care s-ar vinde și diavolului 
și încă ieftin ; al doilea e Filip de Nevers, pe care 
îl aşteptăm; al treilea este Filip al Franţei, duce 
de Chartres. Încercaţi să vă închipuiţi prietenia cea 
mai trainică, cea mai eroică, peste putinţă de cu- 
prins cu mintea, şi nu veţi avea decît o palidă ima- 
gine a dragostei reciproce pe care şi-o poartă aceşti 
trei Filipi. Asta-i ce se spune la Paris. Dar, cu voia 
domniei-voastre, să lăsăm deoparte în treaba asta 
pe nepotul regelui. Să nu ne ocupăm decît de Ne- 
vers şi de Gonzague, de Pitias şi de Damon 2. 

— Ei, la dracu' — strigă Peyrolles — n-o să-l 
acuzi pe Damon că vrea să-l ucidă pe Pitias! 

— Fireşte că nu! spuse gasconul. Adevăratul 
Damon, cel de pe vremea lui Denis, tiranul Sira- 
cuzei, era la largul lui. Iar adevăratul Pitias nu 
avea venituri de şase sute de mii de galbeni. 

— Pe care îi posedă Pitias al nostru şi al cărui 


moştenitor legal ar fi Damon al dumitale — com- 
pletă Passepoil. 

— Vă daţi seama, domnule de Peyrolles — con- 
tinuă Cocardasse — că lucrurile se schimbă? Şi 


unde mai pui că adevăratul Pitias nu avea o soție 
plăcută ca Aurore de Caylus şi că adevăratul Da- 
mon nu era îndrăgostit de ea sau mai bine zis de 
zestrea ei. 


1 Filozofi greci din şcoala lui Pitagora, rămaşi celebri 
prin prietenia care-i lega. 

— Întocmai ! sublinie iarăși fratele Passepoil. 

Cocardasse își umplu paharul: . 

— Domnilor — strigă el — în sănătatea lui Da- 
mon, vreau să spun a lui Gonzague, care ar avea 
mîine un venit de şase sute de mii de galbeni, pe 
domnișoara de Caylus şi zestrea ei dacă Pitias, vreau 
să spun ducele de Nevers, ar trece în noaptea asta 
pragul vieții, ca să păşească peste acela al morţii. 

— În sănătatea prințului Damon de Gonzague! 
strigară toţi ceilalți spadasini, cu fratele Passepoil 
în frunte. 

— Ei, ce spuneţi de toate astea, domnule de Pey- 
rolles ? întrebă triumfător Cocardasse. 

— Fantasmagorii ! mîrîi omul de încredere al 
prințului — minciuni! i 

— Cuvîntul e cam greu. Să judece vajnicii mei 
prieteni. Îi iau drept martori. 

— Ai spus adevărul, Cocardasse, adevărul! se 
auzi de pretutindeni, în jurul mesei. 

— Prințul de Gonzague — spuse deciamator Pey- 
rolles, încercînd să joace cartea marei demnități — 
este mult deasupra unor astfel de mirşăvii, ca să fie 
într-adevăr nevoie să-l dezvinovățesc... 

Cocardasse îl întrerupse : 

— Atunci luați loc, bunul meu domn de Peyrol- 
les ! spuse el. Şi fiindcă omul dẹ încredere al prin- 
țului se împotrivea, îl lipi cu de-a sila pe un scaun. 
Apoi continuă: O să ajungem acum la și mai mari 
infamii. Passepoil ! 

— Da, Cocardasse ! răspunse normandul. 


— Fiindcă domnul de Peyrolles tot nu se dă bătut, 
e rîndul tău să predici, prietene. 


Normandul se roşi pînă în virful urechilor și plecă 
ochii. 

— Vedeţi că eu... nu ştiu să vorbesc în publice 
— se bilbii el. 5 

— Să nu cumva să dai înapoi! îi porunci maes- 
trul Cocardasse, răsucindu-și mustața. Fii pe pace! 
Domnii aceştia îți vor ierta lipsa de experiență şi 
tinerețea. 

— Mă bizui pe îngăduința lor — murmură sfiosul 
Passepoil. 

Şi cu un glas de fecioară care răspunde la între- 
bările duhovnicului, demnul monitor de scrimă 
începu : 

— Domnul de Peyrolles are toată dreptatea să 
socotească pe stăpînul său un desăviîrșit gentilom. 
Iată amănuntele care au ajuns la cunoștința mea: 
eu nu văd în asta nimic de condamnat, dar unele 
cugete răuvoitoare ar putea socoti altfel. În timp 
ce cei trei Filipi duceau o viață veselă la Paris, 
atît de veselă încît regele Ludovic şi-a ameninţat 
nepotul că-l va trimite pe moşiile lui... asta se în- 
tîmplă acum vreo trei ani, eu eram în slujba unui 
doctor italian, elev al savantului Exili; un oarecare 
Pierre Garba. 

— Pietro Garba, da, da — întrerupse Faânza — 
l-am cunoscut şi eu. Era un ticălos negru la suflet. 

Fratele Passepoil zîmbi duios. 

— Era un om la locul lui, liniştit, vădind unele 
înclinații religioase, plin de învăţătură ca cele mai 
groase bucoavne, şi a cărui îndeletnicire era să năs- 
cocească elixiruri binefăcătoare pe care le numea 
„licoare de viaţă lungă“. 

Spadasinii izbucniră în ris, 

— Fii pe pace! strigă Cocardasse. Povestești ca 
un zeu. Dă-i înainte! 

Domnul de Peyrolles îşi şterse fruntea, care se 
acoperise de sudoare. 


al 


A 

— Prințul Filip de Gonzague — reluă Passepoil — 
venea foarte des să-l vadă pe bunul Pietro Garba. 

— Măi încet! îl întrerupse, fără să vrea, omul 
prinţului. 

— Mai tare! strigară găliganii. 

Toată povestea aceasta îi înveselea nespus, cu atît 
mai mult, cu cît întrevedeau la capătul ei o creştere 
a plăţii ce li se cuvenea. 

— Dă-i înainte, dă-i înainte, frate Passepoil! 
stăruiră ei, strîngînd cercul în jurul normandului. 

Iar Cocardasse, mîngîind ceafa ciracului său, spuse 
cu un ton părintesc: 

— Ticălosul ăsta are succes, capedediou! 


— Îmi pare foarte rău — continuă Passepoil — 
că trebuie să repet un lucru care s-ar zice că-i dis- 
place domnului de Peyrolles — dar adevărul este 


că prinţul de Gonzague venea foarte des pe la 
Garba, cu siguranţă ca să înveţe cîte ceva de la el. 
Tocmai în acea vreme, tînărul duce de Nevers a 
fost lovit de o ciudată boală care-l făcea să tînjească 
pe picioare. 

— Calomnie!  mormăi Peyrolles. Mirșavă ca- 
lomnie ! 

Passepoil întrebă cu nevinovăție : 

— Am acuzat eu pe cineva de ceva, maestre ? 

Şi cum omul prinţului își muşca pînă la sînge 
buza, Cocardasse spuse: 

— Bunul nostru domn de Peyrolles nu mai vor- 
beşte atît de îngîmfat, nu, nu... 

La auzul acestor cuvinte, Peyrolles se ridică brusc. 

— Sper că îmi veţi da voie'să mă retrag? spuse 
el cu o furie reţinută. 

— Fireşte — îi răspunse gasconul, rîzînd din toată 
inima. Mai mult: vă vom escorta pînă la castel. 

Numitul Zăvor trebuie să-și fi sfîrşit somnul de 
după prînz; ne vom lămuri, deci, cu el. 

Peyrolles se lăsă să cadă din nou pe scaun. Chipul 
lui, din galben, se făcea verzui. Necruţător, Cocar- 
dasse îi întinse un pahar. 

— Trăgeţi o duşșcă, să vă mai veniţi în fire — îi 
spuse el — fiindcă s-ar părea că nu vă simţiţi toc- 
mai bine. Haide, beţi măcar o înghiţitură. Nu? 
Atunci staţi liniștit şi lăsaţi-l să vorbească pe tică- 
losul ăsta de normand, care îi dă cu gura mai bine 
decît un avocat la curtea cea mare de justiţie. 

Fratele Passepoil făcu o plecăciune plină de recu- 
noștinţă şefului său și continuă: 

— Toată lumea începuse să spună: „Bietul duce 
de Nevers, aşa tinerel, cum se află, iată-l pe ducă“. 
Curtea şi "capitala se nelinișteau. Casa de Lorraine 
este atît de nobilă! Regele cerea mereu vești. Iar 
Filip, ducele de Chartres, era nemîngiiat. 

— Un om și mai nemiîngiiat — îl întrerupse Pey- 
rolles, care izbuti să ia un aer convins — era Filip, 
prinț de Gonzague. 

— Dumnezeu să mă ferească de a vă contrazice! 
spuse Passepoil, a cărui blîndeţe, pe care nimic nu 
părea s-o poată tulbura, ar trebui să slujească drept 
pildă tuturor celor ce s-au pornit la o discuție. Cred 
şi eu că prinţul era îndurerat. Dovadă că venea în 
fiecare seară la jupîn Garba, deghizat în lacheu, şi 
îi spunea necontenit, cu un ton descurajat: „Du- 
rează mult, doctore, durează prea mult !“ 

Printre cei ce se adunaseră în sala de jos a hanu- 
lui „La mărul lui Adam“, nu era unul care să nu fi 
fost un ucigaș. Totuşi fiecare tresări. În toate vinele 
sîngele îngheţă. Pumnul greu al lui Cocardasse izbi 
masa ; Peyrolles plecă fruntea și rămase mut. 

„.— Într-o seară — . continuă Passepoil coborînd, 
fără să vrea, glasul — într-o seară, Filip de Gonza- 
gue a venit mai devreme. Garba i-a luat pulsul: 
avea febră. „Ai cîștigat bani mulți la joc“ — i-a 
spus Garba, care-l cunoştea bine. Gonzague a în- 
ceput să rîdă : „Dimpotrivă, am pierdut două mii de 
pistoli“. Apoi a adăugat: „Nevers a vrut să dea azi 
un asalt la- Academia de scrimă, dar nu mai e în stare 
să ţină spada în mînă“. „Atunci — a şoptit doctorul 
Garba — înseamnă că sfîrşitul se apropie. Poate 
chiar mîine“. Dar — se grăbi să adauge Passepoil pe 
un ton aproape vesel — zilele se scurg una după 
alta, însă nu se aseamănă. Chiar a doua zi, Filip, 
duce de Chartres, l-a luat pe Nevers în rădvanul 
lui, care a pornit în pocnete de bici şi în goana tele- 
garilor spre provincia Touraine. Alteța sa îl ducea 
petînărul duce la moșiile lui. Cum doctorul Garba 
nu se mai afla prin preajmă, Nevers.a început să 
prindă puteri. Din Touraine, căutînd soarele, căldura 
şi viaţa, a trecut Mediterana şi s-a dus în regatul 
Neapolului. Filip de Gonzague a venit atunci iar la 
stăpînul meu, însărcinîndu-l să dea şi el o raită 
pe aceleași meleaguri. Mă pregăteam tocmai să-i fac 
bagajele cînd, spre nefericirea lui, într-o noapte, 
alambicul lui a crăpat. Şi sărmanul doctor Pietro 
Garba a murit pe loc fiindcă, în timp ce dormea, a 
respirat vaporii propriului său elixir dătător de 
viață lungă. 

— Ah, preacinstitul italian ! strigară cu toţii. 

— Da — spuse simplu Passepoil — şi eu i-am 
deplîns moartea. Dar să isprăvesc povestirea. Ne- 
vers a stat optsprezece luni departe de Franța. Cînd 
s-a reîntors la curte, uimirea a fost generală. Filip 
întinerise cu zece ani. Era voinic, sprinten, neobosit. 
Ce mai încolo-ncoace: știți cu toţii că, după fru- 


44 


mosul Lagardere, Nevers este, astăzi, prima spadă 
din lume. 

Passepoil tăcu după ce luă o atitudine modestă, și ` 
Cocardasse încheie : 

— Astfel fiind, domnul de Gonzague s-a crezut 
silit să angajeze opt maeştri de arme ca să-i vină de 
hac. Lui singur. Țin-te bine!. 

Urmă o tăcere. Domnul de Peyrolles fu cel care 
o rupse: 

— Care-i scopul acestei flecăreli? O mărire a 
salariului ? 

— Simţitoare. Asta, în primul rînd — răspunse 
gasconul. Cu mîna pe conştiinţă, nu poți cere acelaşi 
preţ pentru un tată care-și răzbuna cinstea fiicei şi 
pentru Damon, care vrea să moștenească prea de 
timpuriu pe Pitias. 

— Ce pretindeţi atunci ? 

— Să se întreiască suma. 

— Fie! răspunse Peyrolles, fără să şovăie. 

— În al doilea rînd, cerem să facem cu toții parte, 
după lovitură, din casa de Gonzague. 

— Fie! se învoi iarăşi omul de încredere al 
prințului. 

'— În al treilea rînd... 

— Nu întindeţi prea mult coarda... 

— Pecaire ! strigă Cocardasse adresîndu-se lui 
Passepoil — auzi, cică cerem prea mult! 

— Să fim drepţi! spuse împăciuitorul cirac. S-ar 
putea ca, după aceea, nepotul regelui să vrea să-şi 
răzbune prietenul. Şi atunci... 

— Atunci — spuse Peyrolles — trecem granița. 
Gonzague î îşi răscumpără moşiile din Italia şi sîntem 
cu toţii în siguranţă acolo. 

Cocardasse se sfătui din ochi întîi cu Passepoil, 
apoi cu ceilalți. 

— Încheiem tîrgul! hotărî el. 

Peyrolles îi întinse mîna. Dar gasconul nu voi 
s-o ia. Bătindu-şi cu palma sabia, spuse: 

— Uite notarul care-mi va răspunde de dom- 
mia-ta, bunul meu domn de Peyrolles. Țin-te bine! 
N-o să încerci niciodată să mă tragi pe sfoară. 

Peyrolles, liber acum, se îndreptă spre uşă. 

— Dacă omul acela vă scapă — spuse el din prag 
— nimic nu mai stă în picioare. 

— Asta se-nţelege de la sine; te poţi culca pe 
amîndouă urechile, bunul meu domn de Peyrolles. 

Un uriaş hohot de rîs izbucni în urma confiden- 
tului prinţului. Apoi toate glasurile se uniră vesele 
într-un cor, strigînd: 

— Băutură, să vină băutură! 


Capitolul IV 


MICUL 
PARIZIAN 


Era abia ceasurile patru după-amiază. Spintecă- 
torii noştri mai aveau, deci, tot timpul în faţa lor. 
Şi profitau de acest răgaz ca să bea, să cînte şi 
să zbiere după pofta inimii în sala de jos a hanului 
„La mărul lui Adam.“ La cîţiva paşi, în albia fos- 
tului braţ de apă, cosaşii, acum că începuse să se 
mai domolească arşița soarelui, adunau mai cu 
spor fînul şi îl legau în baloturi. 

Deodată se auzi un tropot de cai la marginea pă- 
durii Ens şi în clipa următoare ţipete se ridicară 
din albie. 

Cosaşii se risipiră ca potirnichile, fugăriţi şi loviți 
cu latul săbiilor de un grup de soldaţi lefegii în 
căutare de nutreţ. Firește, în altă parte nu ar fi 
găsit fîn de mai aleasă calitate. 

Cei opt viteji ai noștri se şi repeziseră la fereastră 
să vadă ce se petrece. 

— Blestemaţii, sînt îndrăzneţi! exclamă Cocar- 


dasse-cel-tînăr. 
— Să vină pînă sub ferestrele marchizului! 


adăugă Passepoil. 

— Cîţi sînt?... Trei... şase... opt. 

— Tocmai cît şi noi. 

Între timp, „blestemaţii“ adunau în tihnă fînul 
de care aveau nevoie, făcînd haz de isprava lor şi 
hohotind în voie. Ştiau bine că pușcoacele castelu- 
lui Caylus amuţiseră de mult. 

Cînd socotiră că-și încheiaseră prădăciunea şi 
urcaseră baloturile cu fîn pe cai, ieşiră din albia 
brațului pe drumeagul pentru căruţe. Șeful lor, 
care purta galoane de brigadier, roti privirea îm- 
prejur şi strigă: 

— Veniţi după mine, domnilor! Iată tocmai ce 
ne trebuie! 

Şi arătă cu degetul hanul „La mărul lui Adam“, 

— Bravo! strigară ceilalți. 

— Prieteni — şopti Cocardasse-cel-tînăr — vă sfă- 
tuiesc să vă luaţi săbiile. 

Într-o clipită, săbiile fură încinse şi, părăsind 
fereastra, maeștrii de arme se așezară în jurul 
meselor. 

Mirosea de la o poștă a încăierare. Fratele Pas- 
sepoil zimbea liniştit sub cele trei fire ale mus- 
tății lui. 

— Aşadar, precum vă spuneam — începu Cocar- 
dasse pentru a avea aerul cât mai la largul lui — 
cel mai bun mijloc de a te ţine în gardă în faţa unui 
monitor de arme stîngaci, ceea ce este întotdeauna 
foarte primejdios... 

În acel moment, şeful soldaţilor îşi băgă pe uşă 
capul bărbos. 

— Ehei — strigă el — hanul e plin, copii! 

— Să-l golim! răspunseră într-un glas cei ce-l 
urmau. 

Era simplu, era logic. Șeful — Carrigue pe 
nume — socoti că nu avea nici un motiv să se 
împotrivească. Descălecară cu toții şi îşi legară 
fără ruşine caii încărcați cu fîn de belciugele 
prinse în zidul hanului. 

Pînă în această clipă, spadasinii noştri nu 
clintiră. 

— Ei, voi ăştia — le strigă Carrigue trecînd 
cel dintîi pragul — ştergeți-o! Aici nu-i loc decît 
pentru lefegiii regelui. 

Nimeni nu-i răspunse. Cocardasse se întoarse 
către ai săi şi le şopti: 

« — Nu vă pierdeţi cu firea, copii, atenție la ți- 
nută! Să nu ne aruncăm orbeşte, ci să-i facem 
pe lefegiii maiestăţii sale să joace în tact. 

Oamenii lui Carrigue se buluciră la uşă, astu- 
pînd-o. 

— Ei — strigă iar Carrigue — ce v-am spus? 

Maeştrii spadasini se ridicară şi se înclinară po- 
liticos. 

— Roagă-i — spuse brigadierului unul din sol- 
dați — să facă bine să iasă pe fereastră, 

Şi, în aceeași clipă, luă ulceaua plină a lui Co- 
cardasse şi o duse la gură. Carrigue rînji:. 

— Nu vedeţi, bădăranilor, că avem nevoie de 
cănile, de mesele şi de scaunele voastre? 

— Fiţi pe pace! strigă Cocardasse-cel-tînăr — 
o să vă dăm tot ce doriţi, drăguţii mei. 

Şi făcu ţăndări ulciorul în capul lefegiului, în 
timp ce Passepoil zvîrlea greoiul lui scaun în 
pieptul lui Carrigue. 

Şaisprezece lame străluciră în aceeaşi clipă. 
Erau cu toţii oameni de arme solizi, curajoşi şi 
bătîndu-se cu plăcere. Se avîntau toţi deodată şi 
cu toată inima. A 

Glasul de tenor al lui Cocardasse acoperea toată 
zarva cu înjurătura lui favorită: 

— Vivadiou ! Serviţi-i, serviţi-le tot ce doresc! 

La care Carrigue şi-ai lui răspunseră atacînd 
cu capul plecat. 

— Înainte! Trăiască Lagardère, trăiască La- 
gardère ! Strigătul acesta fu ca o adevărată lovi- 
tură de teatru. Cocardasse şi Passepoil, care se aflau 
în fruntea spadasinilor, se dădură înapoi şi împin- 
seră masa grea de stejar între cele două armate. 

— Ţin-te bine! strigă gasconul. Săbiile jos! 

Trei sau patru lefegii apucaseră să fie destul 
de serios ciopîrţiţi. Asaltul nu le izbutise de fel 
şi acum îşi dădeau prea bine seama cu cine aveau 
de-a face. 

— Ce-aţi spus? întrebă fratele Passepoil, al 
cărui glas tremura de emoție. Ce-aţi spus? 

Ceilalţi spadasini murmurau nemulţumiţi : 

— l-am fi mîncat ca pe nişte pui de vrabie! 

— Linişte! strigă  Cocardasse cu autoritate, 
Apoi adresîndu-se lefegiilor care o sfecliră : Răspun- 
deţi deschis, de ce aţi strigat: trăiască Lagardère ? 

— Fiindcă el e şeful nostru. 

— Cavalerul Henry de Lagardere ? 


— El. 

— Micul nostru Parizian! Bijuteria noastră! 
gunguri fratele Passepoil, căruia i se și umezi- 
seră ochii. 

— O clipă — spuse Cocardasse — să nu fie vreo 
neînțelegere. Noi l-am lăsat pe Lagardère la Paris, 
în cavaleria uşoară de gardă. 

— Ei şi? ripostă Carrigue... Lagardère s-a să- 
turat de cavaleria uşoară de la curte. Şi-a păstrat 
doar uniforma şi comandă o companie de lefegii 
ai regelui chiar în valea asta. 

— Atunci — spuse gasconul — gata: săbiile 
în teacă! Vivadiou! Prietenii Micului Parizian 
sînt şi ai noştri. Hai să închinăm împreună, în să- 
nătatea celei mai bune spade din univers. 

— Facă-vi-se voia! spuse Carrigue, dîndu-și 
seama că el şi ai lui scăpau astfel teferi ca prin 
minune. 

Domnii lefegii regali se grăbiră să-și bage să- 
biile-n teacă, fără a se mai lăsa rugaţi. 

— Nu trebuie măcar să ni se ceară scuze? în- 
trebă Pepe matadorul, trufaş ca orice castilian. 

— O să ai, dragă prietene, satisfacția să te baţi 
„cu mine, dacă așa-ţi zice inima! îi răspunse Co- 
cardasse. Cît despre acești domni, sînt acum sub 
ocrotirea mea. La masă și să ni se aducă vin! Nu 
mai ştiu ce-i cu mine de bucurie. 

Întinse paharul său lui Carrigue şi adăugă ; 

— Am onoarea să-ţi prezint pe Amable Passepoil, 
monitorul sălii mele de arme. Fie zis între noi şi 
fără nici o jignire, era tocmai pe punctul de a-ţi 
arăta o lovitură de care, cu siguranţă, domnia-ta 
nu ai cea mai mică idee. Este, ca şi mine, prieten 
devotat al lui Lagardère. 

— Şi sînt mîndru de asta — îl întrerupse Pas- 
sepoil. 

— Cît despre acești domni — continuă gasconul, 
arătîndu-și tovarășii — iertaţi-le burzuluiala: vă 
cam răzbiseră, voinicilor. Şi eu le-am luat bucăţica 
de la gură. Asta... fie zis, tot fără supărare. Să 
ciocnim ! 

Ciocniră ulcelele. Ultimele cuvinte, îndemînatic 
rostite, ca în treacăt, de Cocardasse, măguliseră pe 
maeştrii de arme, iar domnii lefegii şocotiseră că 
era mai nimerit să se facă a nu le fi auzit. Văzu- 
seră prea îndeaproape ţesala cu care era cît pe-aci 
să fie scărmănațţi. 

În timp ce fata se dusese să scoată vin rece din 
pivniţă, mesele şi băncile fură mutate afară, pe 
pajişte, fiindcă sala hanului se dovedea într-adevăr 
neîncăpătoare pentru toată această vitează adună- 
tură. Cît ai clipi din ochi, fiecare se simţi cu totul 
la largul lui şi aşezat cum îi place la masă, pe 
tăpşanul verde. ' 

— Să mai vorbim despre Lagardère — propuse 
Cocardasse. Dacă vreți să ştiţi, eu i-am dat cea 
dintîi lecţie de scrimă. N-avea pe atunci nici şai- 
sprezece ani. Dar ce făgăduieli de viitor! 

— Acum abia a împlinit optsprezece — spuse 
Carrigue — şi Cel-de-sus poate fi martor că şi-a 
tinut făgăduielile. 

Fără voia lor, spadasinii erau interesaţi de figura 
aproape legendară a acestui erou cu care li se îm- 
puiaseră urechile toată dimineaţa. Ascultau fără să 
piardă o vorbă şi nici unul din ei nu mai dorea să-l 
aibă în faţă altminteri decît la masă. 

— Nu-i așa? S-a ţinut de cuvînt — strigă entu- 
ziasmat Cocardasse. Pecaire ! Mereu frumos, mereu 
curajos ca un leu? 

— Mereu norocos ? îngăimă Passepoil roşind pînă 
în vîrful urechilor lui clăpăuge. 

— Mereu împrăștiat — continuă gasconul —, 
mereu făcînd toate numai după capul lui? 

— Călău cu cei dirji şi blind cu cei slabi? 

— Mereu gata de încăierare! 

— Mărinimos la luptă şi la joc? 

— Aruncînd aurul pe fereastră! 

— Toate patimile, capedediou ! 

— Toate virtuțile ! 

— Fără minte! 

— O inimă... o inimă de aur! 

— În sănătatea Micului Parizian! În sănătatea 
lui Lagardère ! strigară toţi într-un glas. 

Carrigue şi oamenii lui ridicară cu toţii ulcelele, 
plini de entuziasm. Băură în picioare. Maeştrii de 
arme nu puteau face altfel. 

— La dracu’! izbucni iară, după aceea, Joël 
de Jugan, bretonul, punînd jos ulcica goală — mă- 
car spuneţi-ne şi nouă cine este acest Lagardère al 
vostru ? 

— Ne viiiie urechile de numele lui — adăugă 
Saldagno. Cine e? De unde vine? Şi ce face? 

— Prietene — îi răspunse Cocardasse — este tot 
atît de nobil ca şi regele ; s-a ivit din strada Croix- 
des-Petits-Champs şi îşi face de cap. Sinteţi lumi- 
naţi ? Dacă vreţi să ştiţi mai mult, turnaţi-mi vin! 

Passepoil îi umplu ulcica şi gasconul continuă 
duvă ce îşi adunase, o clipă, gîndurile: 

— Nu-i o poveste cu minuni de basm. Mai bine 
zis, despre el nici nu se poate povesti. Trebuie să-l 
vezi cu spada în mînă. Despre sîngele care-i curge 
prin vine, v-am spus că-i la fel de nobil ca şi al re- 
gelui şi nimic pe lume nu m-ar face să mă dezic. 
Dar, la drept vorbind, nimeni n-a cunoscut vreodată 

nici pe maică-sa, nici pe taică-său. Cînd l-am întîlnit 
eu, în Curtea Havuzurilor, în faţa Palatului Regal, 
avea doisprezece ani. Era gata-gata să fie stilcit de 
o jumătate de duzină de derbedei mai mari ca el. 
Pentru ce? Fiindcă pungaşii ăştia de flăcăiandri în- 
cercaseră să jefuiască pe bătrîna care vindea gogoşi 
sub bolta palatului Montesquieu. Întreb pe cineva 
cum îl chzamă. „Micul Lagardère“. „Şi părinţii ?“ 
„N-are părinţi“. „Cine vede de el?“ „Nimeni“. 
„Unde stà?“ „În ruinele turnulețului dinspre 
stradă al fostului palat Lagardère, la colţul stră- 
zii Saint-Honore“. „Are vreo meserie?“ „Două, 
nu una: se aruncă de pe Pont-Neuf şi face pe 
omul fără oase în Curtea Havuzurilor“. Fiți pe 
pace! Două straşnice meserii! Voi, străinilor — 
se întoarse Cocardasse spre maeştrii spadasini ve- 
niți de peste fruntarii — nu ştiţi ce meserie este 
să te arunci de pe Pont-Neuf. Parisu-i plin de 
gură-cască. Aceşti gură-cască azvîrl de pe parape- 
tul podului bănuţi de argint în Sena, iar băieţan- 
drii mai curajoşi se aruncă în apă să-i pescuiască, 
primejduindu-şi viața. Şi ceata de gură-cască se 
înveseleşte,  nevoie-mare. Vivadiou! Dintre toate 
desfătările, cea mai mare ar fi să arzi cu biîta pe 
unul din păcătoşii ăştia. Mai ales că nici n-ar 
costa scump. Cît despre oamenii fără oase, îi în- 
tîlneşti pretutindeni. Ştrengarul ăsta mic făcea tot 
ce voia cu corpul lui: se deşira, se turtea, picioa- 
rele i se făceau braţe, braţele picioare şi parcă-l 
văd şi acum, sandiou! maimuţărind pe ţircovnicul 
de la Saint-Germain-l'Auxerrois, cocoşat şi în faţă, 
şi în spate. Ce să vă mai spun? Îl găseam o bom- 
boană pe băiețaşul ăsta cu părul lui bălai şi obrajii 
trandafirii. L-am scos din mîna derbedeilor şi i-am 
spus: „Ticălosule, vrei să vii cu mine?“ Ştiţi ce 

mi-a răspuns? „Nu, fiindcă văd de mătuşa Ber- 
nard“. Mătuşa Bernard era o nenorocită de cerşe- 
toare care se aciuase şi ea în turnuleţul în ruine. 
Micul Lagardere îi aducea în fiecare seară roadele 
săriturilor în Sena şi al răsucelilor lui. M-am apu- 
cat atunci să-i zugrăvesc plăcerile unei săli de 
arme. Ochii lui frumoşi scînteiau aprinşi. Dar a 
oftat din adînc şi mi-a spus: „Nu pot acum. Da' 
cînd mătuşa Bernard se face bine, vin“. Şi a ple- 
cat. Să vă spun drept: nici nu mă mai gîndeam 
la el. Trei ani mai tîrziu, Passepoil şi cu mine 
ne-am pomenit într-o zi la sala noastră de arme cu 
un heruvim înalt, sfios şi stingherit. „Eu sînt micul 
Lagardere, ne-a spus el, mătuşa Bernard a murit“. 
Cîţiva gentilomi, care se aflau acolo au pufnit de 
rîs. Heruvimul a roşit, a plecat ochii, s-a mîniat şi 
i-a lungit pe frumoşii domnişori pe jos. Ce vreţi! 
Un adevărat parizian. Subţire, mlădios, grațios ca 
o femeie, dar tare ca fierul. După şase luni s-a luat 
la harţă cu un monitor de-al meu care-i amintise 
în batjocură de vremea cînd se arunca de pe pod 
şi făcea pe omul fără oase. Sandiou! Monitorul 
parc-ar fi fost un fulg în mîinile lui. După un an, 
se juca cu mine cum m-aş juca eu acum cu unul 
din domnii lefegii ai regelui... fie zis fără a-i jigni. 
Atunci, s-a făcut soldat. S-a bătut în duel cu căpi- 
tanul lui. Apoi s-a angajat în regimentul Copiilor- 
Pierduţi ai lui Saint-Luc, pe timpul campaniei din 
Germania. Domnul de Villars l-a trimis la Fri- 
bourg-en-Brisgau. Într-o zi a ieşit singur din oraşul 
asediat, fără ordin, şi a adus patru vlăjgani de sol- 
daţi duşmani, legaţi unul de altul, ca nişte berbeci. 
Villars îl făcu stegar: se bătu cu colonelul: fu 
degradat. Pecaire, ce băiat! Villars ţinea însă la el. 
Cum să nu ţii! Acelaşi domn de Villars l-a însăr- 

cinat să ducă regelui vestea înfrîngerii ducelui 
de Baden. Ducele de Anjou, văzîndu-l, a ţinut să-l 
facă paj. Cînd s-a văzut paj, a făcut alte pozne. 
S-a apucat de aventuri galante. A fost trimis la 
plimbare. În sfîrşit, norocul i-a zîmbit: iată-l în 
cavaleria uşoară de gardă. Capedediou! nu înțe- 
leg de ce dracu' a plecat de la curte! 

Cocardasse se opri şi deșertă o ulcică înaltă. Era 
binemeritată. Passepoil îi strînse mîna în chip de 
felicitare. 

Soarele era pe ducă, furişîndu-se pe după co- 
pacii pădurii. Carrigue şi oamenii lui începuseră 
să vorbească de plecare şi se pregăteau să mai în- 
chine un ultim rînd de ulcele în cinstea fericitei 
întîmplări care-i pusese faţă în faţă, cînd Saldagno 
zări un copil care voia să se strecoare în fostul braţ 
de apă, străduindu-se cu tot dinadinsul să nu fie 
văzut. 

Era un băieţandru de vreo treisprezece-paispre- 
zece ani, sperios, care părea să tremure de frică. 
Purta costum de paj, dar fără culori !, şi cingătoare 
de curier. 
< Saldagno îl arătă tovarășilor lui. 

— Pe toţi sfinţii! strigă Carrigue — iată un vi- 
nat pe care l-am mai hăituit. Chiar adineauri a 
făcut să plesnească rînza cailor noştri. Guvernato- 
rul din Venasque are spioni de acest soi şi trebuie 
să punem mîna pe ăsta. 

— Ai dreptate — replică gasconul; dar mă în- 
doiesc foarte ca şmecherul ăsta să fie trimis de gu- 
vernatorul din Venasque, Aici trebuie să fie altă 
drăcovenie la mijloc şi, fără jignire, domnule lefe- 
giu, vînatul. ăsta e al nostru. 


1 Culorile blazonului familiei în slujba căreia se afla. 

De fiecare dată cînd rostea această formulă 
obraznică, gasconul creştea în stima prietenilor lui 
spadasini. 

Se putea intra în albia fostului braţ de apă în 
două chipuri: sau pe drumul de căruţe, sau pe o 
scăriță ce cobora abrupt, pe la capul podului. Oa- 
menii noștri se împărţiră în două grupuri şi intrară 
în şanţ pe amîndouă părțile. Cînd bietul băieţandru 
se văzu astfel înconjurat, nici nu mai încercă să 
fugă şi ochii i se umplură de lacrimi. Mina i se 
strecură pe furiş sub reverul pieptărașului. 

— Bunii mei seniori ! strigă el — nu mă ucideţi. 
N-am nimic! N-am nimic! 

Îi luase pe oamenii noştri drept nişte simpli tîl- 
hari. Şi nici nu s-ar fi putut spune că arătau altfel. 

— Nu minţi! îi spuse Carrigue. Ai trecut munţii 
azi-dimineaţă. 

— Eu? se miră pajul. Munţii?! 4 

— La dracu'! se amestecă Saldagno. Ăsta vine 
de-a dreptul de la Argeles. Nu-i aşa, piciule ? 

— De la Argeles?! se miră iar băiețandrul. 

În acelaşi timp, privirea lui se furişă spre fe- 
restruia ce se deschidea sub pod. 

— Fii pe pace! îi spuse Cocardasse — nu vrem 
să te jupuim, tinere. Cui trebuie să-i duci scri- 
soarea? . 

— Scrisoarea ? repetă pajul. 

Passepoil zîmbi pînă la urechi: . 

— Ehei, te-ai născut în Normandia, piciule ! 

Copilandrul repetă iar : 

— În Normandia? Eu? 

— Căutaţi-l! E singurul lucru de făcut! îşi 
dădu cu părerea Carrigue. 

— Nu, nu mă căutați! strigă micul paj, căzînd 
în genunchi — nu mă dezbrăcaţi, bunii mei seniori ! 

Era ca şi cum ar fi suflat peste foc ca să-l stingă. 
Passepoil își schimbă numaidecît părerea : 

— Asta nu-i din Normandia: nu se pricepe să 
mintă. 

— Cum te cheamă ? îl întrebă Cocardasse. 

— Berrichon — răspunse băiețandrul fără să 
şovăie. , 

— Şi în a cui slujbă eşti ? 

Pajul rămase mut. Spadasinii și voluntarii care-l 
înconjurau începeau să-şi piardă răbdarea. Saldagno 
îl apucă de guler în timp ce toţi ceilalţi strigau: 

— Ei, răspunde, hai, răspunde: pe cine slujeşti ? 

— Ce crezi tu, flecuşteţule — îi strigă și Cocar- 
dasse — avem noi vreme să stăm de joacă cu tine? 
Căutați-l, drăguțţilor, şi să se termine povestea ! 

Atunci se desfășură un spectacol cu totul ciudat: 
pajul, pînă în acea clipă atît de speriat, se smuci 
deodată din mîinile lui Saldagno şi scoase din sîn 
un soi de pumnal, care semăna cu o jucărie. Din- 
tr-o zvicnitură, zbură printre Faânza şi Staupitz, 
rupînd-o de fugă spre partea de răsărit a albiei. 
Dar fratele Passepoil cîştigase de nenumărate ori 
întrecerea la fugă la bilciurile din Villedieu. Din 
cîteva sărituri, îl ajunse din urmă pe Berrichon. 
Acesta se apără vitejeşte. Îl zgirie pe Saldagno cu 
micul lui pumnal, îl muşcă pe Carrigue și dădu 
cîteva lovituri crîncene în fluierul picioarelor lui 
Staupitz. Dar lupta era prea inegală: trîntit la pă- 
mînt, Berrichon simțea apropiindu-se de piept miîi- 
nile grele ale spadasinilor, cînd un adevărat trăsnet 
căzu asupra prigonitorilor lui. 

Carrigue se rostogoli la patru paşi cu picioarele 
în sus; Saldagno se răsuci ca o sfîrlează şi se izbi 
de temelia castelului; Staupitz mugi şi se pră- 
buşi ca o vită lovită cu ciocanul în creştet; Co- 
cardasse el însuşi se dădu peste cap şi îmbrăţişă 
pămîntul. Ei bine... 

Un singur om stîrnise toată vînzoleala asta într-o 
clipită şi, s-ar putea spune, dintr-o dată. Un larg 
cerc se făcu în jurul noului venit şi al băieţandru- 
lui. Nici o sabie nu ieşi din teacă. Toate privirile 
se plecară. 

— Ticălosul! mormăi Cocardasse, care se ridica 
frecîndu-şi coastele. 

„Era furios, dar, fără să vrea, un zîmbet îi miji 
pe sub mustăţi. 

— Micul Parizian! strigă Passepoil, tremurînd 
de emoție sau de frică. 

Fără să se sinchisească de brigadierul lor, deşi 
acesta zăcea ameţit la pămînt, oamenii lui Carrigue 
îşi duseră mîna cu respect la pălărie şi spuseră: 

— Căpitanul Lagardère ! 


a 


Capitolul V 


LOVITURA 
LUI NEVERS 


Era, într-adevăr, Lagardère, frumosul Lagardère: 
Şaisprezece săbii de maeştri de arme se aflau acolo 
şi una nu îndrăznea să iasă din teacă, şaisprezece 
spadasini contra unui tînăr de optsprezece ani, care 
zîmbea cu braţele încrucişate! Dar tînărul acela 

era Lagardère! Cocardasse avusese dreptate. Şi 
Passepoil la fel: cele povestite de ei fuseseră de- 
parte de realitate. Oricît îşi lăudaseră idolul, nu 
spuseseră tot ce se putea spune despre el. Era tine- 
reţea însăşi, care atrage şi cucereşte, tinereţea pe 
care o regretă învingătorii. 

Henri de Lagardere era ceva mai înalt decît un 
om de statură mijlocie. Fără să fie un Hercule, 
trupul lui avea acea vigoare mlădioasă şi graţioasă 
a parizianului, şi era la fel de departe şi de greaua 
musculatură a nordului, ca și de slăbiciunea ascu- 
țită a adolescenților noştri din pieţele publice, imor- 
talizaţi de banalele vodeviluri. Părul lui blond, uşor 
buclat, descoperea o frunte înaltă, plină de nobleţe 
şi de inteligenţă. Sprîncenele îi erau negre, ca şi 
mustaţa subţire, răsucită deasupra buzei. Nimic mai 
bărbătesc ca acest contrast, mai ales cînd ochii că- 
prui şi plini de zîmbet luminează paloarea prea 
mată a feţei. Trăsăturile figurii lui regulate şi pre- 
lungi, linia vulturească a spriîncenelor, desenul 
ferm al nasului şi al gurii dădeau chipului său o ex- 
presie nobilă. Zîmbetul ghiduşului plin de viaţă nu 
te făcea să uiţi mîndria purtătorului de spadă. Dar 
ceea ce nu se poate descrie e farmecul, graţia, ti- 
nereţea, voinicia ştrengărească în întregul lor. 

Purta eleganta uniformă a cavaleriei uşoare a re- 
gelui, împodobită cu o bogată mantie de catifea, 
neglijent aruncată pe un umăr. O cingătoare de mă- 
tase roşie cu franjuri de aur indica rangul pe care-l 
avea printre toţi aceşti aventurieri. Brutala execu- 
ție la care procedase abia dacă-i colorase obrajii. 

— Nu vă e rușine! strigă el cu dispreţ. Să tă- 
bărîţi pe un copil! 

— Căpitane... — voi să se apere Carrigue, ridi- 
cîndu-se de jos. 

— Gura! Cine sînt derbedeii ăşștilalți ? 

Cocardasse şi Passepoil se apropiaseră de el cu 
pălăria în mînă. 

— Ehe! exclamă el luminîndu-se la faţă. Ia te 
uită ! Protectorii mei... Ce dracu' faceţi aici, la o 
asemenea depărtare de strada Croix-des-Petits- 
Champs ? 

Le întinse mîna, dar ca un prinț care întinde 
dosul degetelor să-i fie sărutate. Cocardasse şi fra- 
tele Passepoil atinseră această mînă cu evlavie. 
Trebuie să spunem că mîna, pe care abia îndrăz- 
neau s-o apuce, se deschisese de multe ori pentru 
ei, plină de aur. Protectorii nu aveau să se plingă 
de protejat. 

— Şi ceilalţi? întrebă iar Henri. Mutra asta 
parc-am mai văzut-o undeva. Ia spune, tu, unde? 

Se adresa lui Staupitz. 

— La Colonia... — răspunse neamţul fisticit. 

— E adevărat! M-ai atins o dată. E 

— Şi domnia-voastră de douăsprezece ori... — 
biîigui neamțul plin de umilință. 

— Ha-ha! continuă Lagardère uitîndu-se la 
Saldagno şi la Pinto — iată-i şi pe cei doi cam- 
pioni ai mei de la Madrid... Buni în apărare. 

— Excelență — protestară într-un glas cei doi 
spanioli — era o prinsoare. Nu avem obiceiul să. 
ne batem doi contra unul. 

— Cum, cum ? Doi contra unul? strigă gasconul. 

— Spuneau — adăugă Passepoil — că nu știu 
cine sînteți. 

— Şi ăsta — reluă Cocardasse arătînd pe Pepe 
matadorul — se ruga cerului să se afle în faţa 
domniei-voastre. 

Pepe făcu tot ce putu ca să susțină privirea lui 
Lagardere, care spuse doar atit: 

— Asta ? 

Şi Pepe plecă capul. 

— Cît despre -aceşti doi viteji... — spuse iar La- 
gardere arătînd pe Pinto şi pe Saldagno — ..în 
Spania nu purtam decît numele de Henri... Dom- 
nilor — se întrerupse el făcînd cu degetul gestul 
de a da o lovitură de sabie — după cîte văd, cu 
toţii ne-am mai întîlnit cîndva, într-un fel sau 
într-altul, fiindcă iată-l şi pe acest preacinstit 
vlăjgan căruia i-am crăpat capul cu arma prefe- 
rată a ținutului său. 

Joël de Jugan îşi frecă timpla: A 

— A rămas semnul — murmură el; mînuiţi 
bita ca un zeu, asta-i sigur. 

— Nu v-a prea mers cu mine nici unora, nici 
altora, dragii mei — reluă Lagardère; în orice 
caz, aici v-am tulburat dintr-o îndeletnicire mai 
uşoară. Copile, apropie-te! 

Berrichon se supuse. 

Cocardasse și Carrigue se porniră să explice 
laolaltă pentru ce voiau să-l scotocească pe paj. 
Lagardere le făcu semn să tacă. 

— Ce căutai aici? îl întrebă pe băieţanădru. 

— Fiindcă sînteţi bun cu mine, n-o să vă mint 
— răspunse Berrichon. Aduceam o scrisoare. 

— Cui? 

Berrichon şovăi şi privirea i se furişă iar spre 
ferestruia de jos. 

— Domniei-voastre — spuse el totuşi. 

— Dă-mi-o ! 

Băieţandrul scoase din sîn un plic și i-l întinse, 
Apoi înălţindu-se pe virfuri îi şopti la ureche: 
„Mai am şi o alta“. 

— Pentru cine? 

— Pentru o doamnă. 

Lagardere îi aruncă punga: 

— Du-te, piciule ; nimeni nu se va mai lega de 
tine! 

Copilandrul porni în goană şi dispăru îndată la 
cotul fostului braţ de apă.. Cînd paijul nu se mai 
văzu, Lagardere deschise scrisoarea. 

— La distanţă! porunci el, văzîndu-se înconju- 
rat de voluntari şi de spadasini — îmi place să-mi 
citesc singur corespondenţa. 

Toţi se traseră repede înapoi. 

— Bravo! exclamă Lagardere, după ce îşi aruncă 
ochii pe primele rînduri; iată ce se poate numi 
o veste binevenită. Tocmai pentru ea şi venisem 
aici. Cerul mi-e martor: Nevers este un senior 
mărinimos. 

— Nevers? repetară spadasinii miraţi. 

— Ce-i cu el? întrebară Cocardasse şi Pas- 
sepoil. 

Lagardere se îndreptă spre han. 

— Să bem mai întîi — spuse el. Mi-a venit inima 
la loc. Am să vă povestesc totul. Şezi lîngă mine, 
maestre Cocardasse, şi tu aici, frate Passepoil. Cei- 
lalţi, unde vreţi. - 

Miîndri de asemenea cinstire, gasconul şi norman- 
dul se așezară în dreapta şi în stînga eroului lor. 
Henri de Lagardère bău pînă la fund o ulcică de 
vin, apoi vorbi: 

— Trebuie să vă spun că sînt surghiunit. Plec 
din Franța... 

— Surghiunit ? Domnia-voastră ?! îl întrerupse 
Cocardasse. 

— Şi de ce surghiunit ? 

Din fericire această ultimă întrebare acoperi ex- 
presia duioasă, dar necuviincioasă a lui Amable 

Passepoil. Lui Lagardère nu-i plăceau asemenea 
familiarităţi. 

— Aţi auzit de pușlamaua aceea de Bâlissen ? 

— Baronul Belissen ? 

— Belissen duelgiul ? 

— Belissen răposatul — îl îndreptă tînărul cava- 
lerist al regelui. 

— A murit? întrebară mai multe glasuri. 

— L-am ucis eu. Regele m-a înnobilat ca să pot 
intra în regimentul său de gardă. Făgăduisem să 
mă port cu chibzuială; timp de şase luni am fost 
cuminte ca o icoană. Nici nu se mai ştia de mine. 
Dar într-o seară, Belissen a vrut să-l bage-n spe- 
rieţi pe-un biet cadet din provincie, căruia nu-i dă- 
duseră nici tuleiele ! 

— Veşnica poveste! oftă Passepoil. Un adevărat 
cavaler rătăcitor. 

— Linişte, prietene! îi porunci Cocardasse. 

— M-am apropiat de Belissen — continuă La- 
gardere — și cum făgăduisem maiestăţii sale, cînd 
binevoise să-mi dea titlul de cavaler, că nu voi mai 
insulta pe nimeni, m-am mărginit să-l trag pe ba- 
ron de urechi ca pe un şcolar rău şi neascultător. 
Ceea ce nu i-a plăcut de loc. -= 

— Cred şi eu! se auzi în jur. 

— Şi-a exprimat această neplăcere pe un ton 
prea ridicat. Astfel că i-am dat în spatele Arsena- 
lului ceea ce merita de mult: o lovitură directă şi 
adîncă în timp ce tocmai se descoperea. 

— Ah, băieţașule! strigă Passepoil, uitînd că 
timpurile se schimbaseră — grozav mai dai tu 
blestemata asta de lovitură! 

Lagardère începu să rîdă. Apoi izbi mînios masa 
cu ulcica de cositor. Passepoil se crezu pierdut. 

— Iată cum se face dreptate! strigă tînărul ca- 
valerist din gardă, care şi uitase de normand; mi 
se datora o primă fiindcă am doborit un lup. Şi, în 
loc de primă, sînt surghiunit. 

Toată cinstita adunare a celor de faţă fu de pă- 
rere că era o mare nedreptate. Cocardasse strigă 
capedediou că artele nu erau îndeajuns ocrotite. 
Lagardère spuse : 

— În cele din urmă, m-am hotărît să mă supun 
poruncilor curţii. Plec. Lumea-i largă şi m-am jurat 
că o să găsesc eu un colţişor unde să trăiesc bine. 
Dar înainte de-a trece hotarul, vreau să-mi mai sa- 
tisfac un capriciu: un duel. Astfel înțeleg eu să-mi 
iau rămas bun de la frumosul pămînt al Franţei. 

Toţi îşi apropiară curioşi capetele. 

— Povestiţi-ne şi nouă, domnule cavaler, ce aveţi 


de gînd — spuse Cocardasse. 
— Mai întîi, spuneți-mi, voinicii mei — întrebă 
Lazardere în loc să răspundă — dacă aţi auzit 


cumva vorbindu-se despre lovitura tainică a dom- 
nului de Nevers ? 

— Cum de nu! 

— "Tocmai de ea vorbeam acum un ceas. 

— Şi ce spuneaţi anume, rogu-vă ? 

Părerile erau împărţite. Unii spuneau: mof- 
turi! . Alţii pretindeau că bătrînul Delapalme ar 
îi vîndut ducelui o mişcare... sau o serie de mişcări 
cu care ducele putea să străpungă cu siguranţă 
orice adversar în mijlocul frunţii, între ochi. 

Lagardere stătea pe gînduri. Mai întrebă: 

— Ce părere aveţi, în general, despre loviturile 
tainice, voi care sînteţi toţi specialişti şi maeştri 
de arme ? 

Părerea unanimă fu că loviturile secrete erau 
nişte gogorițe pentru proşti şi că orice lovitură de 


64 


atac în plin putea fi evitată cu mișcările cunoscute 
de apărare. 

— Asta era şi părerea mea — spuse Lagardère. 
Înainte de a fi avut cinstea să fiu adversar dom- 
nului de Nevers. 

— Şi acum? ţîşni aceeaşi întrebare din toate 
părţile, fiindcă fiecare era direct interesat: peste 
cîteva ceasuri, faimoasa lovitură a lui Nevers avea 
poate să lase doi sau trei morți pe teren. 

— Acum... nu mai e acelaşi lucru. Închipuiţi-vă 
că această blestemată lovitură m-a muncit multă 
vreme. Pe cuvîntul meu de cinste, îmi alungase 
somnul. Recunoaşteţi, de altfel, că acest Nevers 
face să se vorbească prea mult de el. La orice ceas, 
pretutindeni, de cînd s-a întors din Italia, nu auzeam 
în jurul meu decît Nevers, Nevers şi iar Nevers! 
Nevers e cel mai frumos ! Nevers e cel mai curajos! 

— După un altul, pe care-l cunoaştem bine! îl 
întrerupse fratele Passepoil. 

De data aceasta se bucură de încuviințarea din 
toată inima a lui Cocardasse-cel-tînăr. 

— Nevers aşa, Nevers pe dincolo — urmă La- 
gardere — caii lui Nevers, armele lui Nevers, do- 
meniile lui Nevers, glumele lui, norocul la cărţi. Şi, 
pe deasupra, lovitura secretă. Pe toţi dracii! Îmi 
împuiase capul. Într-o seară, gazda mea mi-a servit 
un cotlet Nevers. Am aruncat tava pe fereastră şi 
am fugit de acasă, lipsindu-mă de cină. În prag 
m-am lovit de cizmarul meu care îmi aducea o pe- 
reche de cizme, ultima modă: cizme Nevers. L-am 
luat la bătaie. M-a costat zece galbeni pe care i-am 
aruncat în obraz: $mecherul mi-a spus: „Dom- 
nul de Nevers m-a bătut şi el o dată, dar mi-a dat 
după aceea o sută de pistoli“. 

— Era prea mult! rosti solemn Cocardasse. 
Passepoil punea atît de tare la inimă supărarea 
Micului Parizian, încît broboane mari de sudoare 
îi acoperiseră fruntea. 

— Simţeam că mă cuprinde nebunia — îşi reluă 
Lapardere povestirea. Trebuia să pun capăt acestei 
frămîntări. Am încălecat pe cal şi m-am dus să-l 
aştept pe domnul de Nevers la ieşirea de la Louvre. 
Cînd a trecut pe lingă mine, l-am strigat pe nume. 

— „Ce e?“ m-a întrebat el. 

— „Domnule duce — i-am spus eu — pun mare 
preţ pe curtenia domniei-voastre, şi am venit să vă 
rog să-mi arătaţi, la lumina lunii, lovitura secretă“. 

S-a uitat lung la mine. Cred că m-a luat drept 
un nebun scăpat de la ospiciu. 

— „Cine eşti dumneata ?“ m-a întrebat totuşi. 

— „Cavalerul Henri de Lagardère — i-am răs- 
puns — prin mărinimia regelui, ofiţer în cavaleria 
ușoară de gardă, fost portdrapel la Ferté, fost ofiţer 
al lui Conti, fost căpitan în regimentul din Navarre, 
de pretutindeni scos din lipsă de minte“. 

— „Ah — m-a întrerupt el descălecînd — dum- 
neata eşti frumosul Lagardère? Mi se vorbeşte 
adesea de dumneata şi asta mă plictiseşte“. 

Ne-am îndreptat, umăr la umăr, spre biserica 
Saint-Germain-l'Auxerrois. 

— „Dacă nu m-aţi socoti prea puţin nobil — am 
început eu să-i spun — ca să vă măsuraţi cu 
mine...“ E 

A fost fermecător, ah, fermecător! Trebuie s-o 
recunosc. În loc să-mi răspundă, mi-a pus vîrful 
spadei între sprîncene, aşa de repede şi de precis, 
încît aş fi şi acum acolo, întins pe jos, dacă n-aş 

îi sărit de trei şchioape îndărăt, cum am făcut-o, 
ca fulgerul. 

— „Asta-i lovitura mea!“ mi-a spus el. Pe ie- 
gea mea, i-am mulţumit din toată inima; era cel 
mai neînsemnat lucru. pe care-l puteam face. 

— „Încă o mică lecţie, dacă nu abuzez“. 

— „La dispoziţia domniei-tale“. 

Mii de blesteme! De data asta m-a înţepat ce-a 
binelea în frunte. Eram lovit, eu, Lagardere! 

Maeștrii de arme schimbară priviri neliniştite. 
Într-adevăr, lovitura domnului de Nevers lua pro- 
porţii înfricoșătoare. 7 

— Şi... n-aţi văzut nimic? întrebă sfios Co- 
cardasse. 

— De văzut, am văzut eu mişcarea! strigă La- 
gardère. Dar n-am mai apucat să mă apăr. Omul 
„ăsta e iute ca trăsnetul. 

— Şi cum s-a sfîrșit întîlnirea ? 

— Cum să se sfiîrşească ? Parcă paza de noapte 
lasă vreodată în tihnă pe cetăţenii paşnici? Cind 
a sosit paza, a trebuit să ne despărțim. Ca doi buni 
prieteni, de altfel, domnul duce făgăduindu-mi să-mi 
dea prilejul de a-mi lua revanşa. 

— Dar, sandiou — strigă Cotardasse care o ţinea 
una şi bună — cu lovitura asta o să vă ţină iar la 
cheremul lui ! i 

— Fii liniştit. 

— l-aţi prins secretul ? 

— Fireşte. L-am studiat în liniștea odăii mele. 

— Şi? 

— E o copilărie. 

Maeştrii răsuflară. Cocardasse se ridică: 

— Domnule cavaler — spuse el — dacă ați 
păstrat o bună amintire bietelor lecţii pe care vi 

le-am dat cu atîta bucurie, nu veţi respinge rugă- 
mintea mea. Ce mai! 

Instinctiv, Lagardere duse mîna la buzunar. Fra- 
tele Passepoil făcu un gest plin de demnitate. 

— Nu asta vrea să vă ceară maestrul Cocardasse ! 
spuse el. 

— Vorbeşte! zise Lagardère. Îmi amintesc de 
lecţiile tale. Ce doreşti ? 

— Vreau — grăi Cocardasse — să mă învăţaţi şi 
pe mine lovitura lui Nevers. 

Lagardere se ridică. 

— Ai dreptate, bătrînul meu Cocardasse; pri- 
veşte meseria ta şi e firesc s-o ştii. 

Traseră săbiile. Voluntarii și spadasinii făcură 
cerc în jurul lor. Mai ales spadasinii de profesie 
erau numai ochi. 

— Eh! exclamă Lagardère încrucişîndu-şi sabia 
cu aceea a fostului său dascăl — cum te-ai moleşit. 
Haide, angajează în terță, lovitură directă, reţi- 
nută. Parează! Lovitură directă, încă o dată din 
plin... Parează, primă şi ripostă. Treci peste sabie 
şi... la ochi. 

Însoţi vorbele cu mișcarea. 

— Sandiou! strigă Cocardasse sărind în lături. 
Am văzut un milion de scîntei. Şi apărarea? spuse 
el punîndu-se din nou în gardă. 

— Da, da, apărarea? strigară nerăbdători şi cei- 
lalţi spadasini. 

— Simplu ca bună ziua — zise Lagardère. Eşti 
gata? Terţă. La timp, după remiză... Primă de 
două ori, fereşte... oprire în arme... Asta-i tot. 

Îşi băgă spada în teacă. Fratele Passepoil îi mul- 
tumi cu glasul plin de emoție. 

— Aţi prins mişcarea şi voi? îi întrebă Co- 
cardasse ștergîndu-şi sudoarea de pe frunte. Capé- 
dediou ! Parizianul ăsta, ce ştrengar! 

Maeștrii de arme încuviințară din cap şi Cocar- 
dasse se aşeză din nou la masă spunînd: 

— Lecţia asta ar putea să vă fie de folos. 

— Chiar de îndată! rîse Lagardère turnîn- 
du-şi vin. 

Toţi îşi îndreptară privirea spre el. Îşi bău pe 
îndelete ulcica, apoi despături fără grabă scrisoarea 
dată de micul paj. 

— Nu v-am spus — urmă el — că domnul de Ne- 
vers mi-a făgăduit o revanșă ? 

— Da, dar... 

— Trebuie neapărat să-mi iau această revanşă 
înainte de a pleca în surghiun. Am scris domnului 
de Nevers pe care-l ştiam la castelul lui din Bearn. 
Scrisoarea adusă de paj este răspunsul ducelui. 

Un murmur de uimire se ridică din grupul spada- 
sinilor. , - 

— A fost iarăşi fermecător, da, da, fermecător. 
După ce mă voi bate după pofta inimii cu acest 
adevărat gentilom, simt că voi fi în stare să-l iu- 
besc ca pe un frate. A primit tot ce i-am propus: 
ceasul, locul... 

— Care ceas? întrebă Cocardasse tulburat. 

— Căderea nopţii. 

— Astă-seară ? 

— Astă-seară, 

— Şi locul? 

— Fostul braţ de apă al castelului Caylus. 

Urmă o tăcere. Passepoil își dusese un deget la 
buze. Spadasinii încercau să-şi păstreze firea. 

Capitolul VI k 


FEREASTRA 
DE JOS 


După toate semnele, noaptea avea să fie întu- 
necoasă. Zidurile masive ale castelului Caylus se 
profilau nelămurit pe cer. 

— Vivadiou, cavalere — strigă Cocardasse vă- 
zînd că Lagardère se ridică de la masă și își în- 
cinge sabia — să alungăm departe mîndriile greşit 
înțelese! Primiți, vă rugăm, și serviciile noastre în 
această luptă care va fi inegală. 

Lagardère înălță din umeri. Passepoil îi atinse 
brațul pe la sapte. 

Morala activă pretinde, după spusele unui filo- 
zof grec, că roşu ar fi culoarea virtuții. Amable 
Passepoil putea să arboreze în cel mai înalt grad 
această culoare, dar de virtute nici urmă în făp- 
tura lui. i 

— Pe toți diavolii iadului! strigă. Lagardère. 
Eu, dragii mei prieteni, am obiceiul să.mă descurc 
singur în orice împrejurare şi voi ştiţi foarte bine 
asta. Iată, cade înserarea : o ultimă dușcă și șter- 
geţi-o ; e singurul serviciu pe care vi-l cer. 

Lefegiii se îndreptară spre caii lor. Spadasinii 
nu se mişcară. Cocardasse îl luă pe Lagardère 


deoparte. . 
— Pentru domnia-ta sînt gata să mă las ucis 
ca un cîine, cavalere — spuse el încurcat — dar... 
— Dar ce? 


— Fiecare cu meseria lui... înțelegeți ce vreau 
să spun. Aşa că noi nu putem pleca de aici. 
— Nu mai spune! Şi de ce? 

— Fiindcă aşteptăm şi noi pe cineva. 

— Ia te uită! Şi cine-i acel cineva? 

— Nu vă supăraţi. E Filip de Nevers. 

Parizianul tresări. 

— Ce vorbeşti ? exclamă el iar. Şi pentru ce-l 
aşteptaţi voi pe domnul de Nevers? 

— Un nobil senior ne-a însărcinat să... 

Nu apucă să isprăvească. Degetele lui Lagardere 
îi strîngeau ca un cleşte braţul. 

— O cursă? Și îndrăzneşti să-mi spui asta mie? 

— Ţin să vă spun că... — începu fratele Passe- 
poil. 

— Gura, nemermnicilor! Vă interzic, mă auziţi, 
şi băgaţi bine la cap ce vă spun: vă interzic să 
vă atingeţi de un fir de păr al ducelui, dacă nu 
vreţi apoi să aveţi de-a face cu mine. Nevers îmi 
aparţine. Dacă-i e dat să moară, va muri de mîna 
mea, într-o luptă dreaptă. De mîna voastră nu, 
atît cît voi trăi eu. 

Se ridicase ca o stîncă în faţa lor. Era dintre 
acei oameni al căror glas nu tremură, ci răsună 
mai pătrunzător la miînie. 

Spadasinii ceilalți stăteau în jurul lui, nehotă- 
rîți. 

— Va să zică, de asta m-ați pus să vă arăt lo- 
vitura secretă a lui Nevers? Şi eu... Carrigue!? 

Carrigue 'se prezentă la ordin cu oamenii lui 
care ţineau de căpăstru caii încărcaţi cu nutreţ. 

— E o ruşine că am fost înşelaţi şi a trebuit 
să închinăm la masă cu astfel de oameni. 

— Vorbele domniei-voastre sînt tare aspre! 
oftă Passepoil cu lacrimi în ochi. 

Cocardasse-cel-tiînăr rostea în gînd cele mai sa- 
vante înjurături care au putut rodi pe fertilul pă- 
mînt al Gasconiei şi Provenţei. 

— Pe cai și în galop! porunci Lagardère dame- 
nilor lui; n-am nevoie de nimeni ca să plătesc 
cum se cuvine ticăloşilor ăstora. 

Carrigue și voluntarii, care avuseseră de-a face 
cu săbiile maeștrilor de arme, nici nu-și doreau 
altceva decît să se poată duce cît mai departe să 
se bucure de răcoarea nopții. 

— Cît despre voi — spuse Lagardere, întorcîn- 
du-se spre spadasini — faceţi bine şi ştergeţi-o şi 
voi. Şi cît mai repede. Altfel, pe moartea Miîntui- 
torului, vă jur că vă mai dau o lecţie de arme! 
De data asta, din plin. 

Trase spadă. Cocardasse și Passepoil dădură 
înapoi pe ceilalţi spadasini care, bizuindu-se pe 
numărul lor, păreau împinşi de diavol să se îm- 
potrivească. 

— De ce să ne supărăm? le șopti Passepoil. De 
vreme ce ţine neapărat să facă el treaba noastră! 

— Să mergem! strigară, în cele din urmă, cu 
toţii. 

5 drept că sabia lui Lagardère şi începuse să 
vîjîie şi să biciuiască văzduhul. 

— Capédédiou! spuse Cocardasse retrăgîndu-se 
prevăzător cel dintii — e destul ca cineva să aibă 
un dram de judecată, ca să-şi dea seama că nu ne 
e frică, domnule cavaler; vă cedăm doar locul... 

— Ca să vă facem pe plac! adăugă Passepoil. 

— Să. vă ia dracu'! le strigă Lagardere, întor- 
cîndu-le spatele. 

Voluntarii plecaseră în galop; spintecătorii se 
făcură nevăzuţi în spatele grădinii hanului. Bine- 
înțeles că uitaseră să plătească. 

Lagardère plăti pentru toți. 

— Fetiţo — porunci el hangiţei — închide 
obloanele, pune drugul la ușă. Orice ai auzi în 

noaptea asta în fostul braţ de apă al castelului, 
toți ai casei. să doarmă dusi; Sînt treburi care nu 
vă privesc. 

Fata închise obloanele şi zăvorî uşile. Noaptea 
se lăsase de-a binelea, o noapte fără lună şi fără 
stele. O candelă aşezată la căpătul podului de 
scînduri, sub firida unei Sfinte Fecioare, licărea 
slab: şi nu putea lumina decît un cerc de vreo 
zece-doisprezece paşi. Licărul ei nici nu putea, de 
altfel, să ajungă pînă la albia fostului braț de apă 
din pricina podului care îl masca. Lagardère era 
singur... Galopul cailor se pierduse în depărtare. 
Valea Louron se cufundase într-o beznă adîncă, 
în care sclipea pe alocuri cîte o steluță roşiatică; 
semn că acolo se afla coliba vreunui țăran sau 
bordeiul unui păstor. 

„Opt împotriva unuia singur! Nelegiuiţii ! „îşi 
spunea tînărul parizian, îndreptîndu-se pe drumul 
de căruţe spre fundul albiei. Un adevărat asasi- 
nat! Ce bandiți! Oameni de acest soi te scîrbesc 
de sabie“. 

Dădu peste căpiţele de fîn răvăşite de Carrigue 
şi de oamenii lui. 

„Dumnezeule! își spuse el scuturîndu-și mantia — 
o teamă mă cuprinde. Pajul o să-i spună lui Ne- 
vers că în şanţul castelului aşteaptă o bandă în- 
treagă de spintecători. Nevers nu o să mai vină şi 
voi pierde, astfel, cel mai frumos duel din lume. 
Pe toţi dracii din iad ! Dacă aşa se va întîmpla, apoi 
cunosc opt ticăloşi care miine vor fi tăiaţi în 
bucăţi“. 

Ajunse sub pod. Ochii i se obișnuiseră cu întu- 
nericul. Oamenii lui Carrigue strînseseră fînul 
tocmai în faţa ferestruii joase, lîngă care se afla 
acum Lagardère. El o privi mulţumit și se gîndi 

că locui e tocmai bun pentru o încrucișare de 
spade. Dar gîndul îi alunecă şi în altă parte. Ispita 
de-a pătrunde în acest castel de nepătruns nu îi 
dădea pace de fel. Ziduri masive, zăvoare, paznici, 
frumosul Lagardere își bătea joc de toate aceste 
oprelişti. Nici nu "i-ar fi făcut plăcere o ispravă care 
nu ar fi numărat măcar cîteva din aceste piedici. 

„Să facem mai amănunţită cunoştinţă cu terenul 
— îşi spuse el, regăsindu-şi dintr-o dată, datorită 
fericitului său caracter, obișnuita-i veselie ghiduşă. 
Sînt semne că domnul duce de Nevers va sosi furios 
la culme şi va trebui să ne ţinem bine. Ce noapte! 
O să ne batem pe ghicite. Mare lucru dacă o să ne 
putem vedea măcar vîrful săbiilor“. 

Se oprise la temelia zidurilor groase. Castelul își 
înălța ca un munte, deasupra capului său, zidăria-i 
uriașă şi podul desena pe cer un arc întunecat. 
Ca să te caţări pe tot peretele acela cu ajutorul 
pumnalului. îţi trebuia o noapte întreagă. Pipăind 
mereu, mîna lui Lagardère întilni fereastra joasă. 

„lată un punct cîştigat! îşi spuse el. Dar, pînă 
una-alta, ce-o să-i spunem mîndreţii ăştia? Parcă 
şi văd fulgerarea plină de minie a ochilor negri, 
sprîncenele vulturești încruntate de indignare...“ 

Îşi frecă mîinile de plăcere... 

„Minunat, minunat! Am să-i spun... Hm ! Trebuie 
să găsesc ceva spiritual... La dracu'! ce să mai fa- 
cem și risipă de elocinţă! Ei, dar ce-i asta? A şi 
venit ? Orice s-ar spune, acest Nevers este încîn- 
tător“. i 

Se opri să asculte.. Un zgomot îi ajunse la 
ureche. Într-adevăr, paşi se apropiau pe marginea 
şanțului, paşi de seniori, fiindcă se auzea clinchet 
argintiu de pinteni. 

„Ei; drace! se gîndea Lagardere. Cocardasse nu 
avea cumva dreptate? Domnul duce vine însoţit ?“ 

Zgomotul de paşi încetă. Candela de la capul po- 
dului lumină doi oameni nemișcaţi, înfăşuraţi în 
lungi mantii. Era vădit că privirea lor încerca să 
străpungă întunecimea din adincul albiei. 

— Nu văd pe nimeni — şopti unul din ei. 

— Ba da — murmură celălalt — acolo, lingă fe- 
restruia de jos. 

Şi strigă cu glasul înăbușit: 

— Cocardasse ! 

Lagardere nu clinti. 

— Faenza ! strigă iar acelaşi glas — eu sînt, 
domnul de Peyrolles. 

„Parcă mi-e cunoscut numele ăsta de ticălos!“ 
îşi spuse Lagardere. 

Peyrolles strigă a treia oară: 

— Passepoil! Staupitz ! 

— Dacă nu-i unul din ai noştri? şopti însoți- 
torul lui. 

— Peste putință — replică Peyrolles. Le-am po- 
runcit să rămînă unul din ei aici, de pază. Trebuie 
să fie Saldagno. Da, el e. Acum îl recunosc. Ei, 
Saldagno... 

— Prezent! răspunse Lagardère, luînd la întîm- 
plare un accent spaniol. 

— Vedeți? exclamă Peyrolles. Eram sigur. Să 
coborîm scara... Atenție la prima treaptă... 

Lagardère îşi spunea: 

„Pe toți dracii, dacă n-am să joc şi eu un rol în 
comedia asta !“ 

Cei doi oameni coborau. Sub mantia sa, însoțito- 
rul lui Peyrolles părea înalt și falnic. Lui Lagar- 
dere i se păru că recunoaşte în accentul lui, cînd 
îl auzi vorbind, o uşoară urmă a accentului italian. 

— Să vorbim mai încet! spuse necunoscutul co- 
borînd scara dreaptă şi îngustă. 

— De prisos, monseniore — răspunse Peyrolles. 

„Bun ! se gîndi Lagardere — va să zică e un 
monsenior“. 

— Da, de prisos — continuă domnul de Pey- 
Tolles : derbedeii au aflat cine-i plăteşte. 

„Eu nu — îşi spuse Lagardère — şi grozav aş 
vrea să ştiu şi eu“. 

. — Am făcut tot ce am putut — reluă domnul 
de Peyrolles — dar n-am putut să-i fac să creadă 
că i-ar plăti domnul marchiz de Caylus. 

„E foarte bine de ştiut şi asta — se gîndi iar 
Lagardere — e limpede că am de-a face cu doi mari 
ticăloşi“. 

— Ai fost la capelă ? întrebă cel ce părea să fie 
stăpînul. 

— Am ajuns prea tirziu — răspunse Peyrolles 
cu un ton vinovat: 

Stăpînul izbi mînios cu piciorul în pămînt. 

— Ce greşeală ! exclamă el. 

— Am făcut ce-am putut, monseniore. Am găsit 
registrul în care dom Bernard a înscris căsătoria 
domnișoarei de Caylus cu domnul de Nevers, pre- 
cum şi nașterea fiicei lor... 

— Şi atunci? 

— Paginile pe care se aflau aceste inscripţii au 
fost smulse. 

Lagardere se străduia să nu-i scape nici o vorbă. 

— Cineva ne-a luat-o înainte! spuse stăpînul 
cu ciudă. Dar cine? Aurore? Da, sigur, Aurore, 
Convinsă că o să-l vadă pe Nevers astă-seară, s-a 
gîndit să-i încredinţeze, o dată cu copila, şi actele 
ei. Doamna Marta n-a putut să-mi spună amănun- 

tul acestă, fiindcă n-avea cum să-l știe. Dar eu 
l-am ghicit. 

— Ce importanţă au actele? se miră Peyrolles. 
Sîntem la adăpost de orice risc, de vreme ce Ne- 
vers o să fie ucis. 

— Nevers mort — replică stăpînul — moștenirea 
revine fetiţei. 

Urmă o tăcere. Lagardère își ţinea răsuflarea. 

— Fetiţa... — spuse încet de tot Peyrolles. ` 

— Fetiţa va dispărea — îl întrerupse cel căruia 
i se spunea monseniore. Aş fi preferat să nu fim 
siliți să mergem pînă acolo. Da: asta nu mă va 
opri. Ce fel de om este acest Saldagno? 

— Un ticălos fără pereche. 

— Ne putem bizui pe el? 

— PDacă-l plătim bine, da. 

Stăpînul chibzuia. 

— Era mai bine — spuse el — dacă taina noastră 
ar fi rămas cunoscută numaâi de noi doi. Din păcate, 
însă, nici tu nici eu n-avem statura lui Nevers. 

— PDomnia-voastră  sînteţi prea înalt şi eu 
prea slab. 

— E beznă adîncă şi, după cite văd, acest Sal- 
dagno e cam de înălţimea ducelui. Cheamă-l 
încoace. 

— Saldagno! strigă Peyrolles. 

— Prezent! răspunse din nou parizianul. 

— Vino aici. 

Lagardère se apropie. Îşi ridicase gulerul man- 
talei şi borurile pălăriei îi ascundeau în între- 
gime faţa. 

— Vrei să cîştigi cincizeci de pistoli peste partea 
ta ? îl întrebă stăpînul. 

— Cincizeci de pistoli? răspunse parizianul. Ce 
trebuie să fac? 

În timp ce vorbea, făcea tot ce putea ca să ză- 
rească trăsăturile seniorului necunoscut. Dar 
acestea erau tot atît de bine ascunse ca şi ale lui. 

— Cred că mi-ai ghicit planul? îl întrebă stă- 
pînul pe Peyrolles. 


— Si “aprobi ? 

— Aprob. Dar Nevers are o parolă. 

— Doamna Marta mi-a dat-o. E deviza sa. 

— Adsum? întrebă Peyrolles. 

— Da. Dar el are obiceiul s-o spună în franţu- 
zeşte : sînt aici. 

— Sînt aici! repetă fără să vrea Lagardere. 

— O să rosteşti cuvintele astea în şoaptă, sub 
„ferestruia de colo — îi spuse seniorul necunoscut, 
aplecîndu-se spre el. Obloanele se vor deschide. 
În dosul zăbrelelor, care sînt cu balamale, se va 
arăta o femeie. Ea îți va vorbi. Tu nu sufli un 
cuvînt. Duci un deget la buze. Înţelegi? 

— Ca s-o fac să creadă că sîntem spionaţi? 
Pricep.: 

— Nu-i prost băiatul ăsta! murmură stăpiînul. 
Apoi continuă : Femeia îţi va încredința un pachet. 
Îl vei lua în tăcere şi mi-l vei aduce. 

— Şi îmi veţi număra cincizeci de pistoli ? 

— Întocmai. 

— Sînt omul domniei-voastre. 

— Sst! făcu domnul de Peyrolles. 

Traseră toţi cu urechea. Departe, pe cîmp, se 


auzea un zgomot. 

— Trebuie să ne despărțim — spuse stăpînul. 
Unde sînt tovarășii tăi? 

Lagardere. arătă fără să şovăie braţul de apă 
care, dincolo de pod, cotea spre prăpastia Hachaz. 

— Acolo, ascunşi în. fin. 

— Foarte bine ; n-ai uitat parola ? 

— Sînt aici. 

— Noroc şi pe curînd. 

— Pe curînd. 

Peyrolles şi însoţitorul lui urcară înapoi scara. 
Lagardere îi urmări cu privirea. Își şterse fruntea, 
lac de sudoare. i 

„Dumnezeu va ţine socoteală cînd va fi să-mi dau 
sufletul — îşi spuse el — de tăria care mi-a trebuit 
ca să nu îmi împlînt sabia în burta acestor bandiți. 
Dar trebuie să merg pînă la capăt. Acum vreau să 
aflu totul!“ 

Îşi luă capul în mîini: i se părea că îi fierb 
creierii. Putem să vă asigurăm că nu-i mai era de 
fel gîndul la duelul lui. 

„Ce să fac? se întreba el. Să răpesc fetița? 
Fiindcă pachetul ea trebuie să fie. Dar cui s-o în- 
credințez după aceea? Nu cunosc pe meleagurile 
astea decît pe Carrigue şi pe vagabonzii lui, dădace 
nu tocmai nimerite pentru o mică domnişoară. Şi 
totuşi trebuie s-o iau. Trebuie! Dacă n-o scot 
de-aci, nelegiuiţii or să omoare copila cum vor să-i 
ucidă şi tatăl. Mii de draci! Totuşi nu pentru 
aşa ceva venisem aici“. 

Se plimba cu paşi mari printre căpițele de fin. 
Frămîntarea lui ajunsese la culme. Mereu se uita 
spre fereastră ca să vadă dacă obloanele nu începeau 
să alunece pe puternicele lor balamale ruginite. 
Nu văzu nimic. Dar curînd auzi un zgomot ușor. 
Zăbrelele fuseseră deschise în dosul obloanelor. 

— Adsum ? întrebă un glas dulce de femeie, care 
tremura. 

Lagardère sări peste căpițele de fîn: care-l 
despărţeau de zid şi răspunse sub fereastră: 

— Sînt aici. 

— Slavă ţie, Doamne! exclamă glasul de femeie. 

Şi obloanele se deschiseră. Noaptea era foarte 
întunecoasă, dar ochii parizianului erau de mult 
obișnuiți cu întunericul. În femeia care se aplecă 
peste fereastră, recunoscu de îndată pe Aurore de 
Caylus, tot frumoasă, dar palidă şi doborită de 
spaimă. 

Aurore scrută cu privirea bezna din faţa ei. 

— Nu văd nimic — spuse ea — Filip, unde eşti ? 

Lagardere îi întinse mîna pe care ea o apăsă pe 
pieptul ei. Cavalerul simţi pămîntul fugindu-i de 
sub picioare. Ochii i se umeziră. 

— Filip, Filip, eşti sigur că nu ai fost urmărit ? 
Am fost vînduţi, trădaţi! 

— Nu pierdeţi curajul, doamnă — îngăimă 
parizianul. i d 

— Tu ai vorbit? exclamă ea. Atunci e sigur că 
mi se rătăceşte mintea, nu-ţi mai recunosc nici 
glasul... 

Cu o mînă ţinea pachetul de care îi vorbiseră 
necunoscutul şi domnul de Peyrolles. Cu cealaltă 
îşi cuprinse fruntea, ca şi cum ar fi vrut să-și 
adune gîndurile. 

— Am atitea lucruri să-ţi spun! şopti ea. Cu ce 
să încep ? 

— N-avem timp — şopti Lagardère, care simțea 
că n-are dreptul să afle anumite taine. Trebuie să 
ne grăbim, doamnă. 

— De ce-mi vorbeşti pe tonul ăsta rece! De ce 
nu-mi spui pe nume? Eşti supărat pe mine? 

— Aurore, trebuie să ne grăbim. 

— Mă supun, dragul, preaiubitul meu Filip; îţi 
voi fi întotdeauna supusă. Iată pe scumpa noastră 
copilă ; ia-o, nu mai e în siguranţă lîngă mine. 
Scrisoarea mea a trebuit să te lămurească. Se ur- 
zeşte în jurul nostru o infamie. 

Îi întinse copila care dormea înfășurată într-o 
pelerină de mătase. Lagardere o luă în braţe fără 
să rostească un cuvînt. 

— Vreau s-o mai sărut o dată! strigă biata 
mamă, al cărei piept era sfișiat de hohote de plins. 
Dă-mi-o înapoi, Filip. Ah, mă credeam mai tare. 
Cine ştie cînd o să pot s-o mai văd! 

Lacrimile îi înecau glasul. Lagardère simţi apoi 
că-i întindea şi ceva alb. 

— Ce-i asta? o întrebă el. 

— Ştii bine. Dar trebuie să fii la fel de tulburat 
ca şi mine, sărmanul meu Filip. Sînt paginile 
smulse din registrul capelei. Ele conţin tot viitorul 
copilei noastre. 

Lagardère luă hiîrtiile fără să sufle un cuvînt. 
Se temea să vorbească. Erau într-un plic ce purta 
sigiliul capelei parohiale a castelului Caylus. În 
momentul în care le primea, un sunet de corn, 
prelung şi trist, se auzi în fundul văii. 

— Trebuie să fie un semnal — strigă domnişoara 

de Caylus. Fugi, Filip, fugi! 
ə — Rămii cu bine — șopti Lagardère, jucîndu-şi 
rolul pînă la capăt, ca să nu zdrobească inima tine- 
rei mame. Nu-ţi fie teamă, Aurore, copilul tău se 
află în siguranţă. 

Ea îi luă mina, o duse la buze şi o sărută cu 
patimă. 

— Te iubesc! îi şopti printre lacrimi. Apoi 
închise obloanele și dispăru. 

Capitolul VII 
“DOI CONTRA DOUAZECI 


Era într-adevăr un semnal. Trei oameni, cărora 
li se înmînase cite un corn de păstor, fuseseră 
aşezaţi pe drumul de la Argelès pe care trebuia să 
vină ducele de Nevers la castelul Caylus, -unde îl 
aștepta nu numai scrisoarea plină de implorare a 
tinerei sale soţii, ci şi îndrăzneața provocare a 
cavalerului Lagardere. 

Primul om trebuia să sune din corn în clipa în 
care Nevers avea să treacă rîul Clarabide, al doilea 
cînd ducele intra în pădure şi al treilea cînd avea 
să ajungă la primele case aie cătunului Tarrides. 

De-a lungul acestui drum erau numeroase locuri 
cum nu se putea mai potrivite pentru omor. Lar 
Filip de Gonzague nu avea obiceiul să atace pe 
faţă. Şi apoi, voia să-şi sulemenească crima. Asasi- 
natul trebuia să se numească răzbunare şi să fie 
pus, de bine de rău, pe socoteala lui Caylus-Zăvor. 

Lagardère legăna pe mica Aurore pe braţe, neîn- 
demînatice în această nouă îndeletnicire. Nu mai 
avca decît o singură grijă pe lume: să'nu trezească 
fetiţa. 

— Nani-nani ! şoptea el cu ochii umezi, dar ne- 
putîndu-se împiedica totuşi să nu rîdă. Sai 

Din o mie de presupuneri, ofiţerii din cavaleria 
ușoară de gardă a regelui, foştii lui camarazi, nu 
ar fi fost în stare să ghicească pe cea adevărată, şi 
anume să-și închipuie cu ce se îndeletnicea în acest 
moment crîncenul duelgiu pornit în surghiun. Se 
scufundase cu totul în îndatoririle lui de dădacă: 
se uita cu grijă unde pune piciorul, ca să nu hur- 

duce, în mers, pe micuța adormită şi ar fi vrut să 
aibă o pernă de vată în fiecare mînă. 

Un al doilea semnal, mai apropiat, răsună 
nostalgic în tăcerea nopţii. 

„Ce drăcovenie o mai fi şi asta?“ se întrebă 
Lagardère. 

Dar continuă să nu mai aibă ochi decît pentru 
micuța Aurore. Nu îndrăznise să o sărute. Era o 
mică făptură frumoasă, albă şi trandafirie; pleoa- 
pele ei închise îşi arătau de pe acum genele lungi 
şi mătăsoase, moştenite de la mama ei. 

„Și ce liniștită doarme în timp ce măicuţa ei 
plinge, iar tatăl... Ah, ah — își spuse el — po- 
vestea asta schimbă multe lucruri. Copila a fost 
încredințată acestui Lagardere făr' de minte. Ei 
bine, ca să apere pe copilă,: Lagardère își va băga 
minţile în cap.“ 

Ciţiva paşi mai departe, îşi spuse iar: 

„Ce lucru minunat trebuie să fie să cîştigi puţin 
cîte puțin, prin risipă de îngrijiri şi de dragoste, 
ioată iubirea de care pot fi în stare aceste mici 
făpturi, să le pîndeşti primul zîmbet, să le aștepți 
prima mîngiiere, şi ce uşor trebuie să-ți vină să 
te consacri în întregime fericirii lor“. 

Acest ultim gînd, pornit din adîncul inimii ca 
un act de pocăire, i se, închegă puternic în minte. 
„N-am ţinut niciodată un copil în braţe!“ 

În această clipă, cel de-al treilea semnal răsună 
în spatele colibelor cătunului Tarrides. Lagardere 
tresări şi se trezi. Începuse să viseze că e tată. Un 
pas vioi şi sonor se auzi prin dreptul hanului „La 
mărul lui Adam“, Un pas ce nu putea fi confundat 
cu mersul mercenarilor care se aflaseră în acel loc 
mai adineauri. Auzind acel pas, Lagardère îşi 
spuse: „El e!“ - 

Cu siguranță, Nevers trebuise să-și lase calul 
la ieșirea din pădure. 

Nu trecu nici un minut şi Lagardère, care price- 
puse că sunetele de corn din vale, din pădure şi de 
pe munte fuseseră pentru a vesti trecerea ducelui, 
îl şi văzu ivindu-se în bătaia candelei care ardea 
sub statuia Fecicarei, la capătul podului. 

Frumosul chip al lui Filip de Nevers, îngîndurat, 
în ciuda tinereţii lui, fu luminat din plin timp de 
o secundă; apoi nu se mai văzu decît umbra în- 
tunecată a unui bărbat falnic, înalt de statură. 
După care nu se mai desluși nimic. Nevers scobora 
treptele scăriței lipite de malul șanțului. Cînd 
ajunse jos, parizianul îl auzi trăgîndu-şi sabia și 
murmurînd printre dinţi: 

— Doi purtători de facle n-ar strica aici... 

Înaintă dibuind. Căpiţele de fîn împrăștiate ici 
şi colo îl făceau să se-mpiedice. 

— Ce naiba, blestematul ăsta de cavaler vrea să 
mă facă să mă joc de-a baba-oarba? spuse el cu 
un început de iritare. 

Apoi, oprindu-se : 

— Ei! Nimeni nu-i pe-aici ? 

— Ba da: eu! răspunse parizianul. Şi deie 
Domnul să nu fiu decît eu. 

Nevers n-auzi ultimele cuvinte. Se îndreptă re- 
pede spre locul de unde pornise glasul. 

— La datorie, cavalere! strigă el. Arată-mi nu- 
mai vîrful spadei ca să ştiu bine unde te afli. N-am 
mult timp de pierdut cu domnia-ta. 

Parizianul legăna mai departe fetița care dormea 
tot mai adînc. 

—' Trebuie mai întîi să mă ascultați, domnule 
duce — spuse el. ` 

— N-aş crede că ai putea să mă convingi să fac 
așa ceva — îl întrerupse Nevers — după răvașul 
pe care mi l-ai trimis azi-dimineaţă. Ah, iată că 
acum te zăresc, cavalere; în gardă! 

Lagardere parcă nici gînd n-avea să-și tragă 
sabia. Ea care, de obicei, s-ar fi zis că sărea singură 
din teacă, părea acum să doarmă ca şi îngerașul din 
braţele cavalerului. 

— Cînd v-am trimis răvașul de azi-dimineaţă, nu 
ştiam încă ceea ce am aflat astă-seară. 

— Ah,ah! strigă ducele pe un ton batjocoritor” — 
nu ne place să 'încrucişăm armele pe dibuite ? 

Şi făcu un pas înainte cu sabia ridicată. Lagar- 
dere trase şi el pe a sa, spunînd: 

— Ascultaţi-mă mai întîi... 

— Ca să insulţi dia nou pe domnișoara de 
Caylus, nu-i aşa ? 

Glasul tînărului duce tremura de miînie. e 

— Nu, pe legea mea, nu! Vreau să spun... Ah, 
diavole ! se întrerupse cavalerul ventru a se apăra 
de primul asalt al lui Nevers. Ia seama ! 

Furios, Nevers crezu că Lagardère voia să-și bată 
joc de el. Se năpusti cu tot avîntul asupra lui și 
începu să dea una după alta loviturile, cu acea 
uluitoare repeziciune care-l făcea atît de temut. 
La început, parizianul se apără ţinîndu-se tare pe 
poziție, dar fără să atace la rîndul lui. Apoi începu 
să dea înapoi, dar apărîndu-se mereu. De fiecare 
dată cînd respingea la stînga sau la dreapta sabia 
lui Nevers, repeta : 

— Ascultați-mă, ascultați-mă, ascultați-mă ! 

— Nu, nu şi nu! răspundea Nevers, însoțind 
fiecare negație cu o puternică lovitură. 

Tot dînd înapoi, parizianul ajunse cu spatele la 
peretele castelului. Sîngele i se urcă la cap. Să-şi 

stăpînească atit de îndelung pofta de a da şi el o 
cinstită lovitură din plin era un adevărat eroism. 

— Mă ascultați sau nu ? întrebă el pentru ultima 
oară. 

— Nu! răspunse Nevers. 

— Vedeţi bine că nu mai am unde da înapoi! 
exclamă Lagardère cu un accent de deznădejde care 
avea şi ceva comic. 

— Cu atît mai bine! ripostă Nevers. 

— Diavole ieşit din iad! strigă atunci cavalerul 
ajuns şi el la capătul răbdării şi al posibilităţilor de 
apărare — trebuie oare să-ţi crăp capul ca să te 
împiedic să-ţi ucizi propriul copil? 

Ducele păru lovit de trăsnet. Spada îi scăpă din 
mină. 

* — Copilul meu? bolborosi el. Fiica mea în bra- 
tele dumitale ? 

Lagardère înfăşurase în mantia sa preţioasa po- 
vară. Prin întuneric, Nevers crezuse că parizianul 
se folosea de mantie, înfășurată pe braţul sting, ca 
de un scut, aşa cum era obiceiul. Siîngele îi îngheţă 
în vine amintindu-şi de loviturile furioase pe care 
le dăduse orbește. Sabia lui ar fi putut... 

— Cavalere — spuse el — ești un nebun, ca 
mine şi ca atîția alţii, dar nebun de onoare și de 
curaj. 

— Prea măgulit! răspunse parizianul care abia 
mai putea răsufla, ca un cal de rasă după ce a ciș- 
tigat cursa. Dar ce grindină de lovituri! Sinteţi e 
adevărată morișcă, domnule duce. 

— Dă-mi, te rog, copila. 

Spunind aceasta, Nevers voi să ia fetița infășu- 
rată în mantie. Dar Lagardere îi dădu uşor, însă 
hotărit, peste mînă. 

— Uşor! Să nu mi-o trezești. 

— Vrei cel puţin să-mi ‘spui ce s-a întîmplat? 

— Ce “diavol! Adineauri nu voia să mă lase să 
vorbesc şi acum vrea să mă pună să-i spun poveşti! 
Mai bine sărută-ți copila, tată, dar stai... nu aşa, 
binişor, binişor... 

Fără să mai pregete, ducele făcu ceea ce i se 
spunea. 

— Aţi văzut vreodată în vreo sală de arme o is- 
pravă ca asta? îl întrebă Lagardere, cu o copilă- 
roasă miîndrie. Să susții un «salt din plin, asaltul 
lui Nevers, al unui Nevers spumegînd de miînie, 
fără să ripostezi o singură dată și cu un copil în 
braţe, pe care nici măcar nu l-ai trezit ? 

— Pentru numele lui Dumnezeu! îl imploră 
ducele. 

— Recunoaşteţi, măcar, că e ceva! Mii de draci! 
Sînt lac de sudoare. Vreţi să ştiţi totul, nu? Ei, 
gata acum cu sărutările, tăticule. Lăsaţi-ne acum. 
Sintem de pe acum vechi prieteni, wpisicuţa şi cu 
mine. Mă prind pe o sută de pistoli, şi să mă ia 
dracu' dacă-i am, că o să-mi zîmbească îndată ce 
se va trezi. 

O acoperi iarăși cu mantia, cu o grijă şi o înde- 
mînare de care dădacele cele mai bune sînt departe 
de a face întotdeauna dovadă. Apoi o aşeză pe o că- 
piță de fîn sub pod, la picioarele meterezului. 

— Domnule duce — spuse Lagardere după aceea, 
reluîndu-şi dintr-o dată toată seriozitatea şi tonul 
bărbătesc — orice s-ar întîmpla, răspund de fiica 
domniei-voastre cu preţul vieții mele. Şi astfel voi 
răscumpăra greşeala de a fi vorbit uşuratic de mama 
ei, care-i o frumoasă, o nobilă şi sfintă femeie. 

— Ai să mă faci să mor de nerăbdare! mormăi 
Nevers, ca pe jăratic. Ai văzut-o pe Aurore? 

— Am văzut-o. 

— Unde ? 

— Aici, la fereastra aceea. 

— Şi ea ţi-a încredinţat copila ? 

— Ea. Îşi închipuia că o pune sub protecţia so- 
tului său. . 

— Nu pricep nimic. 

— Domnule duce, se petrec aici nişte luoruri 
foarte ciudate. Vă văd pus pe luptă. O să fiți ser- 
vit, slavă Domnului, şi foarte curînd, din plin. 

— Un atac? întrebi Nevers. 

Parizianul se aplecă deodată şi îşi lipi urechea 
de pămînt. 

— Mi se pare că se şi apropie — murmură ridi- 
cîndu-se. 

— Cine? 

—  Vitejii care sînt plătiţi ca să vă ucidă. 

Şi-i povesti în puţine cuvinte convorbirea pe 
care o surprinsese, înţelegerea luată cu domnul de 
Peyrolles şi cu un necunoscut, apariţia Aurorei la 
fereastră şi tot ce urmase. Nevers îl asculta, neve- 
nindu-i să-şi creadă urechilor. 

— Astfel — încheie Lagardère — am cîștigat 
astă-seară cincizeci de pistoli fără nici o osteneală 
deosebită. 

— Peyrolles — spuse domnul de Nevers, ca şi 
cum ar fi meditat cu glas tare — este omul de în- 
credere al lui Filip de Gonzague, prietenul meu cel 
mai bun, fratele meu, care se află acum la castel 
tocmai ca să mă servească pe mine. 

— N-am avut niciodată cinstea să întilnesc pe 
alteța sa prinţul de Gonzague — răspunse Lagar- 
dere — așa că nu pot şti dacă cel de-al doilea per- 
sonaj era el. 

— El? strigă Nevers. Peste putință! Peyrolles 
are o mutră de bandit. Cu siguranţă că a fost cum- 
părat de bătrînul Caylus. 

Lagardere îşi lustruia liniștit sabia ‘cu pulpana 
tunicii. 

— Nu era domnul de Caylus — spuse el — ci un 
tînăr. Dar să nu ne pierdem în presupuneri, dom- 
nule duce. Oricare ar fi numele acestui păcătos, e 
o puşlama iscusită ; măsurile luate de el erau foarte 
bine chibzuite. Cunoştea pînă şi parola domniei- 
voastre. Datorită ei, am putut-o amăgi pe domni- 
şoara Aurore de Caylus. Ah, puteți fi mîndru de 
dragostea ei! Aş fi sărutat pămîntul pe care călca. 
Dar staţi: nu am nimic să vă mai spun? Ba da. 
Sub haina fetiţei se află un plic sigilat: actul ei 
de naştere şi actul de căsătorie al domniei-voastre. 
Ah, frumoasa mea — exclamă el privindu-şi sabia 
— iată toaleta domniei-tale terminată! Am făcut 
destule nebunii. Acum o să ne punem în mişcare, 
pentru o cauză cu adevărat nobilă, domnişoară. Nu- 
mai să te ţii bine! 

Nevers îi strînse mina. 


— Lagardère — spuse cu un glas adînc mişcat 
— nu te cunoșteam. Ai o inimă nobilă. 
— Acum — replică parizianul rizînd — nu mai 


am decît un gînd. Să mă însor şi eu cît mai curînd 
cu putinţă. 

Se lăsă repede iarăşi la pămînt. 

— De data aceasta nu m-am înşelat. 

Nevers se aplecă şi el ca să asculte. 

— Eu nu aud nimic. 

— Fiindcă domnia-voastră sînteţi un duce! răs- 
punse parizianul. 

Apoi adăugă, ridicîndu-se : 

— Înaintează tîrîş. Unii dinspre rîpa Hachaz, al- 
ţii dinspre apus. 

— Dacă aş putea să-i dau de știre lui Gonzague 
în ce situație mă aflu, am avea o vajnică sabie în 
plus. 

Lagardere clătină din cap. 

— l-aş prefera pe Carrigue și pe oamenii lui cu 
carabinele lor. 

Se întrerupse şi întrebă : 

— Aţi venit singur? 

— Cu un copil, Berrichon, pajul meu. 

— Îl cunosc. E sprinten şi îndemînatic. Dacă ar 
fi cu putință să-l chemați... 

Nevers îşi duse degetele la buze și scoase un flu- 
ierat puternic ; un fluierat asemănător îi răspunse 
din dosul hanului „La mărul lui Adam“. 

— Rămîne de văzut dacă mai are vreme să 
ajungă pînă la noi — murmură Lagardere. 

— Cred că ar fi în stare să treacă şi prin ure- 
chile acului. 

Cîteva clipe după aceea, pajul se ivi pe malul 
șanțului. 

— E un copil viteaz! exclamă parizianul repe- 
zindu-se spre el. Sări! îi porunci el. 

Pajul ascultă numaidecît şi Lagardère îl prinse 
în brațe. 

— Repede, repede! le spuse băiețandrul. Vin 
pe-aici, pe sus. Într-o clipă n-o să mai puteţi trece. 

— Eu credeam că vin prin partea de jos — se 
miră Lagardere. 

— Înaintează din toate părțile. 

— Dar nu sînt decit opt! 

— Pe puţin douăzeci. Cînd au văzut că sînteţi 
doi, s-au du's și au angajat nişte contrabandiști din 
satul Mialhat. 

— Ei! zise Lagardere — douăzeci sau opt, tot- 
una e...la-ţi repede calul, băiete, oamenii mei se 
află cantonaţi în cătunul Gau. O jumătate de ceas 
dus şi întors. Zboară! 

Îl apucă de picioare şi-l ridică. Copilandrul se 
propti şi sări pe mal. Cîteva secunde după aceea, 
un fluierat vestea că intra cu bine în pădure. 

— Pe toţi dracii! strigă Lagardere. O jumătate 
de oră o să putem să facem faţă şi singuri, dacă 
avem vreme să ridicăm cîteva fortificaţii. 

— Uite acolo! îi spuse ducele, arătîndu-i cu 
mîna ceva ce lucea uşor de cealaltă parte a podu- 
lui. 

— Asta-i sabia fratelui Passepoil, un nemernic 
meticulos, care nu-şi lasă niciodată unealta să ru- 
ginească. Cocardasse trebuie să fie alături de el. 
Aştia doi nu mă vor ataca. O mînă de ajutor, dacă 
sînteți bun, domnule duce, cit mai avem vreme. 

În afară: de maldărele de fin adunate în 'căpiţe 
sau împrăștiate, se mai aflau în fundul albiei tot 
felul de resturi : scînduri, bîrne, crengi uscate. Mai 
era şi o căruţă pe jumătate încărcată cu. fin — lă- 
sată acolo de cosaşi cînd Carrigue şi oamenii lui 
tăbăriseră asupra lor. Luînd căruța drept punct de 
sprijin şi locul unde dormea copila drept centru, 
improvizară repede un sistem de baricade, ca să 
poată măcar rupe frontul asaltanțţilor. 

O jumătate de ceas ; trebuiau să reziste o jumă- 
tate de ceas! 

În timp ce muncea, Nevers spuse: 

— Aşadar, 'cavalere, ai să te baţi pentru mine? 

— Şi încă precum se cuvine, domnule duce. Pen- 
tru domnia-voastră .un pic şi foarte, foarte mult 
pentru fetiţă. 

Baricada era gata. Nu era mare lucru, dar prin 
întuneric putea încurca serios atacul. Cei doi ase- 
diaţi ai noştri se bizuiau mult pe acest obstacol, dar 
şi mai mult se întemeiau pe săbiile lor. 

— Cavalere, n-am să uit niciodată tot ceea ce 
faci acum. De aci înainte, sîntem legați pe viaţă şi 
pe moarte. 

Lagardere îi întinse mîna. Ducele îl trase la piept 
şi îl îmbrăţișă. 

— Frate — spuse el — dacă trăiesc, tot ce-i al 
meu va fi- şi al tău, iar dacă mor... 

— Nu veţi muri — îl întrerupse parizianul. 

— Dacă mor... — repetă Nevers. 

— Ei bine, partea mea de rai — strigă Lagar- 
dere emoţionat, va fi faptul că îi voi rămîne tată. 

Rămaseră o clipă îmbrăţișaţi. Apoi Lagardère se 
smulse. 

— Mina pe săbii! Iată-i! 

Zgomote înăbușite se auzeau în noapte. Lagar- 
dere şi Nevers țineau săbiile cu dreapta. Cu stînga 
se țineau strîns de mînă. 

Deodată, bezna păru să se însuflețească şi un 
răcnet prelung îi învălui. Ucigaşii se năpusteau 
deodată asupra lor, din toate părțile. 


Capitolul VIII 
BĂTĂLIA 


Erau pe puţin douăzeci: pajul nu minţise... Ve- 
niseră nu numai contrabandişti din Mialhat, ci şi o 
jumătate de duzină de mercenari recoltați pe drum. 

Tocmai de aceasta atacul se produsese cu atita în- 
tîrziere. 

Domnul de Peyrolles dăduse peste spadasini la 
pîndă. Zărindu-l şi pe Saldagno, se mirase foarte 
tare : Eu 

— De ce ţi-ai părăsit postul ? îl întrebase el. 

— Care post? 

— Nu ţi-am vorbit adineauri în fostul braţ de 
apă ? 

— Mie? 

— Nu ţi-am făgăduit 50 de pistoli ? 

Neînţelegerea fusese în cele din urmă lămurită. 
Cînd Peyrolles își dădu seama de gugumănia pe 
care o făcuse şi cînd află şi numele omului căruia 
îi dezvăluise tainele, fu cuprins de o adevărată 
spaimă. Degeaba încercaseră găliganii să-l asigure 
că Lagardere el însuşi venise să atace şi că între 
el și Nevers era o dușmănie de moarte. Peyrolles 
nu se liniștise de loc. Înțelesese din instinct ce efect 
trebuise să aibă asupra unui suflet leal şi tînăr des- 
coperirea neașteptată a unei trădări. La ceasul 
acesta, Lagardere trebuia să fie un aliat al ducelui. 
La același ceas, Aurore de Caylus trebuia să fi şi 
aflat ce se punea la cale. Fiindcă ceea ce Peyrolles 
nu putuse să-și închipuie, era purtarea parizianu- 
lui. Peyrolles nu putea fi în stare să conceapă ca 
cineva să se împovăreze cu un copil, cînd îl aștepta 
o crîncenă încăierare. Staupitz, Pinto, El Matador 
şi Saldagno au fost trimişi să găsească ajutoare. 
Peyrolles şi-a rezervat sarcina să-l anunţe pe Gon- 
zague şi să supravegheze pe Aurore de Caylus. În 
vremurile acelea, mai ales în apropierea hotarelor, 
se găseau întotdeauna 'sumedenie de săbii gata să 
se vîndă. Cei patru spadasini ai noştri se reîntorse- 
seră bine însoţiţi. 

Cine ar putea descrie adînca tulburare, mustră- 
rile de cuget, mîhnirea, într-un cuvînt frămîntările 
maestrului Cocardasse-cel-tînăr şi ale fratelui Passe- 
poil, credinciosul său alter ego? 

Şi unul şi altul ţineau la fel la Micul Parizian, 
care ajunsese să-i întreacă cu mult. Cînd afecțiu- 
nea prinde rădăcini în sufletele decăzute, ea este 
sinceră şi puternică. Şi duioşia lor pentru Henri 
era cel mai preţios simțămînt al lor. Şi chiar dacă 
era împletit cu puţin egoism, pentru că amîndoi se 
vedeau în gloriosul lor ucenic, se poate spune că 
prietenia lor nu avea la bază interesul. Cocardasse 
şi Passepoil şi-ar fi dat cu bună ştiinţă viaţa pen- 
tru Lagardère. Şi iată că acum fatalitatea îi făcea 
adversari. Săbiile lor se aflau acum în slujba lui 
Peyrolles, care le plătise. Timp de un ceas întreg 
nici nu mai îndrăzniseră să-şi adreseze un cuvînt. 
Toată seara, Cocardasse nu mai spusese .o dată 
capedediou. Amîndoi oftau adînc, la unison. Din 
cînd în cînd, se uitau unul la altul cu un aer jal- 
nic. Cînd grupul se puse în mişcare ca să pornească 
la atac, îşi strînseseră pe tăcute mîna. Passepoil 
spuse apoi : 

— Ce vrei? O să facem şi noi cum om putea mai 
bine. 

Cocardasse suspină : . 

— Nu se poate, frate Passepoil, aşa ceva nu se 
poate. Fă ca mine! 

Scoase din buzunarul pantalonilor gugulia de oțel 
de care se folosea în sala de scrimă cu elevii şi o 
înfipse în vîrful săbiei. Passepoil făcu la fel. Amîn- 
doi respirară. Cugetul le era acum împăcat. 

Spintecătorii şi noii lor aliați se împärțiseră în 
trei grupe. Prima ocolise brațul de apă ca să vină 
dinspre apus. Cea de-a doua luase poziție dincolo 


de pod; cea de-a treia, alcătuită din mercenarii și 
contrabandiştii puşi sub comanda lui Saldagno, tre- 
buia să atace din faţă, coborînd pe scăriță. Lagar- 
dere şi Nevers îi văzură pe aceştia mai întîi. Ar fi 
putut să-i numere în timp ce coborau treptele. 

— Atenţie! şopti Lagardère — șă stăm spate la 
spate, avînd zidul drept adăpost. Copila n-are de 
ce să se teamă, e apărată de stilpul podului. Fiţi cu 
băgare de seamă, domnule duce. Vă previn că tică- 
loşii sînt în stare să vă înveţe propria dumneavoas- 
tră lovitură, dacă cumva aţi uitat-o. Tot eu am fă- 
cut și prostia asta — mormăi el furios. Dar să vă ți- 
neți tare. Cît despre mine, am pielea prea groasă 
ca s-o poată găuri săbiile neciopliţilor ăstora. 

Fără măsurile de prevedere pe care le luaseră în 
grabă, prima ciocnire cu spintecătorii ar fi fost 
cumplită. 

Se năpustiseră toți odată, cu capul plecat, zbie- 
rînd : 

— Pe Nevers, pe Nevers! 

Pe deasupra acestor răcnete colective, se deose- 
beau glasurile prietene ale gasconului şi norman- 
dului, care simțeau o oarecare mîngîiere constatînd 
că, în felul acesta, nu se adresau fostului lor elev. 
Spadasinii nu se așteptau la obstacolele adunate în 
calea lor. Toţi aceşti oameni, îmbrăcaţi în straie 
grele şi cu o spadă lungă, se împiedicară în bîrne 
şi se împotmoliră în fin. Puţini din ei ajunseră la 
cei doi campioni ai noştri şi soarta lor nu fu de in- 
vidiat. Se iscă zarvă mare şi învălmăşeală. În cele 
din urmă, un mercenar rămase culcat la pămînt, 
Dar retragerea atacanților nu mai semăna de loc 
cu atacul lor. De îndată ce grosul ucigaşilor începu 
să dea înapoi, Nevers și prietenul său luară la rîn- 
dul lor ofensiva. 

— Sînt aici! Sînt aici! strigară ei în acelaşi timp. 
Şi amîndoi zvicniră înainte. 

Parizianul străpunse, de la prima lovitură, un 
mercenar ; sabia intră prin piept şi ieși prin spate; 
trăgînd-o afară și dînd o lovitură laterală, reteză 
braţul unui contrabandist ; apoi, nemaiputîndu-și 
opri elanul şi ajungînd ca un trăsnet chiar în faţa 
unui al treilea adversar, îi crăpă ţeasta cu mînerul 
săbiei. Acest al treilea era neamțul Staupitz, care 
căzu greoi pe spate. Nevers tăia şi el cît putea 
mai vîrtos. În: afară de un mercenar care se rosto- 
golise sub roţile căruţei, El Matador şi Joël de Ju- 
gan fură greu răniţi de mîna lui. Cum voia să-i 
dea acestuia lovitura de graţie, zări două umbre 
care se strecurau spre stilpul podului. 

— După mine, cavalere! strigă el întorcîndu-se 
în grabă într-acolo. 

— Sînt aici! Sînt aici! ul 

Lagardère mai zăbovi o secundă ca să-i dea o 
lovitură zdravănă lui Pinto, care tot restul zilelor 
lui:nu avea să mai poată arăta decît o singură 
ureche. 

— Domnul fie lăudat! strigă el alergînd spre 
Nevers — mai-mai să uit de micul îngeraș blond. 

Cele două umbre o rupseră de fugă. O liniște 
adîncă se așternuse peste şanţuri. Se scursese un 
sfert de 'ceas. 

— Trăgeţi-vă repede sufletul, domuule duce — 
spuse Lagardere — haimanalele astea n-or să vă 
lase mult timp de odihnă. Sînteți rănit? 

— O zgîrietură. 

—- Unde ? 

— Pe frunte. 

„. Parizianul încleştă pumnii şi nu mai zise nimic. 
Zgîrietura era urmarea lecţiei sale de scrimă de 
la hanul „La mărul lui Adam“. 

Două sau trei minute se scurseră şi atacul re- 
începu, dar de data aceasta mult mai serios şi pe 
tot frontul. 

Adversarii înaintau din două părți, avind grijă 
să dea la o parte toate obstacolele din cale. 

— E momentul să ne batem cu tărie şi dirzenie 
— îi spuse în şoaptă Lagardère ducelui. Și, mai 
ales, aveţi grijă numai de domnia-voastră; de 
copilă mă ocup eu. 

Un cerc tăcut şi înfricoşător se strîngea în jurul 
lor. Zece spade se întinseră. 

— Sînt aici! strigă parizianul avîntindu-se din 

nou. 
El Matador scoase un răcnet şi se prăvăli peste 
trupurile a doi mercenari fulgeraţi. Criminalii dă- 
dură înapoi, dar numai cu cîțiva pași. Cei ce ve- 
neau din urmă strigau: 

— Pe Nevers, pe Nevers! 

Şi Nevers le răspundea, fiindcă începuse să se 
înfierbînte şi să-i placă jocul: 

— Sînt aici, vitejilor! Iată veşti de la mine! 
Poftiţi, încă şi încă. 

Şi de fiecare dată sabia ieșea udă şi roşie. 

— E rîndul tău, Saldagno! strigă parizianul. 
Iată lovitura care te-am învăţat la Segorbia. Şi 
al tău, Fa&nza! Dar veniți mai aproape! Mi-ar 
trebui, ca să vă ajung, niște halebarde cit toate 
zilele. 

Nici unul din mercenarii puşi în primul rînd nu 
se mai vedea. În dosul obloanelor ferestrei joase 
se afla cineva. Nu mai era Aurore de Caylus. Doi 
bărbați ascultau, cu sîngele sleit în vine şi fruntea 

acoperită de o sudoare îngheţată ; domnul de Pey- 
rolles și stăpînul său. 

— Nemernicii ! spuse stăpînul. Nu sînt înde- 
ajuns zece contra unul. Să mă duc şi eu să le dau 
ajutor ? 

— Luaţi seama, monseniore ! ° 

— Primejdia cea mare e să rămînă unul din ei 
viu. 

Afară răsuna mai departe strigătul: „Sînt aici! 
Sînt aici !“ . 

Cercul asaltanților se lărgea, ticăloşii se retră- 
geau şi nu mai rămîneau decît puține minute ca 
să se împlinească jumătatea de ceas. Ajutoarele, 
aveau să sosească. 

Lagardère nu fusese atins. Nevers avea doar 
zgîrietura de pe frunte. Şi amîndoi ar fi putut să 
mai lupte cu acelaşi avînt timp de un ceas. Fără 
să-și dea seama, se îndepărtau din cînd în cînd de 
postul lor, ca să străpungă frontul spadasinilor. 
Cercul de cadavre și de răniți din jurul lor nu do- 
vedea, el singur, superioritatea lor? Totuși pri- 
mejdia cea mare abia acum îi pîndea. 

Nu-și dădeau seama că toate aceste cadavre și 
toți aceşti răniți erau doar niște ajutoare de adu- 
nătură, puși în prima linie numai ca să-i oste- 
nească pe ei. Maeştrii de arme erau toți în pi- 
cioare, în afară de unul singur, Staupitz, care îşi 
pierduse numai cunoştinţa. Se ţineau la distanţă şi 
aşteptau momentul prielnic. Îşi spuseseră: „Să-i 
despărțim și dacă sint făpturi din carne şi din 
oase, o să-i răpunem în cele din urmă“. 

Toată manevra lor tindea, de cîteva minute, să 
atragă înainte pe unul din cei doi campioni, în 
timp ce celălalt trebuia să fie ţinut cu spatele la 
zid. 

Joël de Jugan, rănit de două ori, Faënza, Cocar- 
dasse şi Passepoil fuseseră însărcinați să se ocupe 
de Lagardère ; cei trei spanioli se năpustiseră asu- 
pra lui Nevers. 

Primul grup trebuia să dea înapoi la un mō- 
ment dat, ca să-l atragă pe Lagardere; celălalt 
trebuia să reziste cu orice preţ. Cele două gru- 
puri îşi împărţiseră şi restul de ajutore în stare 
să se mai bată. 

De la prima ciocnire, Cocardasse și Passepoil 
trecură în spatele celorlalți. Joël și italianul, ce- 
tăţean al statelor pontificale, primiră fiecare cîte 
o lovitură zdravănă, bine administrată. În același 
timp, Lagardère se întoarse și brăzdă faţa mata- 
dorului, care se apropiase prea mult de duce. 

Un strigăt de „scape cine poate“ se auzi. 

— Înainte! răcni parizianul fierbînd. 

— Înainte ! repetă ducele. 

Apoi amindoi într-un glas: „Sînt aici! Sînt 
aici !“ 

Toţi dădură înapoi în fața lui Lagardère, care, 
într-o clipă, ajunse la capătul şanţului. 

În schimb, ducele găsi în fața sa un cere de 
fier. Cu tot aviîntul lui, nu putu înainta decit 
cîțiva paşi. Nu era omul care să ceară ajutor. Se 
ținea încă tare pe poziţie. Izbutise să și rănească 
pe Pinto şi pe Saldagno. În aceeași clipă, grila- 
jul de fier al ferestrei fu deschis. Nevers se afla 
cam la trei prăjini de fereastră. Obloanele se des- 
chiseră şi ele. Ducele nu auzi nimic, înconjurat 
cum era de mişcare şi de zgomot. Doi oameni să- 
riră, unul după altul, peste fereastră. Nevers 
nu-i văzu. Amiîndoi țineau în mînă cîte o spadă. 
Cel mai înalt purta o mască pe faţă. 

— Victorie! strigă parizianul care curăţise tot 
terenul în jurul lui. 

Nevers îi răspunse printr-un strigăt de moarte. 
Unul din cei doi oameni care săriseră peste fe- 
reastră, cel mai înalt, care purta o mască, îl 
străpunsese cu sabia pe-la spate. Lovitura fusese 
dată — cum se spunea atunci — după metoda 
italiană, adică în chip savant, ca o operaţie chi- 
rurgicală. În timp ce se prăbuşea, Nevers putu 
să se mai întoarcă. 

Privirea lui muribundă se fixă pe omul cu 
masca. O expresie de amarnică durere îi descom- 
puse trăsăturile. Luna, la ultimul pătrar, răsă- 
rea tîrziu, în spatele turnulețelor castelului. Nu 
se ivise încă, dar lumina ei difuză risipea uşor 
întunericul. 

— Tu.. tu! îngînă Nevers, dîndu-şi sufletul. 
Tu, Gonzague, tu, prietenul meu, pentru care 
mi-aş fi dat de-o sută de ori viaţa! 

— Eu nu ţi-o iau decît o singură dată — răs- 
punse rece omul cu mască. 

Capul tînărului duce căzu pe spate, galben ca 
ceara. 

— E mort — spuse Gonzague. Să vedem acum 
de celălalt. 

Nu aveau nevoie să se repeadă spre el: venea 
singur. Cînd Lagardere auzise horcăitul de moarte 
al tînărului duce, nu-i răspunsese printr-un stri- 
găt, ci printr-un răcnet. Spadasinii făcuseră din 
nou front în spatele lui. Dar poţi opri un leu care 
sare ? Doi spadasini se rostogoliră în iarbă şi ca- 
valerul trecu. Cînd fu alături de el, Nevers înălță 
capul şi spuse cu glasul stins: 

— Frate, ţine minte și răzbună-mă 

— Pe Dumnezeu din cer, jur că o voi face! 
strigă parizianul. Toţi cei care sînt aici vor muri 
de mîna mea. 

Copila scînci sub pod ca şi cum s-ar fi trezit 
la ultimul suspin al tatălui ei. Scîncetul ei ușor 
trecu neauzit. 

— Pe el, pe el! strigă omul cu masca. 

— Numai pe tine nu te cunosc! spuse Lagar- 
dere ridicîndu-se, rămas singur împotriva tutu- 
rora. Dar am făcut un jurămînt şi trebuie totuși 
să te pot găsi cînd va fi sunat ceasul. 

Între omul mascat şi parizian se aliniaseră 
cinci maeştri de arme, plus domnul de Peyrolles. 
Dar nu aceștia atacară. Luînd un maldăr de fîn 
şi făcîndu-şi din el un soi de scut, parizianul 
găuri ca o ghiulea zidul făcut de spadasini. Avîn- 
tul lui îl purtă chiar în mijlocul lor. Nu mai ră- 
maseră decit Saldagno şi Peyrolles în fața omu- 
lui mascat, care se puse în gardă. Fulgerînd prin- 
tre spaniol și omul de încredere, spada lui Lagar- 
dere croi o tăietură lată pe mîna prinţului. 

— Eşti însemnat pe viaţă! strigă cavalerul 
retrăgiridu-se. 

El singur auzise scîncetul copilei. Din trei să- 
rituri fu sub pod. Luna se ivea de după turnule- 
țele castelului ; toţi îl văzură luînd ceva de pe 
jos. 

— Pe el! Pe el! strigă stăpinul, gîtuit de tur- 
bare. E fata lui Nevers. Trebuie să punem cu 
orice preț mîna pe fata lui Nevers! 

Lagardere şi luase copila în braţe. Ca să ajungă 
la scăriță, nu-i trebui decit să ridice spada care 
scînteia acum sub lună și să răcnească: 

— Jos, mişeilor! 

Toţi se dădură, fără să vrea, înapoi. Lagardère 
urcă într-un suflet treptele scării. Pe tăpşan se 
auzi galopul unui grup de călăreţi. În capul scă- 
riței, arătîndu-și frumosul chip în plină lumină, 
cavalerul ridică fetița care, la vederea lui, înce- 
puse să zîmbească. 

— Da — strigă el — iat-o pe fiica lui Nevers! 
Vino s-o iei din dosul spadei mele, ucigașule, tu 
care ai plătit omorul şi care ai dat ca un laş lo- 
vitura de grație, pe la spate. Oricine ai fi, mîna 
ta va rămîne însemnată. Te voi recunoaşte. Și 
cînd va sosi ceasul, dacă nu vii tu la Lagardere, 
va veni Lagardère la tine! 


PARTEA A DOUA 


Capitolul í 
CASA DE AUR 


Ludovic al XIV-lea murise de doi ani, după ce 
văzuse stingîndu-se două generații de moşteni- 
tori: Delfinul şi ducele de Bourgogne. Tronul 
revenise strănepotului său, Ludovic al XV-lea, 
încă copil. Marele monarh se dusese cu tot ceea 
ce însemnase el. În timpul domniei unchiului său, 
Filip de Orleans se jucase de-a bufonul, ca Bru- 
tus. Dar nu în acelaşi scop. Abia se strigase pe 
pragul camerei mortuare: „Regele a murit, tră- 
iască regele!“ și Filip de Orleans a aruncat 
masca. Consiliul de regență instituit de Ludovic 
al XIV-lea s-a prăbușit în neant. Şi singurul re- 
gent a fost ducele de Orleans în persoană. Prin- 
cipii de sînge au țipat ca din gură de şarpe, du- 
cele du Maine s-a agitat, iar soția sa, ducesa, a 
chelălăit. Exceptînd conspirația lui Cellamare, pe 
care Filip de Orléans a ştiut s-o înăbuşe dind 
dovadă de un mare simţ politic, regența a fost 
tihnită. 

Perioadă stranie, însă. Orgia domnea şi aurul 
ajunsese Dumnezeu. Citind astăzi mărturiile des- 
pre nebuneștile dezmăţuri ale speculațiilor înver- 
şunate cu asignatele lui Law, crezi că trăieşti 
marile fraude financiare din zilele noastre. 

Sîntem în luna septembrie a anului 1717. 
Nouăsprezece ani s-au scurs de la întîmplările 

povestite în primele pagini ale acestei evocări. 
Omul plin de inventivitate care a înființat Banca 
Luizianei, fiul bijutierului Jean Law de Lauris- 
ton, se afla atunci în toată strălucirea succesului 
şi a puterii. Crearea bancnotelor de stat, banca 
lui generală, apoi Compania Occidentului, curînd 
transformată în Compania Indiilor, făceau din el 
adevăratul ministru de finanţe al regatului, deși 
portofoliul vistieriei era deţinut de domnul d'Ar- 


genson. 
Regentul, a cărui frumoasă inteligenţă era 
adînc coruptă, s-a lăsat — zice-se — de bună- 


credință amăgit de uluitoarele miraje ale acestui 
poem financiar. Law pretindea că se poate dis- 
pensa de aur și poate schimba totul în aur. 

În luna septembrie 1717, noile acțiuni ale Com- 
paniei Indiilor — numite fiice, spre deosebire de 
mame cum erau socotite vechile acţiuni — se 
vindeau cu un spor de cinci sute la sută. Nepoa- 
tele, create cîteva zile mai tîrziu, aveau să cu- 
noască aceeaşi căutare. Străbunicii noştri cumpă- 
rau cu cinci mii de livre, în frumoşi bani de aur, 
un petic de hîrtie pe care era tipărită făgăduiala 
că se va plăti o mie de livre, la purtător. Trei ani 
mai tîrziu, aceste trufaşe petice aveau să valo- 
reze cincisprezece bănuţi suta. Se făceau din ele 
papiote. 

Era într-o dimineaţă de toamnă, întunecată şi 
rece. O sumedenie de dulgheri, tîmplari şi zidari 
urcau, pilcuri-pilcuri, strada Saint-Denis, ducîn- 
du-şi uneltele pe umăr. Veneau din cartierul 
Saint-Jacques unde locuiau mai toți meșteșugarii 
şi coteau aproape toţi colţul străzii Saint-Magloire. 
Pe la mijlocul acestei străzi, aproape în faţa bi- 
sericii cu acelaşi nume care se înălța chiar în 

mijlocul cimitirului parohial, un portal cu o no- 
bilă înfățișare se deschidea între două ziduri cre- 
nelate, străjuite la colțuri de turnulețe încărcate 
cu sculpturi. Lucrătorii intrau pe sub bolta por- 
talului, în marea curte pietruită, înconjurată de 
trei părți de bogate clădiri senioriale. Era fostul 
palat al familiei Lorraine, locuit în timpul Ligii 
de domnul duce de Mercoeur. Din vremea lui 
Ludovic al XIII-lea purta numele de palatul Ne- 
vers. Acum se numea palatul Gonzague și era lo- 
cuit de Filip de Mantua, prinț de Gonzague. După 
Regent şi după Law, era fără îndoială omul cel 
mai bogat și mai însemnat din Franţa. Se bucura 
de bunurile lui Nevers din două motive: în pri- 
mul rînd, în calitate de rudă și de moştenitor 
prezumtiv, apoi în calitate de soț al văduvei ul- 
timului duce de Nevers, domnişoara Aurore de 
Caylus. 

Această căsătorie îi adusese, în plus, și imensa 
avere a lui Caylus-Zăvor, care, între timp, se 
dusese pe cealaltă lume, să-și regăsească cele 
două soții pierdute. Sînt lucruri care nu se pot 
explica decît prin constrîngerea fizică sau mo- 
rală. Bătrînul Zăvor nu umbla cu binişorul şi 
trebuie să fim îndeajuns de lămuriți în ceea ce 
privește delicatețea prințului de Gonzague. 

Trecuseră nouăsprezece ani de cînd văduva lui 
Nevers purta numele prințului. Nu-și lepădase 
doliul o singură zi, nici măcar pentru a se duce 
la altar. În noaptea nunţii, cînd Gonzague s-a 
apropiat de patul ei, Aurore i-a vorbit așa: 

— Trăiesc numai pentru fiica lui Nevers =.= 
i-a spus ea — dar şi sacrificiul omenesc'are mar- 
gini. Pleacă! 

Gonzague avea nevoie de nevastă-sa ca să 
poată încasa veniturile lui Caylus. S-a înclinat 
adînc şi a ieșit. j 

De atunci, niciodată un cuvînt n-a mai fost 
rostit de prințesă în prezența soțului ei. Acesta 
era curtenitor, afectuos, plin de grijă. Ea însă ră- 
mînea rece şi mută. În fiecare zi, la ora mesei, 
Gonzague trimitea valetul să anunțe pe alteța sa 
că masa este servită. Nu s-ar fi aşezat niciodată 
la prînz sau la cină fără să fi îndeplinit această 
formalitate. Era un mare senior. În fiecare zi, 
prima fată în casă a prințesei răspundea că stă- 
pîna ei, fiind suferindă, ruga pe alteța sa prințul 
să-i îngăduie să nu se arate la masă. Aceasta de 
trei sute şaizeci şi cinci de ori pe timp de opt- 
sprezece ani. Gonzague era un om de o anumită 
tărie, foarte abil, fără-ndoială, cu mult sînge rece 
şi cu multă cutezanță. Avea în comportarea lui 
demnitatea puțin teatrală a oamenilor din ţara 
lui de baştină; minţea cu o nerușinare vecină cu 
eroismul şi, în public, fiecare vorbă a lui purta 
pecetea celei mai riguroase decenţe. Regentul îl 
numea cel mai bun prieten al lui. Toţi îl admi- 
rau pentru strădaniile depuse ca să dea de urma 
fiicei nefericitului Nevers, al treilea Filip, celă- 
lali prieten din copilărie al Regentului. Fiica era 
însă cu neputinţă de găsit. Cum nu era cu pu- 
tință nici să se constate decesul ei, Gonzague ră- 
mînea mai departe tutorele firesc al acestei co- 
pile care, cu siguranță, nu mai trăia. Şi în 
această calitate încasa veniturile lui Nevers. 

Moartea oficial constatată a domnișoarei de Ne- 
vers l-ar fi făcut moştenitor al ducelui Filip. Deşi 
trebuise să se supună voinţei părintelui şi să se 
mărite, văduva lui Nevers se arătase neînduple- 

cată faţă de tot ce privea interesele fiicei sale. 
Se căsătorise luînd în mod oficial calitatea de 
văduvă a lui Filip de Nevers; consemnase în ac- 
tul de căsătorie naşterea fiicei sale. Gonzague 
avusese, se vede, motivele lui ca să se învoiască. 
De optsprezece ani şi el căuta, într-adevăr, să dea 
de urma prinţesei. Căutările amiîndurora, la fel 
de neobosite —- deşi pornite din pricini deosebite 
— rămăseseră fără rezultat. 

Toţi lucrătorii pe care i-am văzut intrînd în 
fostul palat Nevers erau ai lui: dulgheri, tîm- 
plari, zidari, săpători, lăcătuşi. Primiseră sarcina 
să întoarcă pe dos palatul. Cu toate că era o 
clădire minunată, Nevers după Mercoeur şi chiar 
Gonzague după Nevers o înfrumuseţaseră. Inte- 
riorul, restaurat cu o mare pricepere, oferea o în- 
treagă serie de frumuseți pline de măreție. Gon- 
zague era nu numai vanitos, ci şi artist. Fațada 
care dădea spre grădină nu avea mai mult de 
cincizeci de ani. Era un şir de înalte coloane ita- 
liene susținînd arcadele unei galerii ca de mănăs- 
tire. Grădina imensă, umbroasă și plină cu statui, 
se întindea la răsărit, miazănoapte şi apus pînă 
în străzile  Quincampoix, Aubry-le-Boucher şi 
Saint-Denis. Parisul nu avea un palat mai frumos. 
Prinţ, artist şi trufaș pe deasupra, trebuia deci ca 
Gonzague să aibă un motiv foarte însemnat pen- 
tru a da toate aceste frumuseți peste cap. 

La sfîrșitul unui supeu, Regentul acordase prin- 
țului de Carignan dreptul să instaleze în palatul său 
un uriaş oficiu de schimb. Strada Quincampoix 
s-a clătinat o clipă, mai ales temeliile putrede 
ale cocioabelor ei. Gonzague a fost gelos. Casă-l 
îmbuneze, la sfîrşitul unui alt supeu, Regentul 

i-a acordat dreptul să instaleze în fostul palat 
Nevers monopolul schimbului de acţiuni contra 
mărfuri. Darul acesta era uluitor. Reprezenta 
munți de aur. Dar primul lucru care se impunea 
era să se facă loc pentru toată lumea, de vreme 
ce toată lumea trebuia să plătească şi încă foarte 
scump. A doua zi după obţinerea privilegiului 
acordat de Regent, sosi armata de dărîmători. Cea 
dintii avea: de suferit grădina. La o fereastră 
înaltă, cu draperii grele, o femeie cernită se ivi, 
urmărind cu o privire tristă opera de devastare. 
Era frumoasă, dar atît de palidă, încît lucrătorii 
o asemuiseră cu o fantomă. Îşi spuneau între ei 
că trebuie să fie văduva răposatului duce de Ne- 
vers, soția prinţului Filip de Gonzague. Rămă- 
sese îndelung la fereastră. Drept în faţă, se afla 
un ulm de mai bine de o sută de ani. Păsărele 
cîntau în ramurile lui în fiecare dimineaţă, salu- 
tînd, iarna şi vara, ivirea unei noi zile. Cînd bă- 
trînul ulm se prăbuşi sub loviturile de secure, 
femeia cernită trase draperiile întunecate ale fe- 
restrei. Şi nimeni nu o mai văzu. 

Celor ce se mirau sau îşi băteau joc de aceste 
ravagii, Gonzague le spunea: 

— În cinci ani, voi avea două sau trei mi- 
liarde. Voi cumpăra palatul Tuileries de la maies- 
tatea sa Ludovic al XV-lea, care va fi atunci rege, 
dar complet ruinat. 

În dimineaţa aceasta în care pătrundem pentru 
prima oară .în palatul Gonzague, opera de devas- 
tare era aproape complet terminată. Trei etaje 
de celule de scînduri fuseseră ridicate de jur 
împrejurul curţii de onoare. Vestibulurile fuse- 
seră transformate în birouri şi timplarii termi- 
nau barăcile din grădină. Curtea era înțesată de 

cei ce voiau să le închirieze şi de cumpărători. 
Chiar astăzi totul avea să fie dat în folosinţă şi 
aveau să se deschidă ghișeele Casei de Aur, cum 
şi începuse să fie poreclit palatul. 

Oricine intra cum vrea — sau aproape cum 
vrea — în palat. Tot parterul, şi tot primul etaj 
— în afară de apartamentul personal al prinţesei, 
fusese amenajat ca să primească negustori şi 
mărfuri. 

La intrarea principală, în mijlocul unui întreg 
stat-major de negustori, putea fi văzut un genti- 
lom numai catifele, mătăsuri şi dantele, cu inele 
la fiecare deget şi un superb colan de aur, meş- 
teşugit lucrat, la gît. Era domnul de Peyrolles, 
confident, consilier intim şi factotum al stăpînu- 
lui acelor locuri. Nu îmbătriînise prea mult. Ră- 
măsese acelaşi personaj uscăţiv, galben la faţă, 
adus de umeri, cu ochi bulbucaţi şi parcă spe- 
riaţi. Avea şi el linguşitorii lui, pe care şi-i me- 
rita din plin, fiindcă Gonzague plătea gras. 

Pe la ceasurile nouă, cînd vinzoleala se mai 
potolise parcă, doi oameni, care nu prea aveau 
înfățișare de financiari, trecură pragul intrării 
celei mari, la cîțiva pași unul în urma celuilalt. 
Deşi intrarea era liberă, cei doi vlăjgani nu pă- 
reau prea încredințaţi că ar fi avut acest drept. 
Cel dintii îşi ascundea foarte neîndemînatic ne- 
liniştea sub un aer de mare obrăznicie ; cel de-al 
doilea, dimpotrivă, căuta să ia o atitudine cît pu- 
tea mai smerită. Amîndoi purtau sabie. Ceea ce 
era cam demodat. Regența îi stiîrpise pe spada- 
sini. Chiar şi în înaltele sfere, oamenii nu se mai 
ucideau decît cu perfide lovituri de intrigărie şi 
înşelătorie. 

Cei doi viteji ai noștri pătrunseră cu toate 
acestea prin mulţime, cel dintîi făcîndu-și, fără 
să se sinchisească, loc cu coatele, celălalt strecu- 
rîndu-se cu o îndeminare de pisică printre gru- 
purile care erau prea ocupate ca să-i dea vreo 
atenţie.  Neobrăzatul care  înaintase  frecîndu-şi 
coatele de atîtea pieptare noi, purta o pereche de 
bătăioase mustăţi în furculiță, pe cap o pălărie 
de pislă desfundată, cu borul pleoștit peste ochi, 
o jachetă de piele de bivol şi nişte pantaloni a 
căror culoare inițială era o adevărată problemă. 
Spada purtată de-a latul îi ridica la spate 
pulpana ferfeniță a mantalei ce părea să fie aceea 
a lui don Cezar de Bazan. Omul nostru venea, de 
altfel, de la Madrid. 

„Celălalt, spadasin umil şi sfios, avea trei tuleie 
bălaie, zbiîrlite sub nasul coroiat. Pălăria lui de 
fetru, rămasă fără boruri, îi era înfundată pe cap 
aşa cum stă pe o lumînare capsula cu care îi 
stingi flacăra. O tunică veche, legată cu curelușe, 
pantaloni peticiţi, cizme  scîlciate completau ți- 
nuta lui care ar fi trebuit să fie însoţită mai cu- 
rînd de o călimară bine lustruită decît de o sa- 
bie. Totuși omul purta sabie, e adevărat, modestă 
ca şi el şi care se mulțumea să-l lovească umilă 
peste glezne. ` 

După ce străbătură curtea, cei doi vlăjgani 
ajunseră cam în acelaşi timp la intrarea castelu- 
lui. Cercetîndu-se reciproc cu coada ochiului, 
avură amîndoi acelaşi gînd : 

»lată — îşi spuse fiecare despre celălalt — 
iată un jalnic personaj care cu siguranță că nu vine 
aici ca să cumpere Casa de Aur“. 

Capitolul IL 
DOI STRIGOI 


— Nobile senior! spuse unul dintre ei, salutînd 
băţos pe celălalt. 

— Nobile senior! spuse în aceeași clipă și cel 
de-al doilea, făcînd însă o plecăciune pînă la pă- 
mînt. Dar dintr-o dată amîndoi se îndreptară. din 
şale ca traşi de-un resort, şi se uitară lung unul 
la altul. 

— Ţin-te bine! strigă cel dintii. Pare-mi-se 
că-i ticălosul de Passepoil. 

— Cocardasse !  Cocardasse-cel-tînăr! strigă şi 
normandul ai cărui ochi obișnuiți cu lacrimile şi 
începuseră să se inunde — să fie adevărat? Să fii 
chiar tu? 

— În carne și oase, dragul meu! Capâdediou! 
Sărută-mă, potîrnichea mea! 

Şi își deschiseră braţele. Passepoil se aruncă la 
pieptul lui. Așa îmbrăţișaţi, parcă erau un mor- 
man de zdrenţe. Stătură îndelung astfel. Emoţia 
le era sinceră și adîncă. 

— Ei, gata acum! spuse în cele din urmă gas- 
conul. Ciripeşte puţin, să-ţi aud şi glăsciorul, 
pramatie ! 

— Nouăsprezece ani de cînd nu ne-am mai 
văzut! bolborosi Passepoil ștergîndu-șşi ochii cu 
mâneca. 

— Vivadiou! Tu n-ai batistă, măi nepoate? 

— Mi-o fi şterpelit-o careva în învălmășeala 
asta — replică domol fostul monitor de sală de 
arme. 


Lil 


Cocardasse îşi  scormoni repede buzunarul. 
Bineînţeles, nu găsi nimic. 

— Ce scîrboşenie! exclamă el indignat. Lumea 
e plină de bortaşi. Ah, potiîrnichea mea! spuse el 
apoi pe alt ton. Nouăsprezece ani! Eram tineri 
amîndoi ! 

— Vai, inima mea n-a îmbătrinit ! 

— Şi eu cinstesc paharul la fel ca odinioară. 

Se mai priviră o dată în albul ochilor. 

— Ştii, maestre Cocardasse — rosti Passepoil 
cu părere de rău — anii nu te-au înfrumusețat. 

— Ca să fiu sincer, bătrîne Passepoil — ripostă 
gasconul pe jumătate provensal — îmi pare rău 
că trebuie să ţi-o spun, dar să ştii că acum ești 
mai urît ca altădată. 

Fratele Passepoil zimbi cu orgolioasă modestie 
şi murmură : 

— Nu toată lumea este de părerea asta. Dar 
— adăugă el repede — cu toată virsta ta înain- 
tată, ţi-ai păstrat înfăţişarea falnică: pulpa bine 
încordată, pieptul în afară, umerii bine traşi 
înapoi. Adineauri, cînd te-am zărit, mi-am şi 
spus: Drace! Iată un gentilom plin de prestanţă. 

— Şi eu la fel, și eu la fel, potirnichea mea! 
îi luă vorba Cocardasse. Cum te-am văzut, m-am 
gîndit: Oime, iată un cavaler care arată a fi ci- 
neva! Dar ia spune-mi, porumbelule, ce dracu' 
ai făcut de atunci... ştii tu de cînd. 

— De cînd cu păţania de la castelul Caylus? 
răspunse Passepoil care puse punctele pe i cobo- 
rînd fără să vrea glasul. Ah, nu-mi mai aduce 
aminte ! Am mereu în faţa ochilor privirea scîn- 
teietoare a Micului Parizian. 

— Cu toate că era noapte întunecoasă, capé- 
dediou ! îi vedeai ochii plini de fulgere. 

— Harcea-parcea i-a făcut! 

— Opt morţi în şanţ! 

— Fără să mai pui la socoteală răniții. 

— Ah, sandediou! Ce grindină de lovituri! Nu 
te mai săturai privind. Şi cînd mă gîndesc că 
dacă am fi trecut cinstit de partea lui ca nişte 
adevărați oameni, şi dacă am fi aruncat în faţa 
lui Peyrolles banii primiţi de la el şi l-am fi sus- 
ţinut pe Lagardere, Nevers n-ar fi murit! Fără 
să mai spun că soarta noastră era asigurată. Fă- 
ceam avere. 

— Da — recunoscu Passepoil cu un oftat — 
așa ar fi trebuit să facem. 

— Nu trebuia să ne mărginim să punem gu- 
gulii în virful săbiilor, trebuia să-l apărăm pe 
Lagardère, scumpul nostru elev. 

— Stăpînul nostru ! exclamă Passepoil, scoţin- 
du-şi fără să vrea pălăria de pe cap. 

Gasconul îi strînse mîna şi amîndoi rămaseră 
un timp pe gînduri. 

— Ce-a fost a fost! spuse în cele din urmă 
Cocardasse. Nu ştiu ce ai făcut tu de atunci, po- 
tîrnichea mea, dar mie povestea aceea nu mi-a 
purtat noroc. Cînd puşlamalele lui Carrigue au 
început să tragă cu carabinele, m-am refugiat în 
castel. Tu, nu ştiu ce dracu' te făcuseşi. În loc 
să-şi ţină făgăduiala, Peyrolles ne-a concediat a 
doua zi dimineață sub pretext că prezența noas- 
tră în partea locului ar putea întări bănuielile 
stîrnite. Avea dreptate. Ne-a plătit de bine de 
rău și am șters-o. Am trecut granița, Pe drum, 
am întrebat peste tot de tine, Dar nici urmă. 
M-am stabilit mai întîi la Pampeluna, pe urmă 
la Burgos, mai apoi la Salamanca. Am coborit 
spre Madrid. 


e 113 


— Blagoslovită ţară, totuși. 

— Stiletul face, din păcate, concurenţă săbiei: 
ca şi în Italia, care, altminteri, ar fi un adevărat 
rai. De la Madrid, m-am mutat la Toledo. De la 
Toledo la Ciudad Real. Pînă la urmă, mi s-a fă- 
cut lehamite de Castilia unde, fără să vreau, mă 
pusesem rău cu alcazii.. Am trecut în regatul Va- 
lenciei. Capedediou! Am băut vin de Majorca la 
Segorbia. Fiindcă am dat o mină de ajutor unui 
bătrîn licenţiat care voia să se descotorosească de 
un văr al lui, a trebuit să-mi iau iar valea. Ca- 
talonia își are şi ea farmecul ei. Seniori cît pof- 
teşti şi acolo, PS 'toate drumurile, între Tortosa, 
Taragona și Barbătona. Dar cu buzunarul gol şi 
spadă lungă. În - arsit, -am trecut înapoi munții. 
Nu mai-aveam o lăscaie. Am simțit atunci că mă 
chema glasul patriei. Iată povestea mea, porum- 
belule. 

Gasconul îşi întoarse buzunarele pe dos, apoi 
îl întrebă: 

— Dar tu, pecaire? 

— Eu — răspunse normandul — am fost fu- 
gărit de. călăreţii lui Carrigue pînă la Bagnères- 
de-Luchh „sau pînă cam pe acolo. Mi-a trecut 
şi mie prin cap. să mă duc în Spania; dar am dat 
peste un ice care, văzînd înfățișarea mea 
smerită, m-a luat: să-l slujesc. Se ducea la Kiehl, 
pe Rin, să primească o moştenire în numele co- 
munităţii lui. După cite îmi aduc aminte, mi se 
pare că pe drum i-am ca at cufărul, geaman- 
tanul şi poate şi banii. ` 

— Mare pușlama! exclamă” 'gasconul înduioșat. 

— Am trecut prin Germania. Ah, ce ţară pă- 
cătoasă ! Tu-mi vorbeai de stilet! Măcar e de 
oţel. Acolo, în Germania, nemţii se bat cu cănile 

de bere. Un hangiu din Mayenza m-a ușurat de 
galbenii benedictinului. Ah, Cocardasse! Vajnicul 
meu tovarăş! Aş fi putut cumpăra cu acei galbeni 
o căsuţă la, ţară, unde să-mi sfîrşesc zilele bătri- 
neții, o căsuţă cu o mică grădină, o pajişte smăl- 
tată cu flori, un piriiaş cu o moară... Passepoil se 
bătu în piept. Patimile! strigă el ridicînd ochii la 
cer — patimile iscă zbuciumul vieţii și împiedică 
pe orice tînăr să facă economii !.. 

După ce formulă astfel sănătoasa morală a filo- 
zofiei sale, Passepoil continuă : 

— Am făcut ca tine: am colindat din oraş în 
oraş. Ce ţară grosolană, neroadă şi -plicticoasă: 
studenţi slăbănogi şi galbeni ca şofranul ;: niătărăi 
de poeţi care cască gura la luna plină, primari 
graşi de plesneau, care nu au nici un nepoţel de 
băgat în pămînt, biserici unde nu se slujește litur- 
ghia. Şi, colac peste pupăză, se mai mănîncă şi 
carne crudă şi se bea bere în loc de vin. 

— Fii pe pace! spuse hotărît Cocardasse. N-am 
să pun niciodată piciorul în scîrboşenia aia de ţară. 

— Am fost la Colonia, Frankfurt, Viena, Miinchen 
și printr-o sumedenie de alte oraşe unde mereu 
dai peste pilcuri de tineri care cîntă dracului 
prohodul. În cele din urmă, am făcut ca tine, m-a 
prins dorul de ţară. Am străbătut toată Flandra 
şi iată-mă! 

— Franţa |. strigă  Cocardasse. Nu-i alta pe 
lume. ca eaf copile! 

— Nobilă țară! 

— Țara vinului! 


— Scumpul meu magistru — zise Passepoil, 
după ce se încheie acest duet în care lirismul lor 
se luase la întrecere — spune-mi acum drept: 


numai seceta cumplită care-ţi bîntuie punga, se- 

cetă la care se mai adăuga și dorul de ţară, te-au 
făcut să treci înapoi graniţa ? 

— Dar pe tine? Numai dorul de ţară? 

Fratele Passepoil făcu semn din cap că nu. 
Cocardasse îşi plecă privirea, care te băga în 
răcori. 

— A mai fost şi altceva — murmură el. Într-o 
seară, la un colț de uliţă, m-am trezit față în 
faţă cu... Ghiceşte cu cine! 

— Îmi închipui! biîigui şi Passepoil. O oarecare 
întîlnire m-a făcut și pe mine să-mi iau tălpăşiţa 
şi s-o şterg într-un suflet de la Bruxelles. 

— Cînd am dat cu ochii de cine am dat, copile, 
am simţit că aerul Cataloniei nu-mi mai prieşte. 
La urma urmei, nu-i o ruşine să dai bir cu fugiţii 
în fața unui Lagardère, cepedediou ! 

— Nu ştiu dacă-i rușinos, dar e cu siguranță 
mai sănătos. Ştii ce s-a întîmplat cu cei care ni 
s-au alăturat, atunci, în încăierarea din- fostul 
braţ de apă al castelului Caylus? Passepoil co- 
borise glasul ca să pună această întrebare. 

— Da, da — răspunse gasconul. Puşlamaua aia 
mică ne-a făgăduit atunci: „O să muriți toți de 
mîna mea“. f 

— Şi făgăduiala se împlineşte. Puțin cîte puțin. 
Eram nouă, cu căpitanul Lorrain, şeful bandei de 
mercenari. Fără să mai pun la număr pe oa- 
menii lui. ' 

— Din aceştia nouă, Staupitz şi căpitanul Lorrain 
au fost trimişi cei dintîi pe lumea cealaltă. Staupitz 
era şi el de viță nobilă, cu toate că arăta ca un 
bădăran. Căpitanul Lorrain, un oştean căruia regele 
Spaniei îi încredințase un regiment. Staupitz şi-a 
dat duhul sub zidurile propriului său castel din 

împrejurimile Niirnbergului. A fost doborit de un 
vîrf de spadă, înfipt, uite aici, între ochi. 

Passepoil își duse: degetul la îmbinarea sprîn- 
cenelor. Fără voia lui, Cocardasse făcu la fel, 
spunînd : 

— Căpitanul Lorrain a fost ucis la Neapole, 
tot de un vîrf de spadă care i-a găurit fruntea, 
între ochi. Uite, aici. Sandediou! Pentru cei care 
ştiu şi îşi mai amintesc, asta e ca un fel de pecete 
a răzbunării. 

— Ceilalţi îşi croiseră frumușel drum în viaţă! 
continuă Passepoil. Fiindcă domnul de Gonzague 
numai pe noi ne-a uitat de cîte ori și-a desfăcut 
din plin băierile pungii. Pinto se căsătorise cu o 
fată cumsecade din Torino, Matadorul deschisese 
o academie de arme în Scoţia, Joël de Jugan îşi 
cumpărase o moşioară cu un castel într-un stră- 
fund al Bretaniei-de-J os. 

— Da, da — încuviință  Cocardasse. Trăiau 
tihniţi şi fără grija zilei de miine. Dar iată că 
Pinto a fost ucis la Torino şi Matadorul la 
Glasgow. 

— Joël de Jugan a fost răpus la Morlaix — 
adăugă fratele Passepoil. Și toţi cu aceeași lo- 
vitură. 

— Lovitura lui Nevers, mortedediou ! 

— Cumplita lovitură a lui Nevers! 

O clipă rămaseră amindoi tăcuţi. Cocardasse 
îşi dădu mai pe ceafă pălăria cu boruri uriașe, ca 
să-şi şteargă fruntea lac de sudoare. 

— Mai rămîne Faânza — spuse el apoi. 

— Şi Saldagno — adăugă fratele Passepoil. 

— Gonzague i-a ajutat foarte mult. Faenza e 
acum cavaler. 

— Şi Saldagno baron. Le vine şi lor rîndul. 

— Mai devreme sau mai tirziu şi nouă — șepti 
gasconul. 

— Şi nouă.. — repetă Passepoil, înfiorîndu-se. 

Cocardasse ridică fruntea și se îndreptă: 

— Ei şi? strigă, ca un om care, neavînd altceva 
de făcut, se împacă și cu gîndul acesta. Ştii ceva, 
copile ? Cînd mă va întinde pe caldarim sau pe 
iarbă, cu o gaură între sprincene, fiindcă știu că 
nu-i chip să reziști, am să-i spun ca odinioară: 
„Ei, ticălos mic ce ești, dă-mi măcar mîna și, ca 
să mor liniștit, iartă-l pe bătrinul tău Cocardasse !“ 
Capedediou ! Iată cum or să se petreacă lucrurile. 

Passepoil nu-și putu stăpîni o strimbătură. 

— Am să încerc şi eu să mă ierte, dar... nu chiar 
atît de tirziu. 

— Cum ne-o fi norocul, potirnicheo! Pînă una 
alta, e surghiunit din Franța. În orice caz, la Paris 
putem fi siguri că n-o să-l întîlnim. 

— Chiar siguri? întrebă normandul, nu tocmai 
convins. ă 

— Oricum. Parisul e colțișorul de lume unde 
avem cele mai multe șanse să nu dăm de el. De 
asta am şi venit aici. 

— Şi eu la fel. 

— Am mai venit eu și pentru altceva: ca să-i 
amintesc domnului de Gonzague că mă aflu și eu 
pe lume. 

— Ne datorește și nouă ceva domnișorul ăsta. 

— Saldagno şi Faënza ne vor ocroti şi ei. 

— Pînă să ajungem şi noi mari seniori ca ei. 

— Sandediou ! Ce pereche de curteni o să facem 
noi “doi! strigă Cocardasse. 

Gasronul se roti mindru ca un cocoș, iar norman- 
dul spuse cu tonul cel mai convins: 

— Şi eu ştiu să fiu elegant?! 

— Cind m-am dus la Faënza — spuse Cocar- 
dasse — și le-am spus servitorilor că vreau să vor- 
bese cu stăpinul lor, mi-au răspuns că „domnul 
cavaler nu primește pe nimeni“. Domnul cavaler! 
Nu primeşte pe nimeni! Mi-am adus aminte de 
vremea cînd îl făceam să se răsucească întocmai 
ca un titirez. 

— Cînd am bătut la poarta lui Saldagno — spuse 
Passepoil — un lacheu impunător m-a măsurat plin 
de dispreţ și mi-a spus: „Domnul baron nu pri- 
meşte !“ | 

— Ehei! oftă Cocardasse. Cind o să avem şi noi 
lacheii noştri, cu nasul la fel de pe sus, mordiou! 
Vreau ca al meu să fie obraznic ca un ajutor de 
călău. 

— Ah — oftă Passepoil — dacă aş avea măcar 
o femeie la toate ! 

— Fii pe pace, prietene, o să vină și asta. Dar, 
după cîte înţeleg, n-ai dat cu ochii nici de domnul 
de Peyrolles ? 

— Nu, vreau să mă adresez chiar prințului. 

— Se spune că ar fi acum milienar. 

— Miliardar ! Nu i se spune casei lui, în care 
ne şi aflăm, Casa de Aur? Eu, să-ţi spun drept, 
n-am să fac pe grozavul. Dacă vor să mă facă 
bancher, sînt gata să primesc. 

— Ptiu! spuse cu seîrbă Cocardasse. Monitorul 
sălii mele de arme să ajungă un om al banului? 

Exclamația aceasta spontană țișnise din adincul 
nobilului suflet al maestrului Cocardasse-cel-tinăr, 
Dar, după o clipă de gîndire, adăugă: 

— Tristă decădere ! Dar dacă e totuşi adevărat, 
porumbelul meu, că în meseria asta te poţi îm- 
bogăți... 

— Dacă e adevărat ? strigă Passepoil plin de en- 
tuziasm. Dar bine, tu n-ai aflat încă nimic? 

— Am auzit spunîndu-se multe, dar eu în minuni 
ca-n basme nu cred. 

— O să trebuie totuşi să crezi. Minunile astea se 
întîlnesc acum la fiecare pas. Ai auzit vorbindu-se 
de cocoșatul din strada Quincampoix ? 

— Cel care-și oferă cocoașa cumpărătorilor de 
acţiuni ? 

— Nu şi-o oferă. Şi-o închiriază. Şi de doi ani de 
cînd face treaba asta, a cîştigat, zice-se, un milion 
jumătate de livre. 

— Cu neputinţă! izbucni în rîs gasconul. 

— Ba de loc. Dovadă că e vorba să se însoare cu 
o contesă. 

— Un milion jumătate ! murmură Cocardasse. Cu 
o simplă cocoaşă ! Ventrediou ! 

— Ah, prietene — se tîngui Passepoil. Am pier- 
dut amar de ani prin străinătăți! Dar măcar am 
ajuns aici la timp. Închipuie-ţi că trebuie numai 
să-ți dai osteneala să te apleci ca să aduni. Miine, 
ludovicii de aur nu or să mai facă decît şase bănuți. 
Chiar adineauri, venind aici, am văzut niște mucoși 
care se jucau de-a dopurile cu taleri de şase livre. 

Cocardasse își linse buzele. 

— Eh, ce să mai vorbim! oftă el iar. La vremu- 
rile astea de mare huzur, ce valoare să mai aibă o 
lovitură de spadă, dată cinstit, și cu înaltă știință, 
pînă la mîner, uite așa, după toate regulile artei! 
Ce părere ai, copilașule ? 

Își trase pieptul înapoi, bătu zgomotos cu piciorul 
drept în podea și făcu o fandare adincă, pînă 
aproape de pămînt. 

Passepoil clipi dintr-un ochi : 
— Nu face atita tărăboi. Vine cineva... 

Apropiindu-se mai mult, şopti la urechea fostului 
său magistru : 

— Părerea mea este că o lovitură ca asta tre- 
buie să mai aibă încă un preţ bun. Înainte de 
ceasul unu, nădăjduiesc să ştiu şi cît anume, chiar 
din gura domnului de Gonzague. 


Capitolul III 
MEZATUL 


Sala în care normandul nostru și gasconul pipă- 
rat cu sînge provensal stăteau atît de la largul lor 
la taifas se afla situată în mijlocul corpului prin- 
cipal de clădire. Era marele salon de primire al 
unui palat princiar, cu mobilier de o mare bogă- 
ție, dar totuși sever, salon care părea să fie folosit 
nu numai pentru serbări mai mari sau mai mici, 
fiindcă în faţa căminului de marmură neagră se 
ridica 'o estradă acoperită cu un covor turcesc. 
Estrada aceasta dădea întregii încăperi mai curînd 
înfăţişarea unei săli de tribunal. 

În această încăpere se întruniseră, în mai multe 
rînduri, străluciții membri ai familiilor Lorraine, 
Chevreuse, Joyeuse, Aumale, Elbeuf, Nevers, Mer- 
coeur, Mayenne şi Guise în vremea în care marii 
feudali ţineau în mîinile lor destinele regatului. Tre- 
buise să se producă toată vraiştea care domnea acum 
în palatul Gonzague pentru ca cei doi eroi ai noştri 
să fie lăsaţi să pătrundă într-un asemenea loc. Dar 

odată ajunşi aci, erau să fie mai la adăpost decît 
în orice alt colțișor. 

Salonul cel mare își păstra, pentru o ultimă zi, 
inviolabilitatea. O solemnă adunare de familie avea 
să aibă loc în această zi și abia miine timplarii, 
care făceau despărţituri ca niște colivii, urmau să 
pună stăpinire pe el. 

— O vorbă încă despre Lagardère — spuse Co- 
cardasse, cînd zgomotul de pași care-i tulburase 
se îndepărtă. Cînd l-ai întîlnit la Bruxelles era 
singur ? 

— Nu — răspunse fratele Passepoil — şi cînd 
ţi-a ieşit ţie în cale la Barcelona? 

— Nici atunci nu era singur. 

— Dar cu cine? 

— Cu o fată. 

-— Frumoasă ? 

— Foarte frumoasă. 

— Ciudat! Tot cu o fată foarte frumoasă l-am 
văzut şi eu acolo, în Flandra Ți-aduci aminte cum 
arăta la faţă fata, cum era îmbrăcată și cam ce 
părea să fie? 

— Arăta şi era îmbrăcată ca o încîntătoare gi- 
tană spaniolă. Şi a ta? 

— Avea o înfățișare modestă, chip de înger şi 
îmbrăcămintea unei domnișoare de viță nobilă. 

— Şi mai ciudat! se miră și Cocardasse. Şi cam 
ce vîrstă avea ? 

— Tocmai virsta pe care ar avea-o copila... 

— Şi cealaltă la fel! Ultimul cuvînt n-a fost spus 
în povestea asta, potirnicheo. Și printre cei care 
aşteaptă să le vină şi lor rîndul, după noi, după 
domnul cavaler de Faënza și după domnul baron 
de Saldagno, n-am socotit nici pe domnul de Peyrol- 
les, nici pe principele Filip de Gonzague. 

Uşa se deschise. Passepoil abia avu timp să mai 
şoptească : 

— Vom trăi şi vom vedea. : 

Un fecior, în livrea de zile mari, intră urmat 
de doi tîmplari care veneau să facă măsurători. 
Feciorul își. dădea atîta importanţă, încît nu aruncă 
nici măcar o privire spre bravii noştri, care se 
strecurară după perdelele unei ferestre. 

— Hai, repede — porunci feciorul — nu căscaţi 
gura! Însemnaţi-vă în grabă ce aveţi de făcut 
mîine. Patru metri pătrați pentru fiecare des- 
părţitură. 

Cei doi tîmplari se puseră îndată pe lucru. În timp 
ce unul din ei măsura, celălalt însemna cu creta 
fiecare despărțitură şi-i dădea un număr de ordine. 
Primul număr fu 927. De la el porni numărătoarea. 

— Ce dracu’ fac ăştia? şopti gasconul scoţind 
capul din ascunzătoare. 

— Nu ştii nimic ? îl întrebă tot în şoaptă Passe- 
poil. Fiecare pătrat înseamnă locul unei despărți- 
turi şi numărul 927 dovedeşte că s-au făcut pînă 
acum aproape o mie în palatul domnului de Gon- 
zague. 

— Şi la ce folosesc aceste despărțituri? 

— La făcut aur. 

Cocardasse helbă ochii. Fratele Passepoil se apucă 
să-i explice în ce consta măreţul dar pe care Filip 
de Orleans îl făcuse celui mai iubit prieten al lui. 

— Cum? exclamă gasconul — fiecare din des- 
părțiturile astea ar aduce atita bănet ca o moșioară 
luată în arendă în Beauce sau în Brie!? Păi dacă-i 
aşa, copile, dulce potirniche, să căutăm să ne agă- 


1 Provincii din Franţa, deosebit de fertile. 

țăm din toate puterile de pulpana preacinstitului 
domn de Gonzague. 

Tîmplarii măsurau şi însemnau de zor. Feciorul 
spunea : . 

— Numărul 935... 936... 937. Ei, măsurați exact! 
Gîndiți-vă că fiecare despărțitură prețuieşte aur. 

— Binecuvîntare a cerului! şopti Cocardasse. Va 
să zică peticele acelea de hîrtie, născocite de domnul 
Law, sînt totuşi bune la ceva ? 

— Atît de bune chiar, încît aurul şi argintul sînt 
pe cale de a-şi pierde domnia. 

— Păcătoase metale ! rosti solemn gasconul — își 
merită soarta. Fii pe pace ! Nu ştiu dacă e vorba de 
o veche racilă, dar simt că stăruie totuşi în mine o 
slăbiciune pentru pistoli. 


— Numărul 941 — spuse feciorul. 
— Rămiîn pentru ultima despărțitură numai doi 
metri şi jumătate — spuse timplarul care măsurase. 


Cam proastă împărțeală am făcut. 

— Oime! şopti Cocardasse — va fi o despărţitură 
bună pentru un slăbănog. 

— Să vină dulgherii îndată ce se va sfirși 
adunarea. 

— Adunarea ? Ce fel de adunare? se întrebă Co- 
cardasse. 

— Să încercăm să aflăm și noi. Poate să şi asis- 
tăm la ea — îşi dădu cu părerea fratele Passepoil. 
Cînd ştii ce anume se petrece într-o casă, treaba e 
pe jumătate făcută. 

Feciorul şi timplarii ieşiseră. Deodată, un vuiet 
mare se auzi dinspre vestibul. 

— Linişte ! Pentru Dumnezeu, liniște! strigă un 
glas poruncitor în pragul sălii. 

— Domnul de Peyrolles! șopti fratele Passepoil. 
Să nu ne vadă. 

Se traseră mai adînc în scobitura ferestrei, în 
dosul perdelelor. Domnul de Peyrolles tocmai trez 
cea pragul, urmat sau, mai bine zis, înghesuit de 
o mulțime compactă de solicitatori. Purta veșminte 
de o mare bogăţie. Pe sub cascada de dantele care-i 
acopereau mîinile uscate, străluceau diamante. 


— Vă rog, vă rog, domnilor — spuse el intrînd 
şi făcîndu-şi vînt cu o batistă cu chenar de dan- 
telă de Alancon — păstraţi distanţele, aţi ajuns să 


uitaţi respectul pe care-l datoraţi! 

— Ah, ticălosul ! E totuși superb ! oftă Cocardasse. 

— Are stofă! recunoscu fratele Passepoil. 

Omul de încredere al prințului își însoţi cuvin- 
tele cu un gest atît de frumos, încît cei doi spada- 
sini fură cît pe-aci să-l aplaude. Dar negustorii care 
se îmbulzeau nu preţuiau asemenea marfă. 

— Mie! se auzeau voci ţişnind din toate părțile. 
Întîi mie! E rîndul meu acum! 

Peyrolles luă o atitudine impunătoare şi strigă: 

— Domnilor ! 

De îndată se făcu tăcere. 

— V-am cerut să vă potoliţi cît de cît — continuă 
el. Eu reprezint însăşi persoana prinţului de Gonza- 
gue. Sînt intendentul său. Mai văd, pe ici, pe colo, 
capete acoperite. 

Toate pălăriile fură scoase. 

— Aşa da! reluă Peyrolles. Iată, domnilor, ce 
aveam să vă spun: ghișeele din această sală se con- 
struiesc astăzi şi vor fi predate mîine. 

— Bravo! 

— Este singura sală care ne-a mai rămas. $i ulti- 
mele locuri. Tot restul a fost închiriat, în afară de 
apartamentele personale ale monseniorului şi ale 


prinţesei. 


Zicînd acestea, se înclină. Sosise clipa păruielilor. 
-Cocardasse şi Passepoil lungiră gîtul să-i vadă mai 
bine pe speculatori luîndu-se la harţă, cînd cele 
două canaturi ale uşii din fund, din spatele estra- 
dei, se deschiseră dintr-o dată. 

— Gonzague! murmură gasconul. 

— Omul care posedă un miliard! adăugă nor- 
mandul. 

Instinctiv, îşi scoaseră pălăria şi ei. 

Gonzague se arătă, într-adevăr, pe estradă, în- 
soţit de doi tineri seniori. Era tot atît de frumos, 
deşi mergea pe cincizeci de ani. Statura lui înaltă 
îşi păstrase toată bogata-i mlădiere. Nici o cută 
nu-i brăzda fruntea și părul lui de o rară frumu- 
seţe, parfumat din belșug, se revărsa în inele grele, 
cu străluciri de cărbune, peste umerii fracului său 
simplu, de catifea neagră. Luxul lui nu se asemăna 
cu acela al lui Peyrolles. Jaboul lui preţuia cincizeci 
de mii de livre şi pe colanul decoraţiei sale, din care 
nu se vedea decit o bucăţică sub vesta de mătase 
albă, erau presărate diamante în valoare de peste 
un milion. ~ 

Cei doi tineri seniori care îl însoțeau — Chaverny, 
cu care era văr prin ramura Nevers, şi cadetul Na- 
vailles — purtau amîndoi peruci pudrate şi, fiecare, 
cîte o mică aluniță, falsă. Erau doi tineri fermecă- 
tori, de o gingăşie aproape femeiască, puţin obosiţi, 
dar, în ciuda ceasului timpuriu al dimineţii, înve- 
seliți de cîte un păhărel de șampanie şi purtîndu-şi 
mătăsurile şi catifelele cu o sfruntare demnă de 
admirat. 

Cadetul Navailles împlinise douăzeci şi cinci de 
ani; marchizul Chavemy mergea abia pe douăzeci. 
Se opriră amindoi ca să privească mulțimea şi iz- 
bucniră într-un sincer hohot de ris. 

— Domnilor, domnilor — strigă. iarăși Peyrolles, 
descoperindu-se la rîndul lui — un pic de respect, 
măcar pentru alteţa sa. 

Mulțimea, gata să se ia la bătaie, se potoli ca prin 
farmec ; toți cei ce rîvneau să pună mina pe cîte o 
tarabă se înclinară într-o singură unduire ; femeile, 
amestecate printre bărbați, făcură şi ele o reve- 
rență. Gonzague sâlută cu un gest leneş al mîinii 
şi trecu pe lîngă Peyrolles spunîndu-i : 

— Grăbeşte-te! Am nevoie de sală. 

— Ia te uită ce mutre! exclamă tînărul Chaverny 
măsurîndu-i obraznic cu lorneta drept în faţă. 

Navailles rîdea cu lacrimi, spunînd şi el: 

— Într-adevăr, ce mutre! 

Peyrolles se apropiase de stăpînul său: 

— Sînt înfierbîntaţi la culme — îi șopti el — 
ne vor da tot ce vrem. 

— Puneţi tarabele la mezat! strigă Chaverny — 
să ne distrăm un pic. 

— Sst! Nebunule, nu sîntem la masa de joc! îi 
reaminti Gonzague. 

Dar ideea i se păru totuşi bună şi adăugă: 

— Fie, să scoatem locurile rămase la mezat. De 
la ce sumă pornim ? 

— Cinci sute de livre pe lună pentru patru 


picioare pătrate — răspunse Navailles, crezînd că 
exagerează. 
— O mie de livre pentru o săptămînă! strigă 
Chaverny. i 
— Hai să spunem o mie cinci “sute — hotărî 


Gonzague, Dă-i drumul, Peyrolles. 

— Domnilor — strigă acesta adresîndu-se marto- 
rilor — cum sînt ultimele locuri de care mai dis- 
punem şi. cele mai bune... le vom da celor ce oferă 
mai mult. Numărul $27, o mie cinci sute de livre! 

Un murmur trecu prin mulţime, dar nici un glas 
nu se auzi. 

— Stai, vere! spuse Chaverny — am să-ți dau o 
mînă de ajutor. 

Şi, apropiindu-se de mulţime, strigă: 

— Două mii de livre! 

Amatorii. se uitară unii la alții descurajaţi. 

— Două mii cinci sute! strigă Navailles, căruia 
i se păru o îndatorire de onoare să supraliciteze. 

Candidaţii serioşi erau consternaţi. 

— Trei mii! strigă în cele din urmă, cu glas 
sugrumat, un negustor de lină. 

— Adjudecat! rosti în grabă Peyrolles. Apoi 
continuă : Numărul 928. 

— Patru mii de livre! spuse într-o doară 
Gonzague. 

— Bine, dar despărţitura e la fel cu cealaltă! 
protestă o vînzătoare de rochii vechi. 

— O iau eu! strigă un spiţer. 

— Patru mii cinci sute! supralicită un negustor 
de fierărie. 

— Şase mii! 

— Adjudecat! strigă Peyrolles. Numărul 929... 

Gonzague îi aruncă o privire. 

— Zece mii — adăugă Peyrolles. 

Licitaţia se pornise din plin. O adevărată beţie 
îi cuprindea pe toţi. Pentru numărul 929 se dădu 
o adevărată bătălie, ca pentru o avere, şi cînd Gon- 
zague ridică la cincisprezece mii de livre numărul 
următor, nimeni nu se mai miră. Bărbaţii se luau 
de piept, femeile se prăbuşeau asfixiate sau strivite. 
Dar şi ele strigau din adîncul desperării lor: 

— Mie, mie, mie... 

Peyrolles şi acoliţii lui nu ştiau pe cine să asculte 
mai întîi. În sfîrşit, numărul 942, jumătatea de des- 

părţitură, fu adjudecat cu douăzeci şi opt de mii 
de livre. Peyrolles îşi închise zgomotos carnetul şi 
strigă : 

— Domnilor, licitaţia s-a încheiat. 

Se aşternu o tăcere adîneă. Fericiţii licitatori, care 
puseseră mîna pe mult doritele tarabe, se uitau 
unii la alţii, năuciţi. 

Gonzague îl chemă pe Peyrolles. 

— Trebuie să curăţăm acum locul — îi spuse el. 

Dar în aceeaşi clipă o altă mulţime se ivi la uşa 
vestibulului, mulţime de curteni, de gentilomi şi 
speculatori care veneau să-și prezinte omagiile prin- 
tului de Gonzague. Văzind că locul le fusese luat 
de alţii, se opriră cu toţii. 

— Intraţi, intraţi, domnilor! le spuse prinţul; 
eram tocmai pe punctul să dăm afară toată 
gloata asta. 

— Intraţi — adăugă Chaverny — oamenii ăştia 
tare cumsecade vă vor revinde, dacă doriţi, cu cîş- 
tig de sută la sută, ceea ce au cumpărat ei. 

— Şi ar comite o greșeală! adăugă Navailles. 
Bună ziua, grasule Oriol. 

— Dar pe aici curge Pactolul!! exclamă grasul, 
înclinîndu-se adînc în faţa lui Gonzague. 

Acest Oriol era un tînăr speculator de mare viitor. 
Printre ceilalţi, se aflau în primele rînduri doi alţi 
financiari: Albret şi Taranne; baronul de Batz, 
un neamț venit la Paris, vicontele de la Fare, Mon- 
taubert, Noce, Gironne, nişte stricaţi, toţi rubedenii 
cu Nevers sau împuterniciţi ai familiei acestuia, 
toţi chemaţi de Gonzague la o solemnitate la care 


1 Mic rîu din Lidia. După o legendă, pe apa acestuia ar 
fi curs bucăţi de aur, ca urmare a faptului că regele Mi- 
das, care Pretăcea în aur tot ce atingea, se scăldase în 
Pactol. 

vom asista de îndată şi noi, adunarea de care pome- 
nise domnul de Peyrolles. 

— Şi faimoasa licitaţie ? întrebă Oriol. 

— Prost făcută — îi răspunse rece Gonzague. 

— Dumneavoastră, domnule de Gonzague, o stîn- 
găcie în afaceri ? Peste putinţă! exclamă Oriol. 

— Judecă şi dumneata : am cedat ultimele barăci 
cu douăzeci şi trei de mii de livre, una peste alta. 

— Pe an? 

— Pe opt zile. 

Noii veniţi se uitară mai întîi la locul barăcilor, 
apoi la cumpărători. 

— Douăzeci şi trei de mii de livre! repetară ei 
năuciţi. 

— Ar fi trebuit să pornesc de la bun început de 
la' suma aceasta — spuse Gonzague. Dispuneam de 
o mie de barăci. Într-o dimineaţă aş fi încasat două- 
zeci şi trei de milioane. Pur şi simplu. 

— Dar oamenii au fost cuprinşi de nebunie ? 

— O adevărată frenezie. Am închiriat întîi curtea, 
apoi grădina, vestibulul, scările, grajdurile, camerele 
“servitorilor, remizele. Am rămas doar cu aparta- 
mentele şi zău dacă nu m-aş duce să locuiesc la 
un han. 

— Vere — îl întrerupse Chaverny — îţi închi- 
riez camera mea de culcare, la preţul zilei. 

— Pe măsură ce spaţiul se împuţinează — spuse 
mai departe prințul noilor oaspeţi — febra creşte. 
Nu mai am nimic de închiriat. 

— la mai gîndeşte-te, vere ! Să oferim şi acestor 
domni plăcerea unei mici licitaţii. 

La acest cuvint, licitaţie, cei ce rămăseseră cu 
buzele umflate se apropiară, plini de speranţă. 

— Nu, nu mai am nimic! repetă Gonzague. Ba 
da — strigă el apoi — mai am totuşi ceva! 

— Ce? Ce? se auziră strigăte din toate părţile. 

— Cuşca dulăului. 

Curtenii izbucniră cu toţii în rîs, dar oamenii 
serioşi, negustorii, nu rideau. Făceau socoteli 
în gînd. 

— Credeţi că îmi bat joc, domnilor? strigă Gon- 
zague. Fac prinsoare că, dacă vreau, mi s-ar da pe 
loc zece mii de scuzi. 

— Treizeci de mii de livre pentru cuşca unui 
cîine ? strigară cei de faţă. 

Riîsetele sporiră. Dar dintr-o dată, între Navailles 
şi Chaverny, care rîdeau mai cu poftă decît ceilalţi, 
o ciudată făptură se ivi, un cocoşat cu părul cara- 
ghios de zbirlit. În același timp, un glas piţigăiat și 
parcă frînt se auzi. Cocoşatul spunea : 

— lau eu cușca cîinelui cu treizeci de mii de 
livre ! 


Capitolul IV 
MĂRINIMII 


Cocoșatul trebuia să fie foarte ager la minte, în 
ciuda năstrușniciei la care se dedase acum. Avea 
privirea pătrunzătoare şi nas vulturesc. Fruntea îi 
era puternic desenată sub peruca grotesc răzvrătită 
şi zîmbetul subtil, plin de ironie din colţul buzelor, 
trăda o şiretenie diabolică. Un adevărat cocoşat! 
Cit despre cocoașă, era bogată, generos crescută 
în mijlocul spatelui și atît de țuguiată, încît îi mîn- 
gîia ceafa. În faţă, pieptul i se ridica pînă sub băr- 

bie. Picioarele, de la genunchi în jos, aveau o formă 
cam ciudată, dar nu arătau, în nici un caz, ca hiște 
bețe, aşa cum arată mai întotdeauna acelea ale co- 
coşaţilor. Această ciudată făptură purta un costum 
negru, de cea mai strictă decenţă, manşete şi jabou 
de muselină plisată, strălucitor de albe. Toate pri- 
virile se concentrară asupra lui, ceea ce nu părea 
de loc să-l stînjenească. 

— Bravo, înțeleptule Esop! exclamă Chaverny. 
După toate semnele, trebuie să fii un speculator 
îndrăzneț şi iscusit. 

— Îndrăzneț — spuse Esop, uitîndu-se ţintă la 
el — da, îndeajuns. Iscusit, rămîne de văzut. 

Glasul lui subţire scîrțiia ca o morişcă. 

Toţi strigară : 

— Bravo, Esop! Bravo! 

Cocardasse și Passepoil nu mai erau în stare să 
se mai mire de nimic. De mult fuseseră făcuţi praf. 
Totuși gasconul şopti la urechea fratelui Passepoil : 

— N-am cunoscut noi nici un cocoşat, porum- 
belule ? 

— După cîte îmi amintesc, nu. 

— Vivadiou ! Ochii ăștia parcă i-am mai văzut 
eu undeva. , 

Cei 'de față continuau să facă haz, dar parcă un 
fior rece le trecea prin vine. Gonzague rămăsese 
pe gînduri. 

Peyrolles şi oamenii lui începuseră să împingă 
spre ieşire pe cumpărători, care ar fi vrut să se şi 
vadă a doua zi. Prietenii prințului rămăseseră, fără 
să vrea, cu ochii ațintiți spre uşa prin care se pier- 
duse în mulțime omulețul îmbrăcat în negru. 

— Domnilor — spuse prințul = pînă ce salonul 
va fi repus în ordine, vă poftesc în apartamen- 


tele mele. 

— Haidem — exclamă Cocardasse în dosul per- 
delelor. Acum ori niciodată. Înainte! 

— Mi-e frică! biigui sfiosul Passepoil. 

— Ei, asta-i! Vino după mine! 

Îl luă de mînă pe Passepoil şi se îndreptă spre 
Gonzague, cu pălăria în mînă. 

— Ia te uită! strigă Chaverny dînd cu ochii de 
ei. Vărul meu a ținut să ne ofere o comedie în 
toată regula. Hotărît lucru, e ziua mascaradelor. 
Cocoşatul nu era nici el rău, dar asta-i cea mai 
izbutită pereche de spintecători pe care ain văzut-o 
vreodată! , 

Cocardasse-cel-tînăr se uită la el ponciș. Na- 
vailles, Oriol şi toţi ceilalți de față, de aceeași teapă, 
începuseră să se rotească în jurul celor doi prieteni 
ai noștri, uitîndu-se la ei ca la urs. 

— Fii prevăzător ! șopti Passepoil la urechea gas- 
conului. 2 

— Capédédiou ! îi răspunse el, tot în şoaptă. N-au 
văzut în viața lor doi gentilomi, de se tot zgîiesc 
aşa la noi? 

— Āla înaltul e o frumusețe — spuse Navailles. 

— Eu găsesc că mai mult haz are cel mic — îşi 
dădu cu părerea Oriol. 

— Nu mai e nici un coteţ de închiriat; ce. naiba 
mai caută aici? 

Din fericire, prietenii noștri ajunseseră în faţa 
lui Gonzague care, văzîndu-i, tresări : 

— Ah — exclamă el — ce doresc vitejii aceştia ? 

Cocardasse salută cu acea grație nobilă care în- 
soțea toate gesturile lui. Passepoil se înclină mai 
modest, dar ca un om care a văzut lumea. Cu un 
glas puternic şi limpede şi uitîndu-se de jur îm- 
prejur la acea adunătură plină de broderii de aur 

care îl luase peste picior, fCocardasse-cel-tînăr 
spuse : 

— Gentilomul acesta şi cu mine, vechi cunoştinţe 
ale monseniorului, am venit să-i prezentăm oma- 
giile noastre. 

— Ah! exclamă iarăşi Gonzague. 

`— Dacă monseniorul are treburi mult prea im- 
portante — reluă gasconul înclinîndu-se din nou — 
vom trece mai tîrziu, la ceasul pe care va binevoi 
să-l hotărască. 

— Da, da... — biigui Passepoil — o să avem 
cinstea să venim şi altă dată. 

După o a treia plecăciune, se îndreptară amindoi, 
strîngînd mînerul spadei. 

— Peyrolles ! strigă Gonzague. 

Intendentul tocmai împinsese spre ușă pe cel din 
urmă licitator. 

— Îţi aduci aminte de aceşti voinici? îl întrebă 
prinţul. Du-i jos, să mănînce şi să bea după pofta 
inimii. Dă-le apoi cîte un rînd de haine noi şi să 
aştepte poruncile mele. 

— Ah, monseniore! strigă Cocardasse. 

— Mărinimos prinţ! exclamă Passepoil. 

— Duceţi-vă ! le porunci Gonzague. 

În timp ce mîncau, Cocardasse-cel-tînăr spuse: 

— Băiete dragă, sîntem oameni făcuţi. 

— Deie Domnul! răspunse cu gura plină fratele 
Passepoil, întotdeauna mai puţin înflăcărat. 

— Scumpe vere — întrebă Chaverny pe prinț 
după ce spadasinii părăsiră salonul — de cînd te 
foloseşti de astfel de unelte? 

Prinţul plimbă peste cei din jurul lui o privire 
visătoare şi nu răspunse. 

Din toată această curte în miniatură, singurul 
care-și păstrase un dram de neatîrnare era tînărul 

marchiz de Chaverny, prea fluşturatic ca să-și 
piardă vremea cu speculaţii financiare şi prea nepă- 
sător ca să se vîndă. 

Urmarea acestei povestiri va arăta ce voia Gon- 
zague să facă cu cele două unelte, fiindcă, la prima 
vedere, aflindu-se la apogeul bogăției şi puterii, 
s-ar fi părut că nu mai are nevoie de nimeni. 

— Şi se mai vorbeşte de minele din Peru... — 
spunea burtosul Oriol, în timp ce stăpînul rămăsese 
mai deoparte. Palatul prinţului de Gonzague valo- 
rează el singur cît întregul Peru cu toate mi- 
nele lui. 

Era rotund ca o minge, cu obrajii bucălaţi con- 
gestionaţi şi cu răsuflarea gîfîită. 


— Pe legea mea — întări şi Taranne, financiar 
slăbănog și şters — aici e un adevărat Eldorado. 
— Casa de Aur — adăugă domnul de Montau- 


bert — sau, mai curînd, Casa de Diamant. 

— Ja — spuse şi baronul de Batz cu un puternic 
accent german — mai curînd Casa te Tiamant. 

— Cîţi mari seniori n-ar trăi un an întreg cu 
venitul pe o săptămînă al prinţului de Gonzague! 

— Ce vreţi ? încheie Oriol. Prinţul de Gonzague 
este regele marilor seniori. 

— Gonzague, scumpe vere — strigă Chaverny cu 
un prefăcut aer jalnic, plin de haz — fie-ţi milă, 
cere îndurare acestor domni, altfel plicticoasele lor 
osanale nu se vor sfîrşi nici pînă miine. 

Prinţul păru să se trezească. 

— Domnilor — spuse el fără să răspundă tină- 
rului marchiz, fiindcă nu gusta ironia — daţi-vă 
osteneala, vă rog, şi urmaţi-mă în apartamentele 
mele. Salonul ăcesta trebuie să rămînă liber. 

Cînd trecură în cabinetul de lucru al prințului, 
acesta le spuse: E 

— Ştiţi, domnilor, pentru ce v-am convocat... ` 

— Am auzit vorbindu-se de un consiliu de fami- 
lie... — mărturisi Navailles. 
. — Mai mult decît atît: o adunare solemnă, un 
tribunal de familie, la care alteţa sa regală Regentul 
va fi reprezentat prin trei din cei mai înalţi demni- 
tari ai statului: preşedintele de Lamoignon, mare- 
şalul de Villeroy şi vicepreședintele d'Argenson. 


— Drace! se auzi glasul lui Chaverny — să fie 
vorba de succesiunea la tron? 
— Marchize — replică sec Gonzague — e vorba 


de lucruri serioase, cruţă-ne, te rog. 

— Nu cumva ai, vere — îl întrebă Chaverny înă- 
buşind un căscat — vreo colecţie de stampe cu care 
să-mi trec plăcut timpul cît vei fi serios ? 

Gonzague zîmbi ca să-i închidă gura. 

— Şi despre ce este vorba, prinţe? întrebă dom- 
nul de Montaubert. 

— E vorba să-mi dovediţi devotamentul domniilor- 
voastre, domnilor — răspunse Gonzague. 

Un strigăt unanim îi răspunse: 

— Sîntem gata! 

Prinţul se înclină şi zîmbi : 

— V-am convocat anume pe domniile-voastre, 
Navailles, Gironne, Chaverny, Noce, Montaubert, 
Choisy, Lavallade și ceilalţi, în calitate de rude ale 
lui Nevers. Pe domnia-ta, Oriol, ca împuternicit de 
afaceri al vărului nostru Châtillon; pe domniile- 
voastre Taranne şi Albret, ca mandatari ai fraţilor 
Châtellux... 

— Dacă nu-i vorba de moștenirea Bourbonilor — 
întrerupse Chaverny — va fi pusă pe tapet aceea a 
ducelui de Nevers... j 

. — Se va lua o hotărîre — răspunse Gonzague 
— nu numai în privinţa bunurilor lui Nevers, ci şi 
în privința altor chestiuni. 

— La ce dracu' mai ai nevoie, vere, de bunurile 
lui Nevers, dumneata care cîştigi un milion 
pe ceas? 

Gonzague nu răspunse numaidecît. 

— Parcă e vorba numai de mine ? spuse el după 
o clipă, cu aerul cel mai convins. Nu trebuie să asi- 
gur şi bogăţia domniilor-voastre ? 

Un murmur de recunoștință se ridică. Toate chi- 
purile erau mai mult sau mai puţin înduioşate. 

— Prinţe — spuse Navailles — ştii că te poţi 
bizui pe mine. 

— Şi pe mine! strigă Gironne. 

— Şi pe mine! Şi pe mine! 

— Şi pe mine, ce naiba! spuse şi Chaverny cînd 
ceilalţi tăcură. Aş vrea numai să ştiu... 

Gonzague îl întrerupse și îi spuse aspru şi cam 
de sus: 

— Tu, verişorule, eşti prea curios. Asta te va 
pierde. Trebuie să înţelegi un lucru: cei ce sînt 
alături de mine sînt datori să meargă cu toată hotă- 
rîrea pe calea mea, bună sau rea. dreaptă sau în- 
tortocheată: 

— Totuşi... F 

— Asta e vòința' mea. Fiecare e liber să mă ur- 
meze sau să rămînă pe loc; dar cine se opreşte, 
a rupt cu bună ştiinţă pactul; nu-l mai cunosc. 
Cei ce,merg cu mine trebuie să vadă cu ochii mei, 
să audă cu urechile mele, să judece cu mintea mea. 
Răspunderea nu este a lor, fiindcă ei reprezintă doar 
braţele ; capul sînt eu. 

— Şi nu dorim decît un lucru — adăugă Na- 
vailles — strălucita noastră rudă să ne arate calea. 

Paa P CI FR 

— Puternice vere — stărui Chavemy — îmi este 
oare îngăduit să-ţi adresez totuşi o umilă și mo- 
destă întrebare ? Ce voi avea de făcut? 

— Să taci şi să-mi dai în consiliu votul tău. 

— Cu riscul de a răni mișcătorul devotament al 
prietenilor noştri, am să-ţi spun, vere, că ţin la 
votul meu cam cît la o cupă de şampanie 
goală. Dar... 

— Fără nici un dar... — îl întrerupse iar 
Gonzague. 

„ Toți ceilalți strigară plini de entuziasm : 
t — Nici un dar! 

— Facem cu toţii zid în jurul monseniorului! 
sublinie grosolan Oriol. 

— Monseniorul — adăugă Taranne, care făcea 
parte din finanța militară — ştie atit de bine să-și 
amintească de cei ce-l slujesc. 

Poate nu tocmai îndemiînatică, aluzia era, în 
schimb, directă. Fiecare luă o atitudine rece, ca să 
nu aibă aerul de a fi complice. Chaverny adresă 
prinţului un zîmbet triumfător și plin de batjocură. 
Gonzague îl amenință cu degetul, ca pe un copil 
neastimpărat. Miînia îi trecuse. 

— Devotamentul lui Taranne este cel pe care-l 
preţuiesc mai mult — spuse el cu o uşoară umbră 
de dispreţ în glas. Taranne, prietene, îți dăruiesc 
ferma de la Epernay. 

— Ah, prinţe! făcu omul banului. 

— Lăsaţi mulţumirile! îl întrerupse Gonzague. 
Dar, te rog, Montaubert, deschide fereastra, nu mă 
simt bine. 

Toți se repeziră la ferestre. Prinţul era galben la 
faţă şi broboane de sudoare îi acoperiseră fruntea. 
Muie batista în paharul cu apă pe care i-l întindea 
Gironne şi şi-o puse pe frunte. 

Chaverny se apropiase cu o sinceră îngrijorare. 

— Nu-i nimic serios — zimbi prinţul — obo- 
seala... Nu m-am culcat aproape de loc în noaptea 
asta şi astăzi de dimineaţă a trebuit să iau parte la 
scularea din pat a regelui, asistat de intimi. 

— Şi ce naiba ai nevoie, vere, să te omori astfel ? 
exclamă Chaverny. Ce poate face regele pentru 
dumneata ? 

— Ingratule! murmură prinţul. Oare pentru 
mine cer? 

Curtenii lui Gonzague fură gata-gata să îngenun- 

cheze în fața lui. Lui Chaverny îi fusese închisă 
gura. 
— Ah, domnilor! spuse apoi prinţul — ce copil 
încîntător este regele nostru ! Ştie pe dinafară nu- 
mele domniilor-voastre şi îmi cere de fiecare dată 
noutăți despre prietenii mei. 

— Adevărat ? strigară cu toţii, în cor. 

— Cînd monseniorul Regent, care se afla de față 
în camera de culcare a regelui, împreună cu doamna 
Palatină, a tras perdelele şi tînărul Ludovic şi-a 
deschis frumoasele lui pleoape, încă grele de somn, 
mi s-a părut că vedeam ivindu-se aurora. 

— Aurora cu degetele ei trandafirii! adăugă in- 
corigibilul Chaverny. 

— Tînărul nostru rege — continuă Gonzague — 
a întins mîna alteţei sale regale, apoi, zărindu-mă, 
a exclamat : Ah, bună dimineața, prințe ! Te-am în- 
tîlnit aseară pe aleea Cours-la-Reine, înconjurat 
de curtea domniei-tale. Va trebui să-mi cedezi pe 
Gironne, care este un superb călăreț... 

Gironne își duse mina la inimă. Ceilalţi făcură 
gura pungă. 

— Şi domnul de Noce îmi place — continuă Gon- 
zague să redea întocmai vorbele maiestăţii sale. Ce 

să mai spun și de domnul de Saldagno, care în 
luptă trebuie să fie ca un trăsnet... 

— La ce bun toate astea? îi şopti Chaverny la 
ureche. Saldagno nici măcar nu-i de faţă. 

Într-adevăr, din ajun pe înserat, nici domnul ba- 
ron de Saldagno, nici domnul cavaler de Faënza nu 
se mai arătaseră. Gonzague continuă, fără să ia în 
seamă că fusese întrerupt : 

— Maiestatea sa mi-a vorbit de domnia-ta, Mon- 
taubert ; şi de dumneata, Choisy. Şi de alți cîţiva. 

— Şi maiestatea sa — îl întrerupse iarăşi tînărul 
marchiz — n-a binevoit să acorde-un pic de atenţie 
şi galantei şi nobilei înfățișări a domnului de 
Peyrolles ? i: 

— Maiestatea sa — replică sec Gonzague — n-a 
uitat pe nimeni, în afară de domnia-ta. 

— Am ceea ce merit — spuse Chaverny. Va fi o 
bună învățătură de minte. 

— Afacerea dumitale, Albret, privitoare la mine, 
a fost adusă la cunoștința curţii — urmă Gonzague. 
Cît despre acel Oriol al domniei-tale, mi-a mai spus 
regele rizînd, se pretinde că în curînd va fi mai 
bogat ca mine. 

— Ce spiritual! Ce stăpîn o să avem în acest 
rege ! 

— Dar — adăugă Gonzague cu un zîmbet fin și 
totodată plin de bunătate — acestea sînt totuşi 
numai vorbe; am însă pentru domniile-voastre și 
ceva mai mult decît atîta, slavă Domnului ! Prietene 
Albret, te anunţ că decretul pentru concesiunea 


minelor va fi semnat zilele acestea. 
— Cine nu v-ar urma, trup și .suflet, prințe? 
strigă Albret. 

— Oriol — continuă Gonzague — ai obţinut 
demnitatea care îţi conferă calitatea de nobil; 
poţi să te duci la Hozier pentru blazon. 

Grăsunul traficant se umflă ca o bășică şi era 
gata-gata să plesnească. 

— Oriol — strigă Chaverny — iată-te văr cu 
regele, tu care şi așa erai înrudit cu toată strada 
Saint-Denis !. Blazonul tău e dinainte alcătuit: 
pe un fond de aur trei nasturi de nădragi de 
culoarea azurului și, peste ei, o scufă de noapte 
roşie ca flacăra, cu deviza: „Utile dulci“. 

Toţi rîseră, în afară de Oriol şi de Gonzague. 
Oriol văzuse lumina zilei într-o dugheană de 
mărunţişuri din colțul străzii Monconseil. Dacă 
Chaverny şi-ar fi păstrat gluma pentru cină, ar 
fi avut un succes monstru. 

— Navailles — spuse mai departe prinţul, 
această providență în carne şi oase — ți s-a acor- 
dat subvenția cerută. Montaubert, vei primi bre- 
vetul. Nocé, chiar de mîine te vei putea urca în 
caleştile regale. Domniei-tale, Gironne, îți voi spune 
cînd vom fi singuri ceea ce am obținut pentru 
domnia-ta. 

Nocé fu mulțumit. Gironne şi mai mult. 

. Desfăşurînd mai departe şiragul mărinimiilor lui 
care nu-l costau nimic, Gonzague rosti numele fie- 
căruia din cei prezenți. 

Nimeni nu fu uitat. Nici chiar baronul de Batz. 

— Acum e rîndul tău, marchize — spuse el în 
cele din urmă. 

— Al meu? se miră Chaverny. 

1 Aluzie ironică la faptul că în catedrala Saint-Denis 
erau îngropaţi toţi regii Franţei, iar strada Saint-Denis 
era o stradă locuită numai de negustori. 

— Hai, apropie-te, copil răsfăţat ! 

— Vere, îmi cunosc soarta! exclamă glumet 
marchizul. Toți tinerii noştri condiscipoli care s-au 
purtat frumos au obţinut satisfecit. Mie, cel mai 
puţin grav lucru ce mi se poate întîmpla este că 
trebuie să mă mulţumesc cu pîine şi apă. Ah ! adăugă 
el, bătîndu-se cu pumnii în piept — ştiu că am meri- 
tat-o din plin. 

— Domnul de Fleury, preceptorul regelui, asista 
şi el la trezirea acestuia — spuse Gonzague. 

— Fireşte, e sarcina lui. 

— Domnul de Fleury este aspru. 

— E meseria lui. 

— Domnul de Fleury a aflat de purtarea ta de 
la mănăstirea  Feuillantines, cu domnişoara de 
„Clermont. 

— Aoleu ! se sperie Navailles. 

— Aoleu, aoleu! se tînguiră Oriol şi ceilalţi. 

— Şi ai făcut în așa fel ca să nu fiu surghiunit, 
vere ? Îţi mulțumesc din suflet. 

— Nu era vorba de surghiun, marchize. 

— Dar de ce altceva? 

— De Bastilia. 

— Şi m-ai scăpat de Bastilia? De două cri mul- 
tumiri din toată inima. 

— Am făcut mai mult decît atît. 

— Şi mai mult? Trebuie deci să-ţi cad și în 
genunchi ? 

— Domeniul tău de la Chaneilles a fost confiscat 
sub fostul rege. 

— După edictul din Nantes, știu, 

— Aducea un venit frumos acest domeniu? 

— Douăzeci de mii de scuzi, vere. Pentru mai 
puţin de jumătate m-aş vinde diavolului. 

— Domeniul de la Chaneilles îţi este restituit. 

— Adevărat ? strigă tînărul marchiz. 

După o clipă de uluire, întinse mîna lui Gonza- 
gue şi spuse cu prefăcută gravitate: 

— Dacă-i aşa, m-am hotărît: mă vînd diavolului! 

Gonzague se încruntă. Întreaga lui curte nu 
aştepta decît un semn ca să vocifereze indignată. 
Dar Chaverny îşi roti de jur împrejur privirea plină 
de dispreţ. A 

— Vere — rosti el încet și cu glasul coborit 
— eu nu îţi urez decît noroc. Dar dacă ai cunoaşte 
şi zile negre, atunci mulţimea de prieteni s-ar rări 
în jurul dumitale. Nu vreau să jisnesc pe nimeni: 
aşa se-ntîmplă ! Dar. chiar dacă ar fi să rămii sin- 
pur, într-o asemenea împrejurare, eu voi fi ală- 
turi de tine. 


Capitolul V 


UNDE SE VEDE 
DE CE FAËNZA ȘI SALDAGNO 
LIPSEAU 


Împărțirea darurilor fusese făcută. 

— Vere — spuse totuşi marchizul — nu te so- 
cotesc dezlegat de orice obligaţie, cu tot măreţul 
dar pe care mi l-ai făcut. 

— Ce mai vrei? 

— Nu ştiu dacă e din pricina” isprăvii de la 
Feuillantines cu  domnișoara de Clermont, dar 
Bois-Rose mi-a refuzat cu încăpăţinare o invitaţie 

pentru serbarea de astă-seară de la Palatul Regal. 
Mi-a spus că toate biletele au fost vindute. 

— Cred şi eu! spuse Oriol. Azi-dimineaţă se re- 
vindeau cu zece ludovici de aur mai mult în strada 
Quincampoix. Bois-Rose trebuia să cîştige în afa- 
cerea asta cinci sau şapte sute de mii de livre. 

— Am văzut pe cineva cumpărind un bilet cu 


cincizeci ge ludovici — adăugă Albret. 
— Şi mie cineva nu a vrut să mi-l vîndă nici 
cu şaizeci — îi întări spusele Taranne. 


— S-au vindut ca pîinea caldă. 

— La ora asta, nici nu se mai găsesc, oricare 
ar fi preţul pe care l-ai oferi. 

— Fiindcă serbarea va fi într-adevăr splendidă, 
domnilor ! spuse Gonzague. Toţi cei ce vor asista 
la ea vor avea, patalamaua lor de nobleţe. sau de 
bogăţie. 

— Chiar dacă saloanele Regentului ar trebui să 
se umple în noaptea asta numai cu misiţi şi cu 
traficanţi — remarcă Chaverny. 

— Ei sînt aristocrația de miine — replică Gon- 
zague. Acesta e curentul. 

Chaverny îl bătu pe umăr pe Oriol: 

— Tu care eşti de azi, cum o să te mai uiţi de 
sus la cei de mîine! 

Scoţianul Law avusese ideea acestei serbări pen- 
tru care făcuse cheltuieli cu nemiluita şi care tre- 
buia să însemne triumful simbolic al sistemului 
său. Pentru ca această adevărată încununare a lui 
să aibă un caracter şi mai solemn, Law obținuse 
ca Filip de Orléans să-i împrumute saloanele şi 
grădinile Palatului Regal. Mai mult: invitațiile 
fuseseră făcute în numele Regentului şi datorită 
însuşi acestui fapt, sărbătorirea” noului Dumnezeu 

al banului de hirtie se transformase într-o sărbă- 
toare naţională. 

Se spunea că Law pusese la dispoziția casei Re- 
gentului 'sume fabuloase pentru ca nimic să nu 
lipsească strălucirii acestei petreceri. Toată lumea 
vorbea mai ales de focurile de artificii şi de ba- 
letul care se pregăteau. Focurile de artificii co- 
mandate cavalerului . Giojio aveau să înfăţișeze, 
între altele, palatul uriaş pe care Law proiecta 
să-l construiască pe malurile fluviului Mississippi. 
Pe lume — după cît se vede — trebuia să nu mai 
fie decît o singură minune: acest palat de mar- 
mură împodobit cu tot aurul devenit inutil, pe care 
creditul scoţian îl scotea din circulație. 

Operă alegorică, pe gustul epocii, baletul trebuia 
să reprezinte tot acest credit, care lua înfățișarea 
de înger păzitor al Franţei, pe care o așeza în 
fruntea tuturor naţiunilor. Creditul avea să răspîn- 
dească pe întreg globul pămîntesc desfătările .re- 
dobîndite ale paradisului pierdut.. După o astfel 
de sărbătorire, creditul zeificat nu mai avea ne- 
voie decît de un templu. Pontifii erau dinainte 
găsiţi. 

Regentul fixase la trei mii numărul invitaţilor. 
Dubois mări, pe sub mînă, socoteala cu o treime, 
pe care Bois-Ros6, maestrul de ceremonii, o dublă, 
tot pe ascuns. 

— Mi se pare că l-am auzit pe Peyrolles Şop- 
tindu-mi — spuse prințul de Gonzague, scoţindu-şi 
portofelul — că i s-au oferit două sau trei mii de 
ludovici pe pachetul de invitaţii pe care alteța sa 
a binevoit să mi le trimită. Dar cum aș fi putut 
să mă gîndesc la aşa ceva! Le- -am păstrat pentru 
prietenii mei. 

. Lungi ovaţii se ridicară. Mulţi dintre cei pre- 
zenţi aveau cîte o invitaţie, sau chiar mai multe, 
în buzunar. Dar nu strica să aibă și mai multe, 
mai ales cînd una ajunsese să valoreze o sută de 
pistoli. Nu, hotărît lucru, nimeni nu putea fi mai 
îndatoritor decît se arăta domnul de Gonzague în 
dimineaţa asta. 

Deschise portofelul şi aruncă pe masă un pachet 
gros de bileţele trandafirii, împodobite cu ferme- 
cătoare viniete care înfăţişau, toate, printre amo- 
raşi îmbrăţişaţi şi mănunchiuri de flori, Creditul, 
ţinînd în mînă cornul abundenței. Se procedă la 
împărţirea bileţelelor. Dacă vreunul dintre toţi 
domnișorii de faţă îşi închipuia că putea să-l pă- 
călească pe Gonzague, acela se înșela amarnic: 
Gonzague ştia bine ce urmărea. Era cel mai tare. 

— Vă rog, domnilor — spuse el — să-mi în- 
găduiţi să păstrez două din aceste invitaţii pentru 
Faënza şi Saldagno. Mărturisesc că sînt mirat că 
nu-i văd şi pe ei printre noi. 

Într-adevăr, nu se mai întîmplase niciodată ca 
cei doi să lipsească la apel. Biletele lor rămăseseră 
‘singure pe masă. Toţi se pregătiră să-l asculte mai 
departe pe prinţ cu toată luarea-aminte şi cu tot 
respectul. 

— Nu mai am să vă spun decît un singur lucru 
— încheie el. Se vor petrece în curînd anumite 
fapte care vi se vor îniăţișa ca adevărate enigme. 
Am să vă rog, adică nu am să vă rog, am să vă 
pretind să nu căutaţi niciodată motivele purtării 
mele : ascultați numai de cuvîntul meu de ordine 
şi faceţi ceea ce trebuie. Calea e poate lungă şi 
anevoioasă. Dar nu trebuie să vă pese, de vreme 
ce vă asigur, vă dau chiar cuvîntul meu de 

cinste, că la capătul ei vă aşteaptă bogăţia şi 
mărirea. 

— Vă vom urma! strigă Navailles. 

— Cu toții împreună! adăugă Gironne. 

Şi Oriol — cel umflat ca o băşică — încheie cu 
un gest cavaleresc: 

— Chiar şi în iad! 

— Drace! vere.. — spuse Chavermy printre 
dinți —... ce prieteni înfierbîntaţi avem.. Aș pune 
prinsoare că... 

Un strigăt de uimire şi de admiraţie îl întrerupse. 

El însuşi rămase cu gura căscată, nemaiputînd 
să-şi ia ochii de la fata de o minunată frumuseţe 
care se arătase, cu nechibzuinţă, în pragul camerei 
de culcare a lui Gonzague. Era vădit că nu se aş- 
tepta să găsească aici atîta lume. Cînd trecu pra- 
gul, chipul ei tînăr strălucea de ştrengărească ve- 
selie şi de zîmbet nestăpînit. La vederea prietenilor 
lui Gonzague se opri brusc, își cobori repede pe 
fată vălul de dantelă pe care broderiile îl făceau 
şi mai dens, şi rămase nemișcată, ca o încîntătoare 
statuie. Chaverny o sorbea din ochi. Ceilalţi se stră- 
duiau din toate puterile să nu o fixeze prea mult 
cu privirile lor curioase. Gonzague, care la început 
se încruntase, se stăpîni numaideciît şi se îndreptă 
spre ea. Îi luă mîna şi o duse la buze mai mult cu 
respect decît cu galanterie. Fata nu scoase nici un 
cuvînt. 

— E frumoasa ţinută sub zăvor! murmură Cha- 
verny. 

— Spaniola ! adăugă Navailles. 

— Pentru ea îşi ţine prințul închisă căsuţa din 
spatele bisericii Saint-Magloire. k 

Toți admirau statura ei mlădie şi nobilă în ace- 
laşi timp, glezna adorabilă care te făcea să bănuiești 

un picioruş de zînă, splendida-i cunună de păr bo- 
gat, mătăsos, mai negru decît cărbunele. Necunos- 
cuta arbora o rochie de oraș, a cărei bogată sim- 
plitate trăda pe înalta doamnă. Şi ştia s-o poarte. 

— Domnilor — spuse prinţul — eram în tot ca- 
zul hotărît să vedeţi astăzi pe această tînără şi 
scumpă -copilă, care îmi este foarte dragă pentru o 
mie şi unul de motive. Dar vă mărturisesc că nu 
credeam că lucrul se va întîmpla chiar atît de cu- 
rînd. Nu-mi ofer încă cinstea să vă prezint chiar 
acum, fiindcă nu mi se pare momentul potrivit. 
Așteptaţi-mă, vă rog, o clipă. Îndată vom avea ne- 
voie de domniile-voastre. 

O luă de mînă pe tînăra fată şi trecu cu eà în- 
tr-o cameră alăturată din apartamentul său, iar 
uşa se închise în urma lor. 

Se putea vedea cum se schimbă pe loc expresia 
pe feţele tuturor, în afară de chipul lui Chaverny, 
care rămase la fel de obraznic ca și mai înainte. 

— Ce frumuseţe ! murmură Chaverny visător. 

— Ei, comedie! exclamă Oriol. Ştiţi ce-mi trece 
prin minte? Nu cumva întrunirea de familie la 
care am fost convocați a fost hotărîtă pentru di- 
vort? 

Mai toți protestară, dar în cele din urmă fiecare 
recunoscu că lucrul nu ar fi peste putință. Nu mai 
era pentru nimeni o taină prăpastia care-l despăr- 
țea pe prințul Gonzague de soția sa. . 

— Diavolul ăsta e mai şiret decît ne închipuiam 
noi — spuse Taranne. E în stare să-şi lase nevasta, 
dar să-i păstreze zestrea. 

— Şi învîrteala asta trebuie s-o sprijinim cu vo- 
turile noastre. 

— Ce zici, Chaverny ? întrebă rotofeiul Oriol. 

— Zic că aţi fi nişte ticăloși dacă n-aţi fi doar 
nişte bieţi nătărăi. Ce frumoasă e! spuse el încă 
o dată.- 

— Chaverny e îndrăgostit ! strigară cu toţii. 

— Dar, în definitiv, ce se ştie despre fata asta? 
întrebă Gironne. 

— Nimic — răspunse Navailles — în afară de fap- 
tul că domnul de Gonzague o ascunde cu toată grija 
şi că Peyrolles este sclavul însărcinat să îndepli- 
nească toate capriciile acestei frumoase făpturi. 

— Peyrolles n-a trăncănit ? 

— Peyrolles nu suflă niciodată nici un cuvînt. 

— De asta e și ţinut. 


— Fata trebuie să fie la Paris — adăugă Noce 
— cam de vreo două săptămîni, cel mult. 
— Într-adevăr — confirmă Oriol — cam atîta a 


trecut de cînd nu am mai fost poftiţi să petrecem 
în căsuţa cu pricina. 

— În grădină a fost rînduit un soi de corp de 
gardă, comandat cînd de Faânza, cînd de Saldagno 
— spuse Montaubert. 

— Mister, mister ! 

— Răbdare ! O să avem chiar astăzi cheia miste- 
rului. Ei, Chaverny! 

Tînărul marchiz tresări ca şi cum ar fi fost brusc 
trezit dintr-un somn adînc. 

— Chaverny, la ce visezi? 

— Chaverny, vorbeşte, spune ceva, chiar dacă ar 
trebui numai să ne ocărăşti. 

Li 

După ce-i instalase pe Cocardasse-cel-tînăr şi pe 
Passepoil în fața unei mese îmbelșugate, domnul 
de Peyrolles ieşise din palat pe poarta grădinii. O 
luă pe strada Saint-Denis şi, trecînd în spatele bi- 
sericii Saint-Magloire, se opri în fața porţii unei 

alte grădini, ale cărei ziduri dispăreau aproape sub 
crengile uriașe, aplecate pînă la pămînt, ale unui 
şir de bătrîni ulmi. Domnul de Peyrolles avea în 
buzunar cheia acestei porţi. Deschise şi intră. Gră- 
dina era pustie. În celălalt capăt al unei alei aco- 
perită cu o boltă de verdeață, se vedea o căsuţă în 
stil antic, grec. Peristilul ei era împodobit cu sta- 
tui. Domnul de Peyrolles străbătu aleea umbroasă 
şi pătrunse în căsuţă. Mai mulţi lachei în livrea se 
aflau în vestibul. 

— Unde e Saldagno ? îi întrebă Peyrolles. 

Domnul baron nu mai fusese văzut din ajun. 

— Şi Faënza ? 

Același răspuns ca pentru Saldagno. Pe faţa us- 
cată a intendentului trecu o umbră de îngrijorare. 

„Ce să însemne asta ?“ îşi spuse el. 

Fără a mai pune alte întrebări lacheilor, se in- 
formă dacă domnişoara putea să-l primească. Se 
produse un du-te-vino. Apoi se auzi glasul primei 
cameriste. Domnişoara așteaptă pe domnul de Pey- 
rolles în budoarul ei. 

— Nu am închis ochii toată noaptea ! strigă ea de 
îndată ce-l văzu. Nu mai vreau să rămîn în casa 
asta. Uliţa care trece prin spatele zidului este o 
adevărată capcană în care oamenii își taie beregata. 

Domnişoara era fata minunat de frumoasă pe 
care am văzut-o intrînd adineauri în apartamentul 
domnului de Gonzague. Fără să-i nedreptăţim toa- 
leta în care se arătase în acel apartament, trebuie 
totuşi să spunem că era şi.mai fermecătoare în ți- 
nuta matinală de casă. Halatul alb, spumos, lăsa să 
se ghicească desăvirșirile trupului delicat şi totuşi 
robust. Părul ei lung, frumos şi negru, despletit, 
cădea în valuri abundente pe umeri şi picioarele 
mici se jucau, goale, cu papuci de mătase. 

— Dona Cruz — spuse domnul de Peyrolles — 

prințul doreşte să vă vadă astăzi de dimineaţă în 
palatul său. 
„_— Ce minune! strigă fata. Am să ies, așadar, 
din temniţța mea? Am să umblu pe stradă? Eşti 
sigur că nu visez cu ochii deschişi, domnule de Pey- 
rolles ? 

Se uită ţintă la el, apoi izbucni în rîs și se în- 
vîrti de două ori, făcînd o piruetă. Intendentul 
adăugă, fără ca un muşchi al feţei să se fi clintit: 

— Alteța sa doreşte să vă îmbrăcaţi cît mai fru- 
mos, ca să mergeţi la palatul său. 

— Să mă îmbrac cît mai frumos? Eu? Santa 
Virgen! Nu cred un cuvînt din tot ce-mi spui. 

— Vorbesc totuşi foarte serios, dona Cruz; în- 
tr-un ceas trebuie să fiţi gata. 

Dona Cruz se privi într-o oglindă și işi rise ei 
însăși în nas. Apoi, explozivă ca praful de puşcă, 
începu să strige: 

— Angélique, Justine, doamnă Langlois! Încet 
se mai mişcă franţuzoaicele astea! 

„Trebuie să le daţi timp“ — voi să spună flegma- 
ticul factotum. Dar dona Cruz nu-i mai dădu răgaz. 

— Plecaţi acum. Mi-aţi spus ce aveaţi de spus. 
Gata! Am să vin. 

— Eu vă voi conduce! preciză Peyrolles. 

— Ah, ce plictiseală! Santa Maria! oftă dona 
Cruz. Dac-ai şti cum aş vrea să mai văd şi altă 
mutră decît a domniei-tale, preabunule domn de 
Peyrolles ! 

Doamna Langlois, Angelique şi Justine, trei ca- 
meriste pariziene, intrară în aceeaşi clipă. Dona 
Cruz nu se mai gîndea la ele. 

— Nu vreau — spuse ea — ca cei doi oameni, 
ştii domnia-ta care, să mai stea noaptea aici în casă. 
Mi-e frică de ei. 

Era vorba de Faënza şi de Saldagno. 

— Este hotărîrea monseniorului! replică inten- 
dentul. 

— Dar nu sînt o sclavă! strigă exuberanta copilă, 
roşie de miînie. Dacă sînt întemniţată, cel puţin 
să-mi aleg temnicerii. Dă-mi cuvîntul că n-o să-i 
mai văd în ochi pe oamenii aceia. Altfel nu mă duc 
la palat. 

Doamna Langlois, prima cameristă a donei Cruz, 
se apropie de domnul de Peyrolles şi-i şopti cîteva 
cuvinte la ureche. . 

Chipul intendentului, şi aşa palid, se făcu stră- 
veziu. 

— Ai văzut dumneata, cu ochii dumitale ? în- 
trebă el cu glasul înfiorat. 

— Cu ochii mei — răspunse camerista. 

— Cînd? A 

— Adineauri. Au fost descoperiţi amîndoi. 

— Unde? 

— În spatele portiţei care dă în uliţa din dos. 

— Nu îngădui să se vorbească în şoapte în faţa 
mea ! spuse dona Cruz poruncitoare. 

— Iertare, domnişoară — răspunse umil inten-. 
dentul. Mulţumiţi-vă să știți că pe cei doi oameni 
care vă displăceau nu veți mai avea prilejul să-i 
mai vedeţi. 

— Atunci să fiu îmbrăcată! 

— Au luat masa amindoi aseară, în sala de jos 
— spuse doamna Langlois intendentului, în timp 
ce-l însoțea pe scară. Saldagno, care trebuia să 
rămînă de gardă, a ţinut apoi să-l conducă pe dom- 

nul Fa&nza. Am auzit puțin după aceea zăngănit 
de săbii în uliţa din dos. 

— Dona Cruz mi-a spus şi ea — o întrerupse 
domnul de Peyrolles. 

— Zăngănitul n-a ţinut mult. Adineauri, un la- 
cheu de-al nostru, ieşind în uliţă, s-a împiedicat 
de cele două leşuri. 

— Langlois, Langlois ! se auzi în acea clipă gla- 
sul frumoasei prizoniere chemîndu-şi camerista. 


— Duceţi-vă să vedeţi şi dumneavoastră — îl în- 
demnă doamna Langlois, repezindu-se înapoi pe 
scară — sînt în fundul grădinii. . 


În budoar, cele trei cameriste începură munca 
uşoară şi plăcută de a împodobi o fată atît de fru- 
moasă. În curînd, dona Cruz se dărui toată bucuriei 
de a se vedea într-adevăr fermecătoare. Oglinda îi 
zîmbea. „În sfîrşit — îşi spunea ea — frumosul meu 
prinț îşi ţine făgăduiala. Voi vedea lumea şi voi fi 
văzută de ea. Parisul mult lăudat va însemna alt- 
ceva decit o căsuţă izolată într-o grădină înghe- 
tată, înconjurată de ziduri!“ 

Şi, îmbătată de bucurie, scăpa din mîinile came- 
ristelor ca să danseze singură în jurul încăperii, ca 
o copilă nebunatică ce era. 

Între timp, domnul de Peyrolles ajunsese în fun- 
dul grădinii. Sub o boltă întunecoasă, pe un pat 
de frunze veștede, erau întinse două mantale. Sub 
ele se ghicea forma â două trupuri omenești. Pey- 
rolles ridică, cutremurîndu-se, mai întîi pe una, 
apoi pe cealaltă. Sub cea dintii zăcea Faënza, sub 
cea de-a doua Saldagno..Amiîndoi aveau o rană ase- 
mănătoare pe frunte, între sprîncene. 

Dinţii lui Peyrolles începură să clănţăne zgomo- 
tos. Lăsă să cadă la loc mantalele. 

Capitolul VI 
DONA CRUZ 


O jumătate de ceas după ce fusese gătită, o re- 
găsim pe dona Cruz în camera lui Gonzague, emo- 
ţionată în ciuda îndrăznelii ei şi încă stingherită de 
senzaţionala ei apariţie în sala cea mare a palatului 
lui Nevers. 

— De ce nu te-a însoţit Peyrolles? o întrebă 
Gonzague. 

— Peyrolles — răspunse fata — pare să-şi fi 
pierdut graiul și cumpătul în timp ce mă îmbră- 
cam. M-a părăsit doar pentru cîteva clipe şi s-a 
dus să se plimbe prin grădină. Cînd s-a întors, pă- 
rea un om lovit de trăsnet. Dar — adăugă ea cu 
un glas plin de dulceaţă — nădăjduiesc că nu ca 
să vorbim despre Peyrolles al dumneavoastră m-aţi 
poftit, monseniore, nu-i aşa? 

— Nu — răspunse Gonzague rîzînd — nu ca să 
vorbim de Peyrolles al meu. 

— Atunci spuneţi repede, repede! strigă dona 
Cruz. Vedeţi bine cît sînt de nerăbdătoare. 

Gonzague o cerceta cu luare-aminte. 

Îşi spunea: 

„Am căutat mult. Dar puteam descoperi ceva mai 
bun? Pe cinstea mea că îi și seamănă! Da, da, nu 
este o simplă părere!“ 

— Ascult — spuse dona Cruz — spuneți repede ! 

— Ia loc, scumpa mea copilă. 

— Trebuje să mă întorc iarăşi în temnița mea? 

— Nu pentru multă vreme. 

— Ah! oftă ea. Am să mă întorc, deci! Pentru 
prima dată am văzut astăzi un colț al Parisului în 

plin soare. E frumos. Singurătatea îmi va părea 
acum şi mai tristă. 

— Aici nu sîntem la Madrid — îi reaminti Gon- 
zague. Trebuie să fim prevăzători. 

— Şi de ce să fim prevăzători ? Fac eu ceva rău 
ca să trebuie să mă ascundă cineva? 

— Nu, bineînţeles că nu, dar... 

— Ah, monseniore — îl întrerupse ea plină de 
însuflețire — trebuie să vă vorbesc! Nu mai pot 
să mă stăpînesc. Fireşte, nu trebuie să mi-o rea- 
mintiți domnia-voastră, văd bine că nu mai sîntem 
la Madrid, unde eram săracă, e adevărat, o biată 
orfană părăsită ; dar unde eram, în schimb, liberă, 
liberă ca pasărea cerului. 

Se opri, şi sprîncenele ei negre se încruntară 
uşor. 

— Vă reamintiţi, monseniore — spuse ea apoi — 
că mi-aţi făcut o sumedenie de lucruri ? 

— Şi vei avea mai mult chiar decit ţi-am făgă- 
duit. 

— Şi asta-i tot o făgăduială şi încep să nu mai" 
cred în vorbe. 

Sprîncenele i se dezbinară și un văl de visare îi 
îmblînzi fulgerul tăios al privirii. 

— Acolo mă cunoșteau toți — murmură ea — 
oamenii din popor ca şi seniorii. Mă iubeau, şi cînd 
soseam undeva, strigau : „Veniţi să vedeţi pe gitana 
care o să danseze un bamdoleo din Xeres !* Şi dacă 
întîrziam să mă arăt, erau întotdeauna destui oa- 
meni, o mulţime, care zăboveau aşteptîndu-mă în 
spatele Alcazarului. Cînd visez noaptea, revăd por- 
tocalii înalţi din grădina palatului, care îrnbălsă- 
mau aerul serii şi casele cu turnulețe rotunde, ale 
căror jaluzele se ridicau pe jumătate, la căderea 
nopţii. Ah, cîtor grande de Spania nu mi-am îm- 

prumutat chitara ! Frumoasă țară! oftă ea cu la- 
crimile în ochi. Țară a miresmelor şi a serenade- 
lor ! Aici, la voi, umbra copacilor e rece și mă face 
să mă înfior. 

Îşi plecă fruntea şi și-o sprijini cu mina. Gonza- 
gue o lăsă să vorbească şi părea şi el ginditor. 

— Vă amintiţi? spuse ea deodată. Într-o seară, 
dansasem pînă mai tîrziu ca de obicei. În colţul 
străzii întunecoase, care urcă spre biserica Înălţării, 
v-am văzut pe neaşteptate lîngă mine şi mi-a fost 
teamă, dar inima a început să-mi bată, plină de 
nădejdi. Mi-aţi spus, aşezîndu-vă în fața mea ca 
să-mi tăiați drumul : „Cum te cheamă, copila mea?“ 
„Santa-Cruz“, am răspuns eu. „Mi se spunea Flor 
cînd eram cu fraţii mei, gitani din Grenada, dar 
preotul câre m-a botezat mi-a dat numele de Ma- 
ria de Santa-Cruz“. „Ah, eşti creştină?“ Poate că 
nici nu vă mai amintiţi de toate acestea, monse- 
niore ? A 

— Ba da, ba da — spuse distrat Gonzague — 
n-am uitat nimic. 

— Eu — vorbi mai departe dona Cruz cu un uşor 
tremur în glas — îmi voi aminti toată viaţa de acea 
clipă. Simţeam că şi începusem să vă iubesc. De 
ce? Nu ştiu. Atunci mi-aţi spus: „Eşti prea fru- 
moasă, copila mea, ca să dansezi astfel în piață 
în văzul tuturora, cu o b;ată tamburină bască şi 
cu o cingătoare de ţechini falşi. Vino cu mine“. 
V-am urmat. Intrînd în locuința domniei-voastre, 
mi-am dat seama că eram în palatul Alberoni. Mi 
s-a spus că eraţi ambasadorul regentului Franței 
pe lingă curtea din Madrid. Chiar a doua zi am 
plecat. Nu mi-aţi făcut loc în trăsura domniei-voas- 
tre. Sînt singură, sînt tristă, părăsită. Am făcut 


lungul drum de la Madrid la Paris, drum ce nu se 

‘mai sfîrşea, într-un rădvan cu perdele groase, me- 
'reu lăsate. Plîngînd, am făcut toată această cale. 
Îmi dădeam. seama bine că pornisem într-un sur- 
ghiun. Şi de cîte ori, Sfîntă Fecioară, nu m-am 
căit, în acele ore de singurătate, şi n-am tînjit după 
serile mele libere, după dansurile mele nebuneşti, 
după veselia mea pierdută! 

Gonzague n-o mai asculta; gîndurile lui zburau 
în altă parte. 

— Parisul, Parisul! strigă ea cu o înfrigurare 
care îl făcu: să tresară. Vă amintiţi cum mi l-aţi 
zugrăvit atunci? Parisul, un adevărat oraș de vis, 
bogății fără margini, luxul cel mai uluitor, o feri- 
cire de care nu te mai saturi, o sărbătoare care 
ține toată viaţa. Vă aduceţi aminte? Ah, monse- 
niore, monseniore, am văzut flori de-ale noastre, 
din Spania, în grădina domniei-voastre : sînt tare 
triste şi lipsite de vlagă ! Au să moară. Vreţi să mă 
ucideţi şi pe mine, monseniore ? 

'Îndreptîndu-se dintr-o dată şi aruncîndu-și pe 
spate bogata podoabă a părului, un fulger se 
aprinse în ochii ei. 

— Ascultaţi-mă — strigă ea — nu sînt sclava 
dumneavoastră. Mie îmi place mulţimea ; singură- 
tatea mă sperie. Îmi place zgomotul, tăcerea mă 
îngheaţă. Am nevoie de lumină, de mişcare. Vese- 
lia mă atrage, rîsul mă îmbată, cîntecele mă far- 
mecă. Aurul vinului de Rota îmi pune diamante în 
ochi şi cînd rîd simt într-adevăr că sînt frumoasă. 

— Încîntătoare nebună ! murmură Gonzague mîn- 
gîind-o părinteşte. 

— La Madrid vă purtaţi altfel — mai spuse ea. 
Apoi strigă plină de mînie: Aveţi dreptate, sînt 
nebună. Dar vreau să redevin înţeleaptă: am să 
plec. 

— Dona Cruz! exclamă prinţul. 

Fata plingea. Gonzague scoase batista lui brodată 
ca să-i șteargă blind lacrimile. Sub aceste lacrimi 
care n-avuseseră vreme să se zvînte, se arătă un 
zîmbet plin de mîndrie. 

— Paradisul pe care mi l-aţi făgăduit e o închi- 
soare. M-aţi înşelat, prinţe. Un minunat budoar mă 
aşteaptă într-o căsuţă care pare desprinsă dintr-un 
palat de basm. Marmură, picturi încîntătoare, dra- 
perii de catifea brodate cu aur, aur pe îmbrăcă- 
mintea de lemn a pereţilor, sculpturi, lustre de 
cristal... Dar de jur împrejur unghere întunecoase 
şi umede, peluze negre peste care cad una cîte una 
bietele frunze ucise de același frig care mă îngheaţă 
și pe mine, cameriste mute, lachei discreţi, paznici 
neîmblînziţi şi, ca majordom, gălbejitul acela de 
Peyrolles. 

— Ai cumva să te plîngi de domnul de Peyrolles? 

— Nu. E sclavul celor mai mărunte dorinţe ale 
mele. Îmi vorbește cu blîndeţe, cu respect chiar şi 
de fiecare dată cînd mi se adresează, penele pălă- 
riei lui mătură podeaua. 

— Atunci? 

— Vă bateţi joc de mine, domnule? Nu ştiţi că 
îmi zăvorăște toate uşile şi că are pe lîngă mine 
rolul unui temnicer ? 

— Exagerezi totul, dona Cruz. 

— Prinţe, pasărea din colivie: nici nu se uită la 
aurul zăbrelelor după care e zăvorită. Nu-mi place 
de loc la domnia-voastră. Sînt prizonieră şi am 
ajuns la capătul răbdării. Vă conjur să-mi redaţi 
libertatea ! 

Gonzague zimbi. 

— De ce mă ţineţi ascunsă, la adăpost de crice 
privire ? Răspundeţi, vreau să ştiu! 

Capul ei încîntător se ridică semeţ. Gonzague 
zîmbea mereu ; îi luă mîna şi i-o sărută. 

— Cînd am văzut că îmi luaţi profesori de tot 
soiul care să mă înveţe tot ceea ce face farmecul 
doamnelor din Franţa, am crezut.... da, de ce să n-o 
mărturisesc, am crezut că sînt iubită. Şi m-am pus 
pe învăţătură ca să mă fac mai bună, mai vrednică 
de dragostea dumneavoastră. Munceam cu sîrguinţă, 
cu zel. Nici o osteneală nu-mi părea prea mare. 
Mi se părea că nu există piedică pe care voința 
mea să nu o biruie. Zîmbiţi? strigă ea cuprinsă 
de un biet acces de furie. Santa Virgen, nu mai 
zîmbiţi așa, prinţe, simt că înnebunesc. 

Se postă în fața lui şi spuse pe un ton care nu 
mai îngăduia ocolișuri : 

— Dacă nu mă iubiţi, ce vreţi de la mine? 

— Vreau să te fac fericită, dona Cruz — răspunse 
Gonzague cu blindeţe. Fericită şi puternică. 

— Dă-mi mai întîi libertatea ! strigă plină de re- 
voltă frumoasa prizonieră. 

Şi cum Gonzague încerca s-o potolească, ea urmă: 

— Lasă-mă liberă, liberă, liberă! Libertatea îmi 
ajunge! Nu mai vreau altceva. 

Firea ei răzvrătită şi nerăbdarea nu mai cunos- 
cură dintr-o dată nici o stavilă: 

— Vreau să ies — spuse ea — vreau să mă arăt 
pretutindeni. La ce-mi folosesc toate podoabele 
mele între patru pereţi? Uită-te la mine: credeai 
că am să mă istovesc plîngînd? 

Izbucni într-un răsunător hohot de ris: 

— Uită-te la mine, privește! M-am și mîngiiat. 
Nu voi mai plinge niciodată, voi rîde necontenit, 
numai să mi se arate şi mie Opera de care n-am 
auzit decît după nume, serbările, dansurile... 

— În seara aceasta, dona Cruz — o întrerupse 
rece Gonzague — îți vei pune cele mai bogate veş- 
minte... 

Ridică spre el o privire. neîncrezătoare şi cu- 
rioasă. 
` — Am să te duc chiar eu “la balul alteței sale 
Regentul. 

Dona Cruz rămase ca năucită. Chipul ei ferme- 
cător şi plin de vioiciune îşi schimbă de două-trei 
ori culoarea. 

— Adevărat? întrebă ea în cele din urmă, fiindcă 
tot se îndoia. 

— Adevărat. 

— O să faceţi asta? Dumneavoastră ? strigă ea. 
Ah, am să vă iert atunci totul, prinţe. Sînteţi bun, 
sînteți prietenul meu. 

Se aruncă la pieptul lui, apoi, îndepărtîndu-se de 
e), începu 'să ţopăie singură prin casă, ca o nebună. 

Tot. dănţuind astfel, spunea: 

— Balul Regentului ! Ne ducem la balul Regen- 
tului! Cu toate zidurile groase, cu toată grădina 
rece şi pustie, cu toate ferestrele închise, am auzit 
şi eu despre balul Regentului, şi ştiu că voi vedea 
acolo numai minuni. O, îți mulțumesc, îți mulţu- 
mesc, prinţe ! Dacă ai şti ce bun eşti! La Palatul 
Regal are loc balul, nu-i aşa? Şi eu care aveam o 
poftă nebună să văd Palatul Regal! 

Dintr-o săritură fu lîngă Gonzague şi se așeză 
în genunchi pe o pernă, la picioarele lui. Apoi, re- 
devenind serioasă, îl întrebă, uitîndu-se ţintă la el 
şi încrucișînd frumoasele ei miini pe unul din ges 
nunchii lui. 

— Cum să mă îmbrac? 

Gonzague clătină capul cu un aer grav. 

— La balurile de la curtea Franţei, dona Cruz — 
tăspunse el — există un lucru care împodobește şi 
pune în valoare o frumuseţe. mai mult chiar decît 
veşmintele cele mai alese. 

— Zîmbetul ? încercă ea să ghicească, întocmai 
ca un copil pe care îl pui să dezlege o naivă enigmă. 

— Nu. 

— Graţia ? 

— Nu. Zîmbetul şi graţia. le ai din .plin, dona 
Cruz ; lucrul de care-ţi vorbesc... 

— Nu-l am. Ce anume? O să mi-l dai dumneata? 

— Am să ţi-l dau. 

— Dar ce-mi lipsește oare? întrebă ea cochetă, 
aruncînd în același timp o privire triumfătoare spre 
oglindă. 

— Un nume. 

Şi iat-o pe dona Cruz prăbușită de pe culmile 
bucuriei sale. Un nume! N-avea un nume! 

— Dacă n-ai avea un nume, scumpa mea copilă 
— spuse prinţul — toată calda mea afecţiune nu 
ți-ar putea fi de nici un folos. Dar numele tău -se 
rătăcise numai şi eu i-am dat de urmă. Ai un nume 
strălucit, printre cele mai strălucite din Franţa. Ai 
o familie puternică, înrudită cu regii noștri. Tatăl 
tău era duce. . 

— Tatăl meu ? îngăimă dona Cruz. A murit aşa- 
dar? Şi mama? 

Glasul sărmanei copile tremura. 

— Mama ta — continuă prințul — este prințesă. 

— Trăieşte! strigă dona Cruz; inima începuse 
să-i bată nebunește. Și e prinţesă,? Trăieşte mama 
mea ? Vă rog, vă rog spuneţi-mi tot ce ştiţi 
despre ea. d 

— Nu acum — murmură el. 

Dar donei Cruz nu-i stătea în fire să se lase 
impresionată de aerele misterioase pe care le lua 
Gonzague. Îl apucă de amîndouă mîinile. 

— Trebuie să-mi vorbiţi de mama mea, nu- 
maidecît ! Ah, Doamne, cîtă dragoste am să-i arăt! 
E tare bună, nu-i așa? Şi foarte frumoasă? Ah, 
ceva îmi spunea mie că trebuie să fiu fata unei 
prințese ! 

Gonzague abia se putu ţine să nu-l pufnească 
rîsul. „Toate sînt la fel!“ .îşi spuse el. 

— Cînd adormeam seara — continuă dona Cruz 
— vedeam întotdeauna, da, întotdeauna, pe mama la 
căpătii, aplecată spre mine. Avea o minune de păr 
negru şi lung, sprîncene mîndre, un colier de perle, 
cercei de diamante, şi o privire atît de blîndă! 
Cum o cheamă pe mama? 

— Nu pot încă să-ţi spun, dona Cruz. 

— De ce? 

— Te-ar pîndi o mare primejdie. 

— Înţeleg, înțeleg! murmură ea. Am văzut la 
teatru, la Madrid, nişte piese în care lucrurile se 
petreceau cam tot aşa. Fetelor nu li se spune nici- 
odată, de la început, numele mamei lor. 

— Niciodată ! întări Gonzague. 

— O mare primejdie ! repetă dona Cruz. Totuşi 
eu ştiu să tac. Aş păstra secretul pînă la moarte... 

— Nu mă îndoiesc. Dar nu vei mai avea mult de 
aşteptat, scumpa mea copilă. Peste cîteva ceasuri, 
taina mamei tale îţi va fi dezvăluită. Pînă atunci 
nu trebuie să ştii decît un singur lucru: nu te 
cheamă Maria de Santa-Cruz, 

— Numele meu adevărat era Flor? 

— Nici. 

— Cum mă chema? 

— Ai primit din leagăn numele mamei tale care 
era spaniolă. Te cheamă Aurore. 

Dona Cruz tresări şi repetă ca un ecou: 

— Aurore! 

Apoi adăugă, bătînd din palme: 

— Ce potrivire ciudată! 

Gonzague se uită lung la ea. Aștepta să vor- 
bească mai departe. Cum ea tăcea, visătoare, o în- 
trebă totuşi : Š 

— De ce pari atît de surprinsă ? 

— Fiindcă numele acesta este destul de rar şi 
îmi aminteşte... 

— Ce-ți amintește ? stărui neliniştit Gonzague. 

— Biata Aurore, micuța de ea! murmură dona 
Cruz cu ochii umeziți. Ce bună era! Ce frumoasă! 
Şi cum o mai iubeam! 

Era vădit că Gonzague se străduia să-şi ascundă 
înfrigurata dorinţă de a afla totul. Din fericire pen- 
tru el, dona Cruz era cu totul pierdută în aminti- 
rile ei. 

— Ai cunoscut — o întrebă prinţul, prefăcin- 
du-se că pune întrebarea cu o rece nepăsare — 
vreo fată care se chema Aurore? 

— Da. 

— Ce virstă avea? 

— Vîrsta mea ; eram amîndouă, pe atunci, două 
copile şi ne iubeam foarte mult, cu toate că ea era 
fericită şi eu tare săracă. 

— E mult de atunci? 

_— Ani de zile... 

Îl privi pe Gonzague în faţă şi adăugă: 

— Oare povestea asta vă interesează atit de 
mult, prinţe ? 

Gonzague era unul din acei oameni pe care nu-i 
poți lua niciodată pe nepregătite. Strînse mîna do- 
nei Cruz şi îi răspunse cu multă bunătate: 

— Mă interesează tot ce-ţi place, copila mea. 
Vorbește-mi despre această micuță Aurore, care 
ţi-a fost prietenă odinioară. 


Capitolul VII 


PRINȚUL 
GONZAGUE 


Filip de Gonzague era un om foarte învăţat, bun 
latinist, cunoscînd temeinic opera marilor autori 
clasici greci şi latini, la nevoie chiar şi subtil teolog 
şi, mai ales, foarte priceput în studii filozofice. 
Dacă pe deasupra ar fi fost şi un om cumsecade, 
nu i-ar fi stat în cale nici o piedică. Dar simţul 
cinstei şi al dreptăţii îi lipseau cu desăviîrşire. Cu 
cît eşti mai puternic şi lipsit de principii, cu atît 
te îndepărtezi de drumul drept. 

Gonzague era frumos. Se născuse într-o familie 
copleşită de bogății. Os domnesc, era de o vitejie 
pe care o dovedise din plin în atîtea rînduri; era 
învăţat şi deştept. Puţini oameni ştiau să vorbească 
mai cu iscusinţă şi cu mai multă autoritate ca el; 
valoarea lui de diplomat era cunoscută şi deosebit 
de prețuită în cercurile cele mai înalte; la curte 
toată lumea era fermecată de el. Dar... Nu cunoştea 
nici lege, nici Dumnezeu şi trecutul începuse să-i 
tiranizeze chiar prezentul. Nu mai era propriul lui 

stăpîn şi nu mai putea să se oprească pe panta pe 
care apucase să-i alunece piciorul în tinereţe. În 
chip fatal, era acum tîrît să continue a săvîrşi noi 
păcate, pentru a-și acoperi şi ascunde färadelegile 
de altădată. 

Gonzague nu o alesese întîmplător pe tînăra gi- 
tană. Dona Cruz întrunea toate calitățile pe care 
le visa el, chiar şi oarecare asemănare, e drept, 
destul de vagă, totuşi suficientă pentru ca cei ce nu 
aveau de ce să se uite prea atent, să spună aceste 
cuvinte atît de prețioase: da, are aerul familiei. 
Ceea ce dădea numaidecît înşelătoriei o cumplită 
aparență de realitate. În acest moment, în ciuda 
straniei destăinuiri care-i fusese făcută, nu dona 
Cruz era cea mai mişcată. Gonzague avusese nevoie 
de toată şiretenia lui ca să-și ascundă tulburarea. 
Totuşi fata îşi dădu, în cele din urmă, seama de 
această tulburare şi se miră. Pretextînd zarva care 
se auzea în grădină, dar în realitate ca să-și poto- 
lească neliniştea ce i se întipărise pe față, prințul 
se ridică din jilț. 

Încăperea în care se aflau era așezată în unghiul 
făcut de aripa dreaptă a fațadei palatului, care dă- 
dea spre grădină, cu corpul de clădire principal. 
De cealaltă parte, drept în faţă, în aripa stîngă, se 
aflau ferestrele apartamentului prinţesei de Gon- 
zague. Acolo toate geamurile erau închise şi, în 
spatele lor, perdelele grele erau lăsate. Văzîndu-l 
pe prinţ apropiindu-se de fereastră, dona Cruz voi 
să facă la fel. Era o simplă curiozitate de copil. 

— Nu te apropia! îi spuse repede Gonzague, Nu 
trebuie încă să fii văzută. 

Sub fereastră şi pe toată întinderea grădinii ră- 
văşite, o mulțime compactă colcăia. Prinţul nu-i 

aruncă nici o privire. Ochii lui, gînditori şi întu- 
necațţi, se ațintiseră asupra ferestrelor soţiei sale. 

„Oare o să vină?“ se întrebă el. 

Dona Cruz se reîntoarse, ușor îmbufnată, la lo- 
cul ei. 

„Totuşi va trebui să vină — îşi spuse iar Gon- 
zague. Bătălia va fi atunci hotărîtoare !“ Apoi, luîn- 
du-şi inima în dinți: „Oricum ar fi, trebuie măcar 
să aflu totul. Cu orice preț!“ 

În clipa în care era gata să se îndrepte din nou 
spre dona Cruz, i se păru că recunoaşte în mulțime 
pe acel straniu personaj, a cărui excentrică fan- 
tezie făcuse senzație în cursul acelei dimineţi, în 
salonul cel mare de recepţie : cocoşatul care plătise 
treizeci de mii de livre pentru cotineaţa lui Médor. 
Cocoşatul acela avea în mîini o carte de rugăciuni 
şi se uita şi el la ferestrele prințesei. Dacă Gon- 
zague ar mai fi zăbovit la geam, iată ce-ar fi vă- 
zut: o femeie, o cameristă a prinţesei, cobori scă- 
rile aripei din stînga şi se apropie de cocoşat, care 
îi şopti repede cîteva cuvinte, apoi îi dădu cartea 
lui de rugăciuni. Camerista se reîntoarse în aripa 
locuită de prințesă, iar cocoșatul se pierdu în mul- 
time. A 

:— Toată zarva asta este făcută de noii mei chi- 
riaşi care s-au luat la harță — spuse Gonzague, 
reluîndu-şi locul în jilt, în fața donei Cruz. Dar 
despre ce vorbeam, copila mea ? 

— Despre numele care va trebui să-l port d2-acum 
încolo. 

— Numele tău, Aurore. Dar parcă ajunsesem şi 
la altceva. La ce? 

— Aţi şi uitat? zîmbi, nu fără o ușoară ironie, 
dona Cruz. 

Gonzague se prefăcu că se străduia să-şi aducă 
aminte. 

— A, da! exclamă el. Îmi amintesc. Era vorba 
de o fetiţă pe care o chema tot Aurore şi care 
ți-era dragă. 

— O fetiţă foarte frumoasă, orfană ca și mine. 

— Nu mai spune! La Madrid ? 

— La Madrid. 

— Era spaniolă ? 

— Nu, era franţuzoaică. 

— Franţuzoaică ? repetă Gonzague, prefăcîndu-se, 
cu multă măiestrie, nepăsător. Și cine avea grijă 
de ea ? întrebă el, ca într-o doară, ducînd mîna la 
gură, ca să-şi înăbuşe un căscat. 

— O bătrînă. 

— Bine, bine, asta se înţelege, dar cine-i plătea 
pătrînei ? 

— Un gentilom. 

— Ia te uită! Şi el tot francez? 

— Tot francez. 

— Tînăr, bătrîn ? 

— Tînăr şi foarte frumos. 

Dona Cruz se uită țintă la el. Gonzague se pre- 
făcu că înăbuşă un al doilea căscat. 

— Dar de ce mă pui să-ți povestesc nişte lucruri 
care te plictisesc, prințe! exclamă dona Cruz, rî- 
zînd. Nu-l cunoşti pe gentilom. Nu te-aş fi crezut 
atît de curios. 

— Nici nu sînt, copila mea — spuse el, schim- 
bînd tonul. Nu mă cunoşti încă. De bună seamă că, 
în ce mă priveşte, nu mă poate interesa direct nici 
acel gentilom, nici fetița aceea, deşi cunosc foarte 
multă lume la Madrid. Dar dacă te întreb despre 
ei, Înseamnă că am eu motivele mele. Vrei să-mi 
spui cum îl chema pe acel gentilom ?. | 

„__De data aceasta ochii frumoşi ai donei Cruz oglin- 
diră o adevărată neîncredere. 

— Am uitat — răspunse ea cu un ton sec. 

— Cred, totuşi, că dacă ai vrea... — stărui Gon- 
zague, cu un zîmbet. 

— Dacă spun că am uitat, am uitat! 

— Ia încearcă, poate că izbutești să-ţi împros- 
pătezi amintirile. Vrei să încercăm împreună ? 

— Dar ce te poate interesa pe domnia-ta numele 
acelui gentilom ? 

— Ascultă ce-ţi spun eu: hai să încercăm să 
căutăm împreună. Ai să vezi numaidecit de ce. Nu 
cumva e... E 

— Monseniore — îl întrerupse hotărîtă fata — 
oricît vom căuta, e degeaba. N-am să mi-l re- 
amintesc. 

— Bine. Să nu mai vorbim de asta. Dar e păcat. 
Şi iată de ce: un gentilom stabilit în Spania nu 
poate fi decit un surghiunit. Aici eşti singură, nu 
ai o prietenă de vîrsta ta, şi prietenia, copila mea, 
nu se improvizează. Mă gîndeam.. Eu am mare 
trecere. Pot ușor obține grațierea gentilomului care 
se va reîntoarce aici împreună cu fata, şi mica şi 
scumpa mea dona Cruz nu va mai fi singură. 

Cuvintele acestea fuseseră rostite cu un accent de 
bună-credință atît de sincer, încît biata fată fu 
mișcată de ele pînă în adîncul inimii. 

— Ce bun eşti, prințe! exclamă ea. 

— Nu ţi-am luat în nume de rău încăpăţinarea 
ta de adineauri. Mai e timp s-o îndrepți. 

— Ce mi-ai spus domnia-ta nu îndrăzneam să 
te rog chiar eu, deşi abia mă ţineam. Atiîta doar 
că pentru ca să nu mai fiu singură, nu e nevoie 

nici de numele gentilomului, nici de intervenit aici 
și de scris în Spania. Mi-am revăzut prietena. 

— De curînd? 

— De curînd. 

— Unde? 

— La Paris. 

— Aici? F 

Dona Cruz nu se mai ferea. Gonzague zîmbeaą 
ca şi mai înainte, dar pălise. 

— Da — răspunse fata — chiar în ziua sosirii. 
De cum intrasem în oraș pe la bariera Saint-Honore 
și mă tot certam cu domnul de Peyrolles care se 
încăpăţina să ţină lăsate perdelele rădvanului. 
N-am putut vedea nici măcar Palatul Regal şi 
asta n-am să i-o iert niciodată. Ieşind dintr-o mică 
piaţă, rădvanul a intrat într-o stradă atît de în- 
gustă, încît abia avea loc printre ziduri şi înainta 
foarte încet, Am auzit atunci pe cineva cîntînd 
într-o încăpere de la un parter. Domnul de Pey- 
rolles ţinea cu mîna perdeaua, dar deodată și-a 
tras-o, fiindcă mi-am rupt evantaiul pe ea. Recu- 
noscusem glasul. Am dat perdeaua la o parte. Era 
mica mea Aurore : aceeaşi, deși acum era mare şi 
mult mai frumoasă. Stătea la fereastră și cînta. 

Gonzague îşi scoase carneţelul din buzunar. 

— Am scos un strigăt — continuă dona Cruz. Dar 
surugiul dăduse bici cailor, care au pornit la trap. 
Am vrut să sar din rădvan, m-am purtat ca o 
diavoliță. Ah, dac-aş fi avut putere, l-aş fi strîns de 
git pe Peyrolles. 

— Spuneai — o întrerupse Gonzague — că era o 
stradă din împrejurimile Palatului Regal? 

— Chiar alături. 

— Ai recunoaşte-o ? 

— Ştiu și cum îi spune. Prima mea grijă a fost 
să-l întreb pe domnul de Peyrolles. 

— Şi cum se numeşte strada? 

— Strada du Chantre. Dar ce însemni acolo, 


prinţe ? 

— Ceea ce trebuie pentru ca să-ţi poţi revedea 
prietena. 

— Eşti bun, monseniore — exclamă ea iarăși, cu 


adevărat bun! 

— Scumpă copilă, o să poţi în curînd să-ţi dai 
şi mai limpede seama de aceasta — spuse el. Acum 
trebuie să ne despărțim pentru cîteva minute. Vei 
lua parte la o ceremonie solemnă. Să nu te temi 
să-ţi arăţi sfiala sau tulburarea. Vor fi fireşti şi, 
de aceea, preţuite cum se cuvine. 

Se ridică şi luă mîna donei Cruz. 

— În cel mult o jumătate de ceas îţi vei revedea 
mama. 

— Ce-am să-i spun? 

— Nu trebuie să ascunzi nici una din restriştile 
„prin care ai trecut în copilărie. Înţelegi ? Nu vei 
avea nimic altceva de spus decît adevărul, purul 
adevăr. 

. Dădu la o parte draperia în dosul căreia se afla 
un budoar. 

— Intră aici — îi spuse el. 

s— Am să mă rog Domnului — murmură ea — 
să-i dea sănătate mamei. 

— Roagă-te, dona Cruz, roagă-te. Ceasul acesta 
este solemn în viaţa ta. 

Intră în budoar. După ce îi sărută mîna, Gonzague 
trase draperia în urma ei. Rămas singur, prințul se 
aşeză la masa lui de lucru, cu capul în miîini. Avea 

nevoie să-şi adune gîndurile. O adevărată furtună 
se stîrnise în mintea lui. 

— Strada du Chantre! şopti el. Să fi venit sin- 
gură ? S-o fi însoţit chiar el? Ar fi prea mare 
îndrăzneală din partea... Dar să fie într-adevăr ea ?, 

Rămase cîteva clipe cu privirea pierdută în gol. 
Apoi exclamă: 

— În primul rînd, trebuie să mă asigur dacă este 
sau nu vorba de ea. 

Trase cordonul clopotului. Dar nu veni nimeni. 
Pe masă zări însă un plic pe adresa lui. Îl deschise. 
Citeva rînduri scrise de mîna lui Peyrolles: „Am 
venit în timp ce erați încă cu prietenii domniei- 
voastre. Aveam o sumedenie de lucruri să vă spun. 
S-au petrecut lucruri ciudate la căsuţă“. 

În chip de post-scriptum, adăuga: „Domnul car- 
dinal de Bissy se află la principesă. Veghez“. 

Gonzague mototoli hiîrtia. 

„Toţi vor stărui — îşi spuse el — da, toți îi vor 
spune : Trebuie să luați parte la consiliu! Pentru 
domnia-voastră, pentru copilă, dacă cumva mai 
trăieşte ! Se va încăpăţina însă și nu va veni. Este 
o femeie plină de tărie.“ 

Îşi şterse fruntea palidă. 

Fără să vrea, gîndea cu glas tare: „Ce făptură 
mândră era odinioară! Mai frumoasă ca cele mai 
frumoase... Blîndă ca un înger şi vajnică, întocmai 
ca un cavaler. E singura femeie pe care aș fi iubit-o, 
dacă aş fi putut să mă îndrăgostesc de cineva pe 
lume“. 

Ridică semeţ capul şi zimpetul sceptic îi înflori 
iarăşi pe buze. 

„Fiecare pentru sine! E oare vina mea dacă, 
pentru a te ridica şi a te menţine la un anumit 

rang, trebuie să calci peste capete şi inimi, care 
să-ți folosească de trepte?“: 

Revenind în odaia sa, privirea lui căzu pe dra- 
peria care acoperea uşa budoarului în care o în- 
chisese pe dona Cruz. 

„Asta se roagă — îşi spuse el. Iată, acum mai- 
mai că aş fi ispitit să cred în această gogoriţă : vocea 
sîngelui. Fata a fost mişcată dar nu tocmai, în orice 
caz nu aşa cum ar fi fost o fiică adevărată căreia 
i s-ar fi spus acelaşi lucru: Ai să-ți revezi mama. 
Ce te puteai aştepta însă de la o țigăncuşă? S-a 
gîndit numaidecit la diamante şi la petreceri. Nu 
pot fi îmblînziţi lupii. Haide, Filip — se îndemnă 
el, aşezîndu-se şi adunîndu-și hiîrtiile împrăştiate pe 
masă. Aici este adevărata lovitură de zar. Milioanele 
băncii lui Law pot să pățească ce au păţit ţechinii 
din O mie şi una de nopţi, să se prefacă în frunze 
veştede ; imensele domenii ale lui Nevers vor ră- 
mîne însă mereu ceea ce sînt. Ele reprezintă ade- 
vărata şi trainica temelie !“ 

Îşi puse în ordine însemnările pregătite de mai 
înainte. Dar puţin cîte puţin, fruntea i se înnegura, 
ca şi cînd. un gînd înfricoşat ar fi pus stăpînire 
pe el. 

„Nu trebuie să-mi fac nici un fel de iluzii — îşi 
spuse el, încetînd de a-şi mai revedea însemnările, 
muncit mereu de acelaşi gînd — răzbunarea Regen- 
tului ar fi cumplită. E fluşturatic, uituc, dar pe 
Filip de Nevers, pe care-l iubea mai mult ca pe un 
frate, nu-l poate uita. I-am văzut ochii umplindu-i-se 
de lacrimi cînd se uita la soţia mea cernită, soția 
mea, care-i.văduva lui Nevers. Dar ce noroc, totuși ! 
Înşelător poate : s-au scurs nouăsprezece ani şi nici 
un glas nu s-a ridicat împotriva mea.“ 

Îşi trecu dosul palmei peste frunte pentru a-și 
alunga gîndul care nu-i dădea pace. 

„Nu face nimic. Voi găsi şi acestei probleme o 
soluţie. Voi descoperi un vinovat. Şi după ce va fi 
pedepsit, totul va fi în ordine. Şi voi putea dormi 
liniştit.“ 

Printre însemnările răspîndite în fața lui şi 
aproape toate cifrate, se afla şi una pe care scria: 
„A afla dacă doamna de Gonzague își crede fiica 
moartă sau încă în viață“. Şi dedesubt: „A afla 
dacă actul de naștere se mai află în mîinile ei“. 

— Pentru ca să aflu aceste lucruri — murmură 
el — va trebui neapărat ca prințesa să vină la 
consiliu. Aş da o sută de mii de livre numai să ştiu 
dacă are actul de naștere, sau măcar dacă acest 
act mai există. Dacă ar fi existat, aş fi pus mîna 
pe el. Dar, cine ştie — își dădu el singur curaj — 
mamele îi văd pretutindeni pe copiii lor. Nu cred 
de loc în așa-zisul instinct al mamelor care nu le-ar 
putea înşela. Cine ştie? Va deschide poate larg 
braţele micuţei mele gitane. Şi atunci adio adevăra- 
tei moştenitoare a lui Nevers! 

începu să ridă. Cind risul i se stinse, mur- 
mură iar: 

— După aceea, ceva mai tirziu, unei prințese 
oricît de tinere şi frumoase i se poate întîmpla să 
mai şi moară. Atiîtea fete tinere mor. Doliu mare, 
oraţie funebră rostită de un arhiepiscop. Și mie îmi 
va reveni o moştenire pe care, pe toți dracii din 
iad, voi fi ciştigat-o nu fără trudă. 

Orologiul bisericii Saint-Magloire vesti că se fă- 
cuseră ceasurile două. Era tocmai momentul hotărît 
pentru deschiderea consiliului de familie. 

Capitolul VIII 


VĂDUVA 
LUI NEVERS 


Cînd cocoşatul nostru, adjudecător al cuştii lui 
Médor, se înfăţişă să-şi ia în primire domeniul, se 
făcu mult haz în grădina palatului Nevers. Întreaga 
stradă Quincampoix veni să-l vadă. Fu poreclit pe 
loc Esop al II-lea şi spinarea lui, cu cocoașa folosi- 
toare, se bucură de un succes nebun. 

Esop al II-lea se încinse cu o frînghie de care 
atîrnă un săculeț de pînză groasă. Cumpără o scîn- 
durică, o călimară şi mai multe pene de gîscă. In- 
stalaţia lui era astfel gata făcută. Cînd vedea că un 
tirg era pe punctul de a fi încheiat, se apropia dis- 
cerci, întocmai ca jalnicul său predecesor; îşi muia 
para în cerneală şi aştepta. De îndată ce tirgul se 
închcia, se apleca şi îşi punea scîndurica pe cocoașă. 
Hirtiile erau puse pe scîndurică şi semnate mai 
comod chiar decît în dugheana unui scrib public. 
După ce i se plătea, Esop al îl-lea își lua călimara 
într-o mînă şi scîndurica în cealaltă şi pleca în 
căutare de alți mușterii. Scîndurica îi folosea oare- 
cum drept șapcă de cerşit. De pe scîndurică, banii 
alunecau în sacul de pînză groasă. 


Aurore de Caylus, văduva ducelui de Nevers, soția 
prinţului de Gonzague, şedea într-un frumos jilt cu 
spătar înalt, din lemn de abanos, ca întreg mobilierul 
oratoriului ei. Era cernită ca şi tot ce o înconjura. 
îmbrăcămintea ei, simplă pînă la austeritate, se po- 
trivea întocmai cu austeritatea încăperii în care se 
retrăsese. Era o cameră cu boltă pătrată, ale cărei 

patru muchii sprijineau un medalion central pictat 
de Eustache Lesueur, în acel stil ascetic care i-a 
caracterizat opera din a doua jumătate a vieții. Lem- 
năria de stejar negru, fără aurării, care îmbrăca 
pereţii, avea în mijlocul panourilor ei frumoase 
tapiţerii înfăţişînd scene religioase. Între cele două 
ferestre se afla un mic altar. Altarul era cernit ca 
şi cum cea din urmă slujbă ar fi fost liturghia mor- 
ţilor. Pe peretele opus altarului, se afla un portret, 
în mărime naturală, al ducelui Filip de Nevers la 
vîrsta de douăzeci de ani. Portretul era semnat de 
Mignard. Ducele era înfățișat în ţinută de colonel 
al gărzii de elveţieni. Rama era drapată cu crep 
negru. 

Se împliniseră optsprezece ani de cînd Aurore 
de Caylus era soţia lui Gonzague. Se poate spune 
că nici nu-l cunoștea. Niciodată nu voise să-l vadă 
sau să-l audă. Gonzague făcuse tot ce îi stătuse în 
putere ca să obțină o întrevedere. Zadarnic însă. 
Este neîndoielnic că prinţul o iubise ; poate, în felul 
lui, o mai iubea încă. Își spunea, atit de sigur era 
pe elocința lui, că ar ieşi învingător din această 
încercare, dacă prinţesa ar consimţi să-l asculte. 
Dar, rămînînd neclintită în deznădejdea ei, prin- 
ţesa nu voia să afle nici o mîngîiere. Era singură 
în viaţă şi nici chiar duhovnicul nu-i afla alte taine 
decît acelea ale păcatelor ei. Un singur simţămînt 
rămînea viu, în inima ei împietrită: dragostea de 
mamă. Amintirea lui Nevers era pentru ea un soi 
de religie. Gîndul fiicei o făcea parcă să reînvie şi 
chiar să lase să se înfiripeze în ea nedesluşite vise 
de viitor. Mereu singură cu cameristele care aveau 
ordin să nu-i vorbească, înconjurată numai de ta- 
blouri mute şi lugubre, prinţesei i se veștejiseră 
parcă şi mintea, şi inima. Uneori, spunea duhovni- 

cului': „Sînt o moartă“. Şi avea dreptate. Biata 
femeie trecea prin viață ca o fantomă. Dimineața, 
după ce se trezea, cameristele îi făceau, tăcute, 
toaleta. De îndată ce era îmbrăcată, o lectoră des- 
chidea o carte religioasă. La ceasurile nouă, ca- 
pelanul venea să facă slujba morţilor. Tot restul 
zilei rămînea nemişcată într-un jilț, rece, singură. 
Nu ieşise niciodată din palat de la căsătoria ci. 
Puțin a lipsit ca pînă şi curtea să-i ridice lui Gon- 
zague un altar pentru devotamentul său conjugal. 
Într-adevăr, niciodată prinţul nu fusese auzit plîn- 
gîndu-se de soţia sa. Prinţesa nu încetase nici un 
moment să facă cele mai întreprinzătoare cercetări 
atit în Franţa cit şi în străinătate pentru a-şi regăsi 
fiica. Gonzague ţinea larg deschisă punga pentru 
dorințele soţiei. Doar că făcea în aşa fel ca toată 
lurnea să cunoască mărinimiile sale. 

La începutul primăverii, duhovnicul prințesei îi 
recomandase un soi de primă-cameristă, o femeie 
de aceeaşi vîrstă cu ea, tot văduvă, şi care îi in- 
spirase un oarecare interes. Această femeie se nu- 
mea Madeleine Giraud. Era blindă şi devotată. 

În dimineaţa aceasta, avusese multă bătaie de 
cap. Împotriva obiceiului, numeroşi vizitatori se 
prezentaseră cerînd să fie introduşi la prinţesă. 
Toţi erau oameni cu greutate, personalităţi de 
seamă : preşedintele de Lamoignon, cardinalul de 
Bissy, ducii de Foix şi de Montmorency-Luxem- 
bourg, verii ei; prinţul de Monaco cu fiul său 
ducele de Valentinois şi alții. Veneau toți să o 
vadă cu prilejul solemnului consiliu de familie 
care urma să aibă loc peste cîteva ceasuri şi ai cărui 
membri erau. Prinţesa refuză să-i primească. 

Unul singur fu primit — bătrînul cardinal de 
Bissy, care venea din partea Regentului. Filip de 

Orleans făcea cunoscut nobilei 'sale veiişoare că 
amintirea lui Nevers era mereu vie în inima lui. 
Tot ceea ce putea fi de făcut în favoarea văduvei 
ducelui avea să fie făcut. 


— Vorbiţi, doamnă — încheie cardinalul. Dom- 
nul regent vă stă la dispoziţie. Ce doriţi? 

— Nu doresc nimic — răspunse Aurore de 
Caylus. 


Candinalul încercă să-i pătrundă gîndurile. Ea 
continuă să rămînă înveșmîntată în tăcere. Cardi- 
nalul plecă cu impresia că vorbise cu o femeie pe 
jumătate nebună. Potrivit obiceiului, prinţesa 
stătea neclintită şi posomorită, parcă amorţită. 
Ochii ei ficşi erau goi de orice gînd. Madeleine 
Giraud străbătu încăperea fără ca stăpîna ei s-o 
vadă. Se apropie de scăunașul cu spătar pentru 
rugă, care se afla lîngă prinţesă, și depuse pe pupi- 
trul lui o cărticică de psalmi pe care o adusese 
ascunsă sub mantie. Apoi se întoarse şi rămase în 
picioare în fața prinţesei, cu braţele încrucişate, 
aşteptînd un cuvînt sau o poruncă. Prinţesa ridică 
privirea spre ea şi o întrebă: 

— De unde vii, Madeleine? 

— Din camera mea —, răspunse aceasta. 

Ochii prințesei se plecară. Adineauri se ridicase 
ca să salute pe cardinal. Zărise, prin fereastră, pe 
Madeleine, în grădina palatului, prin mulțimea de 
cămătari. Fusese îndeajuns ca toate bănuielile şi 
temerile văduvei lui Nevers să se trezească. Made- 
leine avea totuşi ceva de spus şi nu îndrăznea. Era 
un suflet bun, cuprins de o sinceră şi respectuoasă 
compătimire faţă de marea durere la care asista. 

— Alteța sa — murmură ea — mi-ar îngădui 
oare să-i vorbesc? 

Aurore de Caylus zimbi trist şi îşi spuse: 

„Încă una care a fost plătită ca să mă mintă!“ 


— Vorbeşte ! 

— Alteță — începu Madeleine — am un copil; 
e viaţa mea; în afară de copilul meu, aş da orice 
pe lume pentru ca să fiți o mamă fericită ca mine. 

Văduva lui Nevers nu răspunse nimic. 

— Sînt săracă — murmură Madeleine — şi 
înainte de a se bucura de bunătatea alteţei voastre, 
micul meu Charlot ducea adesea lipsă de cele de 
trebuinţă. Ah, dacă aş putea să mă răscumpăr 
față de alteţa sa pentru tot ce a făcut pentru 
mine ! 

— Ai nevoie de ceva, Madeleine? 

— Nu, nu — strigă femeia — e vorba de dom- 
nia-voastră, numai de domnia-voastră. Tribunalul 
de familie care... 

— Îţi interzic să vorbeşti despre asta, Madeleine! 

— Doamnă, scumpa mea stăpînă — strigă iar 
femeia — chiar dacă ar fi să mă goniţi... 

— Te gonesc, Madeleine! 

— Eu îmi voi fi făcut datoria, doamnă, vă voi 
fi spus... Nu vreţi să vă regăsiți copilul? 

Tremurînd şi făcîndu-se şi mai galbenă la faţă, 
prinţesa se prinse cu mîinile de braţele jilțului. Se 
ridică pe jumătate. Batista îi alunecă din poală și 
căzu. Madeleine se aplecă repede ca să i-o dea. Din 
buzunarul şorţului ei auzi un zăngănit metalic. Prin- 
țesa o sfredeli cu privirea ei rece şi pură. 

— Ai aur! murmură ea. 

Şi cu gestul unei femei bănuitoare, care vrea 
să ştie totul cu orice preț, își vîrî cu iuțeala fulge- 
rului mîna în buzunarul Madeleinei. Aceasta își 
împreună palmele plingînd. Prinţesa scoase din 
buzunar pumnul plin de aur: zece sau doisprezece 
cvadrupli spanioli. 

— Domnul de Gonzague s-a întors de curînd 
din Spania! murmură ea iarăşi. 

Madeleine căzu în genunchi. 

— Doamnă, doamnă — strigă ea plingînd — cu 
aurul acesta o să pot da pe micul meu Charlot la 
învăţătură. Cel ce mi l-a dat s-a întors şi el chiar 
acum din Spania. Pentru Dumnezeu, doamnă, nu 
mă goniţi înainte de a mă fi ascultat! 

— leşi! îi porunci prinţesa. 

Madeleine voi să o implore mai departe. Dar 
Aurore de Caylus îi arătă uşa cu un gest poruncitor 
şi repetă: 

— leşi! 

Madeleine se supuse. Rămasă singură, prinţesa se 
lăsă din nou să cadă în jilț. 

— Începea să-mi fie dragă femeia aceasta ! mur- 
mură ea cu un fior de spaimă. 

Şi în timp ce pe chip i se răspîndea groaza adîncă 
a însingurării, exclamă: 

— Dă, Doamne, să nu mă mai încred în nimeni! 

Rămase o clipă astfel, cu fața ascunsă în miini. 
Un suspin îi cutremură pieptul. Întorcîndu-și pri- 
virea spre crucifixul de pe altar, se gîndi: „Dum- 
nezeule îndurător, nu am suferit îndeajuns? Va 
mai dura mult chinul meu?“ 

În cartea cu psalmi pe care Madeleine Giraud 
o pusese pe tăblia scăunașului de rugăciuni, se afla 
o pagină la care volumul se deschidea singur, în- 
tr-atiît deasa întrebuințare uzase legătura de piele. 
Pe această pagină se găsea traducerea în limba 
franceză a psalmului Miserere mei, domine. Prinţesa 
de Gonzague îl citea cu glas tare de mal multe ori 
pe zi. După ce mai stătu o vreme nemişcată, întinse 
mîna şi luă cartea, care se deschise singură la 
pagina ştiută. În primul moment, ochii osteniţi ai 

prințesei se uitară la pagină fără să vadă nimic. 
Dar deodată tresări şi scoase un ușor strigăt. Se 
frecă la ochi şi îşi roti privirea prin capelă, ca să-şi 
dea seama că este într-adevăr trează şi nu visa. 

„Cartea nu s-a mișcat de-aici“ — îşi spuse ea. 
Și începu să creadă că se săvirşise o minune. În- 
genunche pe perna joasă a scăunașului de rugă- 
ciune. Cărticica stătea deschisă sub ochii ei. Pentru 
a zecea oară citi aceste rînduri scrise de o mină 
necunoscută pe marginea filei, ca un răspuns la 
primul verset care spune: „Ai milă de mine, 
Doamne !“ Mîna necunoscută scrisese : „Domnul va 
avea milă dacă nu vă veţi pierde încrederea. Înar- 
mați-vă cu tot curajul ca să vă apăraţi fiica şi du- 
ceți-vă la tribunalul de familie chiar de-aţi fi 
bolnavă, fie şi pe moarte. Şi amintiţi-vă de semnalul 
hotărit altădată între domnia-voastră și Nevers“. 

— Deviza lui... Sînt aici — biigui Aurore de 
Caylus. Copila mea! Copila mea! 
"Ochii i se umplură de lacrimi... Dar dintr-o dată 
strigă : . 

— Curaj ca s-o apăr? Am curaj şi o voi apăra! 


Capitolul IX 


PLEDOARIA 


Sala cea mare a palatului ce aparținuse cindva 
familiei Lorraine părea să se bucure de cea din urmă 
şi cea mai mare strălucire pe care o cunoscuse vre- 
odată. Într-adevăr, niciodată pînă în această zi, nici 

chiar pe vremea marilor duci de Guise, o adunare 
atît de ilustră nu se întrunise sub bolta ei. Gon- 
zague avusese motivele lui să nu lipsească nimic 
care ar fi putut ştirbi impunătoarea solemnitate a 
acestei ceremonii. În afară de preşedintele de Lamoi- 
gnon, de mareșalul de Villeroy şi de vicecancelarul 
d'Argen'son, care veniseră să reprezinte pe Regent, 
mai puteau fi văzuţi, în primele rînduri de jilțuri, 
cardinalul de Bissy așezat între prinţul de Conti şi 
ambasadorul Spaniei, bătrînul duce de Beaumont- 
Montmorency, lîngă vărul său Montmorency-Luxem- 
bourg, prințul Grimaldi de Monaco, cei doi La 
Rochechouart, unul duce de Mortemart, celălalt prinţ 
de 'Tonnay-Charente, apoi Coss6-Brinac, Gramont, 
Harcourt, Croy, Clermont-Tonnerre. Nu cităm aici 
decit prinții și ducii. Cît despre marchizi şi conți, 
erau mai multe duzini. Simplii gentilomi şi cei ce 
erau acreditaţi doar cu o procură îşi aveau locurile 
lîngă estradă. Şi erau foarte mulți. 

Această venerabilă adunare se împărțea, fireşte, 
în două tabere: cei pe care Gonzague şi-i cîștigase 
şi cei ce rămăseseră independenţi. Printre cei dintii 
se număra un prinţ, un duce, mai mulţi marchizi, 
numeroşi conți şi aproape toată pleava nobilimii 
mărunte. Gonzague se bizuia pe elocința şi pe 
dreptul său ca să atragă şi pe ceilalți de partea sa. 

Înainte de deschiderea şedinţei, conversațiile se 
legaseră fără nici o ceremonie. Nimeni nu ştia prea 
bine pentru ce fusese convocat. Mulţi credeau că va 
fi vorba de un arbitraj între prinţ și prinţesă, cu 
privire la bunurile lui Nevers. Gonzague își avea 
partizanii” lui, care îl susțineau cu toată căldura. 
Doamnei de Gonzague îi luau apărarea cîţiva bătrîni 
seniori cumsecade, și cîţiva tineri cavaleri. O altă 
părere se :înfiripă după sosirea cardinalului. După 

relatarea înaltului prelat, care nu se sfia să 
spună lucrurilor pe nume şi care declarase: 
„Biata femeie e pe trei sferturi nebună“, mulți 
începură să creadă că putea fi vorba de pu- 
nerea prințesei sub interdicţie. Aproape întreaga 
adunare socoti însă, după aceste spuse, că doamna 
de Gonzague nu se va prezenta în faţa tribuna- 
lului. Totuşi fu așteptată, așa cum se cuvenea. Gon- 
zague, el însuși, pretinse acest lucru cu o nobilă ati- 
tudine, care făcu tuturor cea mai bună impresie. 
La ceasurile două și jumătate, domnul președinte 
de Lamoignon luă loc în jilțul său. Asesorii lui fură 
desemnați în persoana cardinalului, vicepreşedinte- 
lui, a mareșalului Villeroy şi a ducelui de Clermont- 
Tonnerre. Primul grefier al Curţii de justiţie din 
Paris luă pana în mînă în calitate de secretar. Patru 
notari regali aveau să-l asiste în calitate de grefieri 
controlori. Toți cinci prestară jurămînt în această 
calitate. Jacques Thallement, primul grefier, fu rugat 
să dea citire actului de convocare. 

În acel act se spunea — în esență — că Filip al 
Franței, duce de Orleans, Regent al regatului, ar fi 
dorit să prezideze personal această adunare de fa- 
milie, atît din prietenia pe care o purta prințului de 
Gonzague, cît şi pentru dragostea frățească ce-l 
legase odinioară de răposatul duce de Nevers, dar 
că grijile conducerii regatului, a căror cîrmă nu 
putea fi părăsită nici o clipă, în favoarea unui in- 
teres particular, îl siliseră să rămînă la palat. În 
locul alteței sale regale, fuseseră instituiți ca îm- 
puterniciţi şi judecători regali domnii de Lamoignon, 
de Villeroy şi d'Argenson. Domnul cardinal de Bissy 
avea să servească de apărător al intereselor prin- 
țesei. Consiliul era constituit în curte supremă, 
putînd hotărî, cu de la sine putere, în ultima in- 

stanţă, fără drept de apel, asupra tuturor chestiuni- 
lor privitoare la moştenirea răposatului duce de 
Nevers, în primul rînd asupra chestiunilor de stare 
civilă şi avînd dreptul să ordone punerea persoane- 
lor îm drept în stăpînirea definitivă a bunurilor 
răposatului Nevers. 

Dacă Gonzague ar fi redactat cu propria lui mînă 
această comunicare, textul ei nu ar fi putut să se 
arate mai binevoitor lui decît era. 

Citirea actului fu ascultată într-o tăcere religioasă. 
Apoi domnul cardinal întrebă pe președintele de 
Lamoignon : 

— Prinţesa de Gonzague nu este reprezentată 
prin nici un împuternicit ? 

Președintele repetă întrebarea cu glas tare. În 
clipa în care Gonzague se pregătea să răspundă că 
nu şi să ceară să fie numit cineva din oficiu și să 
se continue procedura, -canaturile uşii celei mari 
din fundul sălii se deschiseră şi aprozii de serviciu 
intrară fără să mai anunţe. Toţi se ridicară în pi- 
cioare. Prinţesa de Gonzague se arătă, într-adevăr, 
în prag, cernită ca de obicei, dar atît de falnică şi 
de frumoasă, încît un murmur de admiraţie trecu 
peste toată asistenţa, la vederea ei. 

— Ce tot îndrugai, domnia-ta, vere? se aplecă 
ducele de Mortemart la urechea cardinalului de 
Bissy. 

— Pe Dumnezeul meu... — răspunse acesta în 
şoaptă... — merit să fiu ucis cu pietre! Am păcătuit. 
Dar în toată povestea asta este o minune. 

Din prag, prinţesa rosti cu glas liniştit şi limpede : 

— Domnilor, nu este nevoie de nici un împuterni- 
cit. Iată-mă în persoană. 

Gonzague se ridică în grabă din jilţul său şi se 
repezi în întimpinarea soției sale. Îi oferi mîna cu 

o galanterie plină de respect. Prinţesa nu o res- 
pinse, dar se înfioră la atingerea acestei miini, şi 
fața ei palidă păli şi mai mult. La picioarele estradei 
se aflau „oamenii de casă“: Navailles, Gironne, 
Montaubert, Nocé, Oriol şi toţi ceilalţi. Se dădură 
cei dintii la o parte, ca să facă loc perechii princiare. 
Un jilţ fusese dinainte pregătit pentru prinţesă, la 
marginea din dreapta a estradei, alături de acela 
ocupat de domnul cardinal. La dreapta prinţesei, 
chiar lingă ea, se afla draperia care acoperea o uşă 
prin care se intra în hemiciclu. Uşa era închisă şi 
draperia trasă. 

Preşedintele 'ceru să se procedeze la o nouă lec- 
tură a actului de convocare, apoi spuse: 

— Domnia sa, prințul de Gonzague, avînd să ne 
înfățişeze ceea ce dorește în fapt şi în drept, aștep- 
tăm să binevoiască a lua cuvîntul. 

Gonzague se ridică numaidecît. Se înclină adînc 
mai întîi în faţa soţiei sale, a judecătorilor regali, 
apoi a restului asistenţei. 

— Socotesc — începu el — că nimeni nu-şi în- 
chipuie că am putut să întrunesc o astfel de adunare 
pentru o comunicare de interes minor. Totuşi, îna- 
inte de a trece la miezul lucrurilor însemnate pe 
care am a le rosti, simt nevoia să-mi exprim teama 
de care sînt cuprins, o teamă aproape copilărească. 
Silit să iau cuvîntul în faţa unor minţi atit de lu- 
minate şi strălucite, slabele mele puteri se înspăi- 
mâîntă şi pînă şi obişnuința limbajului, acel fel 
deosebit de a rosti cuvintele, de care un fiu al Italiei 
nu se poate niciodată dezbăra cu totul, accentul meu 
străin, mi se pare o piedică. Aş da cu siguranţă 
înapoi dacă nu mi-aş spune că puterea este mă- 
rinimoasă şi că însăşi superioritatea domniilor-voas- 

tre îmi va asigura dinainte îngăduința de care am 
nevoie... 

Această introducere hiperacademică fu primită cu 
zimbete în rîndul elitei. Gonzague nu făcea nimic 
pe negiîndite. 

— Să-mi fie îngăduit — continuă el — ca înainte 
de orice să aduc prinosul meu de mulţumire tuturor 
celor care, în această împrejurare, au cinstit familia 
noastră cu binevoitoarea lor grijă. În primul rînd 
voi mulţumi Regentului, despre care putem spune 
fără a ne sfii, de vreme ce nu se află printre noi, 
că este un suflet mare, un meîntrecut prinţ, în- 
totdeauna primul cînd e vorba de o acțiune demnă 


şi dreaptă... 
Murmure de aprobare se auziră din toate părţile. 
— În al doilea rînd — urmă Gonzague — voi 


mulţumi soţiei mele, care, în ciuda sănătății sale 
zdruncinate şi a înclinării spre pustnică reculegere, 
a binevoit să se biruie pe ea însăşi și să coboare 
din înălțimile în care trăiește pînă la nivelul săr- 
manelor noastre preocupări omenești. În al treilea 
rînd, trebuie să mai mulţumesc, de asemenea, aces- 
tor înalți demnitari ai celei mai strălucite coroane 
din lume: celor doi șefi ai augustului tribunal din 
Paris, care fac dreptate şi hotărăsc în acelaşi timp 
destinele statului; gloriosului comandant de oști, 
unui din acei oşteni uriaşi, ale cărui izbînzi vor 
folosi drept temă Plutarhilor viitorului, acestui prinţ 
al bisericii şi tuturor sfetnicilor regatului, atît de 
demni de a sta la picioarele tronului. În sfîrșit, vă 
voi mulţumi şi dumneavoastră, domnilor, tuturor 
celorlalți, de tot rangul, care ați binevoit să răs- 
pundeţi la chemarea mea. Sînt plin de recunoștință 
și, chiar aşa stîingaci exprimate, mulțumirile mele 
sînt pornite „din adîncul inimii. E 

Toate acestea fură rostite cu o măsură desăviîrșită 
şi cu glasul acela învăluitor şi limpede care-i pri- 
vilegiul italienilor din nord. Era doar introducerea. 
Gonzague părea să se reculeagă. Fruntea i se înclină 
şi ochii i se plecară. 

— Filip de Lorraine, duce de Nevers — reluă el 
cu un ton îndurerat — era vărul meu de sînge, 
fratele meu sufletesc. Ne-am trăit laolaltă zilele 
tinereţii. Pot spune că inimile noastre se contopi- 
seră într-una singură. Era un prinţ mărinimos şi 
cine ştie ce glorie îl aştepta dacă ar fi ajuns în 
puterea vîrstei. Nevers a murit însă înainte să fi 
împlinit douăzeci şi cinci de ani. În viaţa mea, 
adesea destul de greu încercată, nu-mi amintesc 
să fi primit o lovitură mai 'crîncenă. Optsprezece 
ani, scurşi din acea noapte fatală, n-au putut în- 
dulci amărăciunea durerii noastre. Amintirea lui 
trăiește, aici — spuse el ducîndu-și mîna la inimă 
şi prefăcîndu-se că-i tremură glasul — ca şi doliul 
nobilei femei care a socotit că nu este o înjosire 
să poarte numele meu după ce-l purtase pe acela 
al ducelui de Nevers. 

Toate privirile se îndreptară spre prinţesă. Aceasta 
roșise deodată. O cumplită emoție îi răvăşea faţa. 

— Nu pomeniţi despre acest lucru — şopti ea 
printre dinţii încleştaţi. Am trăit optsprezece ani în 
pustnicie şi lacrimi. 

Cei ce veniseră acolo ca să judece cu toată ne- 
părtinirea, magistraţii, prinții şi sfetnicii Franţei, 
tresăriră şi deveniră mai atenţi la auzul acestor 
cuvinte. Clienţii prințului, cai pe care i-am văzut 
adineauri adunaţi în apartamentul personal al 
prinţului Gonzague, scoaseră un murmur de dez- 
aprobare. Domnul cardinal de Bissy se ridică: 

— Cer domnului preşedinte — spuse el — să 
impună tăcere. Cuvintele prinţesei trebuie să fie 
ascultate aici cu același respect ca acelea ale 
prințului. 

— Tăcere! porunci domnul de Lamoignon, a 
cărui privire aspră făcu să se plece ochii tuturor 
prietenilor imprudenţi ai lui Gonzague. 

Acesta răspunse cuvintelor cardinalului : 

— Nu, eminenţă, nu cu același respect. Dacă îmi 
este îngăduit să vă contrazic, cu un respect mai 
mare, dsoarece prințesa este văduva lui Nevers. Sînt 
cuprins de o adîncă mirare că s-a aflat printre noi 
cineva care a putut uita, fie şi o clipă, adîncul res- 
pect ce trebuie datorat prințesei de Gonzague. 

Tăcerea se restabilise. Prințul ridică scurt fruntea 
şi spuse cu glas mai hotărît: 

— Filip de Nevers a căzut victimă unei răzbunări 
sau a unei trădări. Trebuie să trec mai repede peste 
tainele acelei nopţi tragice. Domnul de Caylus, 
tatăl soţiei mele, a murit de mult şi respectul îmi 
impune tăcere. 

Văzînd că doamna de Gonzague se frămînta în 
jilțul ei, gata să-i vină rău, pricepu că o nouă sfi- 
dare ar rămîne fără răspuns. Se întrerupse deci 
şi spuse pe un ton de fermecătoare şi binevoitoare 
politeţe : 

— Dacă alteța sa prinţesa are să ne spună ceva 
în această privință, aș fi gata să-i cedez cuvîntul. 

Aurore de Caylus îşi adună toate puterile ca 
să vorbească, dar nu putu. Gitlejul ei sugrumat de 
mînie nu lăsă să treacă nici un sunet. Gonzague 
aşteptă cîteva secunde, apoi continuă ! 

— Moartea domnului marchiz de Caylus care, fără 
îndoială, ar fi putut aduce prețioase mărturii, de- 
părtarea locului unde a fost comisă crima, fuga 

ucigaşilor şi alte raţiuni pe care, desigur, cu toții 
le cunoaşteţi, nu au îngăduit justiţiei să facă de- 
plină lumină în această sîngeroasă întîmplare. Au 
fost şi unele îndoieli, o bănuială şi-a. făcut oare- 
care drum. În cele din urmă, totul a rămas nedez- 
legat. Totuşi, domnilor, Filip de Nevers mai avea 
un alt prieten bun în afară de mine, un prieten 
mult mai puternic. Acest prieten, mai e oare ne- 
voie să-l numesc? Îl cunoaşteţi cu toţii: se nu- 
meşte Filip de Orleans şi este Regent al Franţei. 
Cine ar îndrăzni să pretindă că pe Filip de Nevers, 
asasinat mişeleşte, nu a avut cine să-l răzbune? 

Aurore de Caylus își ţinea batista lipită de buze, 
într-atita indignarea îi strivea pieptul. 

— Domnilor — continuă Gonzague — voi trece 
acum la faptele care au motivat convocarea domnii- 
lor-voastre. Abia în momentul în care s-a măritat 
cu mine, prinţesa a mărturisit că fusese căsătorită 
în taină, dar legitim, cu răposatul duce de Nevers. 
Și, tot atunci, a declarat existenţa unei fiice rezul- 
tate din această căsătorie. Nu exista nici o dovadă 
scrisă ; registrul parohial, rupt în două locuri, nu 
mai purta nici o menţiune nici despre căsătorie, nici 
despre naștere şi trebuie din nou să spun că 
domnul de Caylus era singurul om pe lume care ar 
mai fi putut da o lămurire în această privință. Dar 
atît cît a mai fost în viaţă, a păstrat cea mai deplină 
tăcere. În clipa aceasta nimeni nu-l mai poate în- 
treba în mormiînt. Dovada legală a acestor date de 
stare civilă a trebuit să fie stabilită prin mărturia, 
prestată sub jurămînt, a lui dom Bernard, capelanul 
castelului de Caylus, care a făcut mențiune de că- 
sătoria anterioară şi de nașterea domnişoarei de 
Nevers pe marginea actului care a dat numele meu 
văduvei ducelui de Nevers. Aş dori ca alteţa sa piin- 

ţesa să binevoiască să întărească spusele mele cu 
autoritatea confirmării sale. 

Aurore de Caylus rămase mută. Dar după ce se 
aplecă spre ea, cardinalul de Bissy spuse: 

— Alteța sa prinţesa nu contestă nimic. 

Gonzague se înclină şi continuă : 

— Copila a dispărut în chiar noaptea asasina- 
tului. Ştiţi desigur, domnii mei, ce comoară nese- 
cată de răbdare și duioșie e închisă în inima unei 
mame. De optsprezece ani, singurul gînd, singura 
grijă a prinţesei este să-și caute fiica. Trebuie însă 
să adaug că, din nefericire, pînă în prezent, cău- 
tările soţiei mele au rămas zadarnice. Nici o urmă, 
nici un semn. Ea nu a izbutit să afle nimic mai 
mult decît în prima zi. 

Aurore de Caylus își ţinea ochii îndreptaţi spre 
cer. În pupilele-i înecate de lacrimi, Gonzague căută 
zadarnic să citească deznădejdea pe care era fi- 
resc să o 'trezească ultimele lui cuvinte. 

— Cu toată adînca neplăcere pe care mi-o in- 
spiră o astfel de obligaţie — reluă el — trebuie, 
totuşi, să vă vorbesc și de mine. După căsătoria 
mea, în timpul domniei răposatului rege, Curtea de 
justiţie din Paris, la cererea domnului duce d'El- 
beuf, unchi după tată al nefericitului nostru văr 
şi prieten, a hotărît, în secţii unite, să suspende 
fără termen (dar în limitele prevăzute de lege) 
drepturile mele la moștenirea lui Nevers. Aceasta 
pentru a apăra interesele tinerei Aurore de Nevers, 
dacă aceasta ar mai fi în viaţă. Fireşte, nici o 
clipă nu m-am gîndit să mă pling împotriva unei 
asemenea hotărîri. Dar această hotăriîre nu a fost 
mai puţin, domnilor, pricina nefericirii mele, o ne- 
fericire fără de leac. 

O privire rapidă a lui Gonzague îi înştiință pe 
Montaubert, Gironne şi compania că sosise mo- 
mentul critic. 

— Eram încă tînăr — urmă Gonzague — înde- 
ajuns de bine văzut la curte și bogat, de pe atunci, 
foarte bogat. Nobleţea mea era dintre acelea ce nu 
pot fi tăgăduite. Aveam drept soție o comoară 
de frumuseţe, de înţelepciune și de virtute. Cum 
să scapi, vă întreb pe domniile-voastre, ascunselor 
şi mîrşavelor uneltiri ale pizmei ? Hotărirea Curţii 
de justiție mă pusese într-o situaţie falsă. Într-a- 
devăr, unele cugete josnice socoteau că de aci îna- 
inte nu mai puteam dori decit moartea fiicei lui 
Nevers. 

Proteste îndreptățite se ridicară în măsura în 
care se cuvenea. 


— Ei da, domnilor — exclamă Gonzague îna- 
inte ca domnul Lamoignon să fi impus iarăşi tă- 
cere întrerupătorilor — ce vreţi, aşa e lumea! 


Aveam un interes material, însemna că trebuie să 
am şi un gînd ascuns. Calomnia avea mulţi sorţi 
de izbîndă împotriva mea. O singură piedică mă 
despărțea de o moștenire ca din basme. Piară deci 
piedica! Am fost bănuit de intenţiile cele mai 
perverse, mai mîrşave. Calomnia a așezat astfel 
(trebuie să destăinuiesc totul în fața acestui tribu- 
nal de familie) între prinţesă și mine răceala, ne- 
încrederea, ura aproape. Au fost iuate drept măr- 
turie portretul cernit care împodobește refugiul 
unei femei care se poartă ca o sfîntă; pe de altă 
parte, a fost opus bărbatului în viaţă imaginea so- 
ţului mort. Astfel a fost tulburată căsnicia mea. 

Sublinie cu putere acest cuvînt. 

— Pricepeţi ? Căsnicia mea: căminul, liniştea 
familiei, inima mea. lată, vă declar acest lucru, 

pe cinstea şi pe iertarea păcatelor mele. Jur ! Mi-aş 
fi dat bucuros şi numele şi averea ca să fiu şi eu fe- 
ricit, ca oamenii de rînd, care au.o căsnicie, adică 
o soție devotată, un suflet prieten, copii care te 
iubesc şi pe care îi adori, o familie, această fărîmă 
de fericire cerească cu care bunul Dumnezeu se în- 
dură de noi. 

S-ar fi crezut că prinţul își pusese tot sufletul 
în această cuvîntare. Adunarea era mișcată pînă la 
lacrimi. Judecătorii erau, cei mai mulţi, oameni cu 
familie. În ciuda moravurilor vremii, inimile lor de 
tată şi de soț fură adînc mişcate. Chiar și ceilalţi 
încercară o undă de emoție, întocmai ca nişte orbi 
care ar ghici ce pot însemna culorile. 

Doar două făpturi rămăseseră reci în înduio- 
șarea generală: prințesa de Gonzague și domnul 
de Chaverny. Prinţesa ţinea ochii plecați. Părea 
căzută în visare şi, firește, această atitudine gla- 
cială nu pleda în favoarea ei pe lingă judecătorii 
dinainte îndirjiți împotriva sa. Cit despre micul 
marchiz, se legăna pe jilțul lui şi mormăia printre 
dinți : 

—,„Ilustrul meu văr e un ticălos sublim! 

Cetalţi îşi dădeau seama, judecînd după însăşi 
atitudinea doamnei de Gonzague, tot ce trebuise 
să sufere nefericitul prinț. 

— E prea mult! şopti domnul de Mortemart car- 
dinalului de Bissy. Să fim drepţi. Prinţesa a între- 
cut măsura! 

— Nu vă spuneam eu — murmură cardinalul, 
care-și revenise — că frumoase lucruri o să mai 
aflăm! Dar să fim atenţi. Gonzague n-a sfîrşit. 

Într-adevăr, prințul continuă; emoția îi dădea 
o paloare care îl făcea și mai frumos. 

— Domnilor, nu sînt răzbunător din fire. Domnul 
mi-e martor că nu port pică acestei sărmane mame 
care s-a lăsat indusă în eroare. Mamele se încred 
ușor din prea mare dragoste. Dacă eu am suferit, 
nu a cunoscut și ea chinuri poate și mai grele? 
Mintea cea mai sănătoasă își pierde cu vremea 
vlaga, dacă suferinţa i se prelungeşte peste fire. 
Puterea de judecată osteneşte. I s-a spus că aş fi 
duşmanul fiicei sale, că aş avea interes... înţelegeţi, 
domnii mei, interes eu, prinţul de Gonzague, omul 
cel mai bogat din Franța după Law! I s-a spus 
deci : „Omul acesta are emisari pretutindeni, agen- 
ţii lui străbat în toate direcţiile Franţa, Spania, 
Italia. Omul acesta se ocupă mai mult de fiica 
dumneavoastră decît dumneavoastră“. 

Se întoarse spre prinţesă şi o întrebă: 

— Nu-i așa, doămnă, vi s-a spus acest lucru? 

Fără să ridice ochii şi fără să se miște, Aurore 
de Caylus lăsă să cadă aceste cuvinte: 

— Mi s-a spus. 

— Vedeți? strigă prințul, adresîndu-se tribu- 
nalului ; apoi, întorcîndu-se din nou spre soţia lui: 
Vi s-a mai spus, sărmană mamă: „Dacă şi astăzi 
vă .mai căutaţi fiica, dacă strădaniile vă sînt za- 
darnice, lucrul acesta se datoreşte miîinii unui om 
care acţionează din umbră; mîna lui perfidă, care 
vă zădărniceşte căutările, încurcă urmele“. Nu este 
aşa, doamnă, că vi s-a spus aceasta ? 

— Mi s-a spus... — recunoscu iarăşi prințesa. 

— Vedeţi, vedeţi, preacinstiți judecători, înalți 
demnitari! Şi nu vi s-a mai spus încă ceva, 
doamnă ? Această mină care uneltește din umbră, 
această mînă perfidă este a soțului domniei-voastre ? 
Nu vi s-a adăugat că s-ar putea ca biata copilă nici 
să nu mai trăiască şi că sînt oameni îndeajuns de 

miîrşavi ca să ucidă chiar şi un prunc, că poate..; 
Nu mai e nevoie să mai sfîrșesc gîndul, doamnă, 
dar, cu siguranţă, vi s-a spus şi aşa ceva. 

— Mi s-a spus. Ş 

— Şi aţi putut crede, doamnă? întrebă prinţul, 
al cărui glas tremura de indignare. 

— Am crezut — răspunse rece prințesa. 

La acest răspuns, din toate părţile sălii izbucniră 
exclamaţii. 

— Vă pierdeţi singură, doamnă ! şopti cardinalul 
la urechea prinţesei. Oricare ar fi concluzia la care 
ar ajunge domnul de Gonzague, puteţi fi acum si- 
gură că tribunalul se va rosti împotriva domniei- 
voastre. 

Aurore de Caylus îşi reluase tăcuta neclintire. 
Preşedintele Lamoignon se pregătea să-i adreseze 
o dojană, cînd Gonzague îl opri. cu un gest res- 
pectuos. 

— Lăsaţi, domnule președinte, vă rog, lăsați, 
domnilor. Mi-am impus, pe acest pămînt, o grea 
îndatorire. O îndeplinesc cît pot mai bine. Bunul 
Dumnezeu va ţine socoteală de strădaniile mele. 
Dacă vreţi să cunoașteţi tot adevărul, aflați că 
scopul acestei adunări solemne era de a sili pe 
doamna de Gonzague să mă asculte măcar o dată 
în viaţa ei. De optsprezece ani de cînd sîntem soţ 
şi soţie, nu am putut obţine această favoare. Acum 
am izbutit ! Cerul să vă răsplătească. Dar nu inter- 
veniţi între mine şi soţia mea. Din fericire, am 
talismanul care să-i deschidă în sfîrşit ochii! 

Apoi, întorcîndu-se spre prinţesă şi adresîndu-i-se 
numai ei în adînca tăcere ce domnea în sală, rosti: 

— Vi s-a spus adevărul, doamnă: aveam mai 
mulţi agenţi ca domnia-voastră în Franţa, în Spania, 
în Italia. Fiindcă, în timp ce aţi plecat urechea 

la mîrșavele învinuiri ce mi se aduceau, eu mă 
străduiam pentru domnia-voastră. Şi eu cercetam, 
cercetam fără încetare şi odihnă, folosind toată 
„trecerea şi puterea mea, tot aurul şi toată rîvna 
inimii mele. Şi astăzi, răsplătit de atîţia ani de 
trudă, mă întorc spre domnia-voastră, care mă 
dispreţuiți şi mă urîţi, eu care vă respect şi care 
vă iubesc, mă îndrept spre domnia-voastră și vă 
spun: deschideţi-vă braţele, fericită mamă, şi pri- 
miţi în ele, de la mine, pe copila voastră. 

Întorcîndu-se spre aprozi, strigă cu voce răsu- 
nătoare : 

— Să fiefintrodusă domnişoara Aurore de Nevers. 


Capitolul X 
„SÎNT AICI“ 


Gonzague era un desăvîrșit actor. Luptîndu-se cu 
imposibilul, izbuti să realizeze o adevărată minune. 
Toţi îl crezură, toţi ar fi jurat că spune adevărul. 
Oriol, Gironne, Albret, Taranne şi ceilalţi de teapa 
lor nu mai jucau nici ei un rol. Şi ei căzuseră în 
laţ. Cu toţii gîndeau: 

„Mai tîrziu va minţi poate, dar acum spune ade- 
vărul“. Apoi adăugau, tot în mintea lor: „E cu 
putinţă să fie în același om atîta măreție şi atîta 
perversitate ?“ . 

Domnul de Lamoignon își şterse o lacrimă, iar 
Villeroy, bătrînul oștean, exclamă : 

— Pe legea mea, prinţe, ești un om de inimă! 

Dar rezultatul cel mai surprinzător fu schimbarea 
scepticului Chaverny şi, mai ales, efectul ca de trăs- 
net produs asupra prinţesei. Chaverny se ţinuse tare 
cît putuse, dar, la ultimele cuvinte ale prințului, ră- 
măsese cu gura căscată. 

— Dacă a făcut într-adevăr aşa ceva — îi şopti el 
lui Choisy — să mă ia dracw dacă nu-i iert tot 
restul. 

Cît despre Aurore de Caylus, se ridicase tremu- 
rînd, palidă ca o fantomă. Cardinalul de Bissy fu 
nevoit s-o sprijine cu braţul. Rămăsese cu privirea 
pironită pe uşa pe care ieșise, la porunca prinţu- 
lui, domnul de Peyrolles. Aştepta. Toţi aşteptau ca 
şi ea. Peyrolles ieşise pe terasa care comunica cu 
apartamentul perşonal al lui Gonzague. Se re- 
întoarse: curînd, ţinînd de mînă pe dona Cruz. 
Prinţul îi ieşi în întîmpinare. Toţi exclamară în- 
tr-un glas : „Ce frumoasă e !' Apoi, complicii rein- 
trînd în rolul lor, rostiră cu jumătate glas formula 
care li se poruncise dinainte: „Ce aer de familie!“ 
Cei doi președinți, mareșalul, cardinalul şi toţi 
ducii se uitară, rînd pe rînd, la prinţesă, apoi la 
dona Cruz şi făcură această declaraţie spontană: 

— Seamănă cu - maică-sa. 

Era deci limpede pentru ei, care aveau să pro- 
nunţe hotărîrea, că prinţesa era mama donei Cruz. 
Cu toate acestea, schimbîndu-și expresia, pe fața 
Aurorei de Caylus se întipărea aceeaşi tulburare şi 
neliniște. Pe măsură ce se uita la frumoasa fată, un 
soi de spaimă îi răvăşea trăsăturile. Fiica ei nu ar 
fi putut fi mai frumoasă. Dar ar fi trebuit să fie cu 
totul altfel. La această spaimă, o alta se adăuga: 
care putea fi trecutul acestei încîntătoare făpturi, 
ai cărei ochi străluceau plini de cutezanţă, a cărei 
talie subţire avea ciudate mlădieri, care purta în 

toată ființa ei pecetea unei graţii, unei prea accen- 
tuate graţii, pe care austera educaţie primită în 
familie nu o dă de obicei autenticelor coborîtoare 
din duci ? 

Chaverny exprimă gîndul prinţesei în alt chip 
şi mult mai bine decît aceasta ar fi putut-o face. 

— E adorabilă ! spuse el lui Choisy, recunoscînd-o. 

— Eşti de bună seamă îndrăgostit? îl întrebă 
Choisy. 

— Am fost — răspunse tînărul marchiz — dar 
numele de Nevers o striveşte şi nici nu i se po- 
triveşte. Sînt travestiri cu neputinţă de obținut. 

Gonzague nu-şi dăduse seama de acest lucru. 

Şiretenia lui milaneză era diplomaţia, nu fineţea 
de spirit. 

În acest timp, dona Cruz, roşie de sfială, ținînd 
ochii plecaţi, dar cu zîmbetul pe buze, ajunsese la 
picioarele estradei... Singuri Chaverny şi prinţul 
ghiceau tăria care-i trebuia să nu ridice pleoapele. 
Murea de poftă să vadă totul. 

— Pomnişoară de Nevers — îi spuse Gonzague — 
du-te și îmbrățișează-ți mama! 

Dona Cruz păru sincer cuprinsă de o mare bucu- 
rie ; elanul ei nu era de loc prefăcut. În aceasta şi 
constase suprema âbilitaie a lui Gonzague, care nu 
voise o actriță pentru acest rol de frunte. Dona 
Cruz era de bună-credinţă. Privirea ei plină de 
mîngîieri se îndreptă de îndată spre aceea pe care o 
socotea mama sa. Făcu un pas şi braţele i se des- 
chiseră de la sine. Dar numaidecît se lăsară moi şi 
pleoapele se cohorîră şi ele. Un gest rece al prinţesei 
o încremenise pe loc, Cuprinsă din nou de toată 
neîncrederea bănuitoare care-i otrăvise singură- 
tatea, prințesa spuse cu jumătate de glas: 

— Ce-au făcut din fiica lui Nevers! 

Apoi adăugă cu glas tare: 

— Dumnezeu mi-e martor că am o inimă de 
mamă. Dar dacă fiica lui Nevers ar fi să se reîn- 
toarcă la mine întinată de o singură pată, dacă ar 
fi uitat o singură clipă mîndria neamului ei, mi-aş 
acoperi faţa și aş spune: Nevers este cu adevărat 
mort! 

Asprimea doamnei de Gonzague părea nepotrivită 
şi chiar denaturată. În timp ce vorbea; un uşor 
zgomot se produse la dreapta ei, ca şi cum uşa 
vecină ar fi fost deschisă cu multă grijă în dosul 
draperiei. Prințesa nu luă însă în seamă acest 
zgomot. 

Gonzague răspunse, împreunînd mîinile ca și cum, 
în clipa aceasta, o îndoială ar fi fost o profanare: 

— Doamnă, doamnă, să fie într-adevăr glasul ini- 
mii de mamă care s-a rostit astfel? Domnişoara de 
Nevers, fiica domniei-tale, este mai neprihănită ca 
un înger. 

O lacrimă străluci în ochii sărmanei dona Cruz. 

Cardinalul se plecă spre Aurore de Caylus: 

— Dacă nu aveţi, pentru a vă îndoi încă, raţiuni 
precise care se pot destăinui... — începu el. 

— Raţiuni! îl întrerupse prinţesa — inima mi-a 
rămas rece, ochii uscați, braţele nemişcate. Aceste 
raţiuni nu vă sînt îndeajuns? 

— Doamnă, dacă nu aveţi altele, nu voi putea, 
cu mîna pe conştiinţă, să răstorn părerea unanimă 
a tribunalului. 

Aurore de Caylus aruncă împrejurul ei o privire 
întunecată. 

— Domnilor, domnilor! strigă. ea. M-aţi şi ju- 
decat oare ? 

— Liniştiţi-vă, doamnă, şi nu vă fie teamă — 
răspunse președintele” de Lamoignon ; toţi cei ce 
se află în această incintă vă respectă și vă iubesc, în 
primul rînd ilustrul prinț care v-a dat numele... 

Prinţesa înclină capul. Preşedintele de Lamoignon 
continuă cu o urmă de asprime în glas: 

— Faceţi tot ce vă dictează conştiinţa. doamnă, 
şi nu vă fie nici o teamă. Sarcina tribunalului nos- 
tru nu este de a pedepsi pe cineva. Greşeala dum- 
neavoastră nu este o crimă, ci nefericită rătăcire. 
Rudele şi prietenii domniei-voastre vă vor compă- 
timi dacă vă veţi fi înșelat. 

— Să mă înşel? murmură prinţesa, fără să ri- 
dice capul. Da, fireşte, am fost adesea înșelată. Dar 
dacă nu se află aici nimeni ca să mă apere, mă 
voi apăra singură. Fiica mea trebuie să aibă la ea 
dovada naşterii sale. 

— Ce dovadă ? întrebă preşedintele de Lamoignon. 

— Dovada de care însuși domnul de Gonzague 
a pomenit adineauri : fila smulsă din registrul capelei 
castelului Caylus. Smulsă de mîna mea, domnilor 
— adăugă ea ridicîndu-se în picioare. NA 

„lată ce voiam să aflu“ — se gîndi Gonzague. 

— Această dovadă — spuse el cu glas tare — 
fiica domniei-voastre o va avea, doamnă. 

— Deci nu o are? strigă Aurore de Caylus. 

Un murmur prelungit se ridică în sală. T 

— Luaţi-mă de-aici, luați-mă de-aici! bîigui 
dona Cruz printre lacrimi. 

Ceva fremătă în adîncul inimii prințesei auzind 
glasul deznădăjduit al bietei copile. 

— Doamne — exclamă ea ridicînd brațele spre 
cer — Doamne luminează-mă! Ar fi o cumplită 
durere şi o adevărată crimă să resping pe vronriul 


198 


meu copil! Doamne, te implor din adîncul neferi- 
cirii mele, răspunde-mi ! 

Chipul ei se lumină deodată în timp ce întreg 
trupul îi fu zguduit de un fior. Se adresase Dom- 
nului. Şi un glas pe care ea singură îl auzi, un glas 
tainic, care părea să răspundă supremului ei apel, 
rosti în spatele draperiei cele două cuvinte ale de- 
vizei lui Nevers: Sînt aici! 

Prinţesa se sprijini de braţul cardinalului ca să 
nu se prăbuşească. Nu îndrăznea să se întoarcă. 
Glasul acela cobora cu adevărat din cer? 

Gonzague fu înșelat de această bruscă emoție. 
Şi crezu că este momentul să dea o ultimă lovi- 
tură: 

— Doamnă — spuse el — aţi făcut apel la stă- 
pînul tuturor lucrurilor. Dumnezeu v-a răspuns. 
Văd, simt lucrul acesta. Nu alungaţi, doamnă, fe- 
ricirea după suferinţe atît de îndelungat îndurate 
cu atîta nobleţe; glasul inimii vă va răspunde! 

Prinţesa învălui cu privirea pe dona Cruz. Prin- 
ţul continuă cu însufleţire : 

— Acum, că aţi văzut-o, pentru numele lui 
Dumnezeu, răspundeţi : nu e fiica domniei-voastre ? 

Prinţesa nu răspunse numaidecit. Fără să vrea, 
se întoarse pe jumătate spre draperie. Glasul, au- 
zit de ea singură, rosti acest simplu cuvînt: nu. 

— Nu! repetă prinţesa cu putere. 

Şi privirea ei hotărită se roti peste întreaga adu- 
nare. Acum nu-i mai era frică. Oricine ar fi fost 
tăinuitul sfetnic din spatele draperiei, avea în- 
credere în el fiindcă-l înfrunta pe Gonzague. De 
altfel, împlinea făgăduiala mută din cartea de ru- 
găciuni. Spusese: Sînt aici! Venise cu deviza lui 
Nevers. 

În acest timp, nesfîrşite exclamaţii se încruci- 
şau în sală. 

— Asta e prea mult! răspunse Gonzague. Răb- 
darea omenească are margini. Mă voi adresa deci 
uitima oară prinţesei și îi voi spune: trebuie ca 
cineva să aibă motive serioase, raţiuni grave și 
puternice ca să respingă un adevăr care sare în 
ochi. 


— Vai! oftă bunul cardinal — acestea sînt pro- 
priile mele vorbe ! Dar cînd doamnele își pun ceva 
în cap... 

— Aceste motive le aveţi, doamnă? încheie 
Gonzague. 


— Da! şopti glasul tainic. 

— Da! răspunse prinţesa. 

Gonzague era livid la faţă și buzele i se mişcau 
într-un tremur nervos. Îşi dădu seama că se afla 
acolo, chiar în sînul adunării convocate de el, o 
înrîurire dușmănoasă, dar nevăzută. O simţea, dar 
o căuta zadarnic. 

De cîteva minute totul părea schimbat în făptura 
văduvei lui Nevers. Cum se produsese această mi- 
nune? Schimbarea se văzuse în clipa în care, dez- 
nădăjduită, prinţesa invocase sprijinul cerului. Dar 
Gonzague nu credea în Dumnezeu. Își şterse su- 
doarea care-i curgea de pe frunte. 

— Aveţi cumva veşti de la fiica domniei-voastre, 
doamnă ? o întrebă el, ascunzîndu-şi cît putea mai 
bine neliniştea. Există şi înşelători: averea lui 
Nevers este o pradă ispititoare. Ți s-a prezentat o 
altă fată de aceeaşi vîrstă şi ţi s-a spus: „Aceasta e 
cea adevărată, am salvat-o, am vegheat asupra ei; 
Toţi spun acelaşi lucru. 

Preşedintele de Lamoignon şi gravii săi asesori 
se uitau acum cu uimire la Gonzague. 

— Ehei, ascunde-ţi ghearele, tigrule ! şopti Cha- 
verny. 

În mijlocul chipului palid, ochii lui Gonzague ar- 
deau sîngeroşi. 

— Este undeva prin apropiere — continuă prin- 
tre dinţii strînşi — gata să se arate? Aşa vi s-a 
spus? Și e în viață? Răspundeţi: e în viaţă? 

Prinţesa se sprijini cu o mînă de spătarul jil- 
ţului. Se clătina. 

— Răspundeţi, răspundeţi... — stărui Gonzague. 

Judecătorii repetară şi ei: 

— Doamnă, răspundeţi ! 

Aurore de Caylus îşi încorda auzul. Se înăbușea. 
De ce întîrzia atîta oracolul să răspundă? 

— În viaţă ? întrebă la rîndu-i Aurore de Cay- 
lus, cu glasul frînt, pe tainicul sfetnic. 

— În viață! i se șopti. 3 

Ridică radioasă fruntea, beată de bucurie: 

— Da, în viaţă, în viaţă! strigă ea. În viaţă, îm- 
potriva domniei-tale şi sub oblăduirea Celui-de-sus. 

Întreaga asistenţă se ridică în picioare. În sală se 
ridică un vuiet. Pe banca lor, împuterniciţii regali 
se sfătuiau. 

— Cînd vă spuneam eu, domnule duce — repetă 
cardinalul — cînd vă spuneam eu! Noi nu știm 
totul şi încep să cred că prinţesa nu e de loc nebună. 

În mijlocul învălmășelii generale, glasul de după 
tapiţerie se auzi iar: „Astă-seară, la balul Regentu- 
lui, vi se va spune deviza lui Nevers“. 

— Şi îmi voi vedea fiica ? bolborosi prinţesa gata 
să-i vină rău. 

Zgomotul uşor al unei uşi care se închide se auzi în 
dosul tapiţeriei. Apoi tăcere. Era şi timpul. Cuprins 
de o vagă bănuială, Chaverny se strecurase în spa- 

tele cardinalului. Ridică brusc draperia. În dosul 
ei nu era nimeni, dar prințesa lăsă să-i scape un 
strigăt înăbușit. Fu de ajuns. Chaverny deschise 
uşa şi se repezi în coridor. Coridorul era întunecat, 
căci era aproape de căderea- nopţii. Marchizul nu 
văzu nimic. Doar la celălalt capăt al galeriei, silueta 
şovăitoare a micului cocoșat cu picioare strîmbe, 
care se făcu nevăzut coborînd liniștit scara. 

„Scumpul meu văr a vrut să joace un renghi 
diavolului care mi se pare că și-a cam bătut joc de 
el!“ își spuse Chaverny. 

În acest timp, în sala unde se întrunise Tribunalul 
de familie, la un semn al președintelui de Lamoi- 
gnon, judecătorii şi asesorii își reluaseră locurile. 
Gonzague se străduia din toate puterile, într-o crîn- 
cenă încordare, să se stăpînească. Şi, privindu-l, s-ar 
fi zis, într-adevăr, că este foarte liniştit. Se înclină 
adînc spre Tribunal şi spuse : 

— Domnilor, aş roși dacă ar trebui să mai adaug 
un cuvînt la toate cele spuse și petrecute. Binevoiţi 
să hotărîți de partea cui este dreptatea. 

— Să ne sfătuim — propuseră cîteva glasuri de 
pe estradă. 

Domnul de Lamoignon se ridică şi își acoperi 
capul. 

— Prinţe— spuse el —împutermiciţii regali, după 
ce au ascultat şi părerea domnului cardinal de 
Bissy, care apără interesele prințesei de Gonzague, 
socotesc că.nu este cazul de a pronunţa o hotăriîre. 
De vreme ce alteța sa ştie unde se află fiica ei, 
este firesc să o prezinte Tribunalului, Domnul de 
Gonzague va prezenta, de asemenea, din nou pe 
aceea pe care o crede adevărata moștenitoare. Do- 
vada scrisă, pomenită şi de domnul de Gonzague, 

şi de prinţesă, adică fila smulsă din registrul capelei 
castelului Caylus, va fi înfăţişată Tribunalului, a 
cărui hotăriîre va fi, atunci, lesne de dat. În numele 
maiestăţii sale, Tribunalul îşi amină judecata pe 
trei zile. 

— Primesc — se grăbi să se învoiască Gonzague. 
Voi avea dovada cerută. 

— Îmi voi prezenta fiica şi voi avea şi eu do- 
vada. Mă învoiesc la rîndul meu — declară prin- 
esa. ; 

i Împuterniciții regali ridicară de îndată şedinţa. 

— Cît despre tine, biata mea copilă — spuse 
Gonzague donei Cruz, încredințînd-o din nou dom- 
nului de Peyrolles — am făcut tot ce am putut. 
De aci înainte, singur Dumnezeu va mai putea să-ți 
deschidă inima mamei tale. 

- Dona Cruz își cobori peste față vălul şi se înde- 
părtă. Dar înainte de a trece pragul, se răzgindi 
dintr-o dată. Se repezi spre prințesă. 

— Doamnă — strigă ea apucîndu-i mina şi săru- 
tindu-i-o — doamnă, fie că sînteţi, fie că nu sînteţi 
mama mea, eu vă respect şi vă iubesc. 

Prințesa zimbi și îi atinse fruntea cu buzele. 

— Tu nu eşti complice, copila mea. Mi-am dat 
seama de aceasta și nu îți port pică. Şi eu te iubesc. 

Domnul de Peyrolles o trase pe dona Cruz spre 
ieșire. Gonzague, care însoţise pînă la scară pe înalții 
judecători regali, se întorsese în clipa în care prin- 
tesa se pregătea să părăsească sala, înconjurată de 
femeile din suita sa. La un gest poruncitor al lui, 
acestea se dădură la o parte. Gonzague 'se apropie 
de prințesă şi, cu obişnuitele lui aere de mare 
curtenie, se aplecă să-i sărute mina. 

— Doamnă — îi spuse el pe un ton oarecum 
glumeţ — aşadar, ne-am declarat război ? 

— Nici prin gînd nu-mi trece să atac, prinţe — 
răspunse Aurore de Caylus. Mă apăr, atîta tot. 

— Între noi fie zis, nu are nici un rost să discu- 
tăm; ţin să vă scutesc de această osteneală fără 
rost. Dar, pe cît s-ar părea, domnia-voastră are 
nişte tainici ocrotitori ? 

— Am de partea mea, prinţe, bunătatea cerului, 


care e sprijinul mamelor. Giraud — se adresă ea 
apoi Madeleinei — poruncește să mi se pregătească 
Jeċtica. a 


Gonzague zimbi. 

— Este vreo vecernie deosebită la biserica Saint- 
Magloire ? întrebă el mirat. 
„__— Nu ştiu, prințe — răspunse liniştită doamna 
de Gonzague — de altfel, nu la biserica Saint- 
Magloire mă voi duce. Félicité — se adresă ea unei 
alte cameriste — să-mi aduci casetele cu bijuterii. 

— Diamantele ? reluă batjocoritor prinţul. Nu 
cumva curtea, care vă regretă de atita vreme, va 
avea în sfîrşit fericirea să vă vadă? 

— Astă-seară mă duc la balul Regentului. 

De data aceasta, Gonzague rămase trăsnit. 

— Domnia-voastră — bolborosi el — domnia- 
voastră ? 

Ea înălţă capul, atît de frumoasă şi de semeaţă, 
încît, fără voia lui, Gonzague plecă privirea. 

— Eu! răspunse ea. 

Şi îndreptîndu-se spre ieşire, unde o aşteptau 
femeile din suita ei, adăugă: 

— Începînd de astăzi, doliul meu a luat sfîrşit, 
prinţe ! Poţi face orice vrei împotriva mea; acum 
nu-mi mai este frică de domnia-ta. 

Capitolul XI 


ÎN CARE COCOŞATUL- 
FACE ÎN AŞA FEL 

CA SĂ FIE POFTIT 

LA BALUL DE LA CURTE 


Gonzague rămase o clipă nemişcat, urmărindu-și 
cu privirea soţia, care străbătea galeria ca să se re- 
întoarcă în apartamentele ei. 

„E o adevărată înviere din morţi! îşi spuse el. 
Cu toate că am jucat bine partida. De ce am pier- 
dut-o, atunci? Cu siguranţă că avea nişte cărţi 
ascunse. În orice caz, nu am nici o clipă de pierdut. 
Ce vrea să facă la balul de la Palatul Regal? Să 
vorbească Regentului? E neîndoielnic că ştie unde 
se află fiica ei... Dar şi eu ştiu!“ 

Şi, întrerupîndu-se, îşi scoase carnețelul. 

„Cel puţin, în privinţa asta, întîmplarea m-a 
slujit.“ 

Scutură un clopoțel şi spuse feciorului care se ivi 
numaideciît : 

— Domnul de Peyrolles.. Chemaţi-l în grabă 
pe domnul de Peyrolles. 

— Prinţe — strigă omul de încredere intrînd — 
pot, în sfîrşit, să vă vorbesc! Veşti rele ! În primul 
rînd, am auzit pe cardinalul de Bissy spunînd 
judecătorilor regali: „Aici trebuie să se ascundă 
taina unei mari nedreptăți...“ 

— Lasă-l pe cardinal să trăncănească cît o vrea. 
Altceva ? 

— Dona Cruz e revoltată la culme. Spune că a 
fost pusă să joace un rol mîrșav. Vrea să părăsească 
Parisul. 

— Las-o pe dona Cruz să facă ce-o vrea şi ascul- 
tă-mă ! 

— Nu înainte de a vă spune tot ce se petrece. 
Lagardère e la Paris. 

— A! Bănuiam eu. Şi... de cînd? 

— Cel puţin de aseară. 

„Trebuie că prințesa l-a văzut“ — îşi spuse prin- 
țul, apoi întrebă: 

— De unde ştii ? 

Peyrolles cobori glasul: 

— Saldagno și Fa&nza au fost ucişi. 

Fu limpede că domnul de Gonzague nu se aştepta 
la aşa ceva. Muşchii feţei sale se încordară şi rămase 
năucit. Dar cînd domnul de Peyrolles ridică ochii 
spre el, izbutise să se stăpînească. 

— Doi dintr-o dată ! Dar omul ăsta e un diavol! 
Şi unde li s-au găsit cadavrele? 

— În ulicioara din spatele grădinii care înconjură 
căsuţa dumneavoastră. 

— Amândouă la un loc? 

— Saldagno chiar lîngă portiţă. Faënza la cinci- 
sprezece paşi -mai departe. Saldagno a fost ucis 
de-o lovitură făcută cu virful spadei... 

— Aici, nu-i aşa? şi Gonzague îşi duse arătătorul 
la îmbinarea sprincenelor. 

Peyrolles făcu acelaşi gest şi repetă: 

— Aici. Faënza a căzut lovit în acelaşi loc şi în 
același fel. 

— Şi fără nici o altă rană? 

— Nici una. Lovitura lui Nevers continuă să fie 
mortală. Š 

— Bun. Prin urmare, domnul cavaler de Lagar- 
dère şi-a depus două cărți de vizită la uşa mea. Îmi 
pare bine că e la Paris. Am să pun să-l spirizu:e. 

— Ştreangul care o să-l spînzure pe ticălosul 
ăsta... — începu Peyrolles. 

— „nu a fost încă împletit, nu-i aşa ? Cred totuşi 
că da. Mii de draci, gindește-te, Peyrolles, prietene, 
e şi timpul. Din cei ce s-au plimbat atunci la lu- 
mina lunii în fostul braț de apă al castelului Caylus, 
am rămas numai patru. 

— Da, da — biigui factotumul cutremurînău-se. 
Sigur că e timpul. Şi încă cum! 

— Două înghiţituri! zimbi Gonzague, încingîn- 
du-şi spada. Dintr-una, pe noi doi. Din următoarea, 
pe ceilalţi doi nenorociţi. 

— Pe Cocardasse și pe Passepoil? Şi lor le e 
frică de Lagardere. 

— Se vede că seamănă cu tine. Oricum ar fi, 
n-avem de ales. Du-te şi adu-mi-i aici. 

„Spuneam eu că nu trebuie pierdută nici o clipă 
— îşi zise el. Noaptea aceasta va fi martoră a unor 
lucruri ciudate.“ 

— Hai, repede — strigă Peyrolles ajungînd la bu- 
cătărie — monseniorul are nevoie de voi! 

Cocardasse Şi Passepoil nu încetaseră să se ospă- 
teze de la amiază pînă seara. 

„Ticăloșii, trebuie să fie beţi turtă !“ mormăi Pey- 
rolles. 


— Ehei! exclamă Cocardasse — cred că păcăto- 
sul dracului a vorbit! 

— Parc-așa s-ar zice... — îşi dădu cu părerea 
Passepoil. 


Se ridicară şi o porniră amîndoi, unul la dreapta 
şi altul la stînga omului de încredere, ca să-i poată 
mai ușor trage o urecheală ; dar, prevăzător, cura- 
josul domn de Peyrolles o şterse repede şi se reîn- 
toarse la stăpînul lui, căruia nu-i pomeni nimic 
despre ceea ce era să pățească. Gonzague îi porunci 

să nu sufle o vorbă celor doi spadasini despre nefe- 
ricitul sfîrşit al lui Saldagno şi Fa&nza. Era de pri- 
sos. În clipa următoare, se iviră şi vitejii noştri, 
anunțați de un cumplit zăngănit de fierărie. Aveau 
pălăria trîntită pe cap la nimereală, pantalonii le că- 
deau, cămaşa le era toată pătată cu vin; o frumoasă 
şi vrednică ţinută de spintecători. Intrară fandosin- 
du-se, cu mantaua ridicată la spate de spadă; 
Cocardasse, ca întotdeauna, plin de trufie. Passepoil, 
ca întotdeauna, stîngaci şi de o urîţenie fără cusur. 

— Salută, bătrîne ! strigă gasconul corcit cu sînge 
provensal. Salută-l pe monsenior și mulțumește-i ! 

— Ajunge! îl opri Gonzague, uitindu-se chiorîş 
la ei. 

Încremeniră pe loc. Cu viteji de teapa lor, omul 
care plăteşte poate să-şi îngăduie orice. 

— Am închinat doar un păhărel în sănătatea 
monseniorului ! minţi cu sfruntare Cocardasse. 

— Prietenul meu grăieşte adevărul, monseniore 
— întări sfios Passepoil. Dar eu m-am ținut şi mai 
tare, că n-am băut decit apă înroşită cu un strop 
de vin. , 

— Custurile voastre mai sînt bune de ceva? 

— Chiar mai bune ca înainte ! răspunse gasconul. 

— Şi întru totul la dispoziţia monseniorului! 
adăugă normandul cu o plecăciune. 

— Bine ! mormăi Gonzague şi se îndepărtă de ei 
în timp ce prietenii noștri îi trăgeau o nouă plecă- 
ciune, cu toate că le întorsese spatele. 

Prinţul făcuse. semn lui Peyrolles să se apropie. 
Amîndoi se duseră în fundul sălii și se opriră lîngă 
ușa cea mare. Gonzague smulse din carneţel fila pe 
care notase cele aflate de la dona Cruz. În clipa în 
care dădu fila omului său de încredere, chipul bizar 
al cocoșatului se arătă între canaturile abia crăpate 

ale uşii. Nimeni nu-l vedea şi el o ştia bine; ochii 
lui străluceau de o istețime extraordinară și întreaga 
lui fizionomie era schimbată. La vederea lui Gon- 
zague şi a blestematului său acolit care-și vînduse 
sufletul diavolului, se dădu repede îndărăt, apoi îşi 
lipi urechea de crăpătura uşii. Peyrolles silabisea 
cu greu cuvintele însemnate cu creionul de stăpînul 
său, pe fila de carnet. 

— Strada du Chantre... o fată numită Aurore... 

O flacără întunecată pîlpîi în ochii cocoșatului. 

„A aflat şi asta! îşi spuse el. Dar cum?“ 

— Înţelegi ? întrebă Gonzague. î 

— Da, înțeleg ! răspunse Peyrolles. Ce noroc! 

„— Oamenii de felul meu îşi mu steaua lor — 
răspunse Gonzague. Într-adevăr, a fost un mare 
noroc. 

— Şi unde o s-o ţinem pe fată? a 

— În căsuţa unde o ținem și pe dona Cruz. = 

Cocoşatul se băţu peste frunte. a 

„Gitana ! îşi spuse el. De la ea au aflat. Dar ea 
de unde ştie, oare ?“ 

— Prin urmare, trebuie s-o răpim, pur şi sim- 
plu ? întrebă Peyrolles. 

— Da, dar fără zgomot — preciză Gonzague. Nu 
sîntem în situația să intrăm și în alte buclucuri. 
Şiretenie şi îndemînare. E specialitatea ta, prietene 
Peyrolles. Nu m-aş adresa ţie dacă ar fi vorba de 
lovituri de spadă, de dat sau de primit. Omul nostru 
trebuie să locuiască în acea casă; aş putea face 
prinsoare. 

— Lagardère! murmură factotumul cu vădită 
groază. 

— N-o să trebuie să înfrunţi pe acest vajnic ma- 
tamor. Primul lucru de care urmează să te asiguri 

e să nu fie acasă. Şi m-aş prinde că la ceasul acesta 
nu este. 

— Pe vremuri îi plăcea să bea. 

— Dacă nu-i acasă, uite un plan foarte simplu. 
Ia biletul ăsta... 

Gonzague puse în mîna omului său de încredere 
una din cele două invitaţii la balul Regentului, pe 
care le păstrase pentru Saldagno şi Fa&nza. 

— Vei face rost de o rochie de bal elegantă şi 
tinerească, la fel cu aceea pe care am comandat-o 
pentru dona Cruz. O lectică, gata pregătită, să aş- 
tepte jos, în strada du Chantre. Te prezinţi fetei 
în numele lui Lagardere personal. 

— Asta înseamnă să-ți joci viața la soţ-ori- 
iăr'de. 

— Nici gînd! La simpla vedere a rochiei şi a 
bijuteriilor, fata o să-şi iasă din minţi. Nu va mai 
trebui să-i spui decit atît: „„Lagardere vă trimite 
toate aceste podoabe şi vă aşteaptă“. 

— Prea e cusută cu aţă albă! răsună un glas 
pitigăiat între cei doi. Fata nu va face nici un pas. 

Peyrolles făcu un salt într-o parte. Gonzague îşi 
duse mîna la spadă. Omul de încredere începu să 
ridă, ca toţi fricoşii după ce au trecut printr-o 
mare spaimă. 

— Ia te uită: Esop al II-lea, zis Ionas! ex- 
clamă el. 

— Iarăşi creatura aceasta? spuse Gonzague 
miniat. Crezi că dacă ai închiriat cuşca cîinelui, ai 
căpătat şi dreptul să te plimbi nestingherit prin pa- 
latul meu ? Ce cauţi aici? 

— Dar domniile-voastre — întrebă nerușinat ço- 
coşatul — ce vreţi să căutaţi acolo ? 

Adversarul acesta se dovedea pe gustul lui Pey- 
rolles. 

— Scumpul meu Esop — îi spuse el proţăpin- 
du-se în fața lui —,o să te facem să afli numai- 
decît ce primejdios e să-ți vîri nasul unde nu-ți 
fierbe oala. ` ` 

Gonzague căuta tocmai cu privirea pe vitejii Co- 
cardasse şi Passepoil. Cu atît mai rău pentru Esop 
al II-lea, zis şi Ionas, dacă îl împinsese necuratul 
să asculte la uşi. Dar atenţia prințului fu atrasă de 
purtarea stranie şi uimitor de îndrăzneață a omu- 
lețului care smulse, fără nici o altă ceremonie, in- 
vitația din mîinile lui Peyrolles. 

— Ce faci, caraghiosule ?.- strigă Gonzague. 

Cocoşatul scoase liniştit din săculeţul lui căli- 
mara şi pana de giscă. 

— E nebun! zise Peyrolles. 

— Nu chiar atit pe cît s-ar părea! zimbi Esop 
al II-lea punînd un genunchi la pămînt şi insta- 
lindu-se cît mai comod ca să poată scrie. Citiţi! 
spuse el apoi, cu un accent de triumf, ridicîndu-se. 

Întinse hirtia lui Gonzague, care citi următoa- 
rele rînduri : 


„Copila mea, podoabele acestea sînt trimise de 
mine. Am vrut să-ţi fac o surpriză. Fă-te frumoasă. 
O lectică şi doi lachei vor veni, din partea mea, 
să te ia și să te ducă la bal, unde te voi aştepta. 

Henri de Lagardere“. 

Cocardasse-junior şi Passepoil, care se aflau prea 
departe ca să audă, urmăreau cu privirea această 
scenă şi nu pricepeau nimic. 

— Sandediou! exclamă gasconul — s-ar zice că 
monseniorul a cam rămas cu gura căscată. 

— Şi ce tot vrea cocoşatul ăsta? se miră şi nor- 
mandul. Ia te uită la mutra lui! Şi acum ca şi 


14* Q11 


adineauri, eu aş pune mîna în foc că am mai văzut 
undeva ochii ăştia. 

Cocardasse avusese dreptate. Gonzague părea 
uluit. Se uita la Esop al II-lea, zis Ionas, cu un soi 
de spaimă. 

— Ce înseamnă asta? biigui el. 

— Asta înseamnă — răspunse simplu cocoșatul 
— că numai dacă i se arată rîndurile astea fata o 
să aibă încredere. 

— Ai ghicit planurile noastre ? 

— Am înţeles că vreţi să puneţi mîna pe fată. 

— Şi ştii ce rişti cînd surprinzi anumite taine? 

— Rişti să cîştigi din gros — răspunse cocoșatul 
frecîndu-și mîinile. 

Gonzague şi Peyrolles schimbară o privire. 


— Bine... — stărui prinţul coborînd glasul — dar 
scrisul acesta ? 
— Am şi eu micile mele talente — răspunse 


Esop al II-lea. Vă asigur că e perfect imitat. O dată 
ce ai cunoscut scrisul unui om... 

— He-he! Asta te poate duce departe! Dar 
omul ? i 

— Oh, omul — rîse cocoşatul — e prea înalt și 
eu prea mic. Pe el nu-l pot imita. 

— Îl cunoşti? 

— Destul de bine. 

— Cum? 

— Legături de afaceri. 

— Poţi să ne dai unele informaţii despre el? 

— Una singură: a doborit azi-noapte doi Oas 
meni ; şi mîine o să mai doboare doi. 

Peyrolles se cutremură din cap pînă în picioare, 

Gonzague spuse : 


212 


— Sînt straşnice carceri în subsolurile palatului 
meu ! i 

Cocoşatul nu luă în seamă privirea lui amenin- 
țătoare şi zîmbi : 

— Spaţiu irosit! Faceţi mai bine acolo niște 
pivnițe şi închiriaţi-le negustorilor de vin. 

— Mi se pare că eşti o iscoadă. 

— Proastă părere. Omul în chestiune n-are o 
lescaie şi domnia-voastră aveţi buzunarele ticsite 
cu milioane. Vreți să vi-l dau plocon ? 

Gonzague holbă ochii. 

— Daţi-mi şi cartonaşul acela — continuă Esop 
al II-lea arătînd ultima invitaţie pe care Gonzague 
o mai avea în mînă. 

— Şi ce vrei să faci cu ea? 

— Ceva foarte bun. O voi da omului vostru, care 
îşi va ţine făgăduiala pe care v-o fac aici în nu- 
mele lui: se va duce la balul Regentului. 

— Pe Dumnezeul meu, prietene! strigă Gon- 
zague — trebuie să fii un ticălos fără pereche. 

— E-e! clătină din cap cocoşatul cu un aer mo- 
dest. Cunosc eu ticăloşi şi mai mari. 

— Şi cum de ţi s-a năzărit aşa, din senin, să mă 
slujeşti ? 

— Aşa sînt eu, devotat trup şi suflet celor care 
îmi plac. 

— Şi noi avem norocul să-ţi placem ? 

— Mult. 

— Ca să ne dovedești mai de aproape devota- 
mentul tău ai plătit treizeci de mii de livre? 

— Cuşca cîinelui ? A, nu, vă rog! Afacerile sînt 
afaceri. Acolo e vorba de speculaţii, de aur. 

Gonzague făcu semn lui Cocardasse şi lui Pas- 
sepoil, care se apropiară cu zăngănit de fierărie 
veche. 

— Cine mai sînt şi ăştia? întrebă Ionas. 

„ — Oamenii care te vor escorta dată accept ser- 
viciile tale. 

Cocoşatul salută ceremonios. 

— Sluga, sluga  domniei-voastre! spuse el. 
Atunci mai bine nu primiți serviciile mele. Domnii 
mei — adăugă el adresîndu-se celor doi viteji — 
nu vă mai dați osteneala să vă mutați de colo-colo 
fiarele şi hainele vechi. Nu vom merge niciodată 
împreună pe aceeaşi cărare. 


— Bine, dar... — interveni Gonzague pe un ton 
amenințător. 
— Nici un dar! Ce dracu’ ! Doar cunoaşteţi 


omul cu pricina la fel de bine ca şi mine. E re- 
pezit, nemaipomenit de repezit; chiar brutal. 
Dac-ar vedea ţinîndu-se de mine pe aceşti candi- 
dați la spînzurătoare... Înţeleg să acționez singur 
sau de loc — încheie Esop al II-lea, cu un ton ce nu 
mai lăsa să încapă împotrivire. 

Gonzague şi Peyrolles se sfătuiră. 

— Ţii, deci, la cocoașa ta? îl întrebă prinţul, 
în batjocură. 

Cocoşatul salută şi răspunse : 

— Cum ţin acești viteji la ruginiturile lor. Cu 
ea îmi cîştig pîinea. 

— Cine îmi garantează pentru tine? murmură 
Gonzague, uitîndu-se ţintă la el. Mă auzi: slujeş- 
te-mă cu credinţă şi vei fi răsplătit. Altfel... 

Nu-și sfîrşi fraza şi îi întinse invitaţia. Cocoşatul 
o luă şi se îndreptă spre uşă de-a-ndăratelea. Se 
înclina la fiecare trei pași, spunînd: 

— Încrederea monseniorului mă onorează. În 
noaptea aceasta, monseniorul va auzi vorbindu-se 
de mine. 

Şi cum, la un semn făcut pe furiș de Gonzague, 
Cocardasse şi Passepoil voiau să-l urmeze, coto- 
șatul se opri şi spuse: 

— Uşor, ușurel! Cum rămîne cu înţelegerea 
noastră ? 

Îi dădu în lături pe Cocardasse şi pe Passepoil cu 
o mînă pe care aceştia nu şi-ar fi închipuit-o atît 
de puternică, se înclină adînc o ultimă oară şi trecu 
pragul. Cocardasse şi Passepoil voiră totuși să-l 
urmeze. El le trînti uşa în nas. Cînd cei doi se dez- 
meticiră şi voiră să se repeadă după el, coridorul 
era pustiu. 

— Repede! spuse Gonzague lui Peyrolles. În- 
tr-o jumătate de oră, casa din strada du Chantre 
să fie înconjurată. Restul... aşa cum am hotărît. 

Pe strada Quincampoix, pustie la acel ceas, co- 
coșatul se grăbea cu pasul lui mărunt. 

„Pungile mi se cam goliseră — murmură el. Să 
mă ia dracu' dacă ştiam de unde să fac rost de 
invitaţii şi de rochie de bal!“ 


PARTEA A TREIA 


i Capitolul I 


CASA 
CU DOUĂ INTRĂRI 


Pe vremea aceea, îngusta şi străvechea stradă 
du Chantre mai murdărea încă împrejurimile Pala- 
tului Regal. Trei străzi de acestea înguste duceau 
din strada Saint-Honore€ pînă la palatul Louvre: 
strada Pierre Lescot, strada Bibliothèque şi strada 
du Chantre, toate trei întunecoase, umede şi destul 
de primejdioase după căderea nopţii. Locuitorii 
acestor străzi erau aceiaşi ca cei din străzile înve- 
cinate : îndeobște mici-burghezi, negustoraşi de mă= 
runţişuri, de mercerie şi galanterie, telali sau 
cîrpaci de tot soiul. Dar în Paris se găseau locuri 
mult mai rele. 

La colțul străzii du Chantre cu strada Saint- 
Honore, se afla o casă de înfăţişare modestă, 
aproape nouă. Intrarea era prin strada du Chantre : 
o uşă scundă, cu ogivă, la care ajungeai urcînd trei 
trepte. De cîteva zile, în această casă se mutase o 
familie care stîrnise curiozitatea vecinilor. Cel ce 
părea a fi capul acestei familii era un om tînăr. În 
tot cazul, aşa s-ar fi părut, judecînd după frumu- 
seţea tinerească a chipului, după agerimea privirii” 
pline de foc şi după bogăţia părului blond, care în- 
cadra o frunte înaltă şi senină. I se spunea meşterul 
Ludovic şi era neîntrecut în cizelarea mînerelor de 
spadă. Cu el locuia o fată foarte tînără, frumoasă și 
cuminte ca un înger, al cărui nume nimeni nu îl 

cunoştea. Fuseseră auziţi vorbindu-şi. Nu se tutuiau 
şi nu trăiau ca soţ şi soţie. Aveau ca slujitori o bă- 
trînă care nu stătea la taifas cu nimeni și un băie- 
taş de vreo şaisprezece-șaptesprezece ani, care 
făcea tot ce putea să fie cît mai discret. Fata nu 
ieşea niciodată. S-ar fi putut crede că e ţinută cu 
de-a sila zăvorită, dacă nu s-ar fi auzit glasul ei 
proaspăt şi armonios intonînd cîntece religioase sau 
chiar romanțe. Dimpotrivă, meşterul Ludovic ieșea 
foarte des şi se întorcea acasă uneori destul de 
tîrziu, în puterea nopţii. Atunci nu intra niciodată 
pe uşa cu cele trei trepte. Casa avea două intrări. A 
doua dădea pe scara clădirii vecine. Prin această a 
doua intrare se reîntorcea meşterul Ludovic acasă. 

De cînd se instalaseră, nici un străin nu trecuse 
încă pragul casei, afară de un mărunţel cocoşat cu 
chip blajin şi serios, care intra şi ieşea, fără să vor- 
bească cu nimeni vreun cuvînt, întotdeauna prin 
scara din dos, niciodată pe uşa cu trei trepte. Era, 
cu siguranţă, o cunoştinţă personală a meşterului 
Ludovic şi curioşii nu-l vedeau niciodată în sala de 
jos, unde stăteau de obicei fata și bătrîna cu băie- 
țandrul. Înainte de sosirea meşterului Ludovic şi a 
familiei sale, nimeni nu-şi amintea să-l fi văzut 
vreodată pe cocoşat prin cartier. 

Casa era împărţită astfel: o sală mare cu tavan 
scund la parter, o bucătărie în dreapta, cu fereastră 
spre curte şi camera fetei cu o fereastră spre strada 
Saint-Honore€. Bucătăria avea două firide, cam cît o 
cămăruţă fiecare: una pentru bătrîna Françoise 
Berrichon, alta pentru Jean-Marie Berrichon, nepo- 
tul ei. Întreg acest parter nu avea decit o singură 
ieșire : uşa cu cele trei trepte. Dar în fundul sălii 
joase, lipită de peretele bucătăriei, se răsucea o 
scară ca o cochilie de melc, care ducea la etaj, unde 

se aflau două încăperi. Una, a meșterului Ludovic, 
care dădea de-a dreptul pe scară. Cea de-a doua, 
căre nu avea nici ieșire, nici destinaţie “cunoscută. 
Această a doua încăpere 3. mereu încuiată. Nici 
bătrîna Françoise, nici Berriclien, nici fermecătoarea 
fată nu putuseră obţine favoarea să pătrundă în ea. 
În această privință, meşterul Ludovic, care era omul 
cel mai bun din lume, se arăta neclintit. Totuşi fata 
ar fi vrut să ştie ce se afla în dosul acelei uşi zăvo- 
rîte. Chiar şi Françoise Berrichon murea de curiozi- 
tate să afle, cu toate că era o femeie discretă şi 
prevăzătoare. Cît despre micul Jean-Marie, și-ar fi 
dat două degete de la mînă ca să se poată uita 
măcar pe gaura cheii. Dar broasca avea pe partea 
dinăuntru o plăcuţă care punea stavilă privirii. O 
singură făptură omenească cunoștea taina atît de 
bine păstrată de Ludovic: cocoşatul, care fusese 
văzut intrînd şi ieşind din acea cameră. Dar fiindcă 
s-ar fi zis că tot ce avea legătură cu acest mister 
trebuia să fie inexplicabil şi ciudat, de fiecare dată 
cînd îl vedeai pe cocoșat intrînd în acea încăpere, 
vedeai după aceea ieșind din ea pe meşterul Ludo- 
vic. Şi, din contră, după ce intra meșterul Ludovic, 
îl vedeai destul de des ieșind pe cocoşat. Niciodată 
cineva nu-i văzuse împreună pe aceşti prieteni ne- 
despărțiți. 

În ziua în care avusese loc solemnul consiliu la 
palatul domnului de Gònzague, fata, care locuia cu 
meşterul Ludovic, se afla, spre seară, singură în 
cămăruța ei. Era o cămăruță plăcută și simplă, în 
care fiecare lucruşor putea spune multe despre stă- 
pîna acelui loc unde totul strălucea de curățenie. 
Patul în lemn de cireş de pădure avea. baldachin și 
perdele de percal albe ca zăpada. De o parte a patu- 
lui se afla atiîrnat un pocal îmbrăcat în argint, cu 

apă sfinţită, deasupra căruia erau aşezate două ra- 
muri de merișor. Citeva cărți de rugăciune se aflau 
pe poliţele. prinse în panourile de lemn care îmbră- 
cau pereţii, un gherghef, cîteva scaune, pe unul din 
ele o chitară şi pe prichiciul ferestrei o păsărică 
într-o colivie, iată obiectele care mobilau sau împo- 
dobeau acest modest dar graţiosiatac. Uitasem totuşi 
o măsuţă rotundă și, pe ea, împrăștiate, citeva foi 
de hirtie. Fata scria. Ultimele raze ale amurgului, 
care intrau pe fereastră, ale cărei perdele fuseseră 
trase în lături, îi luminau din plin chipul. Un chip 
plin de zîmbet, fiindcă fata era una din acele 
făpturi a cărei veselie radioasă este îndeajuns ca să 
înveselească pe toţi cei din jurul ei. Fiecare trăsă- 
tură a feţei părea menită să încînte: fruntea de 
copil, nasul cu frumoase nări trandafirii, gura al 
cărei zimbet descoperea podoaba sidefie a dinţilor. 
Şi ochii ei visau, niște ochi mari de un albastru în- 
chis, ale căror gene păreau o lungă franjă de mă- 
tase. De n-ar fi fost privirea ginditoare a acestor 
ochi frumoși, abia dacă i-ai fi putut da virsta la 
care poţi să începi să iubeşti. Înaltă, mijlocul îi era 
poate prea gingaș. Cind nimeni nu o privea, mişcă- 
rile ei aveau fermecătoare şi caste unduiri langu- 
roase. Expresia dominantă a figurii era blindeţea, 
dar în pupilele care străluceau sub sprîncenele 
negre îndrăzneţ arcuite, licărea o miîndrie liniştită 
şi curajoasă. Părul, de asemenea negru, cu calde re- 
flexe de bronz, atit de bogat și de lung încît ai fi 
zis uneori că îi pleacă sub greutatea lui capul, 
unduia în mase ample pe gît şi pe umeri, încadrind 
şi puniînd în acelaşi timp o aureolă încîntătoarei 
sale frumuseți. Aşa cum am mai spus, se afla sin- 
gură în camera ei. Cind umbra amurgului înecă 

vîrful penei de giscă, încetă să mai scrie şi se 
cufundă în visare. 

— Ce mult întîrzie ! murmură ea. 

Adună foile împrăştiate pe masă şi le închise în- 
tr-o casetă pe care o ascunse după tăblia de la 
căpătiiul patului. 

— Pe miine! spuse ea casetei, ca şi cum şi-ar fi 
luat rămas bun de la un tovarăș de fiecare zi. 

Apoi închise fereastra și luă chitara. Cîteva acor- 
duri, la întîmplare, înfiorară liniștea. Aştepta. 
Astăzi recitise toate filele închise acum în casetă. 
Din păcate, avea destulă vreme de citit. Filele 
acelea conţineau toată povestea ei. 
| „Încep să scriu într-o seară în care sînt singură, 
după ce am așteptat toată ziua. Aceste destăinuiri 
nu sînt pentru el. Este primul lucru pe care-l fac 
care să nu-i fie închinat lui. N-aş vrea să dea peste 
aceste file în care voi vorbi necontenit de el, numai 
de el. De ce? Nu ştiu. Mi-ar fi greu s-o spun. Feri- 
cite trebuie să fie cele ce au o prietenă căreia să-i 
poată încredința preaplinul inimii lor: durere sau 
fericire. Eu n-am nici o prietenă. Sînt singură, com- 
plet singură; nu-l am decît pe el. Cînd îl văd, 
rămîn mută. Ce i-aş putea spune? Nu mă întreabă 
nimic. Şi, totuşi, nu pentru mine iau pana. Nu aș 
scrie dacă nu aş avea totuşi speranţa că aceste pa- 
gini să fie citite, dacă nu cît sînt în viaţă, cel puţin 
după moartea mea. Cred că voi muri foarte tînără. 
Nu-mi urez acest lucru, dar să ferească Dumnezeu 
să-mi fie teamă de o astfel de moarte. Dacă aş muri, 
m-ar plinge şi i-aș lipsi, iar eu l-aş plinge și mi-ar 
lipsi chiar şi în cer. Dar de acolo, de sus, aş putea 
să-i citesc limpede în suflet. La gîndul acesta, aş 
vrea să mor... 

Mi-a spus că tatăl meu a murit. Că mama trebuie 
să fie încă în viață. Mamă, scriu pentru tine. Inima 
mea îi aparține, dar e şi a ta. Scriu pentru tine. 
Mi se-pare că ţie nu ţi-aş ascunde nimic, că m-aş 
bucura să-ți pot dezvălui cele mai ascunse- cute ale 
inimii mele. Am văzut odată prin fereastra deschisă 
a unei case o fetiță îngenuncheată în fața unei 
femei de o frumuseţe blîndă şi reculeasă. Copila 
plîngea, dar erau lacrimi binefăcătoare. Înduioșată 
și zîmbitoare, mama s-a aplecat şi a -sărutat-o pe 
păr. Ah, mamă! Ce fericire dumnezeiască! Mi se 
pare că simt pe frunte sărutul tău. Şi dumneata ești 
blîndă şi frumoasă. Şi dumneata trebuie să ştii atît 
de bine să mîngîi cu un zîmbet. Imaginea aceasta 
îmi luminează toate visurile. Şi sînt geloasă pe la- 
crimile acelei fetițe. Mamă, dacă aş trăi între voi 
doi, între el şi dumneata, ce-aş mai putea aştepta 
de la rai? 

M-am născut în Franţa; nu mi s-a spus unde. 
Nu-mi ştiu exact vîrsta, dar trebuie să am vreo 
douăzeci de ani. Uneori am impresia că îmi amin- 
tesc de o femeie cu chip de înger care îşi apleca 
zîmbetul peste leagănul meu. (Dumneata erai, 
mamă ?) Apoi tumultul unei bătălii în întuneric. 
Poate era o noapte de delir a unui copil bolnav. 
Cineva mă lua în braţe. Un glas ca un tunet mă 
făcea să mă cutremur. A alergat cu mine prin 
noapte. Mi-era frig. Un fel de ceaţă a învăluit apoi 
aceste întîmplări. Prietenul meu trebuie să ştie 
totul. Dar cînd îi pun întrebări despre copilăria 
mea, suriîde trist şi tace. Prima oară cînd îmi amin- 
tesc limpede despre mine, mă văd îmbrăcată ca un 
băiat în Pirineii spanioli. Duceam la păscut caprele 
unui quintero din munți care, pare-se, ne găzduise. 
Prietenul meu era bolnav şi auzeam spunîndu-se că 

o să moară. Îi spuneam atunci: tată. Cînd mă în- 
torceam seara cu caprele de la pășune, mă punea 
să stau în genunchi lîngă patul lui şi, după ce îmi 
împreuna mîinile, îmi spunea în franţuzește : 

— Aurore, roagă pe bunul Dumnezeu să mă ţină 
în viață. i 

Într-o noapte, preotul a venit să-i dea ultima îm- 
părtăşanie. S-a spovedit şi a plins. Crezind că eu 
nu-l auzeam, a spus: 

— lată, sărmana fetiţă rămîne singură. 

— Gindeşte-te la Dumnezeu, fiul meu! îl în- 
demna preotul. 

— Da, părinte, da, mă gîndesc. Dumnezeu e bun 
și nu mi-e teamă de el. Dar sărmana mea fetiță 
rămîne singură pe lume. Ar fi un mare păcat, pă- 
rinte, s-o iau cu mine? 

— S-o ucizi? a strigat preotul înspăimîntat. Fiul 
meu, se vede că febra ţi-a tulburat minţile. 

El a olătinat din cap şi n-a răspuns. Atunci m-am 
apropiat uşor de el: 

— Prietene Henri — i-am spus uitîindu-mă ţintă 
la el (şi dac-ai şti, mamă, ce obraz slab şi răvășit 
avea !), prietene Henri, nu mi-e teamă de moarte şi 
vreau să fiu dusă şi eu cu tine la cimitir. 

M-a strîns în brațele lui care ardeau de friguri şi 
îmi amintesc că repeta mereu: 

— S-o las singură, cum s-o las singură! 

A adormit ţinîndu-mă în brațe. Au încercat să 
mă smulgă de la pieptul lui, dar ar fi trebuit să 
mă omoare. Mă gîndeam: „Dacă se duce, or să mă 
ducă şi pe mine cu el“. După cîteva ceasuri, s-a 
trezit. Eram scăldată de sudoarea lui. 

— Sînt salvat! a exclamat el. 

Văzîndu-mă lipită de el, a adăugat: 

— Îngeraş frumos, tu m-ai vindecat ! 

„.Nu-l privisem niciodată bine. Într-o zi, îmi 
dădui seama cît de frumos era şi de atunci îl văd 
mereu astfel. Plecasem de la ferma acelui quintero 
și ne înfundasem mai adînc spre inima ţării. Prie- 
tenul meu își recîştigase puterile şi muncea pe 
ogoare ca lucrător. Am aflat după aceea că făcea 
acest lucru ca să mă poată hrăni. Ne aciuasem la o 
bogată alqueria în apropiere de Venasqua. Stăpînul 
făcea agricultură şi mai şi vindea băutură contra- 
bandiştilor. Prietenul meu îmi spunea mereu să nu 
ies de loc din grădinița din spatele casei şi să nu 
intru niciodată în sala cea mare. Dar într-o seară, 
nişte seniori care veneau din Franţa se opriră să 
mănînce la alqueria. Eu tocmai mă jucam cu copiii 
stăpînului în grădiniță. Copiii au ţinut morţiş să-i 
vadă pe acei seniori. M-am luat şi eu, neștiutoare, 
după ei. Seniorii erau doi. Ședeau la masă înconju- 
raţi de servitori şi de oşteni. În total erau șapte. 
Seniorul care poruncea celorlalţi făcu un semn to- 
varășului său. Amiîndoi se uitară lung la mine. 
Primul senior mă chemă la el, mă mîngîie în timp 
ce celălalt se duse să spună ceva stăpînului fermei. 
Cînd se întoarse, îl auzii spunînd: „Ea este“. 

— Pe cai! porunci seniorul. 

În acelaşi timp, aruncă stăpînului alqueriei o 
pungă plină cu aur. Mie mi-a spus: 

— Vino, micuțo, cu noi, pe ogor, să-l căutăm pe 
tatăl tău. 

Eu nu puteam fi decît bucuroasă să-l văd cit mai 
curînd. M-am urcat singură pe cal, la spatele unuia 
din cei doi gentilomi. Nu cunoșteam drumul care 
ducea la ogorul pe care muncea tatăl meu. Timp 
de o jumătate de ceas m-am lăsat dusă, rizînd, cîn- 
tînd şi legănîndu-mă în trapul calului falnic. Eram 
fericită ca o regină. În cele din urmă am întrebat: 

— Mai avem mult pînă să ajungem la prietenul 
meu ? 

— Acum, acum ajungem ! mi s-a răspuns. 

Înaintam mereu. Începea să se însereze. Mi s-a 
făcut frică. Am vrut să cobor de pe cal. Seniorul cel 
mare a poruncit: „În galop!“ 

Omul care mă ţinea mi-a astupat gura cu palma 
ca să-mi înăbuşe ţipetele. Dar deodată am văzut 
venind peste cîmp un călăreț care înainta ca un 
vîrtej. Era pe un cal de muncă, fără şa şi fără 
căpăstru. Părul îi flutura în vînt alături de fişiile 
cămășii rupte. Drumul înconjura un hăţiș străbătut 
de un rîu. Trecuse rîul înot şi tăia de-a dreptul prin 
hăţiş. Se apropia, se apropia. Nu-mi recunoscusem 
tatăl atît de blind şi potolit, nu-l recunoşteam pe 
prietenul Henri, întotdeauna numai zîmbet cînd 
se afla lîngă mine. Omul care se îndrepta spre noi 
era cumplit, frumos ca un cer de furtună. Şi se 
apropia, se apropia. Într-o ultimă săritură, calul 
trecu peste marginea şoselei şi se prăbuşi sleit. 
Prietenul meu ţinea în mînă un fier de plug. 

— Pe el, pe el! a strigat seniorul cel mare. 

Dar prietenul meu le-a luat-o înainte. Ridicat în 
sus fulgerător, cu amîndouă mîinile, fierul de plug 
s-a abătut de două ori. Doi slujitori înarmaţi cu 
spade s-au prăbuşit şi zăceau într-o baltă de sînge. 
De fiecare dată cînd prietenul meu lovea, striga: 

— Sînt aici! Sînt aici! Lagardère! Lagardere! 

Omul care mă ţinea a vrut s-o şteargă. Dar prie- 
tenul meu nu-l slăbea din ochi. L-a ajuns sărind 
peste -leșurile celor doi slujitori și l-a trăsnit cu 9 
lovitură dată scurt cu fierul de plug. Nu am leși- 
nat, mamă. Poate că altfel, mai tirziu, n-aş fi ştiut 
să fiu atît de curajoasă. Tot timpul crîncenei în- 


224 


căierări, am ţinut ochii deschişi şi am dat din mîini 
cît am putut, strigînd? 

— Curaj, prietene Henri, curaj ! 

Nu ştiu dacă lupta a durat mai mult de un mi- 
nut. După aceasta a sărit pe calul unuia din morţi 
şi a pornit în galop, ţinîndu-mă strîns în braţe. 
Nu ne-am mai întors la alqueria. Prietenul meu 
mi-a spus că stăpînul ei ne trădase. Și-a adăugat: 
„Nu te poţi ascunde bine decît într-un oraş“. Aşa- 
dar, trebuia să ne ascundem ? Niciodată nu îmi tre- 
cuse prin minte aşa ceva. Am întrebat de ce. M-a 
strîns mai tare în braţe şi mi-a spus: „Mai tîrziu, 
mai tirziu“. Apoi a adăugat, cu o umbră de melan- 
colie : „Te-ai şi plictisit să mai îmi spui tată ?“ 

Nu trebuie să fii geloasă, scumpă mamă. Mi-a 
ţinut loc de o întreagă familie, de tată şi de mamă. 
Tu nu eşti vinovată cu nimic. Nu- erai cu noi. Cînd 
îmi aduc aminte de copilărie, mi se umplu ochii 
de lacrimi. A fost bun, afectuos şi sărutările tale 
de mamă n-ar fi putut fi mai dulci decît miîngiie- 
rile lui. E], care era atît de viteaz, de crîncen! Ah, 
dacă l-ai vedea, cum l-ai iubi !* 


mei 


Capitolul II 


AMINTIRI 
DIN COPILĂRIE 


Nu fusesem niciodată într-un oraş. Cind am ză- 
rit din depărtare clopotniţele Pampelunei, am în- 
trebat ce se vede. 

— Acelea sînt biserici — mi-a: răspuns prietenul 
meu. Ai să ai prilejul să vezi multă lume, falnici 
seniori şi frumoase doamne. Dar nu o să te mai 
bucuri de florile pe care le vedeai pînă acum în 
grădină. 

În prima clipă nu mi-a părut rău de flori. Gin- 
dul că am să văd atiîţia falnici seniori 'şi atîtea fru- 
moase doamne mă umplea de încîntare. Am intrat 
pe porţile orașului. Două şiruri de case înalte şi 
întunecate ne-au răpit vederea cerului. Cu puţinii 
bani pe care îi mai avea, prietenul meu a închiriat 
o cămăruță. M-am simțit ca într-o carceră. În munți 
ca şi da alqueria, mă bucuram de aer, de cer, de 
soare, de pomi înfloriţi, de pajiști. Și de tovărăşia 
copiilor de vîrsta: mea. Aici, patru pereți. Afară, 
profilul mohoriît al caselor, cenușii în mohorîta tă- 
cere a orașelor spaniole; înăuntru singurătatea. 
Fiindcă prietenul meu Henri pleca dimineaţa și nu 
se întorcea decît seara. Avea mîinile negre și frun- 
tea asudată. Era trist. Singure mîngiierile mele pu- 
teau să-i readucă zîmbetul „pe buze. Eram săraci 
și mîncam o pîine amară. Dar, uneori, el izbutea 
totuşi să-mi aducă ciocolată şi alte bunătăți. În 
zilele acelea, vedeam bietul lui chip redevenind 
fericit şi zîmbitor. 

— Aurore — mi-a spus el într-o zi — la Pam- 
peluna, pentru toată lumea mă numesc don Luiz. 
Şi dacă cineva te întreabă cum te cheamă pe tine, 
îi spui: Marquita. 

Pînă atunci eu știam că-l cheamă doar Henri, aşa 
cum îi spuneam toți. Niciodată nu mi-a destăinuit 
el însuși că este cavalerul Lagardere. A trebuit s-o 
aflu din întîmplare. După cum a trebuit să şi ghi- 
cesc tot ce-a făcut pentru mine cînd eram mică. 
Cred că ținea ca eu să nu ştiu tot ce îi datorez. Eu 

însă aş fi preferat pe atunci să fie mai puţin deli-. 
cat şi mai uşor de înauplecat să răspundă la între- 
bările mele. Îşi schimba numele — de ce? El care 
era atît de deschis şi curajos! Un gînd mă muncea; 
îmi spuneam mereu: pentru mine face asta, sînt o 
povară pe umerii lui. 

Iată cum am aflat cu ce se îndeletnicea la Pam- 
peluna şi totodată care era şi adevăratul lui nume 
în Franța. Într-o seară, pe la ceasul la care se în- 
torcea de obicei, doi gentilomi au bătut la uşa noas- 
tră. Tocmai puneam pe masă farfuriile noastre de 
lemn. N-aveam nici faţă de masă. Am crezut că 
era prietenul meu Henri. Am alergat să deschid. 
La vederea celor doi bărbaţi, m-am dat înapoi, în- 
spăimîntată. Nimeni nu bătuse încă la ușa noastră 
de cînd ne aflam la Pampeluna. Erau doi cavaleri 
deşirați, slăbănogi, galbeni de parcă ar fi avut fri- 
guri şi purtînd amîndoi mustață lungă, cu sfîrcu- 
rile răsucite şi ascuţite. Spadele lor fine şi lungi le 
ridica pulpana mantalelor negre. Unul era bătrîn 
şi foarte guraliv. Celălalt, tînăr şi tăcut. 

— Adios, frumoasă copilă — îmi spuse cel dintii. 
Aici locuieşte seniorul don Henri? 

— Nu, senor — am răspuns. 

Cei doi navarezi se uitară unul la altul. Cel tinăr 
ridică din umeri şi mormăi: 

— Don Luiz. 

— Don Luiz, valgame Dios! a exclamat cel mai 
vîrstnic. Don Luiz vream să spun şi eu. 

Cum eu şovăiam să răspund, virstnicul s-a întors 
spre cel mai tînăr şi i-a spus: 

— întră, don Sancho, intră, nepoate. O să-l aş- 
teptăm aici pe seniorul don Luiz. Nu te îngriji de 
noi, conejita. Ei, dar nu-i instalat în chip prea stră- 
lucit acest gentilom ! 

Nepotul don Sancho nu răspundea nimic. Avea o 
faţă lungă de doi coţi şi din cînd în cînd se scăr- 
pina după ureche ca cineva foarte încurcat. Un- 
chiul, care se numea don Miguel, şi-a aprins o 
pajita şi a început să fumeze, flecărind cu o netul- 
burată volubilitate. Muream de teamă ca prietenul 
meu să nu mă dojenească. Cînd i-am auzit pasul 
pe scară, am alergat să-i ies în întîmpinare; dar 
don Miguel, unchiul, avea picioarele mai lungi ca 
mine şi i-a strigat din capul scării: 

— Haide, don Luiz, haide! Nepotul meu don 
Sancho vă aşteaptă de o jumătate de ceas. Gracias 
a Dios! Încîntat să vă cunosc. Mă numesc Miguel 
de la Crencha. Sînt din Santiago, la doi paşi de 
Roncevaux, unde Roland cel viteaz a fost ucis. Ne- 
potul meu don Sancho poartă același nume şi s-a 
născut pe aceleași meleaguri. Este fiul fratelui meu, 
don Ramon de la Crencha, alcade major la Toledo. 
Şi vă sărutăm cu plecăciune mîinile şi din toată 
inima, don Luiz. Trinidad Santa ! Din toată inima! 

Nepotul don Sancho se ridicase în picioare, dar 
fără să scoată un cuvînt. Ajuns sus, în capul scării, 
prietenul meu se opri. Sprîncenele îi erau încrun= 
tate şi o mare neliniște i se întipărise pe faţă. 

— Ce doriţi ? întrebă el. 

— Dar intraţi, vă rugăm! îl îmbie don Miguel 
dîndu-se curtenitor la o parte pentru a-i face loc 
să treacă. 

— Ce doriți? îl întrebă iarăşi Henri. 

— Mai întîi, îngăduiţi-mi să vă prezint pe ne- 
potul meu don Sancho. 

— Mii de draci ! strigă Henri, izbind cu piciorul 
în podea. Ce vreţi? 

Începeam să tremur cînd se mînia astfel. Vä- 
zîndu-l cum arăta la față, don Miguel se dădu un 
pas înapoi. Dar se linişti repede. 

— lată ce ne aduce — spuse el. Vărul nostru 
Carlos din Burgos, care a fost atașat pe lîngă am- 
basada Franței de la Madrid în anul nouăzeci și 
cinci !, v-a zărit în prăvălia archebuzierului Cuenqa 
și v-a recunoscut. Sînteți cavalerul Henri de La- 
gardere. 

Henri a pălit şi-a plecat ochii. Am crezut că o 
să nege. s 

— Prima spadă din univers! a continuat unchiul 
Miguel. Nu  negați, cavalere, sînt sigur de ceea 
ce spun. 

— Nu neg — a răspuns Henri, înnegurat la față. 
Atita doar, seniore, că s-ar putea să vă coste scump 
faptul că mi-aţi descoperit taina. 

În acelaşi timp, se duse și închise uşa care dădea 
pe scară. Găliganul de don Sancho începu să tre- 
mure din toate mădularele. 

— Per Dios! strigă unchiul Miguel, fără să se 
tulbure — ne va costa ceea ce veţi crede, seniore 
cavaler. Sosim la domnia-voastră cu buzunarele 
pline. Hai, nepoate, să golim punga. 

Nepotul lui don Sancho, ai cărui dinţi ca de cal 
clănțăneau, puse pe masă; fără să sufle un cuvînt, 
doi-trei pumni de cvadrupli de aur; unchiul la fel. 

Henri se uită la ei nedumerit. 

— He-he! exclamă unchiul, vînturînd grămada 
de aur — nu cîştigi domnia-ta ușor chiar atita 
bănet, şlefuind mînerele de spadă la jupînul Cuenca, 
nu-i aşa? Nu te minia, senior cavaler, n-am venit 
aici să descoperim tainele domniei-tale. Nu vrem 

să ştim de ce strălucitul cavaler Lagardere se în- 
joseşte să facă această meserie care strică mîinile 
şi atacă pieptul. Am venit — încheie guralivul hi- 
dalgo — să vorbim despre o chestiune de familie. 

— Vă ascult ! spuse Henri. 

Unchiul își trase un scaun şi îşi aprinse nedes- 
părţitul lui papelito. ` 

— Da, e vorba de o chestiune de familie — re- 
duă el. Trebuie însă să-ți mai spun, seniore cavaler, 
că cei din neamul nostru sînt toți viteji întocmai 
ca Cidul. Eu, care am cinstea să vorbesc, am încru- 
cişat fierul într-o zi cu doi hidalgo de la Toloza, din 
Biscaya. Erau doi vlăjgani cît doi munți. Dar am 
să-ți povestesc întîmplarea cu alt prilej. Nu-i vorba 
de mine, ci de nepotul meu Sancho. Acest al meu 
nepot făcea curte, în chipul cel mai cinstit, unei 
frumoase fete din Salvatierra. Cu toate că este un 
bărbat chipeș, precum se vede, bogat și de loc prost, 
fetişcana a stat cam mult în cumpănă pînă să se 
hotărască. În cele din urmă, s-a îndrăgostit, dar 
închipuieşte-ţi, seniore cavaler, că nu de nepotul 
meu, ci de un altul. Nu-i aşa, nepoate? 

Tăcutul Sancho scoase un mormăit afirmativ. 

— Oraşul nu-i mare — urmă don Miguel — cei 
doi tineri se întîlneau în fiecare zi. Spiritele s-au 
înfierbintat. Ajuns la capătul răbdării, nepotului 
meu i-a sărit mîna din cot dar, seniore cavaler, n-a 
ştiut să fie îndeajuns de iute. Și palma, el a pri- 
mit-o. Vă daţi seama, seniore cavaler, că un Cren- 
cha nu poate primi o palmă fără să recurgă la 
spadă pentru a răzbuna această ocară. 

După ce sfirşi ce avea de spus, unchiul Miguel 
se uită la Henri şi clipi din ochi cu un aer vesel 
şi crunt în acelaşi timp. 

— Tot nu mi-aţi spus ce așteptați de la mine? 
replică Henri. 

Fără să vrea, în două sau trei rînduri privirea 
i se dusese la aurul întins pe masă. Eram atit de 
săraci ! 

— Ei, ei, asta se ghiceşte de la sine, ce dracu'! 
rise don Miguel. Nimeni din neamul Crencha n-a 
primit încă o palmă. Este pentru prima oară cînd 
aşa ceva se întîmplă în istorie. Toţi cei din această 
familie sînt nişte lei-paralei. Mai ales nepotul meu, 
cavalere, dar... 

Se întrerupse după acest dar. Chipul prietenului 
meu se lumină în timp ce privirea i se furișa din 
nou spre grămăjoara de aur. 

— Mi se pare că am înţeles şi sînt gata să vă 
servesc. 

— Ah, slavă Domnului! strigă don Miguel. Pe 
sfîntul Jacques, sînteţi într-adevăr un nobil cavaler. 

Deodată, don Sancho, nepotul, îşi ieşi din neclin- 
tirea-i de pînă atunci şi își frecă bucuros mîinile. 

— Ştiam eu că, în cele din urmă, o să ne înţe- 
legem ! reluă unchiul. Ticălosul se numește Ramiro 
Nunes Tonadilla, din cătunul San José. E mărunţel, 
bărbos şi lat în umeri. 

— N-am nevoie să cunosc toate aceste amănunte 
— îl întrerupse Henri. 

— Ba da, ba da! Ce dracu’! Nu cumva să te 
înşeli şi să iei pe altul drept el. Anul trecut mă 
duceam la dentistul din Fontarabia, şi-i dădusem 
un dublon ca să-mi scoată o măsea care mă chi- 
nuia, în fundul gurii. Păcătosul mi-a luat dublonul 
şi mi-a scos măseaua sănătoasă în locul celei 

Vedeam fruntea lui Henri întunecîndu-se şi sprîn- + 
Cenele lui încruntindu-se iar. Dar unchiul Miguel 
nu-și dădea seama. 

— De vreme ce plătim bine, vrem ca treaba să 
fie făcută cumsecade. Don Ramiro e roșcovan şi 
poartă întotdeauna o pălărie de fetru gri cu pene 
negre. În fiecare seară, către orele şapte, trece prin 
fața hanului „La trei mauri“, între San Jose şi 
Roncesvalles. 

— Ajunge, domnilor — îl întrerupse Henri. Văd 
că nu ne-am înţeles. 

— Cum? Cum? se neliniști unchiul. 

— Am crezut că e vorba să învăţ pe seniorul 
don Sancho cum să-şi mînuiască spada. 

— Santa Trinidad! strigă don Miguel. Sîntem 
toți de prima forţă în neamul Crencha. Copilul face 
scrimă în sala de arme ca arhanghelul Mihail. Dar 
pe teren se mai pot întîmpla și accidente. De aceea 
ne-am gîndit că vei binevoi să aştepţi pe don Ra- 
miro Nunuez la cîrciuma ,La trei mauri“ şi ai să 
răzbuni onoarea nepotului meu, don Sancho. 

De data aceasta, Henri n-a mai răspuns. Zîmbetul 
rece care i s-a ivit pe buze exprima un dispreţ atît 
de adînc, încît unchiul și nepotul au schimbat o 
privire încurcată. Henri le-a arătat cu mîna cva- 
druplii de pe masă. Fără un cuvînt, unchiul și ne- 
potu): i-au strîns şi i-au băgat înapoi în buzunare. 
Hen:. a întins apoi mîna spre ușă. Unchiul și ne- 
potul au trecut prin faţa lui, măturînd podeaua cu 
pălăria şi încovoind spinarea. Au coborit, fugind, 
treptele scării cîte patru deodată. În ziua aceea am 
mîncat numai pîine goală. Henri nu putuse aduce 
nimic ce să punem în farfuriile noastre de lemn. 
Fireşte, eram încă prea mică pentru a putea înţe- 
lege tot sensul acestei scene. Totuşi mă izbise pu- 

ternic. M-am gîndit mult la privirea pe care prie- 
tenul meu Henri o aruncase aurului celor doi hi- 
dalgo din Navarra. Cît despre numele de Lagardere, 
anii mei încă puţini ca şi izolarea în care trăiam 
nu-mi îngăduiau să știu ce stranie faimă îl urma 
pretutindeni. Dar acest nume avea în mine un mare 
răsunet. Mi-am amintit de spaima celor ce încer- 
caseră să mă răpească în clipa cînd prietenul meu 
Henri le-a aruncat acest nume în faţă, luptindu-se 
singur cu ei toţi. Mai tîrziu, am aflat cine și ce era 
cavalerul de Lagardere şi m-am întristat. Se schira- 
base atît de mult de cînd se hotărise să devină 
tatăl meu adoptiv! 

La Pampeluna, prietenul meu Henri începu să 
se îngrijească de educaţia mea. Nu avea prea mult 
timp ca să stea să mă instruiască și nici bani cu 
ce să-mi cumpere cărţi. Zilele lui de muncă erau 
lungi şi prost plătite. Îşi făcea abia ucenicia într-o 
artă care avea apoi să-l facă vestit în toată Spania 
sub numele de Cincelador. Lucra 'încă încet și cu 
neîndemînare. Stăpînul lui nu se purta de loc bine 
cu el. Iar el, fostul ofiţer din cavaleria de gardă a 
regelui Ludovic al XIV-lea, el, tînărul trufaş care 
odinioară ucidea pentru un cuvînt sau o privire, 
îndura acum cu răbdare dojenile şi chiar ocările 
unui meșteşugar spaniol! Avea o fiică. Cînd se în- 
torcea acasă cu cîțiva maravedişi cîștigaţi cu su- 
doarea frunţii, era fericit ca un rege fiindcă-i zîm- 
beam. Lagardère nu avea decît o carte: un vechi 
Tratat de scrimă de maestrul François Delapalme 
din Paris, monitor de sală de arme cu prestare de 
jurămiînt, profesor de scrimă al monseniorului Del- 
fin etc., etc, urmat de Descrierea diferitelor lovi- 
turi, atacuri şi înţepături politicoase în uz în asalt 
de Gino-Maria Ventura, de la Academia della es- 

crima din Neapole, corijat şi revăzut de J.F. De- 
lambre-Sauluxure, monitor al cadeţilor, Paris 1667. 
Nu vă mirați de memoria mea, dar aceste titluri 
sînt primele rînduri pe care am învăţat să le si- 
labisesc. 

Prietenul meu Henri m-a învăţat să citesc pe 
vechiul lui tratat de scrimă. N-am ţinut niciodată 
o spadă în mînă, dar sînt foarte tare în teorie. Mina 
lui Dumnezeu mi s-a așezat însă pe cap numai cînd 
prietenul meu Henri a putut pune deoparte şi eco- 
nomisi cinci duroşi, ca să-mi cumpere Alfabeto de 
Salamanca. Dar cartea nu înseamnă. nimic, mamă. 
Totul depinde de profesor. Prietenul meu Henri 
îmi arăta cu răbdare și blîndețe literele. Ședeam 
pe genunchii lui. El ţinea cartea și eu, cu un fir 
de pai, urmăream fiecare literă şi-i rosteam nu- 
mele. Nu era o muncă, era o bucurie! Dacă citeam 
bine, mă săruta. Apoi ne așezam amîndoi în ge- 
nunchi și el rostea rugăciunea de seară. Surtucul 
lui se făcuse zdrenţe, dar eu aveam întotdeauna ro- 
chiţe bune. Odată l-am găsit cu acu! în mînă, în- 
cercînd să-mi cîrpească o fustițţă care se rupsese. 

Duminica, după ce îmi făcea buclele şi punea peste 
ele fileul de dantelă, după ce dăduse lustru ca de 
aur nasturilor de alamă ai corsajului meu şi îmi 
prindea la gît cruciuliţa de oţel — primul lui dar 
— cu o panglicuţă de catifea, mă ducea, serios şi 
cu mîndrie, la biserica dominicanilor din partea de 
jos a oraşului. Ascultam liturghia. Ajunsese cu- 
cemic -pentru mine. Cînd slujba se sfîrşea, ieșeam 
afară din oraș, lăsînd în urma noastră zidurile în- 
tunecate şi triste. Ce bine făcea aerul curat bieţilor 
noștri plămîni prizonieri ai oraşului! Ce radios şi 
blînd era soarele ! Ne plimbam peste cîmpurile sin- 
guratice. Voia să fie tovarășul meu de joacă. Era 

mai copil ca mine. În toiul amiezei, cînd oboseala 
ne cuprindea, mă ducea la umbra unei păduri stu- 
foase. Se așeza la picioarele unui copac şi eu ador- 
meam în braţele lui. El veghea, apărîndu-mă de 
mosquitos şi de suliţele lor într-aripate. Uneori, mă 
prefăceam că dorm şi îl priveam pe sub gene. Ochii 
lui erau mereu pe mine: mă legăna zîmbindu-mi. 
Înainte sau după somn, după cum mi se năzărea, 
fiindcă se purta cu mine cum te-ai purta cu o re- 
gină, masa era servită pe iarbă: un colţ de pîine 
neagră cu lapte. Sînt totuși sigură că petrecerile 
noastre erau mai fericite decît ale dumitale. Bucu- 
ria curată a sufletului, mîngiierile dragi, rîsul ne- 
stăpînit, izbucnind din te miri ce, mișcătoarele co- 
pilării, cîntecele... Apoi iar joaca. Voia să mă facă 
puternică şi să cresc mare. La întoarcere, stăteam 
în tihnă de vorbă, întrerupîndu-ne doar pentru o 
floare ce trebuia culeasă, pentru a prinde un flu- 
ture strălucitor sau ca să ne apropiem de o căpriță 
albă care behăia uşor, încet, ca şi cum ar fi cerut 
să fie mîngiiată. Se folosea de aceste convorbiri 
ca să-mi modeleze, fără știrea mea, mintea şi inima. 
Am învățat astfel să cunosc pe Dumnezeu şi istoria 
poporului său, minunile cerului și ale pămîntului. 
Uneori, în aceste clipe cînd eram cu totul singuri, 
încercam să-l descos despre familia mea. Atunci se 
întuneca şi nu răspundea. Îmi spunea doar: „Au- 
rore, îţi făgăduiesc că îți vei cunoaşte mama!“ 
Sînt sigură că această făgăduială, făcută de atîta 
vreme, se va îndeplini, fiindcă Henri n-a minţit 
niciodată. Dar vreau să sfîrşesc de îndată cu acest 
capitol al educației mele. A continuat să-mi dea 
lecţii multă vreme după ce am părăsit Pampeluna 
şi Navarra. Niciodată n-am avut alt dascăl. Nu din 
vina lui. Cînd minunatul lui dar de artist a început 

să fie cunoscut, cînd fiecare grande de Spania a 
vrut să aibă mînerul spadei cizelat, în schimbul 
unui pumn de aur, de don Luiz el Cincelador, mi-a 
spus: | 

— Acum o să ajungi o mare învățată, copila mea. 
La Madrid sînt pensioane vestite. 

— Vreau să-mi fii întotdeauna, întotdeauna, nu- 
mai dumneata profesor — am răspuns eu. 

A zîmbit şi a replicat: 

— Eu te-am învăţat tot ce ştiam, sărmana mea 
copilă. 

— Ei bine, drag prietene — am strigat eu — nu 
vreau să ştiu mai muite decît dumneata. 


Capitolul III 
GITANA 


V-aţi spus, poate, citind această flecăreală descu- 
sută (impresiile mele asupra bătăliei, povestea cu 
cei doi hidalgo, unchiul don Miguel şi nepotul don 
Sancho, primele mele silabisiri pe un tratat de 
scrimă, înșşirarea bietelor mele bucurii din copilă- 
rie), da, vă veţi fi spus: „E o nebună“. E drept: 
bucuria mă face într-adevăr să par o nebună. Dar 
nu sînt, în schimb, nici nevolnică în restrişte. A 
trebuit să părăsim Pampeluna, unde începusem să 
fim mai puţin săraci: Henri putuse să pună chiar 
ceva deoparte, ceea ce i-a prins foarte bine. Cred că 
aveam atunci vreo zece ani. Într-o seară, s-a întors 

acasă foarte îngrijorat. Îngrijorarea lui a crescut 
cînd i-am spus că toată ziua un necunoscut, înfă- 
şurat într-o mantie sumbră, făcuse de strajă sub 
fereastră. Henri nici nu s-a mai aşezat la masă. 
Şi-a pregătit armele şi s-a îmbrăcat ca pentru o 
lungă călătorie. La căderea nopţii, m-a îmbrăcat și 
pe mine, mi-a pus o rochie de postav şi mi-a legat 
şireturile pantofilor. Apoi şi-a luat sabia şi a cobo- 
rît în stradă. De mult nu-l văzusem atît de fră- 
mîntat. Cînd s-a întors, a făcut repede o boccea din 
bietele noastre lucruri. 

— Trebuie să plecăm, Aurore — mi-a spus el. 

— Pentru multă vreme ? 

— Pentru totdeauna. 

— Cum? am exclamat eu uitîndu-mă la săr- 
manul nostru cămin — părăsim totul? 

— Da, totul — a spus el zîmbind trist. M-am dus 
pînă la colţ şi am căutat un nenorocit de sărac pe 
care-l vom lăsa aci, moștenitor al nostru. A fost 
fericit de parcă i-aş fi dăruit un regat. Așa merg 
lucrurile pe lumea asta! 

— Şi noi încotro o luăm? 

— Dumnezeu ştie! mi-a răspuns, încercînd să 
pară vesel. Şi acum, la drum, micuța mea Aurore. 
Nu-i timp de pierdut. 

Am ieşit. În timp ce coboram treptele scării de 
afară, am văzut ceva ca o grămadă întunecată, în 
mijlocul străzii pustii. Henri a vrut să mă tragă în 
direcţia meterezelor ce împrejmuiau orașul. Dar 
cum era cu mîinile prinse de bagajele noastre, nu 
m-a putut ţine şi am alergat spre acel ciudat pachet 
negru, care îmi atrăsese atenția, Henri a scos un 
strigăt crezînd că astfel o să mă poată opri. Nici- 
odată nu mă. arătasem neascultătoare. Dar era prea 
tîrziu. Desluşeam o formă orzznească sub o man- 

tie în care mi se părea că recunosc mantia miste- 
rioasei santinele care se plimbase toată ziua sub 
fereastra mea. Am ridicat un colț al mantiei.' Era, 
într-adevăr, omul cu pricina. Zăcea mort într-o 
baltă de sînge. M-am prăbuşit ca şi cum aş fi pri- 
mit şi eu lovitura morţii. Avusese deci loc o luptă, 
la doi paşi de mine, fiindcă Henri coboriîse cu spada 
în mînă. Din nou își primejduise viața pentru mine. 
M-am trezit în mijlocul nopţii. Eram singură sau, 
cel puțin așa mi se părea mie. 

Era o cameră și mai sărăcăcioasă decît aceea din 
care plecasem, una din acele camere care se află 
de obicei la primul etaj al fermelor spaniole ai că- 
ror stăpîni sînt doar nişte bieţi hidalgo. Un zvon 
de glasuri, înăbușit, venea de dedesubt, unde se 
afla cu siguranţă sala comună de la parterul tu- 
turor fermelor. Eram întinsă pe un pat cu coloa- 
nele putrede, pe o saltea de paie acoperită cu o pă- 
tură în zdrenţe. Lumina lunii intra prin ferestrele 
fără geamuri. Vedeam din pat, în faţa ferestrei, doi 
goruni care se legănau în bătaia vintului ușor al 
nopții. L-am chemat încet pe Henri, prietenul meu. 
Nimeni nu mi-a răspuns. Dar am văzut o umbră 
care se mișca, întinsă pe podea. În clipa următoare, 
s-a ridicat şi s-a aşezat la căpătiiul meu. Făcîn- 
du-mi semn să tac, s-a aplecat și mi-a şoptit la 
ureche : 

— Ne-au aflat urmele. Sînt jos. 

- Cine? 

— 'Tovarăşii celui cu mantaua neagră. 

— Mortul!! M-am cutremurat toată şi am crezut 
că am să leşin din nou. Henri m-a apucat ce mînă 
şi mi-a spus: i 

— Adineauri au încercat la uşă. Mi-am trecut 
braţul ca pe un drug prin beiciugele mari ale ușii 

şi neștiind ce fel de zăvor ţinea ușa, ticăloşii s-au 
lăsat păgubași. S-au dus, se vede, să caute o rangă 
cu care să izbească ușa. În cîteva clipe au să se 
întoarcă. i 

— Dar ce le-ai făcut, prietene Henri, ca să te 
caute cu atîta înverşunare ? 

— Le-am luat de sub nas prada pe care voiau 
s-o sfîşie ca nişte lupi. 

Prada eram eu? Deci din pricina mea se întîm- 
plau toate, eu îi zdrobisem viaţa ! 

— Tată — am murmurațt eu — tată scump, la- 
să-mă aici şi fugi, te implor! 

Mi-a astupat gura cu palma. 

— Copil nebun! Dacă mă omoară, o să te pă- 
răsesc vrînd-nevrînd. Dar nu m-au doborit încă. 
Scoală-te! 

A trebuit să fac o mare sforțare ca să-l ascult. 
Mă simţeam încă fără nici o putere. 

Am aflat, mai în urmă, că și prietenul meu Henri 
era sleit de puteri, fiindcă mă dusese în braţe, pe 
jumătate moartă, cum eram, de la Pampeluna pînă 
la această casă, în care intrase ca să ceară adăpost. 
Casa aparţinea unor oameni săraci. I s-a dat încă- 
perea în care ne aflam. Henri își pregătea tocmai 
un culcuş de paie, pe podea, cînd a auzit tropot de 
cai în noapte. Caii s-au oprit în faţa casei singura- 
tice. Henri a bănuit numaidecit că trebuia să-și 
amîne somnul pe altă dată. În loc să se culce, a 
deschis ușor uşa și a coborit tiptil cîteva trepte. 

În sala de jos, gazda, în zdrenţe, vorbea cu noii 
veniţi. 

— Sînt viţă de gentilom şi nu-mi voi trăda oas- 
peţii. - 

Henri a auzit un zăngănit de aur aruncat pe 
masă. Fermierul-gentilom a tăcut chitic. Un glas 
pe care Lagardere îl cunoştea a poruncit: 

— La treabă şi fără să pierdeţi vremea ! 

Henri se reîntorsese în grabă şi închisese cît se 
putea mai bine uşa. Crengile celor doi goruni pu- 
ternici intrau în cameră prin fereastra fără gea- 
muri. Sub fereastră se afla o grădiniţă cu zarza- 
vaturi, împrejmuită cu un gărduleţ. Dincolo, se în- 
tindea o pajişte şi rîul Arga, care se vedea lucind 
la lumina lunii, prin frunzişul copacilor. 

— Eşti foarte palidă, micuța mea Aurore — mi-a 
spus Henri cînd m-a văzut pe picioare — dar ești 
curajoasă şi ai să mă ajuţi. 

— Sigur, sigur! am strigat eu, încîntată la gîn- 
dul că i-aș putea fi de folos. 

M-a dus la fereastră. 

— Poţi să cobori în grădină pe scara asta? m-a 
întrebat arătîndu-mi crengile unuia din goruni. 

— Da, pot să cobor, tată, dar numai dacă îmi fă- 
găduiești să vii repede după mine. 

— Îţi făgăduiesc, micuța mea Aurore. Hai, iute, 
draga mea — a adăugat el, luîndu-mă în braţe. 

Henri a deschis fereastra în clipa cînd s-au auzit 
paşi urcînd din nou scara. M-am căţărat pe crengile 
puternice ale copacului, în timp ce el alerga la ușă. 

— Cînd ajungi jos — a mai apucat să-mi spună 
— arunci o pietricică în cameră : va fi semnalul. Pe 
urmă, te strecori, pitită pe sub gard, pînă la rîu. 

Oamenii. urcau scara. Henri şi-a trecut iar bra- 
tul prin belciuge. Au încercat să deschidă. Îm- 
pingeau, înjurau, dar brațul lui Henri era la fel 
de tare ca un drug de fier. Eram încă lipită de 
fereastră cînd am auzit zgomotul răngii vîrîte sub 
uşă. Tot n-am coborit. Voiam să văd ce se petrece. 

— Jos, du-te jos! mi-a spus cu nerăbdare Henri. 

M-am supus. Jos am luat o pietricică şi am arun- 
cat-o pe fereastră. Dar în același timp am auzit o 
bubuitură înfundată sus, în cameră. Mi s-au tăiat 
picioarele și am rămas ţintuită locului. Două focuri 
de pistol au răsunat. Henri s-a arătat în picioare 
în pragul ferestrei. Dintr-un salt a fost jos. 

— Ah, sărmana mea fetiţă, credeam că te-ai şi 
pus la adăpost! Au să tragă! 

M-a și ridicat în braţe. Mai multe detunături au 
răsunat iar, de data aceasta de la fereastră. L-am 
simţit tresărind puternic. 

— Eşti rănit? am strigat. 

Eram în mijlocul grădinii. S-a oprit în plină lu- 
mină şi întorcîndu-şi pieptul spre bandiții care îşi 
reîncărcau armele, le-a strigat: 

— Lagardère ! Lagardère ! ! 

Apoi a sărit gărduleţul şi a alergat spre rîu. Cei- 
lalți s-au luat după noi. În acel loc Arga e repede 
şi adîncă. Am căutat cu privirea o bărcuţă. Dar 
Henri, fără să-şi încetinească pasul şi ţinîndu-:nă 
tot în braţe, s-a şi zvirlit în apă. Mi-am dat seama 
că se juca cu puhoiul repede. Cu o mînă mă ţinea 
deasupra capului şi cu celălalt braţ tăia cursul apei. 

În cîteva secunde eram la mal. Dușmanii noştri, 
rămaşi dincolo de apă, se sfătuiau. 

— Or să caute un vad — a spus Henri. Nu sîn- 
tem încă salvați. r 

Mă încălzea la pieptul Tui, fiindcă eram udă toată 
şi tremuram. Am auzit caii galopînd pe celălalt 
mal. Dușmanii căutau vadul ca să vină după noi. 
Îşi dădeau seama că nu puteam fugi atît de repede 
ca să le mai scăpăm. Cînd ropotul cailor nu s-a 
mai auzit, Henri a intrat din nou în apă şi a trecut 

iar Arga, în linie dreaptă, ieșind chiar în locul de 
unde plecasem. 

— Ilată-ne în siguranță, micuța mea Aurore. 
Acum trebuie să te usuci și să mă oblojeşti. 

— Ştiam eu că ești rănit! 

— O nimica toată. Vino! 

S-a îndreptat spre casa fermierului care ne vîn- 
duse. Bărbatul şi soția făceau mare haz în sala de 
jos, în jurul unui brasero plin cu jeratic. Ca să-l 
culce la pămînt pe bărbat, ca să-l lege pachet îm- 
preună cu nevastă-sa, lui Henri nu i-a trebuit mai 
mult de un minut. a 

— Gura ! le-a poruncit el, fiindcă scoteau, soco- 
tind că vor fi omoriîţi, nişte ţipete jalnice. A fost o 
vreme cînd aş fi dat foc șandramalei voastre. Așa 
aţi şi merita-o. Dar n-o să vă fac nici un rău! Iată 
îngerul care vă păzeşte ! 

Şi-a trecut mîna peste părul meu ud. Am vrut 
să-l ajut să-și oblojească rana. Fusese atins la umăr 
şi sîngera mult. În timp ce straiele mele se uscau, 
am stat înfășurată în mantaua sa largă pe care, 
cînd fugisem, o lăsase în camera de sus. Am făcut 
scamă şi l-am bandajat. 

— Nu mă mai doare! M-ai vindecat! 

Fermierul-gentilom şi nevastă-sa n-au mai clin- 
tit, ca şi cum ar fi fost morți. Henri s-a urcat din 
nou sus în cameră şi a strîns micul nostru bagaj. 
Pe la ceasurile trei din noapte am părăsit ferma, 
călări pe un catir bătrîn pe rare Henri l-a luat din 
grajd şi pentru care a aruncat doi galbeni pe masă. 
La plecare, a spus gazdelor noastre: 

— Dacă ticăloşii se întorc, prezintă-le salutări 
din partea cavalerului de Lagardère. Şi mai spu- 


242 


ne-le şi asta : Dumnezeu şi Fecioara o vof apăra pe 
orfană. Acum Lagardere n-are timp să se ocupe de 
ei, dar le va veni într-o zi ceasul. 

Bătriînul catîr preţuia mai mult decît s-ar fi pă- 
rut. Am ajuns la Estrella cînd se crăpa de ziuă, şi 
ne-am învoit cu un arriero să ne treacă peste munţi, 
la Burgos. Henri voia să se îndepărteze cît mai 
rault de hotarul Franţei. Dușmanii lui erau fran- 
cezi. Își pusese în gînd să nu se mai oprească decit 
la Madrid. De la Pampeluna la Burgos am avut sute 
de aventuri, dar nici una cu urmăritorii noștri. 
Trebuia totuşi să-i mai găsim o dată în cale, ina- 
inte de a ajunge la Madrid. Apucaserăm prin Burgos 
ca să ne ferim de vecinătăţile munţilor stîncoși ai 
Vechii Castilii. Economiile prietenului meu se to- 
peau văzînd cu ochii și înaintam încet, fiindcă tot 
felul de piedici ni se iveau în cale. În sfîrşit, am 
trecut de Valladolid. Făcusem mai bine de jumă- 
tate din drum. Era seara, treceam pe lingă graniţa 
provinciei Leone şi ne apropiam de Segorbia. Eram 
amindoi călare pe același catîr şi n-aveam călăuză. 
Drumul era frumos. Ni se vorbise despre un han 
pe malul rîului Adaja, unde aveam să ne ospătăm 
împărăteşte. Dar soarele începuse să asfințească 
după copacii săraci ai pădurii care se întindea spre 
Salamanca, şi nu vedeam urmă de han. Se înserase ; 
drumeţii care, ca și noi, umblau călări sau duceau 
poveri pe catiri, se făceau tot mai mari. În calea 
noastră ne aştepta însă o faptă bună de făcut. În 
seara aceea, mamă, am găsit-o pe micuța Flor, 
scumpa mea gitană, cea dintii și singura mea pric- 
tenă. Drumul trecea pe lîngă o prăpastie. Chiar pe 
buza ei, dormea o fetiță. Eu am văzut-o mai întîi 
şi l-am rugat pe Henri să oprească o clipă catirul. 


16+ 243 


Am sărit jos şi m-am aşezat în genunchi lîngă co- 
pilă. Era o mică ţigancă de vîrsta mea şi frumoasă, 
frumoasă ! Nu ştiu de ce, am simţit numaidecît ne- 
voia s-o sărut. Sărutarea mea a trezit-o.. Mi-a zîm- 
bit şi m-a sărutat şi ea. Dar vederea lui Henri a 
speriat-o. 

— Nu-ţi fie teamă — i-am spus eu — e un bun 
prieten, tatăl meu drag, care te va iubi fiindcă eu 
am şi început să te iubesc. Cum te cheamă? 

— Flor. Dar pe tine? 

— Aurore. 

Mi-a zîmbit iar. Henri mă chema. Fetița şi-a dus 
mîna la piept şi a strigat deodată: 

— Îmi e aşa foame! 

Era galbenă la faţă. Am luat-o în braţe. Henri 
s-a dat şi el jos de pe catîr. Flor ne-a mărturisit 
că nu mîncase nimic de dimineaţă, din ajun. Henri 
mai avea un colț de pîine şi cîteva picături de 
Xeres pe fundul ploștii. Se repezi ca o înfometată. 
După ce bău, îl privi pe Henri drept în faţă, apoi 
pe mine şi spuse: 

— Nu semănaţi de loc unul cu altul. De ce n-am 
şi eu pe cineva pe care să-l iubesc! 

Buzele atinseră mîna lui Henri, în timp ce 
adăuga: 

— Vă mulţumesc, seniore cavaler, sînteţi pe atît 
de bun pe cît sînteţi de frumos. Vă rog, nu mă lă- 
sați noaptea pe drumuri. 

Henri şovăia. Gitanii sînt, unii, tîlhari primej- 
dioşi şi iscusiţi. Părăsirea acelei fete putea fi o 
cursă. Dar eu atîta am stăruit şi l-am rugat, încît 
s-a învoit s-o ia cu noi pe ţigăncuşă. Pe drum, 
Flor ne-a istorisit povestea ei. Făcuse parte dintr-o 
şatră care pornise din provincia Leone şi se în- 

drepta spre Madrid. În ajun, nu se ştia pentru ce, 
şatra fusese fugărită de un detaşament din Santa 
Hermandad. Flor se ascunsese în nişte tufișuri, în 
timp ce toţi ceilalți scăpaseră cum putuseră. Cînd 
i s-a părut că nu mai era nici o primejdie, a ieşit 
din ascunzătoare şi a pornit în căutarea şatrei. Dar 
degeaba ! A alergat cît a putut; nu i-a mai dat de 
urmă. Trecătorii pe care-i întreba dacă nu cumva 
văzuseră un piîlc de ţigani, aruncau cu pietre în ea. 
Fiindcă nu era botezată, niște ciudaţi creştini i-au 
luat cerceii de aramă argintată şi şiragul de măr- 
găritare false. Cînd a venit noaptea, Flor s-a ghe- 
muit într-un stog de fîn. Cine doarme cinează — 
spune zicala. Din fericire, fiindcă Flor n-avea ce 
să cineze. A doua zi, a pornit la drum şi a umblat 
toată ziua fără să pună nimic în gură. Cîinii sti- 
nelor lătrau după ea:şi copiii de prin sate o hui- 
duiau. Din cînd în cînd, descoperea pe marginea 
drumului cîte o urmă de opincă cum poartă numai 
țiganii. Şi lucrul acesta îi dădea curaj. Flor ştia 
unde putea să dea de-ai săi. Dar departe, foarte de- 
parte : într-o fundătură din munţii Baladron, care 
se ridică în fața Escorialului, la șapte sau opt poşte 
de Madrid. Era, oarecum, în drumul nostru. L-am 
rugat pe Henri s-o ducem pe micuța Flor pînă acolo 
și el s-a învoit. I-am făcut loc lîngă mine, pe pa- 
iele hanurilor unde ne adăposteam noaptea şi am 
împărţit cu ea binevenita fiertură rîncedă care ne 
era servită la cină. Din clipa în care frumoasa Flor 
a devenit tovarăşa noastră de drum, călătoria a fost 
mai puţin monotonă. Ţigăncuşa era aproape la fel 
de veselă ca și mine şi mult mai deprinsă cu viaţa. 
Ştia să danseze, să cînte. Ne făcea să ridem poves- 
tindu-ne şolticăriile fraţilor ei gitani. 

A rămas opt zile cu noi. Atîta am făcut pînă la 
San-Lucar-de Castilia, în munţii Baladron. Cînd 
am văzut apropiindu-se munţii aceștia întunecaţi 
şi stîncoşi unde trebuia să mă despart de micuța 
mea Flor, m-am posomorit. Mă obişnuisem cu ea. 
De opt zile umblam călare pe același catîr și ciri- 
pind necontenit. Începuse să mă iubească mult şi 
eu o socoteam ca pe o soră a mea. 

Era cald. Cerul fusese toată ziua înnorat. Aerul 
era înăbuşitor, ca la apropierea unei furtuni. De 
cum am ajuns la poalele muntelui, stropi mari de 
ploaie au început să cadă: Henri ne-a dat mantia lui, 
să ne învelim amîndouă cu ea, și am continuat să 
urcăm, silindu-ne catîrul, care înainta sub un ade- 
vărat potop. Flor ne făgăduise o primire din cele 
mai călduroase în numele fraţilor ei; o baie ce- 
rească nu avea cum să-l sperie pe Henri, iar eu şi 
cu micuța Flor eram gata să înfruntăm și cea mai 
cumplită furtună sub adăpostul, fluturînd în vînt, 
al mantiei care ne apropia şi mai mult. Norii aler- 
gau rostogolindu-se unii peste alții, destrămîndu-se 
și lăsînd uneori să se vadă albastrul adînc al ce- 
rului. Ropotele de ploaie erau însă atît de puter- 
nice, încît catîrul nostru abia se mai putea ţine pe 
picioare. 

— Curios — am spus eu — cum lumina asta te 
face să vezi tot felul de lucruri. Uite, acolo sus, pe 
creasta stîncii aceleia, mi s-a părut că am zărit 
doi oameni ciopliţi în piatră. 

Henri a ridicat repede privirea într-acolo. 

— Nu văd nimic. 1 

— S-au tras repede înapoi — a spus încet.Flor. 

— Erau într-adevăr doi oameni? a întrebat-o 
Henri. 

Am simțit încolţind în mine o nelămurită teamă, 
pe care răspunsul lui Flor a întărit-o. 

— Nu doi — a răspuns ea — cel puţin zece. 
Înarmaţi ? 

Înarmaţi ! 

Nu sînt fraţii tăi? 

Cum o să fie! 

Şi ne pîndesc de mult? 

De ieri dimineaţă ne dau tircoale. 

Henri s-a uitat bănuitor la Flor ; chiar şi eu am 
simţit o undă de neîncredere. De ce nu suflase o 
vorbă ? 

— Am crezut, la început, că sînt ‘nişte simpli 
călători că şi noi — mi-a spus ea, ca şi cum ne-ar 
fi ghicit gîndul. Mergeau liniştiți pe drumeagul 
vechi, care duce spre apus. Mai toţi hidalgo fac 
aşa. Numai oamenii înarmaţi, de rînd, umblă pe 
drumurile cele noi. Abia de cînd am intrat în munți, 
mişcările lor mi-au părut cam ciudate. Nu v-am 
mai spus nimic, fiindcă acum ne-au luat-o cu mult 
înainte şi au apucat-o pe un drum pe care nu-i mai 
putem întilni. - 

Ne-a explicat atunci că drumul vechi, părăsit 
fiindcă era prea anevoios, trecea pe la miazănoapte 
de Baladron, în timp ce drumul nostru se îndrepta 
tot mai spre miazăzi, pe măsură ce ne apropiam 
de trecătoare. -Cele două drumuri se împreunau în- 
tr-o altă trecătoare numită El `pþasso de los Rapa- 
dores, aflată dincolo şi mult mai departe de locul 
unde poposea şatra de țigani. Și, într-adevăr, îna- 
intînd spre inima munților, n-am mai zărit siluetele 
acelea fantastiee profilîndu-se pe cerul înroșit de 
amurg. 

Capitolul IV 


ÎN CARE FLOR 
TACE VRĂJI 


Se însera. Toată grija ne era acum catîrul al că- 
Tui picior biruia cu tot mai multă trudă greutățile 
drumului. Se făcuse noapte de-a binelea, cînd un 
strigăt de bucurie scos de Flor ne-a făcut să înțe- 
legem că ajunsesem la capătul strădaniilor noastre. 
La ieşirea din trecătoare, ne-am aflat în fața unui 
soi de vale rotundă, înconjurată de creste de stîncă 
dantelate, pe care se mai vedeau, ici-colo, cîteva 
tufişuri de pini de munte: era La Taza del diabillo 
(Ceaşca drăcuşorului), inima munţilor Baladron, ale 
căror vîrfuri semeţe se înalţă risipite pe margini şi 
se apleacă spre Escorial. De acolo de unde ne gă- 
seam, La Taza del diabillo ni se înfățișa ca un abis 
fără fund. Razele lunii, care duminau puternic mar- 
ginile dantelate ale ceştii, lăsau fundul văii în um- 
bră, dîndu-i o înspăimîntătoare adincime. Chiar în 
fața noastră, se desprindea o trecătoare la fel cu 
cea prin care venisem, astfel că una continua pe 
cealaltă. Bărbaţi şi femei stăteau roată în jurul unui 
foc mare. Chipurile lor slabe, cu trăsături viguros 
accentuate, erau înroșşite de flăcările focului. Nici 
nu ieşisem bine din trecătoare şi prezența noastră 
a şi fost observată. Cei din jurul focului au con- 
tinuat să fumeze, să bea și să tăifăsuiască. Dar doi 
străjeri s-au repezit spre noi, unul prin dreapta, 
altul prin stînga. Flor ni i-a arătat tîrîndu-se spre 
noi. A tras un chiot într-un anumit fel. Cei doi s-au 
oprit. La cel de-al doilea chiot, s-au întors liniş- 
tiţi şi s-au așezat la foc. Era încă departe de noi 

acel foc. În prima clipă, mi se păruse că nişte umbre 
negre pîndeau în dosul cercului gitanilor cu cămăşi 
brodate cu fluturi. Dar mi-am spus că trebuie să 
mă feresc de arătările părelnice din munţi. N-am 
mai suflat o vorbă şi cînd ne-am apropiat, n-am 
mai văzut nimic. Dumnezeule, ce bine ar fi fost 
dacă aş fi vorbit! Ajunsesem cam la mijlocul văii, 
cînd un vlăjgan cu o faţă neagră s-a ridicat în pi- 
cioare, ţinînd în mînă o flintă neobişnuit de lungă. 
A rostit într-o limbă orientală un soi de: „Cine-i 
acolo ?“ și Flor i-a răspuns în acelaşi grai. 

— Fiţi bineveniţi! a spus omul cu flinta. O să 
vă dăm pîine şi sare dacă vă aduce surioara noastră. 

Urarea era pentru noi. Aşa cum se pare că ar fi 
datinile lor, s-ar fi zis că nu mai aveam să ne te- 
mem de nimic, de vreme ce ni se făgăduise pîinea 
şi sarea. Flor a sărutat genunchii căpeteniei, care 
i-a pus pe cap mîinile cu toată solemnitatea. După 
aceea, tot căpetenia a poruncit să se umple cu vin 
un pocal de lemn sculptat pe care, cu aceeași so- 
lemnitate, l-a întins lui Henri. Prietenul meu l-a 
băut. Dar nici zece minute nu se scurseseră şi gla- 
sul lui a răsunat răgușşit şi schimbat: 

— Ticăloşilor ! a strigat el. Ce-aţi pus în bău- 
tura asta ? | 1 

A încercat să se ridice, dar picioarele i s-au 
împleticit şi s-a prăbuşit greoi la pămînt. Am sim- 
țit că inima mi se oprește. Henri zăcea întins şi 
se lupta cu o amorțire care-i paraliza toate mădu- 
larele. Pleoapele îngreuiate începeau să i se în- 
chidă. Țiganii rîdeau pe sub mustață în jurul fo- 
cului. În spatele lor, am zărit apărînd niște umbre 
mari, întunecate : cinci sau şase bărbaţi înveşmîn- 
taţi în mantii, cu faţa acoperită de pălăriile lor 
mari, trase peste ochi. Aceştia nu erau ţigani. Cînd 

prietenul meu Henri a încetat să se mai zbată, am 
crezut că a murit. M-am rugat din toată inima lui 
Dumnezeu să mă ia și pe mine. Unul din oamenii 
înveşmîntaţi în mantii a aruncat o pungă grea în 
mijlocul ţiganilor. 

— Răpuneţi-i şi o să mai primiţi încă o pungă, 
la fel. 

Glasul omului îmi era necunoscut. Căpetenia ți- 
ganilor i-a răspuns: 

— Trebuie timp şi depărtare ; 'douăsprezece cea- 
suri şi douăsprezece mile. Moartea nu poate fi dată 
în același loc şi în aeeeași zi cu găzduirea. 

— Fleacuri ! a strigat omul ridicînd din umeri. 
La treabă, sau, dacă nu, las' pe noi! 

În aceeași clipă s-a îndreptat spre Henri, dar 
tiganul i-a tăiat drumul. 

— Atiîta vreme cît cele douăsprezece ceasuri nu 
se vor fi scurs — spuse el hotărît — şi nu. ne vom 
fi îndepărtat de aci cu douăsprezece mile, ne vom 
apăra oaspetele chiar împotriva regelui. 

Ciudată lege, ciudată onoare! Toţi ţiganii s-au 
adunat zid în jurul lui Henri. Am auzit-o pe Flor 
șoptindu-mi la ureche: 

— Am să vă scap pe amîndoi sau am să mor. 

Se apropiase miezul nopţii. Mă culcasem pe un 
sac 'plin cu iarbă uscată, în cortul căpeteniei care 
se culcase şi el, cu flinta Jla stînga şi cu iataganul 
la dreapta. La pilpiirile gazorniţei, îi zăream ochii 
care păreau să vadă pe sub pleoapele întredeschise, 
chiar şi în timp ce dormea. La picioarele lui, un ți- 
gan ghemuit ca un cîine, sforăia. Nu ştiam unde 
fusese dus prietenul meu Henri și Dumnezeu mi-e 
martor că nici prin gînd nu-mi trecea să închid 
ochii. Fusesem dată în grija unei bătrîne ţigănci. 
Se culcase de-a curmezişul, cu capul pe umărul 

meu și, pentru mai multă precauţiune, în timp ce 
dormea, îmi ținea mîna dreaptă într-ale ei. Nu nu- 
mai atît: afară auzeam pașii regulați a două san- 
tinele. Ceasornicul cu nisip arăta aproape unu 
după miezul nopţii, cînd am auzit un uşor zgomot 
spre intrarea cortului. M-am întors să mă uit. A 
fost destul ca păzitoarea mea cea neagră să des- 
chidă ochii. Trezindu-se pe jumătate, a mormăit 
supărată. N-am văzut însă nimic şi zgomotul a în- 
cetat. Dar n-am mai auzit decît pasul unei singure 
santinele. După vreun sfert de ceas, nu am mai 
auzit nici pasul acesteia. O tăcere deplină domnea în 
jurul cortului. Pînza s-a mișcat între doi țăruşi, s-a ri- 
dicat încet şi am văzut ivindu-se un chip zimbind 
ştrengăreşte. Era Flor. Trupul ei subțire şi mlădios 
s-a ivit şi el în urma capului. Cînd s-a ridicat în 
picioare, frumoșii ei cchi negri erau plini de triumf. 

— Ce era mai greu a fost făcut! a şoptit ea mai 
mult cu buzele. 

N-am putut să-mi rețin o ușoară tresărire şi bă- 
trîna ţigancă iar s-a trezit. Flor, pe care n-o putea 
vedea, a rămas cîteva clipe nemişcată, cu degetul 
"pe buze. Paznica mea adormise din nou. „Ar trebui 
o zină din basme — mi-am spus eu — ca să poată 
să-mi scoată umărul de sub obrazul ţigăncii şi mîna 
din mîinile care mi-o ţineau strîns“. 

Aveam dreptate. Dar micuța mea Flor era toc- 
mai o zină. A făcut un pas, apoi încă unul..Nu 
venea spre mine. Se îndrepta spre rogojina pe care 
era întins mai-marele ţiganilor, între flinta şi ia- 
taganul lui. S-a oprit în faţa lui şi s-a uitat țintă 
la el. Răsuflarea omului a devenit, după cîteva mi- 
nute, mai liniștită. Flor s-a aplecat şi şi-a pus uşor 
arătătorul şi degetul cel gros pe tîmplele lui. Pleoa- 
pele căpeteniei s-au închis. 

Flor s-a uitat la mine: ochii îi scăpărau ca două 
mănunchiuri de scîntei. 

— De unul am scăpat! şopti ea. 

Țiganul sforăia mai departe la picioarele căpe- 
teniei, cu capul pe genunchi. I-a pus şi lui mîna pe 
frunte şi l-a învăluit cu o privire poruncitoare. 
Puțin cîte puţin, picioarele ţiganului s-au lungit şi 
capul i s-a lăsat pe spate, sprijinindu- se de pămînt. 
Ai fi zis că-i mort. 

— Am scăpat şi de-al doilea. 

Rămînea apriga mea păzitoare. Flor s-a apropiat 
de ea învăluind-o cu privirea, ca şarpele care vrea 
să năucească o păsărică. La mai puţin de un pas 
de ea, a întins un singur braţ, ţinînd mîna în drep- 
tul ochilor ei. Bătrîna a încercat să se ridice. 

— Nu vreau! a rostit Flor. 

Bătrîna a scos un adînc oftat. Mina lui Flor a 
coborit încet de la frunte spre stomac şi s-a oprit. 
A întins un deget prin care părea să emită un fluid 
misterios. 

— Rămii trează! mi-a poruncit Flor, cu o pri- 
vire de regină. 

Mi se părea că visez. Mîna lui Flor s-a ridicat, 
a alunecat încă o dată de-a lungul frunţii ţigăncii, 
apoi două degete s-au apropiat de ochi. Întreg trupul 
țigăncii s-a muiat ca o cîrpă. Flor stătea dreaptă, 
gravă, poruncitoare. Mina i-a coborit şi s-a ridicat 
din nou. După două sau trei minute, s-a apropiat 
mai mult și a făcut o mişcare ca şi cum ar fi stropit 
cu apă creștetul bătrînei. 

— Dormi, Mabel? a întrebat-o în șoaplă. i 

— Da, dorm — a răspuns bătrîna. 

Înainte de a ajunge în munți, Flor luase cîteva 
şuvițe din părul meu şi a lui Henri şi le pusese 

în micul medalion pe care-l purta la gît. A deschis 
medalionul şi a pus şuviţele de păr ale lui Henri 
în mîna amorţită a bătrinei. 

— Vreau să ştiu unde l-au dus! i-a spus ea. 

Bătrîna s-a frămîntat şi a mormăit ceva ne- 
deslușit. 

— Mă auzi, Mabel? Vreau să ştiu unde l-au dus! 

— Te aud și caut. Ce văd? O peşteră ? O subte- 
rană? L-au dezbrăcat de mantie şi de haină. Ah! 
s-a întrerupt ea cutremurîndu-se. Văd ce este: un 
mormînt ! 

— Dar el... trăieşte, nu-i așa? 

— Trăieşte. Doarme. 

— Şi mormîntul unde e? 

— În partea de miazănoapte a sălașului. Acum 
doi ani a fost îngropat acolo Hagi. Omul stă cu 
capul pe osemintele lui Hagi. 

— Vreau să ajung pînă la acel mormiînt! 

— La miazănoapte, dincolo de corturi, cea dintii 
crăpătură dintr-o stîncă... o piatră de ridicat, trei 
trepte de coborit... 

— Şi cum să-l trezesc? 

— Nu ai la tine pumnalul? 

— Vino! mi-a spus Flor. 

Şi fără nici o teamă a lăsat să cadă capul bă- 
trînei pe sacul plin cu iarbă uscată. Am ieşit din 
cort. În jurul focului pe cale să se stingă, era un 
cerc de ţigani adormiţi. Flor luase cu ea lampa pe 
care o adăpostea cu pulpana hainei sale. Mi-a ară- 
tat un alt cort, mai îndepărtat, și mi-a rostit: 

— Acolo dorm creștinii. 

Ne-am îndreptat spre partea dinspre miazănoapte. 
În drum, Flor m-a pus să dezleg trei căluți de Ga- 
licia. Ciîţiva paşi mai departe, am dat de crăpătura 
dintre stinci. Ne-am strecurat prin ea. Trei trepte 

săpate în granit coborau la intrarea mormîntului, 
închisă de o piatră pe care cu mare greutate am 
putut-o urni amîndouă. În dosul pietrei, licărul 
lămpii ne-a descoperit pe Henri pe jumătate des- 
puiat. de haine, cufundat într-un somn de moarte, 
întins pe pămîntul umed şi cu capul rezemat de 
un schelet omenesc. M-am repezit şi i-am încolăcit 
grumazul cu braţul. Dar zadarnic îl chemam pe 
nume ! Flor rămăsese în picioare, în spatele meu. 

— Îl iubeşti mult, Aurore! mi-a spus ea. Îl vei 
iubi şi mai mult. 

— Trezeşte-l, trezeşte-l, pentru numele lui Dum- 
nezeu, trezeşte-l ! 

A luat mîinile lui Henri într-ale ei, după ce a 
lăsat lampa jos. 

— A băut psaw-ul făcut de ţiganii din Scoţia. O 
să doarmă așa pînă ce un fier încins îi va atinge 
palmele şi tălpile. 

— Un fier încins? am biîiguit eu fără să pricep. 

— Trebuie să ne grăbim — mi-a şoptit repede 
Flor. Viaţa mea e acum la fel de primejduită ca şi 
a voastră. 

Și-a ridicat bluza şi a tras de sub fustă un mic 
pumnal cu prăsele de os. 

— Descalţă-l ! mi-a poruncit ea. 

M-am supus, fără să ştiu ce fac. 

— Repede, repede! 

În acest timp, înroşea la flacăra lămpii vîrful 
pumnalului. Am auzit un scurt sfîrîit. Virful lamei 
înroșite se înfigea în palma lui Henri. Fierul încins 
din nou la flacără a străpuns şi cealaltă palmă. 
Henri nu făcea nici o mișcare. | 

— La tălpi, la tălpi! a strigat Flor. Repede, 
repede ! Cele patru. dureri trebuie simţite aproape 
în același timp. 

Din hoù, lama pumnalului a despărțit în două 
flacăra lămpii. Flor a început să cînte o melopee în 
limba ei tainică. Apoi a înţepat tălpile lui Henri, 
ale cărui buze s-au strîns. 

— Măcar cu atîta să mă răsplătesc față de tînărul 
senior ! a spus Flor, pîndindu-i pe față semnele tre- 
zirii. Şi faţă de tine, veselă Aurore. Dacă nu eraţi 
voi, muream de foame. Și numai din pricina mea 
aţi apucat pe drumul ăsta. Eu v-am făcut, fără să 
știu, să cădeţi în cursă. 

Cînd Henri a deschis ochii, buzele mele erau pe 
fruntea lui. S-a uitat în jur cu o privire rătăcită. 
Cînd a văzut scheletul lui Hagi, şi-a reluat .aeru 
lui grav şi rece. 

— Ah, ah! a spus el — iată deci tovarășul pe 
care mi-l dăduseră. Într-o lună, am fi făcut o în: 
moasă pereche. 

— La-drum ! a strigat Flor. La răsăritul soarelui 
trebuie să fim ieşiţi din munţi. 

Henri sărise în picioare. Căluţii ne aşteptau la 
intrarea peșterii. Flor a luat-o înainte în chip de 
călăuză, fiindcă fusese în mai multe rînduri prin 
acele locuri. Seara, ajungeam în capitala Spaniei. 
Eram fericită fiindcă se hotărise ca Flor să rămînă 
cu noi. 

— Micuța mea Aurore, ai acum o soră! 

Toate au mers foarte bine timp de o lună. Flor 
voise să cunoască religia noastră creştină, fusese 
botezată la mănăstirea  Întruchipării şi a primit 
prima împărtășanie o ,dată cu mine, în capela ne- 
vîrstnicelor. Dar într-o dimineaţă, am văzut-o îm- 
brăcată cu vechile ei straie de gitană. 

Henri a zîmbit şi i-a spus: 

— Frumoasă păsărică, mult ţi-a fost pînă să-ţi 
iei zborul ! 

Cînd m-a sărutat, avea ochii plini de lacrimi. Dar 
nu se putea împotrivi chemărilor tainice care o îm- 
biau. Vai, seara, am văzut-o în Plaza Santa, în mij- 
locul oamenilor din popor. Dansa în sunetele unei 
tamburine basce şi ghicea norocul trecătorilor. 

Locuiam în spatele marii străzi Calle Real, într-o 
ulicioară modestă care dădea spre nişte grădini în- 
tinse şi frumoase. Nu mai cunoșteam lipsurile. 
Henri fusese de îndată socotit drept unul dintre cei 
mai buni cizelatori din Madrid. A fost o vreme liniş- 
tită şi fericită. Flor venea să mă vadă dimineţile. 
Stăteam de vorbă. Îi părea rău că nu mai locuim 
împreună, dar cînd îi propuneam să reluăm viața de 
mai înainte, începea să ridă şi o lua la fugă. 

Odată, Henri mi-a spus: 

— Aurore, copila asta nu-i prietena care-ţi tre- 
buie. 

Nu ştiu ce s-a petrecut, dar Flor n-a mai venit să 
mă vadă decît foarte rar. Şi parcă o răceală se stre- 
curase între noi. . 

Henri trebuia să mă părăsească. Aveam să rămîn 
singură mai multă vreme, fără să-l mai văd. Eu care 
în fiecare dimineață eram trezită de sărutarea lui de 
părinte! Cînd mă gîndesc la aceşti doi ani, mi se 
par mai lungi decît întreaga mea viață. Ştiam că 
Henri stringea un mic tezaur ca să întreprindă o 
călătorie. Trebuia să se ducă în Germania și Italia. 
Franţa singură îi era închisă şi nu ştiam de ce. 
Motivele acestei călătorii erau de asemenea un 
secret pentru mine. Într-o zi, cînd plecase de acasă, 
dis-de-dimineață, potrivit obiceiului lui, am intrat 
în camera sa ca să fac ordine. Pe măsuţa lui de 
lucru se afla un teanc de hiîrtii într-un plic îngăl- 
benit de vreme. De acest plic atirnau două sigilii, 
cu o stemă pe care se afla, ca deviză, un singur 

cuvînt latinesc: Adsum. (Duhovnicul meu, pe care 
l-am întrebat ce însemna acest cuvînt, mi-a spus: 
Sînt aici.) Plicul mai purta un sigiliu, care părea să 
fie al unei capele sau al unei biserici. Mai văzusem 
o dată acele hiîrtii. Cînd scăpaserăm ca prin minune 
din ferma de pe malul rîului Arga, la plecarea din 
Pampeluna. Ca să poată lua acest prețios plic, rămas 
în cameră, Henri se întorsese, cu toate riscurile, la 
fermă. Cînd a găsit plicul neatins, chipul lui a stră- 
lucit de bucurie. Îmi aminteam foarte bine acest 
lucru. 

Lîngă plicul pe care nu era nimic scris, se afla o 
hîrtiuță, un fel de listă făcută de curînd. Pe listă 
erau doar nişte nume şi nişte adrese. Numele îmi 
erau toate complet necunoscute. Erau, se vede, ale 
oamenilor cu care trebuia să se întîlnească în cursul 
călătoriei lui. Lista era astfel alcătuită: 

1 — căpitanul Lorraine — Neapole. 2 — Staupitz 
— Nürnberg. 3 — Pinto — Torino. 4 — El Matador 
— Glasgow. 5 — Joel de Jugan — Morlaix. 6 — 
Faânza — Paris. 7 — Saldagno — Paris. Urmau 
două numere fără nume în dreptul lor: 8 şi 9. 


Capitolul V 


IN CARE 
PE AURORE O INTERESEAZĂ 
UN TÎNĂR MARCHIZ 


Cînd Henri s-a reîntors din călătorie, după 
aproape doi ani, lista mi-a căzut iar în mînă. Multe 
nume erau şterse de pe ea, de bună seamă numele 

celor pe care izbutise să-i întîlnească. În schimb, 
două nume mai apăruseră în dreptul numelor lăsate 
în alb. Căpitanul Lorraine, numărul unu, era şters. 
Peste numărul doi — Staupitz — era trasă o linie 
groasă. La fel era cu Pinto, El Matador și Joël de 
Jugan. Cele cinci liniuţe fuseseră trase cu cerneală 
roşie. Rămăseseră neatinse numele lui Fa&nza şi Sal- 
dagno. În dreptul numărului opt era scris acum 
Peyrolles şi al numărului nouă: Gonzague, amîndoi 
la Paris. 

Am stat doi ani, mamă, fără să-l văd. Mă retră- 
sesem la mănăstirea Întruchipării. Călugăriţele se 
purtau cu mine pline de bunătate. Dar nu mă 
puteam mîngîia. Toată bucuria de a trăi se spulbe- 
rase o dată cu plecarea prietenului meu. Nu mai 
ştiam nici ce-i cîntecul, nici ce-i zîmbetul. Ah, dar 
şi cînd s-a întors! Am fost răsplătită de toată tris- 
tetea mea. După ce m-a îmbrățișat, s-a uitat la 
mine şi am fost uimită de expresia care i s-a în- 
tipărit pe faţă. 

— Iată-te mare, Aurore! mi-a spus el. Nu mă 
aşteptam să te regăsesc atît de frumoasă. 

Am părăsit mănăstirea în aceeaşi zi şi m-am în- 
tors la fosta noastră locuinţă. Totul era acum 
altfel. Nu mai puteam trăi singuri. Eram acum o 
domnişoară. Henri adusese în casă o bătrînă foarte 
cumsecade : Françoise Berrichon şi pe nepoţelul ei, 
Jean-Marie. Frangoise Berrichon, cum m-a văzut, 
a spus: 

— Îi seamănă! 

Cu cine semănam? Existau, cu siguranţă, unele 
lucruri pe care nu trebuia să le ştiu, fiindcă toți cei 
din jurul meu s-au arătat în această privinţă de o 
discreție de neclintit. Mi-am spus numaidecit — 
şi, mai apoi, această presupunere s-a întărit în 

mintea mea — că Françoise Berrichon trebuie să fi 
fost femeie de serviciu a familiei. Cît despre Jean- 
Marie, era mai mic ca mine şi nu ştia nimic. Cît 
stătusem la mănăstirea Întruchipării, n-o mai vă- 
zusem niciodată pe mica Flor. De îndată ce am 
ieşit, am trimis s-o cheme. Mi s-a spus că nu se mai 
află la Madrid. Nu era adevărat, fiindcă două sau 
trei zile după aceea, am văzut-o cîntînd şi dansînd 
în Plaza Santa. M-am plîns lui Henri, care mi-a 
spus : i 

— Au făcut rău că te-au înşelat, Aurore. Dar e 
bine că nu ai fost lăsată să reînnozi prietenia cu 
această biată fată. Aminteşte-ţi mereu că sînt unele 
lucruri care ar putea îndepărta de dumneata pe 
acei pe care trebuie să-i iubeşti. 

Eram deci o domnişoară! Aveam acum slujitori 
Micul Jean-Marie putea trece drept pajul meu. Bă- 
trîna Françoise era o credincioasă doamnă de com- 
panie. Eram mult mai puţin singură ca mai înainte. 
Dar departe de-a fi la fel de fericită. 

Prietenul meu se schimbase ; felul lui de-a se 
purta nu mai era acelaşi; mi se părea mereu rece 
şi uneori foarte trist. S-ar fi zis că de-acum îna- 
inte o barieră se statornicise între noi. 

Îmi dădeam seama limpede că ceva îl făcea să 
sufere şi că îşi găsea mîngiiere în muncă. Din toate 
părţile plouau comenzile. Bunăstarea se transfor- 
mase aproape în lux.. Armurierii din Madrid parcă-l 
puneau, oarecum, la licitaţie pe Cincelador. 

Lunile se scurgeau. Tristeţea prindea nevăzute 
rădăcini în mine. Henri şi-a dat seama și a fost şi 
mai nefericit. Camera mea dădea spre imensele 
parcuri care se întind în dosul caselor de pe Calle 
Real. Cel mai mare şi mai frumos din aceste parcuri 
înconjura palatul ducelui de Ossuna, ucis în duel 

de doranul de Favas, şambelan al reginei. De la 
moartea stăpînului, palatul era pustiu. Într-o zi, am 
văzut ridicîindu-se jaluzelele. Sălile goale s-au 
umplut cu mobile fastuoase şi minunate draperii au 
început să fiuture la ferestre. În acelaşi timp, parcul 
părăsit s-a umplut de flori proaspete. Palatul avea 
un musafir. ` 

Eram curioasă, ca toate femeile care trăiesc re- 
trase. Am vrut să aflu numele noului venit. Cînd 
l-am aflat, acest nume m-a izbit. Omul care venea 
să locuiască în palatul răposatului duce de Ossuna 
se numea Filip de Mantua, duce de Gonzague. Gon- 
zague ! Văzusem acest nume pe lista prietenului 
meu Henri. Mi-am închipuit că trebuie să fie prie- 
teni, că îl voi vedea poate. A doua zi, Henri a po- 
runcit să fie puse jaluzele la ferestrele mele, care 
pînă atunci nu avuseseră. 

— Aurore — mi-a spus el — te rog să nu te 
arăţi niciodată celor ce vor ieşi să se plimbe prin 
acest parc. 

Nu era greu să aflu amănunte despre prințul de 
Gonzague. Toată lumea vorbea de el. Era unul din 
oamenii cei mai bogați din Franța şi prietenul per- 
sonal al Regentului. Venise la Madrid cu o misiune 
secretă. Era tratat ca un ambasador şi avea în 
jurul lui o adevărată curte. În fiecare dimineață, 
Jean-Marie venea să-mi povestească tot ce se şoptea 
despre el în cartier. Prinţul era frumos, prinţul 
azvîrlea cu milioanele pe fereastră. Prietenii care-l 
însoțeau erau toţi nişte tineri nebuni, care făceau 
răsunătoare expediţii nocturne în Madrid, spărgeau 
felinarele, uneori şi uşile. 

Unul dintre ei, un adevărat diavol, n-avea decît 
optsprezece ani şi se numea marchizul de Chaverny. 
Se spunea că-i gingaș şi trandafiriu ca o fată mare 

şi că avea un aer tare blind, un păr bogat, blond, în 
jurul frunţii albe, buză fragedă fără mustăţi, ochi 
ștrengăreşti ca ai cadînelor. Era mai neastîmpărat ca 
toţi ceilalţi. Heruvimul acesta tulbura inimile tuturor 
senioritelor din Madrid. Prin crăpăturile jaluzelelor 
mele vedeam uneori sub frunzișurile umbroase ale 
minunatului parc Ossuna un tînăr gentilom elegant, 
cu trăsături delicate ca de femeie. Dar nu putea 
fi drăcuşorul acela de Chaverny. Tînărul meu gen- 
tilom părea să fie atît de cuminte şi de modest. 
leşea să se plimbe dis-de-dimineaţă. Chaverny tre- 
buia, desigur, să se scoale foarte tîrziu. 

Fie că şedea pe o bancă, fie că se lungea pe iarbă, 
fie că se plimba gînditor, cu capul plecat, tînărul 
meu gentilom ţinea mereu o carte în mînă. Părea 
să fie un adolescent studios. 

Lui Chaverny nu-i era, fără îndoială, mintea la 
cărți! Nu era cu putință. Gentilomul acesta părea 
să fie tocmai contrariul domnului de Chaverny. Afară 
doar dacă gurile rele nu calomniaseră în chipul cel 
mai vinovat pe tînărul marchiz. Şi gurile rele nu 
se sfiiseră de loc să o facă. Fiindcă micul meu gen- 
tilom era totuşi marchizul de Chaverny. Bănuiesc 
că vîntul trebuise să ridice din întîmplare un colţ 
al jaluzelei mele şi marchizul mă zărise, fiindcă 
de atunci nu mai părăsea parcul. 

Ah, fără doar şi poate, l-am ferit, astfel, fără să 
bănuiesc măcar, de cine ştie cîte nebunii! În parc, 
era cuminte ca un mic sfînt. Cel mult, luîndu-şi 
curajul cu amîndouă mîinile, culegea uneori cîte o 
floare, o săruta, apoi o arunca spre fereastra mea. 
Odată l-am văzut venind cu un soi de praștie. A 
ochit jaluzeaua mea şi, cu multă îndemînare, a făcut 
să treacă un bileţel printre lamele jaluzelei. Ah, 
mamă, dacă ai şti, mamă, ce încîntător era acel 

bileţel ! Marchizul îmi spunea că vrea să se căsă- 
torească cu mine şi că eram, cu siguranţă, în stare 
să miîntuiesc un suflet destinat infernului. Mi-a tre- 
buit o mare voinţă ca să nu-i răspund. Mai ales că 
eram sigură că fac o faptă bună. Dar gîndul la 
Henri m-a oprit. Şi n-am dat nici un semn de 
viață. Sărmanul marchiz a așteptat multă vreme, 
fără să-şi desprindă ochii de pe jaluzea. În cele 
din urmă, l-am văzut ştergîndu-şi pleoapele sub 
care se aflau, fără îndoială, lacrimi. Mi s-a strîns 
inima, dar m-am ţinut tare. 

În seara aceleiași zile, mă aflam în balconul 
dinspre stradă al casei noastre. Balconul avea ve- 
dere şi pe Calle Real, şi pe ulicioara care făcea 
colţ cu ea. Henri întîrzia. Începusem să mă neliniş- 
tesc, cînd am auzit vorbindu-se, parcă în şoaptă, în 
ulicioară. M-am aplecat. Am zărit două umbre de-a 
lungul zidului. Era Henri cu micul marchiz. Curînd, 
glasurile s-au ridicat : 

— Ştii cu cine vorbeşti, prietene? a strigat plin 
de mindrie Chaverny. Sint vărul prințului de 
Gonzague. 

La auzul acestui nume, sabia lui Henri a sărit 
parcă singură din teacă. Chaverny şi-a tras şi el 
sabia şi cu un mic aer de sfidare s-a pus în gardă. 
Lupta mi-a părut atit de disproporţionată, încît nu 
m-am putut împiedica să au strig: 

— Henri, Henri, e un copil! 

Henri a coborit numaidecit spada. Marchizul de 
Chaverny m-a salutat, apoi l-am auzit spunînd 
celui care-l atacase: 

— Ne vom mai întîlni noi! 


Cînd a ajuns sus, abia l-am mai putut recunoaște 
pe Henri. Chipul lui era răvășşit. În doc să-mi spună 
un cuvînt, se plimba cu pași mari prin cameră. 

— Aurore — mi-a spus el în cele din urmă, cu 
glasul schimbat — eu nu sînt tatăl dumitale. 

Ştiam foarte bine! Credeam că o să continue şi 
eram numai urechi. Dar a tăcut. Şi-a reluat plim- 
barea. L-am văzut că-şi ștergea fruntea de sudoare. 

— Dar ce se întîmplă cu dumneata, prietene? 
l-am întrebat cu blîndeţe. 

— Îl cunoşti pe acest gentilom ? 

— Nu, dragul meu, nu-l cunosc. 

— Aurore, te-am rugat să ţii jaluzelele închise. 
Apoi a adăugat, nu fără o umbră de amărăciune în 
glas: Nu pentru mine, pentru dumneata. 

Eram un pic jignită. 

— Am comis oare o crimă, ca să fiu silită să mă 
ascund necontenit ? 

— Nu — a strigat el, acoperindu-și faţa cu mîi- 
nile — nu se putea să nu ajungem aici! Domnului 
să-i fie miiă de mine! 

— Henri, prietene, iartă-mă ! 

— Pentru ce să te iert? a strigat el iarăşi, ridi- 
cînd spre mine o privire scăpărătoare. 

— Pentru suferința pe care ţi-am pricinuit-o, 
Henri. Văd că eşti mîhnit. Cu siguranţă, am greșit. 

— Vorbeşte deschis, Aurore, şi nu te teme de 
nimic. Nu vreau decît un singur lucru pe lume: 
să fii fericită. i-ar părea rău dacă am pleca din 
Madrid ? 

— Cu dumneata? 


— Cu mine. 
— Oriunde te-ai duce, prietene — i-am răspuns 
încet, uitindu-mă în ochii lui — te voi urma cu 


drag. Îmi place să stăm la Madrid fiindcă te afli 
dumneata în acest oraș. 


— Dar atunci... tînărul acela? m-a întrebat el 
stînjenit. 


— Îţi iert, prietene, gîndul — l-am oprit eu —— 
dar nu mai adăuga nici un cuvînt. Dacă vrei să 
plecăm, putem pleca. 

Am văzut că i s-au umezit ochii. Mi-a sărutat din 
nou mîna şi mi-a spus cu o blîndețe părintească: 

— Dacă nu ai nimic împotrivă, Aurore, vom 
pleca chiar astă-seară. 

— Şi aceasta o faci cu siguranță pentru mine, nu 
pentru dumneata ! am strigat eu, cuprinsă de o 
adevărată mînie. 

— Pentru dumneata, da, cîtuşi de puţin pentru 
mine ! a spus el. 

Şi, înclinîndu-se, a ieşit. Am izbucnit în plins. - 

„Ah — mi-am spus eu — nu mă iubeşte şi nu 
mă va iubi niciodată“. 

Plecarea a fost hotărită chiar în acea seară, la 
ceasurile zece. Trebuia să mă urc cu Françoise în- 
tr-o trăsură de poştă. Henri trebuia să mă escorteze 
cu patru spadasini. Acum era bogat. În timp ce-mi 
făceam bagajele, parcul Ossuna începea să fie ilu- 
minat. Prințul de Gonzague dădea un mare bal în 
noaptea aceea. Am plecat la ora fixată, în timp ce 
orchestra cînta primele acorduri sub înalții portocali 
ai palatului. 

Henri călărea la uşa trăsurii. M-a întrebat: 

— Aurore, nu-ți pare rău de nimic? 

—- Îmi pare rău de micuța mea prietenă de altă- 
dată — i-am răspuns eu. 

Itinerarul nostru era hotărît dinainte. Ne duceam 
drept la Saragossa, de unde aveam să ne îndreptăm 
spre hotarul Franţei, să trecem Pirineii, pe la Ve- 
nasqua, și să coborim la Bayonne, de unde aveam 
să luăm vaporul pînă la Ostende, în Ţările de Jos. 
Henri ținea neapărat să treacă prin acest colțişor 

din Franţa şi să se oprească undeva, în valea Lou- 
ron, între Lux şi Bagneres-de-Louchon. 

De la Madrid la Saragossa, nici un incident nu 
ne-a tulburat călătoria. Aceeaşi lipsă de întîmplări 
deosebite de la Saragossa la graniţă. Şi fără vizita 
pe care am făcut-o la castelul Caylus, după ce am 
trecut munţii, n-aş mai avea, mamă, nimic de adău- 
gat. Henri voia să vorbească cu un bătrîn preot, 
dom Bernard, care fusese cîndva capelan la Caylus, 
pe vremea cînd mai trăia cel din urmă senior care 
a mai purtat acest nume. 

De îndată ce am trecut hotarul Franţei, am lă- 
sat-o pe Françoise şi pe Jean-Marie într-un sătuleţ 
de pe malul Clarabidei. Cei patru spadasini luaţi 
de la Madrid rămăseseră dincolo de Pirinei. Ne-am 
îndreptat singuri, Henri şi cu mine, călări, spre 
ciudata înălțime numită de oamenii din partea lo- 
cului Hachaz, şi care slujeşte de soclu sumbrei 
cetăţui. Era o dimineaţă de februarie, rece, tristă, 
dar fără ceaţă. Pe măsură ce înaintam, vedeam 
înălțîndu-se în faţa noastră, parcă respins de cerul 
alburiu dinspre răsărit, colosul acela negru de gra- 
nit, cocoțat pe piedestalul său uriaș: castelul Cay- 
lus-Tarrides. E măreț şi înfricoșător. Între zidurile 
lui, nimeni n-a putut fi vreodată fericit... De aceea 
tot felul de legende, negre ca cerneala, sînt poves- 
tite în tot ţinutul în legătură cu el. Se spune — 
între altele — că ultimul stăpîn, poreclit Caylus- 
Zăvor, şi-ar fi ucis, el singur, două soții, fiica, gine- 
rele etc. Ceilalţi strămoși ai lui s-ar fi învrednicit 
cu şi mai cumplite isprăvi. 

Am ajuns pe podișul de deasupra stincii Hachaz, 
pe un drumeag îngust şi întortocheat, care ducea 
altădată la o punte ce putea fi ridicată, cu scripete, 
la nevoie. Acest pod a dispărut. Acum se mai văd 

doar resturile unui pod fix, de lemn, ale cărui bîme 
putrezite atimă în gol. La intrarea podului se a:lă 
o statuetă a Sfintei Fecioare, într-un soi de firidă. 
Castelul Caylus nu mai e locuit. E păzit de un bă- 
trin ursuz, care ne-a spus că actualul stăpîn n-a 
mai pus piciorul pe acolo de vreo şaisprezece ani. E 
prinţul Filip de Gonzague. Bagi de seamă, mamă, 
că numele acesta s-ar zice că mă urmăreşte de la 
o vreme ? , 

Tot bătrînelul i-a spus lui Henri că dom Ber- 
nard, fostul capelan al castelului Caylus, a murit 
de vreo cîţiva ani. N-a vrut să ne lase să vizităm 
castelul. Credeam că o să ne reîntoarcem numai- 
decît în vale. Dar n-a fost de loc astfel. Şi mi-am 
dat seama că locurile acelea păreau să-i trezească 
prietenului meu niște amintiri triste şi mişcătoare. 

Ne-am dus să mîncăm ceva în cătunul Tarrides, 
ale cărui case se întind aproape pînă la fostul braţ 
de apă care înconjura odinioară castelul. Casa cea 
mai apropiată de podul de care am vorbit era toc- 
mai un han. Ne-am aşezat pe două bănci la o biată 
masă de fag şi o femeie de vreo patruzeci sau patru- 
zeci şi cinci de ani a venit să ne servească. 

— Femeie — a întrebat-o deodată Henri — erai 
la han în noaptea omorului ? 

Cana de vin i-a scăpat din mină pe masă. Apoi, 
învăluindu-l pe Henri cu o privire bănuitoare, a 
mormăit : 

"— He-he, dacă pomenești de noaptea aceea, nu 
cumva erai și domnia-ta pe aici ? 

— Se prea poate, femeie dragă, dar asta nu te 
priveşte. Vreau să ştiu cîteva lucruri. Şi plătesc ca 
să le aflu. 

A luat cana şi a mormăit aceste ciudate cuvinte: 

— Am răsucit de două ori în broască cheia de 
la ușă și am zăvorit obloanele de la ferestre. În tre- 
buri de-astea, e mai bine să nu-ți bagi nasul. N-am 
văzut, n-am auzit ! 

— Cîţi morți au fost găsiţi a doua zi în braţul 
de apă? 

— Şapte, punînd la socoteală şi pe tînărul senior. 

— Şi oamenii legii au venit? 

— Judecătorul din Argelès, oamenii legii de la 
Tarbes și alții. Da, da, oamenii legii au venit, întot- 
deauna vin mai repede chiar decît te-ai gîndi. Dar 
se întorc uneori așa cum au venit. Judecătorii au 
zis că bătrînul nostru senior“ avusese dreptate, din 
pricina ferestruii aceleia, pe care au găsit-o des- 
chisă. $ 

Arătă cu degetul o fereastră joasă, aflată la te- 
melia castelului, chiar în albia apei, sub bîrnele 
podului ce spînzurau în gol. Am înțeles că judecă- 
torii îl învinuiau pe tînărul senior defunct cum că 
voise să se strecoare în castel prin ferestruie. Dar 
pentru ce ? Femeia răspunse singură la această în- 
trebare pe care mi-o puneam în gînd: 

— Ce vreţi ! Domnişoara noastră era tare bogată! : 

O jalnică poveste rezumată în cîteva cuvinte. 
Fereastra aceea joasă mă fascina. Nu-mi puteam lua 
ochii de la ea. Se vede că acolo aveau loc întilnirile 
de dragoste. 

Am împins strachina de lemn în care ni se adu- 
sese miîncarea. Henri a făcut la fel. A plătit masa 
și am ieşit din han. Prin faţă trecea o potecă ce 
ducea chiar în albia fostului braţ de apă. Am urmat 
poteca. Femeia a venit după noi. 

— Vedeţi — ne-a spus, arătînd un picior al po- 
dului de lîngă meterez — acolo își lăsase tînărul 
senior copilul. 

— Ah! am exclamat eu. Era şi un copil? 

Privirea pe care Henri a întors-o spre mine a fost 
extraordinară și n-aş putea s-o descriu. Părea să-mi 
spună : „Aurore, copilul erai dumneata !“ 

Inima a început să-mi bată şi am privit cu alți 
ochi castelul. Dar de îndată a mai întrebat: 

— Şi ce s-a făcut cu copilul? 

Femeia a răspuns: 

— A murit. 


Capitolul VI 
PUNIND MASA 


Pe aibia fostului braţ de apă, se întindea acum 
o pajiște. Din locul unde ne oprisem, se vedea, din- 
colo de arcul sfărimat al podului de lemn, peste 
malul mai scund în acea parte, cătunul Tarrides şi 
primii copaci ai pădurii Ens. La dreapta, pe deasu- 
pra meterezului, bătrîna capelă a castelului Caylus 
îşi înălța clopotnița ascuţită și dantelată. Henri în- 
văluia totul într-o lungă privire melancolică. Une- 
ori s-ar fi zis că încerca să se orienteze. Cu spada 
pe care o ținea în mînă ca pe un baston, trăgea 
linii pe iarbăi Buzele i se mișcau ca și cum ar fi 
vorbit cu el însuşi. În cele din urmă, arătă cu de- 
getul locul pe care stăteam eu, în picioare, şi 
exclamă : 

— Acolo.. da, cu siguranţă acolo... 

— E adevărat — recunoscu şi femeia — chiar la 
locul acela am găsit zăcînd leșul tînărului senior. 

Am făcut un pas înapoi, înfiorată din cap pînă 
în picioare. P 

Henri a întrebat-o: 

— Şi ce s-a făcut cu el? 

— Am auzit spunîndu-se că ar fi fost dus la 
Paris ca să-l înmormînteze. în cimitirul Saint-Mag- 
loire. 

— Da, da.. — a murmurat Henri — Saint-Mag- 
loire făcea parte din fieful casei de Lorraine. 

A rămas o vreme nemișcat, cu capul plecat, cu- 
fundat în gînduri. Din timp în timp, mă cerceta 
cu privirea. Pe urmă a încercat să urce scărița de 
la capul podului. Dar treptele putrede se frîngeau 
sub paşii 'lui. S-a apropiat apoi de meterez și cu 
mînerul spadei a încercat obloanele ferestruii joase. 
Femeia, care îl urma ca o călăuză de muzeu, i-a 
spus: 

— Sînt zdravene, căptuşite cu fier. N-au mai fost 
deschise de atunci, de cînd au venit oamenii legii. 

— Şi ce-aţi auzit voi, femeie, în noaptea aceea de 
pomină, prin obloanele după care v-aţi zăvorit ? 

— Dumnezeule sfinte, nobile senior! Parcă toţi 
diavolii iadului s-ar fi dezlănțuit sub meterez. N-am 
mai putut închide ochii. Tîlharii se adunaseră de cu 
ziuă să bea la noi, la han. Cînd m-am culcat, am 
zis: Dumnezeu să aibă în pază sufletul celor care 
n-or să mai vadă mîine răsărind soarele. Am auzit 
un înfricoșător zăngănit de săbii, răcnete, blesteme 
şi două glasuri bărbăteşti care strigau din cînd în 
cînd: „Sînt aici !* 

Cunoșteam aceste cuvinte, mai bine zis: această 
deviză. Din copilărie, o auzisem adesea pe buzele 

lui Henri. Mai apoi, o văzusem, tradusă în latineşte, 
pe sigiliile care pecetluiau tainicul plic pe care prie- 
tenul meu îl păstra ca pe un tezaur. Henri fusese 
deci amestecat în toată această dramă. 

Soarele cobora spre asfințit cînd am pornit îna- 
poi, de-a lungul văii. Inima îmi era strînsă. Mereu 
tot întorceam capul să mai revăd sumbrul gigant 
de granit care se înălța posomorit pe uriașul său 
soclu. În noaptea aceea, am avut vedenii: o femeie 
cernită, purtînd un prunc în braţe, se apleca peste 
un tînăr palid, cu pieptul spintecat. 

A doua zi, pe puntea corăbiei care trebuia să ne 
ducă pe ocean, apoi prin strîmtoarea Mînecii, pînă 
la țărmurile Flandrei, Henri mi-a spus: 

— În curînd vei şti totul, Aurore. Deie Domnul 
să fii atunci mai fericită ! 

Glasul lui era trist spunîndu-mi aceasta. 

Am debarcat la Ostende. La Bruxelles, Henri a 
primit o scrisoare lungă din Franţa. Plicul purta 
sigiliul ţării. A doua zi am şi pornit spre Paris. Se 
făcuse întuneric cind am trecut pe sub arcul de 
triumf ce se afla la capătul drumului Flandrei, la 
marginea marelui oraș. Eram în trăsură cu Fran- 
coise. Henri, călare, mergea înaintea noastră. Am 
mers pe o stradă lungă, mărginită de o parte şi 
de alta de case înalte, cenuşii. Apoi am intrat într-o 
uliţă îngustă care ne-a dus pînă în faţa unei bise- 
rici înconjurată de un cimitir. Am aflat, mai apoi, 
că erau biserica şi cimitirul Saint-Mag'loire. Peste 
drum se înălța un palat falnic, seniorial, palatul 
Gonzague. 

Henri a descălecat și mi-a întins mina ca să cobor. 
Am intrat în cimitir. În spatele bisericii, într-un 
spațiu înconjurat cu un simplu gărduleț de lemn, 
se înălța o rotondă deschisă în care se vedeau, 

printre arcade, mai multe morminte monumentale. 
Am intrat pe portita de lemn a gărduleţului. O 
"lampă spinzurată de bolta rotondei lumina slab mor- 
mintele. Henri s-a apropiat de un mauzoleu de mar- 
mură pe care era sculptat în relief chipul unui tînăr 
— şi a depus un lung sărut pe fruntea lui. L-am 
auzit spunînd cu lacrimi în glas: 

— Frate, iartă-mă ! Dumnezeu mi-e martor că 
mi-am ţinut făgăduiala cît am putut mai bine. 

Un foșnet uşor m-a făcut să întorc capul. În spa- 
tele nostru, bătrîna Françoise Berrichon şi Jean- 
Marie, nepoțelul ei, îngenuncheaseră pe iarbă, din- 
colo de gărduțul de lemn. 

Henri îngenunchease şi el. S-a rugat îndelung, în 
tăcere. Cînd s-a ridicat, mi-a spus: 

— Sărută şi dumneata chipul acesta, Aurore. 

L-am ascultat, apoi l-am întrebat de ce. 

— Fiindcă a fost un suflet mare şi fiindcă l-am 
iubit mult. 

Am depus un lung sărut pe fruntea îngheţată a 
statuii. Henri mi-a mulțumit punînd mîna mea pe 
inima lui. Cîteva minute după aceea, ne aflam în 
casa în care sînt pe cale de a încheia aceste rînduri, 
mamă dragă. Henri o închiriase mai din vreme. 

De cînd i-am trecut pragul, n-am mai părăsit-o. 
Aici sînt mai singură ca oricînd, fiindcă la Paris 
Henri are mai multe treburi ca în oricare altă parte. 
Abia dacă-l zăresc la vremea meselor. Îmi este in- 
terzis să ies din casă. Şi chiar la fereastră trebuie 
să mă arăt numai cu multă grijă. 

Sînt singură. Prin perdelele lăsate văd mulţimea 
trecătorilor grăbiţi şi zgomotoși. Toţi oamenii aceia 
sînt liberi. Văd casele de pe partea cealaltă a 
străzii. La fiecare cat locuiește cîte o familie, femei 
tinere cu copii frumoşi, veseli. Sint fericite. Văd 

şi ferestrele Palatului Regal, adesea luminate seara, 
cînd Regentul dă serbări. Uneori nopţile mele nu 
cunosc somnul. Dar o singură vorbă bună din partea 
lui, un simplu gest mă fac să uit totul şi să mă 
simt fericită. Dacă de la un timp se poartă rece cu 
mine, pot eu să-l învinuiesc? Mă gîndesc că vița 
mea e poate mult mai nobilă ca a lui. Poate şi 
averea la care aș avea drept. Lucrul acesta îl în- 
depărtează de mine. Îi e teamă să mă iubească. Ah, 
dacă aș şti că acesta e singurul motiv, cu cîtă bu- 
curie aş renunța la averea mea și mi-aş călca în 
picioare noblețea ! Ce preţuieşte noblețea pe lîngă 
bucuriile inimii ? 

Acum două zile, cocoşatul a venit să-l vadă. Dar 
nu ţi-am vorbit încă, mamă, de acest misterios pitic, 
singura făptură din afară care a pătruns în singu- 
rătatea noastră. Cocoşatul acesta vine la noi, adică 
la Henri, în apartamentul lui de la etaj, la orice 
ceas din zi sau din noapte. Îl vezi intrînd şi ieşind. 
Oamenii din cartier îl privesc oarecum ca pe un 
spiriduş. Niciodată nimeni nu l-a văzut pe Henri 
împreună cu el şi sînt totuşi nedespărțiţi. Așa spun 
toate cumetrele limbute de pe strada du Chantre. 
Și, drept e, niciodată nu s-a pomenit prietenie mai 
ciudată şi mai misterioasă. Nici noi, adică Francoise, 
Jean-Marie şi cu mine, nu i-am văzut laolaltă pe 
aceşti doi nedespărțiți. Stau zile întregi închişi în 
apartamentul de sus, pe urmă unul din ei iese, în 
timp ce celălalt rămîne acolo să păzească cine ştie 
ce comori necunoscute. Povestea aceasta durează de 
vreo cincisprezece zile, de cînd sîntem la Paris, şi 
cu toată făgăduiala lui Henri, n-am aflat, din toate 
aceste mistere, nimic mai mult ca în prima zi. 

Dar începusem să-ţi spun: cocoşatul a venit la 
Henri ieri spre seară. N-a mai ieşit. Au stat toată 

noaptea închiși împreună. Astăzi de dimineaţă, 
Henri era şi mai trist ca de obicei. La masă, nu 
știu cum a venit vorba despre marii seniori şi 
nobilele doamne. Henri a spus cu o adîncă amă- 
răciune : 

— Cei care se află prea sus sînt cuprinși de 
amețeală. Nu trebuie să te bizui pe recunoştinţa 
prinților. De altfel... — s-a întrerupt el plecînd 
privirea — ce serviciu poţi plăti cu păcătoasa asta 
de monedă care se numește recunoştinţă? Dacă 
înalta doamnă pentru care mi-aş fi primejduit viaţa 
şi fericirea n-ar putea să mă iubească fiindcă ea ar 
fi prea sus şi eu prea jos, aş fugi atît de departe, 
încît nici să nu mai știu dacă mă insultă sau nu 
cu recunoştinţa ei. 

Cîtă dreptate avea ! Şi-a pus în primejdie viaţa 
şi onoarea pentru fiica dumitale, mamă. A făcut 
chiar mai mult decît atît: i-a dăruit optsprezece 
ani de falnică tinereţe. Cu ce s-ar putea plăti o 
astfel de generozitate ? La gîndul acesta mă simt 
din nou plină de sfială, dar de o altă sfială decît 
aceea din copilărie. N-ar fi numai ingratitudine, 
cum spune el, ci o adevărată infamie. Sînt însă 
toată a lui. El m-a salvat, m-a făcut ceea ce sînt. 
Fără el ce-aş fi acum? Un pumn de cenușă în 
fundul unui biet mormînt. 

Nu mai văd să scriu. S-a făcut întuneric. Las 
condeiul şi închid ochii ca să văd blindul dumitale 
chip în visul meu. Vino, mamă, scumpa mea mamă, 
vino...“ ý 

Acestea erau ultimele cuvinte din manuscrisul 
Aurorei. Paginile acestea, cele mai bune prietene 
ale ei, îi erau dragi. Închizîndu-le în casetă, le 
şopti : „Pe mîine“, = 

Noaptea se lăsase de-a binelea. De cealaltă parte 
a străzii Saint-Honore, ferestrele caselor începeau 
să se lumineze. Ușa se deschise încet şi chipul cam 
prostănac al lui Jean-Marie Berrichon se profilă pe 
căptuşeala de lemn, de culoare mai deschisă, a pe- 
reţilor camerei vecine, unde fusese aprinsă lampa. 

— Bunica întreabă pe  domnişoara noastră — 
spuse el — dacă trebuie să pună masa aci sau în 
sala cea mare ? 

— Dar cît e ceasul? bîigui Aurore, smulsă din 
visarea ei. 

— Ceasul cinci, domnişoară. 

„Cît întîrzie !“ gîndi Aurore. 

Apoi spuse : 

— Pune masa aci. 

— Am înțeles, domnişoară. 

Berrichon aduse o lampă pe care o puse pe cămin. 
Din fundul bucătăriei, aflată la capătul sălii mari, 
se auzi glasul bărbătesc al Francoisei : 

— Perdelele nu sînt bine închise, puştiule. Tra- 
ge-le mai mult. 

Berrichon înălţă puţin din umeri, dar se grăbi 
să asculte de poruncă. 

— Parcă ne-ar fi frică să nu nimerim la ocnă, 
zău aşa! mormăi el. 

Berrichon era şi el cam în situaţia Aurorei. Nu 
ştia nimic şi ar fi vrut să afle totul. 

— Eşti sigur că nu s-a întors pe scara cealaltă? 
îl întrebă fata. 

— Sigur ? Poţi să fii sigur de ceva la noi? Am 
văzut doar pe cocoșat intrind, adineauri, pe scară, 
Am tras cu urechea. 

— Foarte urit din partea ta.! îl dojeni cu asprime 
Aurore. 

— Voiam să ştiu dacă cumva s-a întors şi meş- 
terul Ludovic. Nici vorbă că nu din simplă curiozi- 
tate! 

— Şi n-ai auzit nimic? 

— Nimic. 

Aşternea fața de masă. 

— Unde s-o fi dus? se întrebă Aurore cu glas 
tare. 


— Ah, domnişoară — făcu Berrichon — asta nu- 
mai cocoșatul ar putea s-o spună. Şi dacă vreţi să 
ştiţi, e totuşi parcă nu ştiu cum, zău așa, să vezi un 
om atît de drept ca domnul cavaler, vreau să spun 
meşterul Ludovic, pierzîndu-și vremea ču un schilod 
răsucit ca un tirbuşon. Dar noi, asta-i sigur, vedem 
numai faţa lucrurilor. Meșterul se tot duce, se tot 
întoarce pe ușa din dos. 

— Nu-i stăpînul casei ? îl dojeni iar fata. 

— Stăpîn, stăpîn — i-o întoarse Berrichon — dar 
ba pleacă, ba se-ntoarce, ba iese din nou, sau se 
zăvoreşte cu maimuţoiul ăla, fără să se sinchisească 
de nimeni şi de nimic. Dar să știți că vecinii nu-și 
ţin de loc limba, domnişoară. Dacă aţi ști tot ce 
stau să-şi închipuie! 

— Şi tu stai prea mult la flecăreală cu vecinii, 
Berrichon — îi spuse Aurore. 

— Eu? strigă copilandrul. Doamne sfinte, dacă 
se poate spune așa ceva despre mine! Bunicuţă — 
strigă el trecîndu-și căpşorul bălai prin uşa rămasă 


întredeschisă — auzi ce zice domnişoara, că aş fi 
Bură-spartă.„. 
— Asta o ştiu eu de mult, puştiule — se auzi 


glasul bătrînei. Şi, pe deasupra, un leneş. 
Berrichon își încrucișă brațele pe piept. 

— Asta-i bună! Zău că-i bună! Cînd trec pe 
stradă, ascult şi eu ce spun oamenii. Atita tot. Şi 
dacă aţi şti cîte spun! Dar să mă amestec şi eu în 
vorbă cu toți dughenarii ăştia, ferească sfîntul ! Îmi 
țin rangul. Acum, ca să fiu drept, trebuie să vă 
mărturisesc — adăugă el coborînd glasul — că nu-i 
prea ușor să-ți ţii gura cînd oamenii te omoară cu 
întrebări. 

— Ți s-au pus, va să zică, întrebări ? 

— Cu toptanul, domnişoară ! 

— Dar ce-au putut să te întrebe? începu să se 
miînie Aurore. 

— Ce n-au putut! Cine sîntem, ce facem, de 
unde am venit, unde o să ne mai ducem, cîţi ani 
ai dumneata, cîți are domnul cavaler... vreau să zic 
meşterul Ludovic, dacă sîntem francezi, dacă sîntem 
catolici, dacă vrem să ne stabilim aici, dacă nu ne 
simțeam bine. acolo de unde am plecat, dacă ţineţi 
post vinerea şi sîmbăta, dacă duhovnicul e de la 
biserica Saint-Eustache sau de la Saint-Germain 
1 Auxerrois... 

Îşi pierduse răsuflarea ; îşi trase sufletul şi con- 
tinuă : 

— De ce am venit să 'locuim tocmai în strada du 
Chantre şi nu în altă parte, de ce dumneavoastră 
nu ieşiţi niciodată și fiindcă nu ieşiţi, doamna Moy- 
neret, moaşa, a făcut prinsoare cu cumătra Gui- 
chard că nu aveți decît un picior zdravăn, de ce 
meşterul Ludovic iese atît de des, de ce cocoşatul... 
Ah, cocoșatul îi înnebunește! O bătrină, doamna 


Balahault, susținea că are aerul cuiva care ar wea 
legătură cu necuratul. 

— Şi tu te amesteci în toate flecărelile astea? 
zise Aurore. 

— Se poate? Nu mă cunoașteţi, domnişoară! Ni- 
meni nu ştie mai bine ca mine să păstreze distan- 
tele. Dar să-i auzi vorbind! Mai ales femeile! Ah, 
Sfinte Doamne, femeile ! Nu pot să pun piciorul pe 
stradă fără să-mi împuie urechile. 


Capitolul VII 


MEŞTERUL 
LUDOVIC 


Berrichon se căia amarnic de ċele ce spusese. Se 
uita cu spaimă la pieptul Aurorei zguduit de hohote 
de plins şi se gîndea: „Dacă meşterul ar intra 
acum !“ ` 

Aurore stătea cu capul plecat. Părul ei frumos 
cădea bogat pe mîinile ei, printre care se prelingeau 
lacrimi. Cînd îşi ridică iar capul, ochii îi mai erau 
scăldați de lacrimi, dar obrajii îşi recăpătaseră culo- 


rile. „Henri — murmură ea — singura ființă din 
lume care m-a apărat şi care m-a iubit !“ 
— A, cît despre asta — exclamă Berrichon, pu- 


nînd mai departe masa de care aproape că uitase — 
să n-aveţi nici o grijă. V-o spun eu. În fiecare dimi- 
neață dăm seama, şi eu, şi bunica. „Cum a petrecut 
noaptea ? A dormit liniştită ? I-ați ținut cum se cu- 
vine, ieri, de urît? E tristă? Îşi doreşte ceva? Și 
cînd izbutim să ghicim vreo dorință de-a dumnea- 
voastră, nu mai poate de bucurie, e atît de fericit ! 
Ascultați-mă pe mine : nici nu vă închipuiți cit vă 
iubeşte. 

— Da — şopti Aurore mai mult pentru sine — 
e bun, mă iubeşte ca pe-o fiică. 

Punînd mai departe masa, Jean-Marie Berrichon 
trecea la rolul de confident. 


— Sînt singură — continuă ea — singură şi me- 
reu tristă. 
— Lăsaţi, domnişoară — ripostă băieţandrul — 


de îndată ce se va întoarce acasă, vă recăpătaţi voia 
bună. 

— A venit noaptea — urmă Aurore — şi eu tot îl 
aştept. Şi asta în fiecare seară, de cînd sîntem în 
acest Paris... 

— Ei, ce vreţi! zîmbi Berrichon. Aşa se-ntîm- 
plă-n capitală. Masa am pus-o. Gata mîncarea, bu- 
nicuţă ? 

— De mai bine de-un ceas — răspunse glasul 
bărbătesc al Frangoisei, din fundul bucătăriei. ` 

Berrichon se scărpină după ureche: 

— Nu ştiu de ce, dar mai că aş pune rămăşag 
că meşterul e sus, cu diavolul lui de cocoșat. Mi se 
strînge inima s-o văd pe domnişoara noastră perpe- 
lindu-se. Dacă m-aș încumeta... 

Străbătu sala cea mare. Puse piciorul pe prima 
treaptă a scării ce ducea la apartamentul meșterului 
Ludovic. 

— Ah, domnişoară — reluă el întorcîndu-se şi 
apropiindu-se din nou de ea — de ce Dumnezeu se 
ascunde meşterul? Şi asta duce la clevetiri. Și eu 
aş bîrfi dacă aş fi în locul vecinilor. Cu toate că, 
bineînţeles, nu sînt un flecar, aş spune ca ceilalţi: 
„Trebuie să fie un conspirator sau un vrăjitor“. 

— Așa spun cei? întrebă Aurore, 

În lsc să răspundă, Berrichon începu să rîdă. 

— Ah! Doamne, Dumnezeule! Dac-ar şti ei, ca 
mine, ce se află acolo sus! Un pat, un scrin, două 

scaune, o spadă spînzurată de perete. Atîta tot. E 
drept că în odaia încuiată de alături n-am văzut 
decît un singur lucru. 

— Ce anume? îl întrerupse brusc Aurore. 

— Ei, nimic deosebit. Într-o seară, meşterul a 
uitat să întoarcă în jos limba de metal care astupă 
pe dinăuntru gaura cheii. 

— Şi tu ai îndrăznit să te uiţi prin gaură? 

— Doamne! Domnişoară, nu am făcut-o cu nici 
un gînd rău. Mă dusesem sus să spun meşterului 
că îl aşteptaţi. Gaura cheii lucea în întuneric. Am 
pus ochiul. 

— Şi ce-ai văzut? 

— V-am spus, nu mare lucru! Cocoşatul nu era 
acolo. Meşterul Ludovic şedea singur la o masă. 
Pe masă se afla caseta de care nu se desparte nici- 
odată cînd pleacă în călătorie. De mult voiam să 
ştiu ce ţine ascuns în ea. Muream de curiozitate. 
Măcar dacă ar fi ținut sumedenie de galbeni, cum 
îmi închipuiam eu, dar nu aur ţine meșterul Ludo- 
vic în caseta lui, ci un teanc de hîrţoage, cum s-ar 
spune, o scrisoare mare, pătrată, cu trei peceţi de 
ceară roșie, mari cît un galben de şase livre, atîr- 
nate de nişte panglici. 

Aurore recunoscu din această descriere plicul pe 
care-l ştia şi ea. Dar nu spuse nimic. 

— Ei, şi blestematul ăsta de plic — continuă 
Berrichon — era să mă coste scump. Se vede că 
făcusem zgomot, cu toate că mă pricep să umblu în 
vîrful picioarelor. Meşterul s-a ridicat şi a deschis 
uşa. Abia am mai avut timp să mă reped jos, pe 
scară. În grabă, am căzut pe şale, de mă dor şi 
acum cînd le ating. Dar dumneavoastră, domni- 
şoară, dumneavoastră puteţi face ce vreţi şi nu 
aveţi să vă temeţi de nimic. Ştiţi... mie mi-ar plă- 

cea grozav să cinăm mai devreme, ca să mă duc 
cu bunica să căscăm gura la lumea care se duce la 
balul de la Palatul Regal. N-aţi vrea să vă duceţi 
dumneavoastră sus, să-l chemaţi cu glasul dum- 
neavoastră atît de dulce?... 

Aurore nu-i răspunse. 

— Aţi văzut? trăncăni mai departe Berrichon. 
Toată ziulica au trecut căruţe cu flori şi verdeață, 
furgoane cu lampioane, dulciuri și băuturi. 

Îşi linse cu lăcomie buzele. = 

— O să fie frumos! exclamă el. Ei, dacă m-aş 
putea strecura şi eu înăuntru, cum m-aş mai în- 
frupta ! 

— Du-te, Berrichon, şi ajut-o pe bunica ! îi spuse 
Aurore. 

„Sărăcuța domnişoară — se gîndi el — moare de 
poftă să se ducă și ea să danseze!“ 

Un zgomot se auzi în sală, un zgomot fără în- 
doială binecunoscut, căci Aurore se ridică dintr-o 
dată, transfigurată. Buzele i se întredeschiseră, lă- 
sînd să le scape un mic strigăt de bucurie. Zgomo- 
tul era al unei uşi care se deschisese în capătul de 
sus al scării interioare. Meşterul Ludovic cobora 
scara. Jos, Berrichon ţinea o lampă în mînă şi lu- 
mina treptele. Meșterul Ludovic, oricare i-ar fi fost 
vîrsta, era un bărbat tînăr. Părul blond, mătăsos 
şi buclat, se învolbura în jurul unei frunţi pure 
ca de adolescent. Straiele pe care le purta — pan- 
taloni, pieptar şi surtuc — erau din catifea neagră, 
cu nasturi de agată, negri, strălucitori. Era cu capul 
gol şi fără spadă. 

Chiar din capul scării, privirea sa însepuse 5-0 
caute pe Aurore. Cînd o văzu, își stăpiîni o mișcare. 
Se sili să-și plece ochii, şi paşii, care voiau să se 
grăbească, încetiniră. 

— M-ai așteptat, Aurore? întrebă el coborînd 
treptele. 

Françoise Berrichon îşi arătă, în uşa bucătăriei, 
fața înroşită de căldura cuptorului. Spuse cu gla- 
sul ei răsunător, care ar fi făcut cinste unui ser- 
gent poruncind stînga-mprejur : 

— Dacă şi asta are vreun rost, meştere Ludovic, 
să faci să plîngă o biată copilă? 

— Ai plins, Aurore ? spuse, plin de îngrijorare, 
noul venit. 

Coborise scara. 

— Henri, bunul meu prieten — răspunse Aurore, 
întinzîndu-i fruntea să i-o sărute — ştii bine că noi, 
fetele, sîntem nişte nebune. Şi apoi Françoise n-a 
văzut bine, nu am plins, uită-te în ochii mei, Henri, 
vezi singur -dacă sînt înlăcrimați ! 

Zimbea atît de fericită, atît de deplin fericită, 
încît meşterul Ludovic se opri fără voia lui s-o pri- 
vească o clipă. 

— Ce aud, băieţaş? întrebă Françoise pe Jean- 
Marie, uitîndu-se aspru la el. Nu mi-ai spus tu 
că domnișoara noastră a plîns toată vremea ? 

— Am spus, am spus! Uite ce e, bunică, eu nu 
mă pricep în treburile astea. Poate dumneata ai 
auzit anapoda, poate eu nu am văzut bine, sau poate 
că domnişoara noastră nu are chef să se ştie că a 
plins. 

Berrichon era sămînţă de normand șmecher. Fran- 
coise străbătu sala cea mare aducînd, pe o farfurie 
întinsă, mîncarea pentru cină. 

— Oricum ar fi — spuse ea — adevărul e că 
domnişoara noastră stă mereu singură şi că asta nu 
e viaţă. 

— Te-am rugat eu să te plingi în locul meu? o 
dojeni Aurore, roşie de ciudă. 

Meşterul Ludovic îi oferi braţul pentru a o con- 
duce în camera în care fusese pusă masa. Se aşe- 
zară unul în faţa celuilalt. Berrichon, potrivit obi- 
ceiului, rămase în picioare, în spatele Aurorei, ca 
s-o servească. Dar după cîteva clipe, în care se 
făcuse că mănîncă, meşterul Ludovic îi spuse: 

— Lasă-ne singuri, copile, nu mai avem nevoie 
de dumneata. 

— Să aduc şi celelalte feluri? întrebă Berrichon. 

— Nu — se grăbi să răspundă Aurore. 

— Atunci am să vă aduc desertul. 

— Du-te! îi porunci meșterul Ludovic, arătîn- 
du-i ușa. După cît se pare, nu eşti fericită, Aurore ! 
spuse el, după ce Berrichon ieşi din încăpere. 

— Te văd atît de puţin — răspunse tînăra fată. 

— Şi mă învinovățeşti, scumpa mea copilă? 

— Ferească sfîntul! Mă frămînt uneori, e drept; 
dar cine poate împiedica să se nască tot felul de 
gînduri  năstruşnice în sărmana minte a unei 
pustnice ţinută sub zăvor! Ştii, Henri, în întuneric 
copiilor le e teamă și îndată ce se face ziuă uită de 
spaimele lor. Şi eu sînt la fel, şi e destul să te arăţi 
pentru ca să se împrăştie capricioasele mele gînduri 
negre. Mă iubeşti cu o dragoste de părinte, Henri? 

Meşterul Ludovic se ridică şi făcu înconjurul 
mesei. Aurore îi trase un scaun lîngă ea și-i spuse 
cu o bucurie sinceră: 

— Aşază-te aici! De cînd n-am mai stat astfel 
de vorbă! Îţi aminteşti cum treceau ceasurile altă- 
dată ? 

Dar Henri era visător şi trist, 

— Ceasurile nu ne mai aparțin — răspunse el. 
Aurore, cînd nu mă vei mai vedea, ai să-ţi amin- 
teşti de mine ? 

Culorile primăvăratice de pe chipul fetei se șter- 
seră. Dacă meşterul Ludovic ar fi ridicat ochii, ar 
fi descoperit tot sufletul Aurorei în privirea adîncă 
pe. care fata i-o aruncă. 

— Ai de gînd să mă părăseşti din nou? în- 


găimă ea. A 
— Nu — spuse meşterul Ludovic cu glasul nesi- 
gur — nu se ştie... poate... 


— Te rog! Te rog! murmură ea. Fie-ți milă de 
mine, Henri! Dacă pleci, ia-mă cu dumneata. 

Îşi întorsese fața de la ea. Aurore îl luă de gît 
cu un gest de copil, ca să-l silească s-o privească. 
Ochii meşterului Ludovic erau scăldaţi în lacrimi. 
Aurore se lăsă să alunece de pe scaun şi se așeză 
în genunchi. i 

— Henri, Henri — spuse ea — dragul meu prie- 
ten, dacă ai fi fericit, te-aș lăsa să te bucuri sîn- 
gur de toată fericirea, dar lacrimile vreau să le 
împarţi cu mine. 

O strînse cu patimă la piept, dar deodată braţele 
îşi slăbiră strînsoarea. 

— Sîntem doi nebuni, Aurore! rosti el, cu un 
zîmbet amar şi silit. Dacă ne-ar vedea cineva! Ce 
înseamnă toate astea? 

— Înseamnă — replică fata, care nu înţelegea să 
renunțe atît de uşor — înseamnă că astă-seară ești 
egoist şi rău, Henri. Din ziua în care mi-ai spus: 
„Nu eşti fiica mea“, te-ai schimbat foarte mult! 

— Ziua în care m-ai rugat să-l cruț pe marchi- 
zul de Chaverny ? Îmi amintesc de clipa aceea, Au- 
rore, şi te vestesc că marchizul de Chaverny s-a 
întors la Paris. 

Îi luă mîna şi i-o sărută, ca şi cum ar fi voit să 
plece. Ea îl reţinu cu forţa. 

— Rămii! spuse ea:. Dacă lucrurile vor continua 
astfel, într-o zi, întorcîndu-te acasă, nu mă vei mai 
găsi în casa dumitale. Văd că te stingheresc; am 
să plec. Dumnezeule ! Nu ştiu ce mă voi face, dar 
dumneata vei fi eliberat de o povară care devine 
prea grea. Poartă-te ca şi mai înainte. Asta e tot 
ce-ţi cer. Spune-mi cînd eşti fericit, ca să mă bucur 
cu dumneata, spune-mi, mai cu seamă, cînd ai su- 
părări, pentru ca tristețea dumitale să treacă în 
inima mea. Crede-mă, asta mă ușurează. Dacă ai 
avea o fiică, Henri, nu tot astfel te-ai purta cu ea? 

— O fiică! repetă meşterul Ludovic, şi fruntea 
i se întunecă. 

— Nu-ţi sînt nimic, ştiu foarte bine, la ce să mi-o 
aminteşti mereu ! 

Meşterul Ludovic îşi trecu dosul palmei peste 
frunte. 

— Aurore — spuse el, ca şi cînd nu i-ar fi au- 
zit ultimele cuvinte — există o viață strălucitoare, 
o viaţă de plăceri, de onoruri, de bogăţie, viața ce- 
lor aleși de soartă. Dumneata nu o cunoşti, scumpa 
mea copilă. 

— Şi ce nevoie am s-o cunosc? 

— Vreau eu s-o cunoşti. Trebuie. Vei avea poate 
de făcut o alegere; pentru a alege, trebuie s-o cu- 
noşti... i 

Se ridică din nou în picioare. Pe chipul său nobil 
se citea o hotărire bine cîntărită şi de neclintit. 

— Este ultima ta zi de îndoială şi de neștiinţă, 
Aurore — spuse el încet. Pentru mine este poate 
ultima zi de tinereţe şi speranţă! 

— Henri, pentru numele lui Dumnezeu ! Vorbește 
limpede ! strigă tînăra fată. 

Meşterul ridică ochii spre cer. 

— Am procedat așa cum îmi cere conștiința — 
murmură el. Cel de Sus mă vede; nu am nimic să-i 
ascund. Rămii cu bine, Aurore — reluă el. În noap- 
tea asta n-ai să dormi. Deschide bine ochii şi gîn- 
deşte-te, ascultă glasul rațiunii mai curînd decît 
acela al inimii ! Nu vreau să-ţi spun nimic dinainte, 
pentru ca impresia dumitale să fie neașteptată şi 
întreagă. M-aş teme, vorbindu-ţi dinainte, să nu o 
fac cu un gînd egoist. Aminteşte-ţi numai că, ori- 
cît de stranii ţi s-ar părea întîmplările acestei nopți, 
vor avea drept izvor voinţa mea şi drept scop bi- 
nele dumitale. Dacă nu mă vei revedea curînd, să 
ai totuşi încredere. De aproape sau de departe, voi 
veghea asupra dumitale. 

Îi sărută mîna şi se îndreptă spre apartamen- 
tul său. 

Aurore, mută şi încremenită, îl urmărea cu pri- 
virea. Ajungînd sus, în capul scării, meşterul Lu- 
dovic, înainte de a trece pragul, îi făcu un semn 
părintesc cu capul şi-i trimise o sărutare. 


Capitolul VIII 
DOUĂ FETE 


Aurore era singură. Convorbirea avută cu prie- 
tenul ei Henri se desfăşurase într-un chip atit de 
neprevăzut, încît rămăsese uluită. Gîndurile-i ză- 
văşite se îmbulzeau de-a valma. Parcă i s-ar fi 
încins creierii. Inima, nemulțumită, rănită, o în- 
demna să se zăvorască în amărăciunea ei. 

Desigur, viața rătăcitoare a Aurorei fusese şi 
pînă atunci plină de aventuri. Dar prietenul ei îşi 
luase toată răspunderea! Întotdeauna alături de 
ea, ca un păzitor plin de grijă, care o scăpa neapă- 
rat din orice primejdii, prietenul ei o cruța pînă 
şi de teamă. Întîmplările din noaptea aceasta aveau 
să-i schimbe înfăţişarea. Trebuia să le înfrunte 
singură. Întredeschise perdelele de la fereastră şi 
se sprijini cu coatele pe pervaz, pentru a-şi răcori 
fruntea înfierbîntată. Era o mare mişcare pe stradă. 
Mulțimea se îngrămădea la intrarea Palatului Re- 
gal, ca să vadă trecînd invitaţii. Şirul de lectice şi 
jilțuri purtate de lachei se lungea tot mereu între 
două rînduri de curioşi. În primul moment, Au- 
rore nu dădu mare atenţie spectacolului ce i se 
înfăţişa. Dar într-o lectică care tocmai trecea pe 
sub fereastră, văzu două femei împodobite pentru 
sărbătoare : o mamă cu fiica ei. fi dădură lacri- 
mile ; pe urmă, un fel de lumină i se făcu în 
minte: „La acest bal, trebuie să se afle și mama 
mea“ — se gîndi ea. 

La bucătărie, Jean-Marie Berrichon juca pe lîngă 
bărbătoasa Françoise, bunica lui, rolul şarpelui is- 
pititor. Nu fuseseră, slavă Domnului, multe vase de 
spălat. În schimb, la bucătărie masa fusese îmbel- 
şugată. Françoise şi Berrichon avuseseră patru fe- 
luri numai pentru ei doi. 

— Fie ce-o fi — spuse Jean-Marie — eu tot am 
să dau fuga pînă la capătul străzii să casc gura. 
Doamna Balahault spune că e ceva ce nu s-a mai 
văzut. Vreau să văd și eu. 

— Bine, bine, da’ să nu stai mult, băiețașule — 
mormăi bunica. 

Era uşor de înduplecat, cu toate că arăta cît o 
namilă. Berrichon o zbughi. Cumătra Balahault, 

cumătra Morin şi multe altele îl primiră cu stri- 
găte de bucurie de cum puse piciorul pe caldari- 
mul murdar al străzii du Chantre. 

Françoise ieşi în pragul bucătăriei şi privi spre 
camera Aurorei. 

— Poftim! mormăi ea. Meşterul a şi plecat! 
Sărmana fetiţă, iar a rămas singură! 

Se gîndi să se ducă să-i ţină de urit tinerei sale 
stăpîne ; dar Jean-Marie dădu buzna pe uşă: 

— Bunico! strigă el — lampioane, banderole, 
lanterne, soldaţi călări, femei acoperite de dia- 
mante, pe cele în catifea nici nu le mai bagi în 
seamă ! Vino să vezi şi dumneata, bunico! 

Femeia ridică din umeri. 

— Nu mă încălzeşte de loc — spuse ea. 

— Ah, bunico, vino măcar pînă la capătul stră- 
zii! Doamna Balahault ştie numele şi povestea tu- 
turor seniorilor şi doamnelor care trec. 

— Şi cine să păzească atunci casa? întrebă 
bătrîna Françoise, pe jumătate convinsă. 

— O să fim numai la zece paşi de ea. Şi mereu 
cu ochii la uşă. Vino, bunico, vino !... 

O apucă de talie şi o trase afară, după el. Uşa 
rămase deschisă. Erau, într-adevăr, numai la zece 
paşi. Dar cumătra Balahault, cumătra Guichard, 
cumătra Durand, cumătra Morin şi celelalte erau 
femei vajnice. O dată ce puseseră mîna pe 
Françoise, nu-i mai dădură drumul. Puhoiul de 
lume care-l purta acum şi pe Jean-Marie Berrichon 
spre Piaţa Palatului Regal, strălucitoare de lumină, 
trebuia să fi trecut pe sub fereastra Aurorei. Dar 
ea nici habar nu avea. Visarea în care se cufun- 
dase o făcea să nu mai vadă nimic. 

„Nici o prietenă ! îşi spuse ea — nimeni căruia 
să-i ceri un sfat!“ 

Auzi un zgomot uşor în spatele ei, în camera de 
culcare. Se întoarse brusc şi scoase un țipăt de 
spaimă, căruia îi răspunse un hohot vesel de ris. 
O femeie se afla în faţa ei, în domino de mătase 
lucioasă, trandafirie. Femeia era pieptănată pen- 
tru bal. 

— Domnișoara Aurore ? spuse ea cu o reverență 
ceremonioasă. 

— Visez oare? exclamă Aurore. Glasul acesta !... 

Masca căzu şi se ivi chipul ştrengăresc al donei 
Cruz. 

— Flor! strigă Aurore, e cu putință? Eşti cu 
adevărat tu? 

Dona Cruz, ușoară ca o silfidă, înainta spre ea cu 
braţele deschise. 

— Eu, care tocmai mă plingeam că nu am nici 
o prietenă! spuse Aurore. Flor, micuța mea Flor, 
ce fericită sînt să te văd! 

Pe urmă, cuprinsă deodată de remuşcare, adăugă: 

— Dar cine te-a lăsat să intri? Nu am voie să 
primesc pe nimeni. 

— Nu ai voie? repetă dona Cruz cu un aer ştren- 
găresc. 

— Am fost rugată, dacă-ţi place mai mult acest 


cuvînt — spuse Aurore, roșind. 
— lată ceea ce se poate numi o închisoare bine 
păzită — spuse Flor — uşa larg deschisă şi ni- 


meni care să strige: „păzea!“ 

Aurore trecu repede în sala mare. Nu era ni- 
meni, într-adevăr, şi cele două canaturi ale uşii 
erau deschise. Strigă pe Francoise şi pe Jean-Ma- 
rie. Nici un răspuns. Închise ușa doar cu clanța 
şi se întoarse la dona Cruz, ocupată să facă graţii 
în faţa oglinzii. 

— Lasă-mă să te privesc în voie! spuse gitana. 
Doamne, ce mare şi frumoasă te-ai făcut! 

— Şi tu! răspunse Aurore. Dar ce-i costumul 
acesta ? 

— Toaleta mea de bal, frumoasa mea — spuse 
dona Cruz cu un mic aer fudul. Te pricepi? pi 
se pare frumoasă ? 

— Fermecătoare ! răspunse Aurore. De o bogă- 
ție... Pun rămăşag că am ghicit. Eşti actriţă, mi- 
cuţa mea Flor? 

— Nici gînd! exclamă dona Cruz. Eu să fiu 
actriță !? Mă duc la bal, atîta tot. 

— La ce bal? 

— Nu este decît un singur bal astă-seară. 

— La balul Regentului ? 

— Doamne, da, la balul Regentului, frumoasa 
mea, sînt aşteptată la Palatul Regal, pentru a fi 
prezentată alteţei sale regale de către prinţesa pa- 
latină, mama lui. Nimic mai simplu, micuța mea. 

Aurore deschise ochii mari. 

— Te miri? reluă dona Cruz, dînd cu piciorul 
la o .parte trena rochiei ei de curte. La drept vor- 
bind, mă uimeşte minunea asta și pe mine. Plouă 
cu întîmplări. Am să-ți povestesc altă dată totul. 

«— Dar cum ai aflat unde locuiesc? întrebă 
Aurore. 

— Şi asta am să-ţi povestesc altă dată. În orice 
caz, am voie să te văd; am voie, fiindcă şi eu am 
stăpîn... 

— Eu nu am nici un stăpîn — o întrerupse 
Aurore, cu o mişcare de mîndrie. 

— Un sclav, dacă vrei, un sclav care comandă. 
Trebuia să vin mîine dimineaţă, dar mi-am spus: 
„Grozav m-aş duce chiar acum să-i fac o vizită 
micuţei mele Aurore !“ 

— Va să zică mă mai iubeşti încă? 

— La nebunie! Dar  lasă-mă să-ţi povestesc 
prima întîmplare; după asta, îţi voi povesti şi pe 
celelalte. Trebuia ca eu, care nu am pus încă pi- 
ciori în oraş de cînd am venit din Spania, trebuia, 
zic, să nimeresc drumul în acest mare Paris ne- 
cunoscut, de la biserica Saint-Magloire pînă aici. 

— Biserica Saint-Magloire ! o întrerupse Aurore. 
În apropierea ei stai? 

— Da, chiar acolo am colivia mea, aşa cum o ai 
şi tu pe-a ta, drăguță păsărică. Doar că a mea e 
mai frumoasă. Lagardere-ul meu este mai mări- 
nimos. 

— Ssst! făcu Aurore, ducîndu-și un deget la 
buze. 

— Bine! Bine! Văd că tot ne mai aflăm în 
țara misterelor. Eram deci destul de încurcată cum 
să găsesc drumul, cînd am auzit pe cineva bătînd 
uşor la mine la ușă. Acel cineva a şi intrat înainte 
ca să fi avut timpul să-i deschid. Era un omuleţ 
negricios, urît, diform. Mă salută pînă la pămînt, 
eu îi răspund fără să izbucnesc în ris, ceea ce 
cred că a fost foarte frumos din partea mea. Îmi 
spune : „Dacă domnișoara vrea să mă urmeze, am 
s-o conduc acolo unde dorește să meargă...“ 

— Un cocoşat ? întrebă Aurore, pe gînduri. 

— Da, un cocoşat. Tu l-ai trimis? 

— Nu, nu eu. 

— Îl cunoşti? 

— Nu i-am vorbit niciodată. 

— Dumnezeu mi-e martor şi mie că nu rostisem 
către nimeni nici un cuvînt care ar fi putuț da a 
înțelege cuiva că voiam să-ți fac chiar astă-seară 
vizita hotărîtă pentru mîine dimineață. De altfel, 
trebuie să fie un adevărat vrăjitor ca să fi înşelat 

strășnicia Argușilor mei. Propunerea omuleţului 
negricios a stîrnit spiritul meu de aventură; am 
primit fără a mai sta la îndoială. Mi-a făcut un al 
doilea salut mai respectuos ca primul, a deschis o 
uşiță, pe care eu nu o ştiam, în propria mea ca- 
meră. Pe urmă, m-a dus prin niște coridoare pe 
care nu le bănuiam de loc. Am ieşit fără să fim 
văzuţi ; o caleaşcă aştepta în stradă, mi-a dat mîna 
ca să mă urc. Am coborit amîndoi în faţa casei 
tale, caleaşca a pornit în galop; am urcat treptele, 
şi cînd m-am întors să-i mulțumesc, nimeni! 

Aurore asculta visătoare. 

— El este — murmură ea — el trebuie să fie! 

— Ce spui? făcu dona Cruz. 

— Nimic... Dar sub ce pretext vei fi tu prezen- 
tată Regentului, Flor, gitana mea? 

Dona Cruz strînse buzele. 

— Draga mea — răspunse ea, instalîndu-se în- 
tr-un fotoliu — s-a sfîrşit cu gitana. Sîntem nobila 
fiică a unei principese. Nici mai mult, nici mai 
puţin. 

— Tu? exclamă Aurore, înmărmurită. 

— Sînt o moștenitoare furată de ţigani... cea 
mai bogată moştenitoare din Europa, după cîte mi 
s-a povestit. 

Nu puteai şti dacă glumea sau dacă vorbea se- 
rios. Repeziciunea cu care povestea îi colora fru- 
mos obrajii umezi. Ochii, mai negri ca tăciunele, 
străluceau de inteligenţă şi îndrăzneală. Aurore o 
asculta cu gura căscată. Pe chipul ei drăgălaş se 
zugrăvea naivitatea încrezătoare şi în ochii ei fru- 
moşi plăcerea pe care o încerca aflînd de fericirea 
prietenei sale. 

— Minunat! strigă ea. Şi cum te numeşti, Flor? 

Dona. Cruz făcu o reverență şi răspunse plină 
de nobleţe : 

— Domnișoara de Nevers. 

— Nevers! Unul din cele mai strălucite nume 
ale Franţei! 

Ai Da, draga mea. Pare-se că sîntem oarecum 
veri ai maiestăţii sale. 

— Dar cum?... 

— Ah, cum? Cum? exclamă dona Cruz pără- 
sindu-şi aerele pentru a reveni la veselia ei ne- 
bună, care o prindea mult mai bine. Asta nici eu 
n-o ştiu. 

Aurore, care de cîteva clipe părea să chibzuiască, 
o întrerupse şi-i spuse dintr-o dată: 

— Flor, ce-ai zice dacă eu aș şti mai multe ca 
tine despre propria ta poveste ? 

— Drăguţa mea Aurore, asta nu m-ar mira; tu- 
torele meu trebuie să-mi povestească În noaptea 
asta totul, în amănunt; tutorele şi prietenul meu, 
prinţul de Gonzague.. 

— Gonzague ! repetă Aurore, tresărind. 

— Ce-ai spus? o întrebă dona Cruz. 

— Ai spus Gonzague? 

— Am spus Gonzague, prinţul de Gonzague, 
acela care-mi apără drepturile mele, soțul ducesei 
de Nevers, mama mea. 

— Ah! exclamă Aurore — Gonzague este soțul 
ducesei ? 

Îşi amintea de vizita la ruinele castelului Caylus. 
Drama din noaptea de pomină parcă se desfăşura 
în faţa ei. Personajele necunoscute ieri aveau as- 
tăzi nume. Copilul despre care vorbise hangița de 
la Tarrides, copilul care dormea în timpul cumpli- 
tei bătălii era Flor. Dar ucigaşul?... 

— La ce te gîndești? întrebă dona Cruz. 

— Mă gîndesc la numele Gonzague — răspunse 
‘Aurore. 

— De ce? 

— Înainte de a-ți spune, vreau să ştiu dacă-l 
iubeşti. 

— Puțin — răspunse dona Cruz. 

Aurore tăcu. 

— Haide, vorbeşte! strigă fosta gitană, bătînd 
nerăbdătoare cu piciorul în podea. 

— Din moment ce este tutorele tău, soțul mamei 
tale... 

— Caramba! înjură pe șleau aşa-zisa domni- 
şoară de Nevers — trebuie să-ți spun totul? Am 
văzut-o pe mama ! O respect, mai mult, o iubesc, 
pentru că a suferit mult, dar cînd am văzut-o, 
inima nu mi-a tresărit, brațele nu mi s-au deschis 
de la sine. Ah, vezi tu, Aurore — se întrerupse 
Flor într-un adevărat elan de pasiune — cred că 
firesc ar fi să simți că mori de bucurie cînd te 
afli deodată în fața mamei tale. 

— Şi eu cred la fel — spuse Aurore. 

— Ei bine, eu am rămas rece, prea rece. Spune 
şi tu tot ce ştii despre Gonzague, şi nu te teme de 
nimic; nu te teme şi spune tot, chiar şi despre 
doamna de Nevers. 

— Nu este vorba decît de Gonzague — reluă 
Aurore. Numele acesta este legat în amintirea mea 
de toate spaimele mele de copilă, de toate neli- 
niştile mele de adolescentă. Prima oară cînd prie- 
tenul meu Henri şi-a riscat viața pentru ca să 
mă salveze, am auzit rostindu-se acest nume: 
Gonzague ; l-am auzit din nou atunci cînd am fost 
atacați într-o fermă din împrejurimile Pampelu- 
nei. În noaptea aceea în care te-ai folosit de fār- 
mecele tale pentru ca să adormi pe cei ce mă 


293 


păzeau în cortul şefului ţiganilor, acest nume de 
Gonzague mi-a ajuns pentru a treia oară la ureche. 
La Madrid, din nou Gonzâgue; la castelul Caylus, 
iar Gonzague ! 

— Frumosul tău Cincelador ţi-a spus vreodată 
că eşti fiica unei nobile? întrebă deodată dona 
Cruz. 

— Niciodată — răspunse Aurore — și totuşi 
cred că aşa e. 

— Doamne sfinte! exclamă fosta ţigancă — 
nu-mi place să mă gîndesc prea mult. Un lucru 
pe care nu-l pot admite este ca domnul de Gon- 
zague să fie un vîntură-lume şi un ucigaș; e mult 
prea bine crescut pentru asta. Îți voi.spune mai 
curînd că sînt foarte mulţi Gonzague în Italia şi 
că al tău este, fără îndoială, un fals Gonzague. Îţi 
voi mai spune că, dacă principele de Gonzague ar 
fi persecutorul tău, meşterul Ludovic nu te-ar fi 
adus tocmai la Paris, unde principele de Gonza- 
gue îşi are reşedinţa în văzul lumii. 

— Da — spuse Aurore — dar de cîte precauţii 
mă înconjoară! Nu am voie să ies, nici măcar să 
mă arăt la fereastră... 

— Nu voi fi principesă decît peste două ceasuri 
— spuse dona Cruz. Pot deci să-ţi mai vorbesc 
deschis. Vrei să ştii adevărul? Meșterul tău Lu- 
dovic, Lagardere al tău, cavalerul tău rătăcitor 
este gelos. Nu meriţi tu să fie cineva gelos din 
pricina ta? 

— Flor, Flor! strigă Aurore. 

— Gelos, da, gelos, gelos, frumoasa mea! Și nu 
domnul de Gonzague este cel care v-a izgonit din 
Madrid. Crezi, domnişoară, că eu, care sînt un pic 
vrăjitoare, n-am aflat că unii curtezani începuseră 

să măsoare înălțimea ferestrelor tale la care fu- 
seseră puse jaluzele ? 

Aurore se înroşi ca o cireaşă. Aşa vrăjitoare 
cum era, dona Cruz nici nu bănuia cît de la ţintă 
lovise. Se uita nedumerită la Aurore, care nu mai 
îndrăznea să ridice ochii. 

— Poftim — făcu ea sărutind-o pe frunte — 
iat-o roșie de mîndrie şi de plăcere! Este încîn- 
tată că stîrneşte gelozia. Spune, tot atît de frumos 
e ca un soare? Falnic? Şi mai blond ca un copil? 
Mărturiseşte în şoaptă: îl iubeşti! 

——"Nu în şoaptă, chiar cu glas tare, e adevărat: 
îl iubesc! 

— Slavă Domnului ! În sfîrşit, a mărturisit! Te 
sărut pentru sinceritatea ta. Şi eşti fericită ? 

— Desigur. 

— Foarte fericită ? 

— De vreme ce-i lîngă mine. 

— Minunat ! exclamă gitana. Dragostea nu-i de 
prisos aici. Casa este urîtă, strada întunecoasă, 
mobilele groaznice. Ştiu, micuța mea dragă, că-mi 
vei da răspunsul obligatoriu: „Un palat fără el 
nu face doi bani...“ 

— Am să-ţi dau un alt răspuns — o întrerupse 
Aurore. Dacă aş dori un palat, nu aş avea decît 
un singur cuvînt de spus. 

— Nu mai spune! 

— Aşa este. 

— A ajuns atît de bogat? 

- `— Niciodată nu mi-am dorit vreun lucru, fără 
ca să nu mi-l dăruiască. 

— E drept — murmură dona Cruz fără să mai 
rîdă — omul acesta nu seamănă cu ceilalţi. E în 

el ceva straniu, cu adevărat superior. Niciodată 
nu mi-am plecat privirea în faţa cuiva. În faţa 
lui, da... Habar n-ai: orice s-ar spune, există vră- 
jitori. Şi cred că Lagardere al tău este şi el unul. 


Capitolul IX 


CELE TREI 
DORINȚE 


Ochii donei Cruz se umeziseră. Un tremur în- 
frigurat o scutura pe Aurore. Erau amîndouă şi 
frumoase, şi drăgălașe. Dona Cruz o trase la piept 
și, cu toată împotrivirea ei, o sărută. 

— Te iubeşte, îi şopti ea — te iubește și nu 
va iubi niciodată pe nici o alta afară de tine. 

— Dar tu? 

— Eu m-am vindecat. Pot să privesc acum se- 
nină, fără ură, dragostea voastră reciprocă; vezi 
acum că Lagardère al tău este un vrăjitor? 

— Nu mă înșeli? 

Dona Cruz își duse mîna la inimă: 

— Dacă n-ar trebui decit sîngele meu pentru 
ca să fiţi fericiți — spuse ea uitîndu-se senină în 
ochii ei şi cu fruntea sus — nimic nu v-ar mai 
împiedica fericirea. 

Aurore îşi aruncă brațele în jurul gitului gi- 
tanei. 

Dona Cruz o ridică cu de-a sila de pe scaun 
şi o duse la fereastră. Palatul Regal se vedea în 
toată splendoarea lui. Pe sub peristil curgea înăun- 
tru un rîu neîntrerupt de femei acoperite de mă- 
tăsuri, brocarturi şi diamante. 

— Nu ai nici măcar poftă să mergi la balul Re- 
gentului? o întrebă brusc dona Cruz. 

— Eu, la bal?! îngăimă Aurore, al cărei piept 
fremăta sub rochie. 

— Nu minţi! 

— De ce să mint? 

— Bine. Cine nu suflă o vorbă se învoieşte. Do- 
reşti, deci, să mergi la balul Regetului. 

Bătu din palme şi numără: 

— Una! 

— Dar... — se împotrivi Aurore — n-am nici 
de unele, nici rochie, nici podoabe, nici bijuterii. 

— Două! bătu iar din palme dona Cruz. Do- 
reşti deci rochie, podoabe, bijuterii. Ia bine seama : 
gîndeşte-te la el. Altfel nu facem nimic. 

Pe măsură ce vorbea, gitana devenea mai se- 
rioasă. Ea credea în diavol, îi era frică, dar era 
şi plină de dorinţe. Şi curiozitatea ei era mai tare 
ca spaima. 

— Rosteşte şi a treia dorinţă! o îndemnă ea, 
coborînd fără să vrea glasul. 

— Dar nu ţin de loc să mă duc la bal! se îm- 
potrivi Aurore. Să încetăm acest joc. 

— De ce? Ia gîndeşte-te: ai mai renunţa dacă 
ai fi sigură că o să-l întîlneşti? 

— Pe Henri? 

— Da, pe Henri al tău, tandru, curtenitor, care 
te-ar găsi şi mai frumoasă într-un veșmiînt stră- 
lucitor. 
© — Poate că atunci... da... aş vrea să merg. 

'— Trei! strigă gitana,  plesnindu-și zgomotos 
din nou palmele. 

În clipa următoare, Aurore fu gata să cadă jos 
de uimire. Uşa sălii celei mari se deschise, izbită 

de perete. Berrichon se ivi în prag, abia mai pu- 
tînd să vorbească: 

— Uitaţi, uitaţi, toate bibilurile şi gătelile care 
sînt aduse pentru domnişoara noastră, în peste 
douăzeci de cutii: rochii, dantele, flori. Intraţi, 
intraţi, aici locuieşte domnul cavaler de Lagardere ! 

— Nenorocitule ! strigă Aurore,  înspăimîntată. 

— Nu vă fie teamă! Ştim noi ce facem! răs- 
punse pe un ton superior Jean-Marie. Nu mai tre- 
buie să ne ascundem. Jos misterele, jos masca! 

Cum să descriem uluiala donei Cruz? Ea cre- 
zuse că încearcă puterea diavolului şi iată că 
diavolul răspundea chemării ei. Ba nici măcar nu 
o lăsase să aştepte. Pe ușa sălii intrară vreo cinci- 
şase fete, urmate de tot atîția băieți, încărcați cu 
pachete şi cutii. Dona Cruz se întreba dacă în 
aceste cutii erau adevărate podoabe, sau numai 
frunze veştede. Aurore nu putea să-și rețină un 
zîmbet văzînd chipul răvăşit al prietenei sale. 

— Ce zici de toate astea? o întrebă ea. 

— E vrăjitor! bolborosi gitana. Mi-am în- 
chipuit eu. 

— Intraţi, domnilor, intrați,  domnişoarelor! 
striga într-una Berrichon. Să intre toată lumea. 
Aici e cu adevărat casa bunului Dumnezeu. Mă 
duc s-o chem şi pe doamna Balahault. Tot murea 
ea de poftă să vadă cum e la noi. N-am băut nici- 
odată ceva mai bun ca siropul pe care-l face ea. 
Intraţi, domnişoarelor, intraţi, domnilor... 

Domnii şi domnişoarele nici nu doreau altceva. 
Florărese, croitorese, dantelărese puseră cutiile cu 
care erau încărcate pe masa mare din mijlocul 
sălii. 

În urma furnizorilor de ambe sexe, venea un 
paj al cărui veşmînt nu purta culorile tainicului 

său stăpîn. Se îndreptă spre Aurore, în faţa căreia 
se înclină adînc înainte de a-i înmîna un plic ga- 
lant înfășurat în panglici de mătase. După ce se 
mai înclină o dată, ieşi. 

— Ei, aşteaptă măcar răspunsul! îi strigă Ber- 
Tichon şi se luă după el. 

Dar pajul şi dăduse colțul străzii. Berrichon 
îl văzu apropiindu-se de un gentilom înfășurat 
într-o vastă pelerină, cu care tinerii se înveşmîntă 
cînd pornesc noaptea după aventuri. Berrichon 
nu-l mai văzuse niciodată pe acest gentilom care 
îl întrebă pe paj: 

— S-a făcut? 

Pajul înclină capul, în semn că da. 

— Şi unde sînt oamenii noştri ? 

— Alături, în strada Pierre Lescot... 

— Şi lectica ? 

— Sînt două lectici. 

— De ce două? se miră gentilomul. 

Pulpana mantiei sale, aruncată peste umăr, ca- 
re-i ascundea partea de jos a feței, alunecă. Dacă 
am fi fost acolo, am fi recunoscut bărbia palidă 
şi ascuțită a preabunului nostru domn de Pey- 
rolles. 

Pajul răspunse : i 

— Nu ştiu de ce, dar sînt două lectici. 

„O încurcătură, cu siguranță !“ se gîndi Peyrolles. 

Voi să se ducă să arunce şi el o privire prin 
uşa casei lui Lagardere, dar, gîndindu-se mai bine, 


renunţă. 
— Dacă mă vede şi mă recunoaşte cineva, totul 
ar fi pierdut... — murmură el. Întorcîndu=se spre 


paj, îi spuse: Tu dă fuga repede, cît te ţin picioa- 
rele de repede, pînă acasă la palat, mă auzi? Acolo 

ai să-i găseşti pe cei doi spadasini care au stat la 
bucătărie toată ziua. 

— Maestrul Cocardasse şi prietenul său Passe- 
poil ? 

— Chiar ei. Spune-le: „Sarcina voastră e gata 
pregătită. Urmează să vă prezentaţi degrabă la da- 
torie...“ Stai: ţi s-a spus numele gentilomului 
căruia îi aparţine casa unde ai dus biletul? 

— Da: domnul de Lagardere. 

— Să nu cumva să rostești acest nume în faţa 
celor doi voinicoşi. Dacă întreabă, să le spui că în 
casă se află doar femei. 

— Îi aduc aici? 

— Pînă la colţul străzii... De acolo le arăţi casa. 

Pajul porni în goană. Domnul de Peyrolles îşi 
acoperi mai bine faţa cu pulpana mantiei și se 
pierdu în mulţime. 

În casa din strada du Chantre, Aurore rupea 
plicul adus de paj. 

— E scrisul lui! strigă ea. 

— Şi iată şi o invitaţie asemănătoare cu a mea 
— strigă dona Cruz, care nu ajunsese încă la ca- 
pătul surprizelor — spiridușul nostru la toate s-a 
gindit. 

Întoarse invitaţia și pe o parte şi pe alta. În acest 
timp, Aurore citea: 


„Copila mea, podoabele acestea sînt trimise de 
mine. Am vrut să-ţi fac o surpriză. Fă-te frumoasă. 
O lectică şi doi lachei vor veni, din partea mea, 
să te ia şi să te ducă la bal, unde te voi aştepta. 

Henri de Lagardere“. 


Aurore întinse scrisoarea donei Cruz, care se 
frecă la ochi înainte de a o citi. 

— Şi crezi că e adevărat? o întrebă ea după 
ce citi. - 

— Cred — răspunse Aurore. Am motivele mele 
să cred. : 

Zîmbea, sigură de ea. Henri nu-i spusese să nu 
se mire de nimic? Cît despre dona Cruz, nu era 
departe de a privi faptul că Aurore se vedea în 
afară de orice primejdie în atît de ciudate împre- 
jurări tot ca o ispravă a duhului împielițat. 

Între timp, din lăzi, pachete şi cutii se răspîndi- 
seră pe masa cea mare uluitoare bogății: o toaletă 
completă de curte şi un domino roz, întocmai ca 
acela purtat de domnişoara de Nevers. Rochia era 
de mătase albă, groasă, brodată cu argint: tran- 
dafirii semănaţi pe mătase aveau o perlă minusculă 
cusută în mijlocul lor. Poalele, platca, minecile, 
totul era garnisit cu pene de colibri. Era, pe atunci 
supremul rafinament al modei. Dar rochia nu era 
nimic pe lingă dantelele şi broderiile care erau 
de-a dreptul măreţe. Iar cu prețul casetei de biju- 
terii se putea cumpăra gradul de general de bri- 
gadă al armatelor maiestăţii sale. 

— E un vrăjitor — repeta dona Cruz, făcînd în 
gînd socoteala a tot ce vedea — da, e un vrăjitor. 
Fiindcă oricît ar fi el de Cincelador, neîntrecut în 
cizelarea mînerelor de spadă, nu putea cîştiga atît 
ca să poată face astfel de cadouri. 

Berrichon nu se mai sătura admirînd și el, şi nu-i 
mai tăcea gura, exprimîndu-și pe toate tonurile 
admiraţia. 

Bătrîna Frangoise, care se întorsese, îşi clătina 
capul ei cărunt într-un fel care spunea multe. Dar 
scena aceasta avea și un spectator, a cărui pre- 
zență nimeni n-o bănuia şi care nu se arăta de loc 
mai puțin curios ca ceilalți. Stătea ascuns în dosul 

ușii apartamentului de sus, al cărei singur canat îl 
crăpa cu multă luare-aminte. De la acest post de 
observaţie privea pe deasupra câpetelor tuturora 
lucrurile împrăștiate pe masă. Nu era frumosul 
meşter Ludovic, cu capul lui nobil şi melancolic, ci 
un omuleț îmbrăcat în negru din cap pînă în pi- 
cioare : cocoşatul. Rîdea în barbă și îşi freca 
mîinile. 

„He-he ! își spunea el — prințul de Gonzague se 
pricepe să facă lucrurile cum nu se poate mai bine, 
şi ticălosul de Peyrolles are, fără doar şi poate, 
mult gust.“ 

Cocoșatul se afla acolo de cînd intrase dona 
Cruz. Se vede că-l aștepta pe domnul de Lagardere. 

Aurore era şi ea o fiică a Evei. La vederea tu- 
turor acestor splendori, inima îi bătuse cu putere 
şi ele îi fuseseră trimise de prietenul ei! Se dăruia 
acum întreagă acestei bucurii. Era fericită şi 
emoția care cuprinde pe toate fetele în clipa în 
care urmează să se arate pentru prima dată în 
lume era nespus de dulce. Nu avea să întîlnească 
la bal pe prietenul ei care, o dată mai mult, avea 
s-o ocrotească? Un singur lucru o încurca. Nu 
avea cameristă. Și buna Françoise era mai pri- 
cepută la gătit mîncare decît la îmbrăcat. Ca şi 
cum i-ar fi ghicit dorința, două fete se apropiară 
de ea. „Sîntem la porunca domnișoarei“ — îi spu- 
seră ele. 

La un semn al lor, fetele şi băieţii care aduseseră. 
pachetele se retraseră, după ce se înclinară din 
nou, cu adînc respect. Dona Cruz o ciupi pe Aurore 
de braţ şi-i şopti: 

— Ai să te laşi pe mîna acestor făpturi? 

— De ce nu? 

— Şi ai să-ţi pui rochia asta ? 

— Fără îndoială. 

— Eşti curajoasă, foarte curajoasă! E adevărat 
că diavolul se arată a fi de o delicată galanterie. 
Ai dreptate, fă-te frumoasă. Asta nu strică nici- 


odată. 
Aurore, dona Cruz şi cele două cameriste intrară 


în camera de culcare. Françoise rămase singură în 
sala cea mare, cu nepoțelul ei, Jean-Marie Ber- 
richon. 

— Cine mai era și neobrăzata asta? îl întrebă 
bătrîna. 

— Care neobrăzată, bunico ? 

— Aia cu dominoul roz. 

— Bruneta ? Ei, are nişte ochi îndrăciţi, care 
nu-s de loc de lepădat, bunicuţo. 

— Ai văzut-o cînd a intrat? 

— Nu; am găsit-o aici. 

Francoise îşi scoase andrelele din buzunar şi în- 
cepu să împletească, dusă pe gînduri. 

— Vrei să-ţi spun ceva? spuse ea cu glasul ei 
gros şi cu tonul cel mai solemn. Nu înţeleg o 
boabă din tot ce se petrece. 

— Vrei să te lămuresc eu? 

— Nu, dar dacă ai vrea să-mi faci o mare plă- 
cere... 

— Glumeşti, bunicuţo ? Eu să nu vreau să-ţi fac 
o mare plăcere? Spune, ce? 

— Să taci cînd vorbesc eu! Nimeni n-o să-mi 
scoată din cap că în toată treaba asta nu-i lucru 
curat. 

— Nici gînd, bunicuţo, de aşa ceva. 

— Nu trebuia să plecăm de acasă. Oamenii sînt 
răi. Cine ştie dacă nu cumva cumătra Balahault 
asta ne-a tras pe sfoară. 

— Ah, bunicuţo, e o femeie atît de cumsecade! 
Şi are un sirop... 

— O fi, dar mie îmi plac lucrurile limpezi și 
toată povestea asta nu-mi miroase a bine. 

— Se prea poate, dar lucrurile sînt simple ca 
bună ziua, bunicuţo. Domnișoara noastră s-a uitat 
toată după-amiaza la căruțele cu flori și cu plante 
care treceau spre Palatul Regal. Și, ce vrei, fără 
voia ei, ofta din adînc sărăcuţa de ea. Se vede că 
în cele din urmă l-a sucit și l-a răsucit pe meşte- 
rul Ludovic în așa fel, încît i-a cumpărat și ei o 
invitație. Fiindcă, să vezi ciudăţenie, invitaţiile 
astea se vind, bunicuţo. Pînă și doamna Balahault 
pusese mîna pe una printr-un lacheu de la vestiar, 
cu care era înrudită prin servitoarea ei. Așa cum 
spuneam, meșterul Ludovic trebuie să se fi lăsat 
dus de nas de domnișoara noastră și a dat din colţ 
în colț „prin tot oraşul să facă şi el rost de o invi- 
taţie. Pe drum s-o fi tocmit prin cine ştie cîte pră- 
vălii ca să cumpere toate bibilurile pe care le-a 
trimis numaidecit, cum s-ar spune calde, abia 


scoase din. cuptor. 
— Dar costă o avere! exclamă bătrina oprin- 


du-se din împletit. 

Berrichon înălță din umeri : 

— Ah, ce tînără și neștiutoare ești, bunicuțo ! 
Cum o să coste o avere: niște mătase veche cu 
broderii false și cu bijuterii de sticlă colorată. 

Cineva bătu uşor la uşa dinspre stradă: 

— Cine o mai fi? mormăi Françoise necăjită. 
Du-te repede și pune drugul. 

— De ce să mai pun drugul? Nu ne mai jucăm 
de-a ascunselea, bunicuţo. 

Bătaia în ușă se repetă, mai tare. 

— Dacă or fi niște hoţi? se gîndi cu glas tare 
Berrichon, care nu era prea curajos. 

— Hoţi, cînd strada e luminată ca în plină zi şi 
mişună de oameni? îl certă bătrîna. Du-te şi des- 
chide ! 

— Ştii ce, bunicuţo? Eu zic mai bine să pun 
drugul. 

Dar nu mai avu timp. Cel ce voia să intre oste- 
nise bătind. Uşa se deschise şi un bărbat voinicos, 
cu chipul împodobit cu o mustață uriașă, se arătă 
în prag. Stăpînul mustăţii îşi roti repede privirea 
prin încăpere. 

— 'Țin-te bine! exclamă el — aici trebuie să fie 
cuibul porumbiţei, sandiéou ! 

Apoi, întorcîndu-se spre cineva de afară, adăugă: 

— Dă-ţi osteneala să intri, prietene ;. nu-i decît 
o bătrînă şi un flecuşteț de puiandru. O să prin- 
dem sămînţă de vorbă. 

Spunînd acestea, înainta în sală, cu nasul în vînt, 
cu pumnul în șold, făcînd să onduleze maiestuos 
cutele mantiei sale. Sub braţ avea un pachet. 

Jean-Marie Berrichon se căia acum amarnic că 
nu pusese drugul la vreme. Se strecură prudent în 
spatele bunicii care, mai vitează ca oricînd, se 
răsti cu glasul ei gros: 

— Ei, ce căutaţi aici ? 

Cocardasse îşi duse un deget la pălăria lui cît 
roata carului, cu politeţea celor care au tocit mulți 
papuci prin praful sălilor de arme. 

— He-he, onorabilă doamnă — spuse el — ai un 
fecior care-ţi merge drept la inimă. Ce zici, Pa- 
ssepoil ? 

Passepoil încuviință cu un zîmbet; într-o cli- 
pită, îşi şi făcuse în gînd socoteala felului în care 
trebuia să fie împărţite încăperile. Porumbiţa, cum 

îi spunea Cocardasse, trebuia să se afle în camera 
pe sub uşa căreia se strecura o diîră puternică de 
lumină. De cealaltă parte a sălii se afla o ușă des- 
chisă şi în broasca ei o cheie. 

‘Passepoil atinse cotul lui Cocardasse și-i şopti: 

— Cheia e pe partea asta. 

Cocardasse înclină capul în semn c-a înţeles. 

— Venerabilă doamnă — spuse el — venim 
pentru o treabă însemnată. Nu locuiește aici... 

— Nu! răspunse Berrichon din spatele bunicii. 
Nu locuieşte aici... 

Passepoil zîmbi. Cocardasse își răsuci mustaţa. 

— Capedediou ! lată un adolescent care îngăduie 
cele mai frumoase nădejdi! Și minte, cu carul! 
Mii de draci! Cum naiba știe el că persoana pe 
care o căutăm nu stă aici, cînd nu i-am pomenit 
numele ? 

— Locuim singuri! i-o tăie Françoise. 

— Tii! Cine ar fi zis că venerabila doamnă ştie 
să mintă ca o ticăloasă normandă! 

— Haide, haide — strigă Françoise căreia în- 
cepuse să-i sară muştarul — prea multă flecăreală ! 
La ceasul ăsta nu zăboveşte nimeni într-o casă de 
oameni cumsecade. Ieşiţi afară ! 

— Bunul meu prieten — se adresă Cocardasse 
lui Passepoil — argumentul doamnei pare, la prima 
vedere, foarte întemeiat. Ceasul este într-adevăr 
cam nepotrivit. Totuşi, nu putem pleca fără să fi 
obţinut un răspuns. Ce zici? 

— E limpede. 

— Propun, deci, potirnichea mea, să procedăm 
cinstit, fără prea mare tărăboi. 

— Încuviinţez! zîmbi Amable Passepoil. 

Şi, apropiindu-se repede de Cocardasse, îi şopti: 

— Pregăteşte-ţi batista! A mea e gata. Tu pune 
mîna pe băieţandru. De bătrînă am grijă eu. 

Passepoil se îndreptă spre bucătărie; curajoasa 
Françoise se repezi să-i taie drumul, în timp ce 
Berrichon încerca să ajungă în stradă, să strige 
ajutor. Cocardasse îl prinse de-o ureche şi-i spuse : 

— Dacă ţipi, te string de git, pecaire! 

Înspăimîntat, Berrichon nu mai zise nici pis. Co- 
cardasse îi făcu un căluş cu batista. În acest răs- 
timp, cu preţul a trei zgîrieturi și a două smocuri 
de păr smulse, Passepoil îi punea și Frangoisei un 
căluș solid, o lua în braţe și o ducea în bucătărie, 
unde Cocardasse îl aduse şi pe Berrichon. 

Bunica şi nepotul nu erau însă la capătul păţa- 
niilor lor. Fură legaţi fedeleș unul de altul, apoi 
priponiţi de piciorul dulapului plin cu vase și far- 
furii. După care, uşa bucătăriei fu încuiată. Cocar- 
dasse răsuci de două ori cheia în broască. 


Capitolul X 
DOUĂ DOMINOURI 


Afară, pe strada du Chantre, prăvăliile erau 
toate închise. Cumetrele, care nu se duseseră încă 
să se culce, se îmbulzeau gălăgioase la porţile Pala- 
tului Regal. Cumătra Guichard, cumătra Durand, 
doamna Balahault şi doamna Morin erau toate de 
aceeaşi părere : niciodată nu fuseseră văzute toa- 
lete atît de bogate la petrecerile alteţei sale. Toată 
curtea se afla acolo, în păr. Doamna Balahault, 

care era socotită drept o persoană mai cu greutate, 
judeca în ultimă instanţă toaletele prealabil discu- 
tate de celelalte trei cumetre. Printr-o tranziţie în- 
demînatică, de la toalete se trecea la persoane, 
după ce se puricau mătăsurile şi dantelele. Printre 
toate frumuseţile care defilau, prea puţine erau, 
după părerea doamnei Balahault, acelea care să-şi 
fi păstrat curăţenia sufletească. Mulțimea nu nu- 
mai că nu-şi pierdea răbdarea, dar se şi îngroşa 
din clipă în clipă. Ce aştepta oare să vadă? Pen- 
tru Regent n-ar fi făcut dovadă de atîta stăruinţă. 
Era vorba deci de un alt personaj. De tînărul rege ? 
Nici gînd! Trebuia căutat mai sus. Era noul Dum- 
nezeu al zilei, scoţianul, domnul de Law, provi- 
denţa întregului popor, care credea că o să ajungă 
un popor milionar. 

Mulțimea îl aştepta pe bunul Law. Și era hotă- 
rîită să-l aştepte pînă în zori. 

În ciuda acestei îmbulzeli şi a luminilor, strada 
du Chantre părea să doarmă. Doar două sau trei 
felinare slabe se oglindeau în apa murdară a rigo- 
lei. La prima vedere, ai fi zis că nici ţipenie nu se 
mai afla pe stradă. Dar la cîţiva paşi de casa meş- 
terului Ludovic, peste drum de ea, într-un soi de 
văgăună adincă, rămasă pe locul unde fuseseră de 
curînd dărîmate două magherniţe, şase oameni îm- 
brăcați în straie întunecate stăteau nemișcaţi şi 
muţi. Două lectici se aflau în spatele lor. Nu pe 
Law îl aşteptau acești oameni care îşi ţineau pri- 
virea aţintită pe uşa închisă a casei meșterului 
Ludovic, de cînd Cocardasse-cel-tinăr şi fratele 
Passepoil pătrunseseră înăuntru prin acea ușă. 

După asaltul încununat de succes dat împotriva 
lui Berrichon şi a bătrînei Françoise, cei doi voinici 
rămăseseră să-şi tragă sufletul, în sala cea mare, 

de jos, a casei unde, faţă în faţă, se priveau cu re- 
ciprocă admiraţie. 

— Sandediou, copile! spuse Cocardasse — nu 
ţi-ai uitat încă meseria ! 

— Nici tu, nici tu! Am făcut treabă curăţică, 
dar pînă acum ne-am ales doar cu batistele prăpă- 
dite. 

— Ei! Ce era greu, s-a făcut. 

— Atiîta vreme cît nu-i picior de Lagardère în- 
tr-o treabă ca asta, totul merge ca pe roate! îşi 
dădu cu părerea Passepoil. 

— Să nu pierdem vremea, potîrnichea mea — îl 
dojeni Cocardasse. Să studiem terenul. Încă două 
uşi... 

Arăta camera Aurorei şi capul de sus al scării 
răsucite. Passepoil îşi frecă bărbia. 

— Am să arunc o privire prin gaura cheii — 
zise el, îndreptîndu-se spre camera Aurorei. 

O privire cumplită a lui Cocardasse-cel-tînăr îl 
țintui însă locului. 

— Capedediou! exclamă gasconul. Nu am să în- 
gădui aşa ceva. Împielițata aia mică trebuie să fie 
încă dezbrăcată. Mai bine urcă-te şi vezi ce-i acolo 
sus. 

Passepoil se cățără pe scară ca o pisică. 

— încuiat! spuse el clănțănind zadarnic la uşa 
meşterului Ludovic. 

— Şi prin gaură ce se vede? Aici buna-cuviinţă 
îngăduie să te uiţi. 

— Întuneric ca într-un cuptor. 

— Dă-te jos. Așa, mieluşelule. Acum vino aici 
şi hai să recapitulăm instrucţiunile date de bunul 
nostru domn de Gonzague. 

— Ne-a făgăduit cincizeci de pistoli la fiecare. 

— Cu anumite condiţii. Prima... 

În loc să continue, puse pe masă pachetul pe 
care-l purta sub braţ. Passepoil făcu la fel. în 
aceeaşi clipă, uşa pe care Passepoil o găsise încuiată 
în capul scării se crăpă fără zgomot. Chipul găl- 
bejit şi şiret al cocoșatului se ivi în penumbră. Era 
vădit că îşi încorda auzul. Jos, în sală, cei doi 
maeştri spadasini se uitau cu un aer nehotărit la 
pachete. 

— E neapărat nevoie de aşa ceva ? se întrebă cu 
glas tare Cocardasse, dînd nemulțumit cu pumnul 
în pachetul lui. 

— E foarte simplu. Gonzague ne-a spus: „Tre- 
buie să purtaţi livrele de lachei“. Şi noi le purtăm, 
precum ni s-a spus. Dar.. sub braţ. 

Cocoșatul începu să rîdă. 

— Sub braț? exclamă Cocardasse entuziasmat. 
Potîrnichea mea, ești ingenios ca un demonio. 

— Dacă n-ar fi fost pîrdalnicele mele de slăbi- 


ciuni şi tiranica lor stăpînire asupra mea — replică 
cu toată seriozitatea Passepoil — cred că aș fi ajuns 
departe. 


Puseră amîndoi pe masă pachetele în care se afla 
cîte o livrea de lacheu. Apoi Cocardasse continuă: 

— În al doilea rînd, domnul de Gonzague ne-a 
spus: „Vă veţi asigura că lectica şi purtătorii ei 
se află la locul indicat în strada du Chantre“. 

— Şi asta am făcut-o. 

— Da, da — zise Cocardasse, scărpinîndu-se 
după ureche — dar am dat acolo peste două lectici 
în loc de una. Ce părere ai despre asta, puişorule ? 

— Nu ştii cum e zicala: Belşug de bunuri nu 
strică niciodată. Ştii ceva? Eu nu m-am plimbat 
niciodată într-o lectică. 

— Nici eu. 

— O să ne urcăm în ea pe rînd, cînd ne vom 
întoarce la palatul Gonzague. 

— S-a făcut. Al treilea lucru: „Vă introduceţi 
în casa care vi se va arăta...“ 

— Ne-am introdus. 

— pu.în casă e o fată...“ 

— Ia priveşte, nobile prieten — îl întrerupse 
Passepoil — uite cum tremur tot. 

— Şi te-ai şi îngălbenit la faţă. Ce ai? 

Ca să-l încurajeze, Cocardasse îl plesni cu palma 
lui grea peste umăr: 

— 'Ține-te bine! Între prieteni e nevoie şi de 
un respect reciproc. 

— Nu m-ai lăsat să mă asigur dacă fata este sau 
nu în casă. 

— Ragaza! e aici — îl linişti  Cocardasse. 
Ascultă ! 

Un hohot vesel de rîs răsună în camera de ală- 
turi. Passepoil îşi duse mîna la inimă. 

— „Veţi lua fata — urmă Cocardasse, ca şi cum 
ar fi spus pe de rost o lecţie — sau, mai bine zis, 
o veţi ruga respectuos să se urce în lectică, şi o 
veţi duce la căsuţa pe care o ştiţi...“ 

— „Şi nu veţi folosi violenţa — adăugă Passe- 
poil — decît dacă nu veţi putea face altfel“. 

— Intocmai! Şi cred că cincizeci de pistoli de 
cap de om pentru o treabă ca asta este o plată cum 
nu se poate mai bună. 

— Fericit om Gonzague ăsta! suspină înduioşat 
Passepoil. 

În camera de alături, zgomotul crescu, Cocar- 
dasse şi Passepoil tresăriră speriaţi auzind pe 


1 Fată (în limba italiană), 

neașteptate un glas piţigăiat în spatele lor, care le 
spuse în şoaptă: 

— Fiţi gata! 

Se întoarseră dintr-o dată. Cocoşatul, pe care-l 
văzuseră în palatul Gonzague, se afla în picioare 
lîngă masă şi desfăcea liniștit pachetele. 

— Oime — exclamă Cocardasse — pe unde s-a 
mài strecurat şi ăsta ? 

Passepoil se trăsese prudent înapoi. Cocoșatul îi 
întinse o livrea, şi lui Cocardasse pe cealaltă. 

— Repede! le porunci el fără să ridice glasul. 

Cei doi şovăiră. Mai ales gascońul nu se putea 
împăca cu gîndul să îmbrace o livrea de lacheu. 

— Capedediou ! se oţări el — cu ce drept. te 
amesteci şi tu ? 

— Sst! şopti cocoșatul. Hai, repede! 

Se auzi prin uşa închisă glasul donei Cruz care 
spunea : 3 

— Totul e de minune. Lipseşte numai lectica. 

— Hai, repede! repetă porunca cocoşatul. 

În acelaşi timp, stinse lampa. ui | 

Uşa camerei Aurorei se deschise aruncînd în 
sală o dîră de lumină nesigură. Cocardasse şi Pa- 
ssepoil se strecurară în dosul scării ca să se îm- 
brace în grabă. Cocoşatul crăpase una din feres- 
trele care dădeau spre stradă. Un uşor fluierat se 
auzi în noapte. Una din lectici se apropie de in- 
trarea casei. Cele două cameriste traversau dibuind 
sala cea mare. Cocoşatul le deschise uşa. După ce 
le văzu plecate, se întoarse spre cei doi spadasini : 

— Sînteţi gata ? 

— Gata! răspunseră împreună  Cocardasse şi 
Passepoil. - 

— Atunci, la treabă! 

Dona Cruz ieşea din camera Aurorei, spunînd : 

— Trebuie să fac neapărat rost de o lectică. Cum 
de nu s-a gîndit cavalerul tău şi la asta? 

Cocoșatul închise uşa în urma ei. Sala fu cufun- 
dată în întuneric. Donei Cruz nu îi era frică de 
oameni ; bezna însă trezea din nou în ea spaimele 
iadului. Se repezi spre uşa Aurorei ca s-o deschidă, 
dar două mîini puternice şi păroase o apucară. 
Miinile acestea erau ale lui Cocardasse. Dona Cruz 
încercă să strige. Dar Cocardasse nu-i dădu răga- 
zul. Şi el şi Passepoil o împinseră cu hotărîre spre 
uşa din stradă. Cînd ajunseră la această uşă, amîn- 
două canaturile ei se deschiseră brusc. Lumina fe- 
linarelor din stradă lumină chipul fetei. Cocardasse 
nu putu să-şi rețină o tresărire de surprindere. Dar 
un bărbat care aştepta afară, lingă prag, aruncă o 
mantie peste capul donei Cruz. Înnebunită de 
spaimă, gitana fu urcată şi închisă în lectică. 

— La căsuţa din spatele bisericii Saint-Magloire ! 
porunci Cocardasse. Lectica porni. 

— Ei, acum cei cincizeci de pistoli sînt ča şi ai 
noştri ! spuse Passepoil. Dar primi un pumn zdra- 
văn între umeri. Cocardasse se duse la uşa de la 
bucătărie s-o deschidă. Dar înainte să fi întors 
cheia în broască, glasul cocoșatului, de care aproape 
că uitaseră, se auzi dinspre scara ce ducea în apar- 
tamentul de sus. 

— Sînt destul de mulţumit de voi, voinicii mei 
— le spuse el — dar misiunea voastră nu s-a sfîrşit. 
Lăsaţi asta ! 

— Vorbeşte cam de sus stirpitura asta a diavo- 
1ului — mormăi  Cocardasse, 

— Acum că nici nu-l mai vedem, vocea lui prin 
întuneric mi se pare... cam nu ştiu cum. Parc-aş 
mai fi auzit-o undeva, mai demult. 

— Şi ce avem de făcut, jupîne Esop? întrebă cu 
glas tare gasconul. Parcă așa ţi se spune? 

— Esop, Ionas şi în multe alte feluri — răspunse 
omulețul. Dar acum luaţi seama la ce am să vă 
poruncesc. 

— Aşteptăm poruncile excelenţei sale. 

— Şi bine faceţi! spuse aspru cocoşatul. 

Spintecătorii noștri schimbară o privire. Lui Pa- 
ssepoil îi trecu pofta să-l mai ia peste picior. 

„Glasul ăsta, e sigur, l-am mai auzit undeva“ — 
îşi spuse el. 

Cocoșatul luă de sub scară două felinare cu 
mîner, din acelea care erau purtate noaptea, de 
slujitori, înaintea lecticilor. Le aprinse. 

— Luaţi felinarele astea — le spuse el celor doi 
spadasini. 

— La dracu’! mormăi furios Cocardasse. Nu 
cumva crezi că o să mai prindem din urmă lectica ? 

— Trebuie să fie departe, dacă nu o fi şi ajuns 
— adăugă Passepoil. 

— Luaţi felinarele astea ! 

Cocoşatul era încăpăţinat. Cei doi vlăjgani luară 
fiecare cîte un felinar. 

Cocoşatul arătă cu degetul uşa camerei din 
care dona Cruz ieşise cîteva minute mai înainte. 

— În încăperea aceea. se află o fată. 

— Încă una? exclamă în același timp şi Co- 
cardasse, şi Passepoil. 

Acesta din urmă îşi spuse numaidecit, cu glas 
tare : 

— Pentru ea trebuie să aștepte cealaltă lectică! 

— Fata aceasta — continuă cocoşatul — e pe 
cale de a-și termina toaleta. Dintr-o clipă într-alta 
va ieşi, ca și cealaltă, pe aceeași ușă. 

Cocardasse arătă cu o privire felinarele aprinse. 

— O să ne vadă — spuse el. 

— O să vă vadă. 

— Şi ce-o să facem noi atunci? întrebă gas- 
conul. 

— Vă spun numaideciît ce.. Vă apropiaţi fără şo- 
văire de ea şi îi spuneți respectuoşi: „Am venit să 
vă luăm şi să vă conducem la balul de la palat.“ 

— Bine, dar în instrucţiunile noastre nu era nici 
vorbă despre aşa ceva! obiectă Passepoil. 

Şi Cocardasse adăugă: 

— Fata o să ne creadă? 

— O să vă creadă dacă îi spuneţi numele celui 
ce v-a trimis. 

— Numele domnului de Gonzague ? 

— Nu. Trebuie să mai adăugați, ca să fiţi siguri 
că o să vă creadă, că stăpînul vostru o va aştepta 
în grădinile palatului, la răscrucea Dianei, cînd va 
bate miezul nopţii. Nu uitaţi acest amănunt. 

— Sanditou, avem acum doi stăpîni? exclamă 
Cocardasse. 

— Nu — răspunse cocoşatul — n-aveţi decît 
un singur stăpîn, dar nu se numește Gonzague. 

Spunînd acestea, cocoşatul se îndreptă spre scara 
ce ducea în apartamentul de sus. Puse piciorul pe 
prima treaptă. 

— Şi cum se numeşte oare stăpînul nostru? îl 
mai întrebă Cocardasse, care se silea zadarnic să-şi 
păstreze zîmbetul lui obraznic. Nu cumva Esop 
al II-lea ? 

— Sau Ionas? bolborosi şi Passepoil. 

Cocoşatul se uită ţintă la ei; amîndoi coboriră 
privirea. Omulețul rosti rar: 

— Stăpînul vostru se numeşte Henri de La- 
gardere. 

Amîndoi se cutremurară şi parcă se făcură mici 
dintr-o dată. 

— Lagardère! murmurară ei într-un singur glas 
înăbuşit şi tremurat. 

Cocoșatul urcă scara. Cînd ajunse în capul ei, se 
întoarse şi îi privi din nou: stăteau înclinați şi su- 
puşi. Apoi le spuse doar atît: 

— Călcaţi drept! 

Şi dispăru. 

— Sfinte-fără-de-moarte ! exclamă Passepoil 
cînd uşa de sus se închise în urma omuleţului îm- 
brăcat în negru. 

— Fii pe pace! mormăi Cocardasse. Am avut 
de-a face cu diavolul. 

— Să călcăm drept, nobile prietene. 

— Capedediou ! Să fim cuminţi ca nişte icoane 
şi să călcăm drept! Închipuieşte-ți — adăugă gas- 
conul — mi s-a părut că am recunoscut... 

— Pe Micul Parizian ? 

`— Nu, pe fata pe care am băgat-o cu forța în 
lectică. Cred că era drăgălaşa gitană pe care am 
văzut-o în Spania la braţul lui Lagardere. 

Passepoil scoase un strigăt înăbuşit: uşa camerei 
Aurorei se deschisese. 

— Ce e? îl întrebă în şoaptă gasconul, începînd 
iar să tremure. 

— Fata pe care am văzut-o în Fiandra, la braţul 
lui Lagardere! îngăimă Passepoil. 

Aurore ieşise în prag. 

— Flor — strigă ea — unde eşti? 

Cocardasse și Passepoil înaintară cu felinarele în 
miini, frîngîndu-se din şale. Nu mai erau decit doi 
lachei de cea mai impunătoare speţă, cu săbiile ză- 
vorite în teacă. Aurore era atît de fermecător de 

frumoasă în toaleta ei de curte, încît amindoi ră- 
maseră înmărmuriţi de admiraţie. 

— Unde e Flor? Nebuna a plecat fără mine? 

— Fără... — bolborosiră cei doi lachei, ca un 
ecou. 

Aurore dădu evantaiul lui Passepbil să i-l ţină 
şi buchetul lui Cocardasse. S-ar fi zis că toată viaţa 
avusese lachei de casă mare. 

— Sint gata — spuse ea — să mergem. 

În clipa în care urma să se urce în lectică, îi 
întrebă : 

— Nu v-a spus unde am să-l întîlnesc? 

— La răscrucea Dianei! răspunse Cocardasse, 
cu un glas de tenor. 

— Cînd va bate miezul nopţii! adăugă Passepoil. 

Plecară. 

În clipa următoare, din fundătura care ducea, de 
cealaltă parte a casei, la apartamentul meșterului 
Ludovic, ieşea un omuleț îmbrăcat în negru care, 
pășind mărunt şi repede, străbătu strada du 
Chantre, traversă strada Saint-Honore în clipa în 
care avea să treacă fastuoasa caleașcă a domnului 
Law și mulțimea începu să ridă de cocoașa lui. Dar 
cocoșatului părea să nu-i pese de loc de batjocura 
puhoiului de gură-cască. Ocoli Palatul Regal și in- 
tră în Curtea Havuzurilor. 

În strada Valois se afla o ușă scundă prin care se 
intra în corpul de clădiri numit „apartamentele pri- 
vate ale alteţei sale“. În acest corp de clădiri își 
avea cabinetul său de lucru Filip de Orleans, Re- 
gentul Franţei. Cocoșatul bătu într-un anumit fel. 
Uşa se deschise şi în fundul unui gang cufundat 
în beznă un glas gros răsună: 

— Tu eşti Riquet Moţatul? Urcă repede, eşti 
aşteptat. 

